
N-am avut niciodată obiceiul să ţin socoteala fazelor lunii. Prin 
urmare, când o femeie tânără s-a aşezat în fața mea în cârciuma 
McAnally's şi m-a rugat să-i spun tot ce ştiam despre ceva care ar fi 
putut s-o ucidă, habar n-aveam că ne aflam în ajunul unei nopţi cu 
lună plină. 

— Nu, am răspuns. Categoric nu. 

Am împăturit bucata de hârtie cu simboluri mărunte desenate 
pe trei cercuri concentrice, apoi am împins-o pe tăblia lustruită a 
mesei din lemn de stejar. 

Kim Delaney s-a încruntat la mine şi şi-a îndepărtat de pe frunte 
o şuviţă de păr negru, lucios. Era o femeie înaltă, cu forme pline, 
genul de frumuseţe apreciată pe vremuri, cu o minunată piele palidă 
şi obraji rotunzi, obişnuiţi cu zâmbetele. Dar în clipa aia nu zâmbea. 

— Oh, haide, Harry, mi-a spus. Eşti singurul vrăjitor profesionist 
practicant din Chicago şi unicul om care mă poate ajuta. S-a 
aplecat către mine peste masă, privindu-mă cu insistenţă. Nu găsesc 
explicaţii pentru toate simbolurile. Şi nimeni din cercurile locale 
nu le recunoaşte. Nu eşti doar singurul vrăjitor adevărat pe care-l 
cunosc, ci şi singurul de care am auzit vreodată. Nu vreau decât să 
ştiu ce-nseamnă cele pe care nu le-am descifrat. 

— Nu, am spus. Nu vrei să ştii. E cel mai bine să uiţi de cercul 
ăsta şi să-ţi îndrepţi atenţia spre altceva. 

— Dar... 

Din spatele barului, Mac mi-a atras atenţia fluturându-şi 
mâna către mine şi a împins două farfurii cu mâncare aburindă pe 
suprafaţa lucioasă a barului uzat, din lemn de stejar. A adăugat două 
sticle din berea brună pregătită de el însuşi, şi am început să salivez. 

Stomacul meu a scos un sunet jenant. Era aproape la fel de gol 

cum îmi era portofelul. În ziua aceea nu mi-aş fi permis să cinez 
dacă nu s-ar fi oferit Kim să facă ea cinste, cu condiţia să-i vorbesc 
despre ceva anume în timpul mesei. O friptură însemna mai puţin 
decât mănânc de obicei seara, dar compania ei era plăcută şi, într- 
un fel, îmi era ucenică. Ştiam că n-avea prea mulţi bani, iar eu 
aveam şi mai puţini. 

Deşi îmi chiorăia stomacul, nu m-am dus imediat să iau 
mâncarea. (La McAnallys nu există chelneri. După părerea lui Mac, 
dacă nu eşti în stare să te ridici şi să te serveşti singur, pentru tine nu 
e câtuși de puţin necesar să te afli acolo.) Pentru o clipă, mi-am rotit 
privirea prin încăpere, trecând în revistă combinaţia supărătoare 
dintre tavanul scund şi ventilatoarele leneşe, cei treisprezece stâlpi 
din lemn sculptat şi cele treisprezece ferestre, plus cele treisprezece 
mese aşezate la întâmplare, ca să compenseze şi să împrăștie efectele 
magice reziduale care-i înconjoară uneori pe vrăjitorii înfometați 
(şi, implicit, iritaţi). McAnallys era un colț de paradis într-un 
oraş unde nimeni nu crede în magie. Acolo mâncau aproape toţi 
vrăjitorii. 

— Uite ce e, Harry, a insistat Kim. Nu folosesc asta pentru 
nimic serios, pe cuvântul meu. Nu vreau nici să invoc, nici să 
constrâng, spirite. Interesul meu e pur academic. E ceva care mă 
sâcâie de o vreme. 

S-a aplecat peste masă, şi-a pus mâna peste a mea şi m-a privit 
în faţă fără să mi se uite în ochi, un truc pe care nu-l stăpânesc prea 
mulţi neprofesionişti. A zâmbit, făcând gropiţe adânci în obraji. 

Stomacul meu a chiorăit iarăşi, zgomotos, şi am aruncat o 
privire către mâncarea care mă aştepta la bar. 

— Eşti sigură? am întrebat-o. 

— Jur pe ce-am mai sfânt. 

M-am încruntat. 

— Ştiu eu... 

Ea m-a privit râzând. 

— Ei, haide, Harry. Nu e cine ştie ce. Uite, dacă nu vrei să- 
mi spui, nu contează. Fac oricum cinste cu cina. Ştiu că-n ultima 
vreme stai prost cu banii. Adică după povestea de astă-primăvară. 

M-am încruntat, dar nu din cauza ei. Nu din vina lui Kim 

trecuse mai mult de o lună de când principalul beneficiar al 
serviciilor mele, Karrin Murphy, şefa Biroului de Investigaţii 
Speciale al Departamentului de Poliţie din Chicago, nu mă mai 
sunase ca să-mi ceară consultaţii. Rolul de consultant special al IS 
era, de câţiva ani, principala mea sursă de venituri, dar, după zarva 
stârnită în primăvară de lupta dintre un practicant al magici negre şi 
o bandă de gangsteri pentru controlul traficului de droguri din oraş, 
colaborarea noastră se rărise din ce în ce mai mult — iar veniturile mi 
se subţiaseră în aceeași măsură. 

Nu ştiam de ce nu mă mai chema Murphy atât de des. Aveam 
bănuielile mele, dar nu mi se ivise ocazia să le verific, discutând cu 
ea. Poate nu era vorba de nimic din tot ce făcusem. Poate intraseră 
toţi monştrii în grevă. Da, vezi să nu. 

Una peste alta, banii mi se împuţinaseră simţitor. Mâncam supă 
cu tăieţei de ceva cam prea multe săptămâni. Fripturile pregătite de 
Mac erau în partea opusă a sălii, dar le simţeam aroma paradisiacă. 
Stomacul mi s-a manifestat din nou, mârâindu-şi ca în neolitic 
pofta nebună de carne friptă. 

Numai că nu-mi puteam mânca porţia fără să-i ofer lui Kim 
informaţiile dorite. Mi se-ntâmplase să-ncalc câte-o înţelegere, dar 
oameni nu-nşelasem niciodată — şi categoric nu pe cineva care conta 
pe mine. 

Uneori mă detest fiindcă am o conştiinţă, plus un simţ al onoarei 
pe de-a-ntregul stupid. 

— Bine, bine, am oftat. Aduc mâncarea şi-ţi spun pe urmă tot 
ce ştiu. 

În obrajii ei rotunzi s-au conturat din nou gropiţe. 

— Mulţumesc, Harry. Înseamnă foarte mult pentru mine. 

— Da, da, am răspuns, şi am pornit-o spre bar făcând slalom 
printre stâlpi, mese şi tot restul. 

În seara aceea, în local era mai multă lume ca de obicei şi, cu toate 
că Mac nu se omora cu zâmbetele, ceva din înfăţişarea lui spunea că 
afluenţa clienţilor avea darul să-l încânte. Mi-am înhăţat farfuriile şi 
sticlele cu o umbră de iritare. E greu să te bucure prosperitatea unui 
prieten când simţi că de afacerile tale o să se-aleagă praful. 

Am luat cele două porţii, friptură cu cartofi şi fasole verde, m-am 

întors la masă şi m-am aşezat iarăşi, punându-i lui Kim farfuria ei în 
faţă. O vreme n-am făcut altceva decât să mâncăm, eu într-o tăcere 
ursuză şi ea cu multă poftă. 

— Ei, a zis, în cele din urmă. Ce-mi poţi spune despre asta? 

Mi-a arătat hârtia cu furculiţa. 

Mi-am înghiţit îmbucătura, am sorbit din berea savuroasă şi am 
luat din nou schiţa. 

— Bine. E o figură care ţine de Înalta Magie. De fapt sunt trei, 
una în interiorul alteia, ca pereţii din mai multe straturi. Ţi-aduci 
aminte ce ţi-am spus despre cercurile magice? 

Kim a dat din cap. 

— "Ţin ceva în afara sau înăuntrul lor. Cele mai multe au efect 
asupra energiilor magice şi a creaturilor din Niciodatănicicând, dar 
muritorii le pot traversa şi le pot întrerupe. 

— Corect, am spus. Ăsta e rolul cercului din exterior. E o barieră 
care opreşte spiritele şi forţele magice. Simbolurile de aici, de aici şi 
de aici au rolul cheie. 

I-am arătat semnele întortocheate despre care vorbeam. 

Ea a dat iarăşi din cap, nerăbdătoare. 

— Am înţeles ce-i cu primul. Al doilea pentru ce e? 

— Al doilea e o vrajă care-mpiedică trecerea trupurilor muritoare. 
N-are niciun efect dacă nu foloseşti decât cercul de simboluri. Mai 
trebuie şi nişte pietre, sau nestemate, sau altceva care se plasează 
între desene. 

Am luat încă o bucăţică de friptură. 

Kim a privit hârtia încruntându-se, apoi s-a uitat la mine, la fel 
de încruntată. 

— Şi pe urmă ce poate face? 

— E un zid invizibil, am lămurit-o. Ca de cărămidă. Spiritele şi 
magia pot trece prin el, dar nu şi ceea ce e din carne muritoare. Nu-l 
străbat nici pietrele aruncate-n el, nici gloanţele, nici orice altceva 
de natură materială. 

— Înţeleg, a spus, incitată. Un soi de câmp de forţă. 

Am dat din cap. 

— Cam aşa ceva. 

Ea s-a îmbujorat, entuziasmată. 

— Ştiam eu. Şi ultimul? 

M-am uitat la cercul interior cu ochi îngustaţi, încruntându-mă. 

— O aberaţie. 

— Cum adică? 

— Adică nu e decât o aiureală. Nu foloseşte la nimic. Eşti sigură 
că l-ai copiat corect? 

Kim s-a încruntat la rândul ei, cu gura strâmbându-i-se. 

— Sunt sigură, cât se poate de sigură. Am fost foarte atentă. 

I-am studiat o clipă faţa. 

— Dacă eu nu interpretez greşit simbolurile, e un al treilea zid. 
Construit ca să oprească tot ce e, în acelaşi timp, duh şi trup din 
carne. Nici muritor, nici spirit, ci ceva aflat la hotarul dintre ele. 

I s-a încreţit fruntea. 

— Ce creaturi sunt aşa? 

Am ridicat din umeri. 

— Nici una, am răspuns şi, oficial, era adevărat. 

Consiliul Alb al vrăjitorilor interzicea discuţiile despre demoni 
care puteau fi chemaţi pe Pământ ca spirite în stare să se încarneze. 
De obicei, cercul antispirite putea opri cei mai puternici demoni sau 
Creaturi Bătrâne de pe marginile tărâmului Niciodatănicicând. Însă 
al treilea cerc era construit ca barieră pentru monștrii capabili să 
treacă de celelalte cercuri. Pentru semizeii şi arhanghelii demonici. 

Kim nu m-a crezut. 

— Nu văd de ce-ar construi cineva un cerc ca oprelişte pentru 
creaturi inexistente, Harry. 

Am ridicat din umeri încă o dată. 

— Oamenii nu fac întotdeauna numai şi numai lucruri 
rezonabile, raţionale. Aşa sunt ei. 

M-a privit rostogolindu-şi ochii. 

— Fi, haide, Harry. Nu-s copil. Nu e nevoie să mă protejezi. 

— Nu e nevoie nici să ştii ce fel de creaturi opreşte al treilea cerc, 
i-am răspuns. Nici nu-ţi doreşti să ştii. Crede-mă. 

S-a uitat urât la mine pentru câteva clipe lungi, apoi a sorbit din 
bere şi a ridicat din umeri. 

— Bine. Cercurile trebuie să fie activate, nu? Există ceva de 
genul unui comutator pentru lumină, nu? 

— Ceva de genul ăsta. Bineînţeles. 

— Şi cum îl activezi? 

Am fixat-o cu privirea vreme îndelungată. 

— Harry? a insistat ea. 

— Nici asta nu trebuie să ştii. Nu ştiu ce ai de gând, Kim, dar 
las-o baltă. Uită. Pleacă înainte de a avea de suferit. 

— Harry, nu sunt... 

— Nu te osteni să mă convingi, i-am spus. Stai pe-o cuşca 
pentru tigri, Kim. Mi-am subliniat cuvintele bătând cu degetul în 
hârtie. Şi nu e nevoie să afli răspunsul dacă n-ai de gând să-nchizi 
un tigru înăuntru. 

l-au scânteiat ochii şi şi-a înălţat bărbia. 

— Crezi că nu sunt destul de puternică. 

— Aici nu-i vorba de putere, i-am răspuns. N-ai antrenament. 
Îţi lipsesc cunoştinţele necesare. De la un elev de şcoală primară nu 
te-aştepţi să priceapă calcule care se fac la facultate. În situaţia asta 
te afli. M-am aplecat spre ea. Kim, încă nu ştii tot ce trebuie ca să 
te joci cu aşa ceva. Şi chiar dacă ai şti, chiar dacă ţi-ai fi încheiat 
pregătirea ca vrăjitoare, tot te-aş sfătui să renunţi. Când încerci 
astfel de lucruri, cea mai mică eroare poate nenoroci o grămadă de 
oameni. 

— E treaba mea dacă vreau să-ncerc sau nu! Kim avea ochii 
învăpăiaţi de furie. N-ai dreptul să hotărăşti în locul meu. 

— Nu, i-am răspuns, dar sunt dator să te ajut să iei decizia 
corectă. 

Mi-am răsucit hârtia pe degete, am mototolit-o în pumn şi am 
aruncat-o pe podea. Ea şi-a-nfipt furculiţa în friptură, violent, cu 
răutate. 

— Ei, Kim, am spus, nu trebuie decât să ai răbdare. Când o să 
fii ceva mai vârstnică şi-o să aduni mai multă experienţă... 

— Tu n-ai cu prea mulţi ani mai mult decât mine, m-a-ntrerupt 
ea. 

M-am foit pe scaun, stânjenit. 

— Eu m-am antrenat foarte mult. Am început din copilărie. 

Priceperea mea vrăjitorească, excesivă pentru cineva de vârsta şi 
cu pregătirea mea, era un subiect pe care nu voiam să-l atac. Așa că 

am încercat să schimb vorba. 

— Cum merge strângerea fondurilor în toamna asta? 

— Nu merge, mi-a răspuns ea. S-a lăsat pe spătarul scaunului, 
plictisită. M-am săturat să-ncerc să storc bani de la oameni ca să 
salvez planeta pe care o otrăvesc ei sau animalele pe care le omoară. 
M-am săturat să scriu scrisori şi să iau parte la marșuri ca să susțin 
cauze în care nu mai crede nimeni. S-a frecat la ochii. Pur şi simplu 
am obosit. 

— Ei, Kim. Încearcă să te odihneşti. Şi te rog, te rog insistent să 
nu te joci cu cercul ăla. Promite-mi. 

Ea şi-a aruncat şervetul, a pus pe masă câteva bancnote şi s-a 
ridicat. 

— Poftă bună, Harry. Şi mulţumesc pentru nimic. 

M-am ridicat şi eu. 

— Kim, stai o clipă. 

Nu m-a luat în seamă. A pornit-o spre uşă, băţoasă, cu fusta şi cu 
părul lung unduindu-i la unison. Avea o înfăţişare impresionantă, 
statuară. Şi o simţeam clocotind de furie. Unul dintre ventilatoarele 
din tavan s-a clătinat şi a fumegat când a trecut pe sub el, apoi s-a 
oprit. Ea a urcat în grabă cele câteva trepte din faţa uşii şi a ieşit 
lăsând-o să i se trântească în urmă. Toată lumea a privit-o plecând, 
apoi toate capetele s-au întors spre mine, şi am înţeles că făceau tot 
felul de presupuneri. 

M-am aşezat din nou, frustrat. La naiba. Kim se număra 
printre oamenii care-mi fuseseră elevi în dificila perioadă când îşi 
descoperiseră talentele vrăjitoreşti înnăscute. Mă simţeam oribil 
fiindcă refuzasem să-i ofer nişte informaţii, dar se jucase cu focul. 
N-o puteam încuraja să continue. Eram dator s-o ajut să se apere de 
astfel de lucruri atâta vreme cât încă nu dobândise destul de multe 
cunoştinţe ca să-şi dea seama cât de periculoase erau. 

Ca să nu mai vorbesc de părerea Consiliului Alb despre cineva 
care nu făcea parte din tagma vrăjitorilor, dar începea să se joace cu 
cercuri invocatoare de importanţă majoră. Când era vorba de aşa 
ceva, nu accepta niciun risc. Lua imediat măsuri drastice, fără să se 
sinchisească de vieţile şi de siguranţa oamenilor. 

Făcusem ceea ce trebuia. Să nu dau acel gen de informaţii pe 

mâna lui Kim era decizia corectă. O ferisem de un pericol pe care 
nu-l vedea în întregime, pur şi simplu nu putea să-l vadă. 

Făcusem ceea ce trebuia — deşi fusese convinsă că aveam să-i 
ofer răspunsurile dorite, aşa cum se întâmplase în trecut, când o 
învăţasem să-şi ţină sub control modestele talente vrăjitoreşti. Deşi 
se bazase pe mine ca să-i dezvălui ce voia să afle, ca s-o călăuzesc în 
întuneric. 

Făcusem ceea ce trebuia. 

La naiba. 

Aveam un nod în stomac. Nu mai voiam nicio îmbucătură 
din mâncarea delicioasă pregătită de Mac, fie ea friptură sau nu. 
Simţeam că n-o merit. 

Când s-a deschis din nou uşa sorbeam din bere, cufundat în 
gânduri negre. N-am dat atenţie, eram prea ocupat să meditez, 
după cum se ştie că stă în obiceiul vrăjitorilor de pretutindeni. Şi 
peste mine a căzut apoi o umbră. 

— Eşti bosumflar, a spus Murphy. 

S-a aplecat, absentă, a luat foaia făcută ghemotoc pe care 
o aruncasem mai devreme şi şi-a îndesat-o în buzunar; detesta 
dezordinea, nu-i plăcea să vadă hârtii pe podea. 

— Nu e în stilul tău, Harry. 

M-am uitat la ea. Şi n-a fost nevoie să-mi ridic prea mult 
privirea. Karrin Murphy n-avea decât un metru cincizeci şi cinci. 
Îşi scurtase cu mult părul blond auriu, pe care-l purta înainte până 
la umeri şi care acum era ceva mai lung în faţă decât la spate. Avea 
o înfăţişare oarecum obraznică şi extrem de fermecătoare, cu ochii 
ei albaştri şi cu nasul în vânt. Se îmbrăcase ţinând cont de vreme, 
în haine lejere: jeanşi negri, cămaşă de flanel, bocanci, jachetă de 
pădurar. Avea insigna prinsă de centură. 

Pentru o femeie în toată firea, deţinătoare a centurii negre 
aikido şi a mai multor premii la concursurile de tir organizate de 
Departamentul de Poliţie din Chicago, Murphy era foarte dulce. 
Profesionistă în adevăratul sens al cuvântului, se străduise şi reuşise 
să ajungă, prin propriile puteri, la gradul de locotenent. Pe traseu 
îşi făcuse duşmani şi unul dintre aceştia avusese grijă să fie numită, 
la scurt timp după avansare, la conducerea echipei de Investigaţii 

Speciale. 

— Salut, Murphy, i-am răspuns. Nu te-am mai văzut de mult. 

Am încercat să-mi păstrez vocea egală, dar sunt sigur că a simţit 
furia pe care-ncercam să mi-o ascund. 

— Uite ce e, Harry... 

— Ai citit editorialul din Tribune? Ăla care te critică pentru că 
iroseşti banii publici ca s-angajezi un medium şarlatan, pe nume 
Harry Dresden? Presupun că nu ţi-a scăpat, fiindcă de când a 
apărut n-am mai auzit de tine. 

Şi-a trecut un deget peste şaua nasului. 

— N-am timp pentru aşa ceva. 

I-am ignorat replica. 

— Nu te condamn. Vreau să zic că-n Chicago nu-s prea mulţi 
contribuabili cumsecade dispuşi să creadă că există magie şi vrăjitori. 
Fireşte, nu-s nici prea mulţi cei care au văzut tot ce-am văzut noi 
doi. Ştii tu. Pe vremea când lucram împreună. Sau când îţi salvam 
viaţa. 

M-a privit îngustându-şi ochii. 

— Am nevoie de tine. Ne confruntăm cu o situaţie gravă. 

— Ai nevoie de mine? N-am mai schimbat nicio vorbă de mai 
bine de-o lună și acum, brusc, îţi sunt necesar? Am birou, şi telefon, 
şi tot tacâmul, locotenente. Mă poţi găsi şi fără să dai buzna peste 
mine la cină. 

— O să-i spun criminalului să opereze data viitoare în timpul 
programului tău de lucru, a zis Murphy. Dar trebuie să m-ajuţi să-l 
găsesc. 

Mi-am îndreptat spatele, încruntându-mă. 

— A avut loc o crimă? Ceva legat de domeniul meu? 

Mi-a zâmbit scurt, cu asprime. 

— Sper că n-ai nicio treabă mai importantă. 

Am simţit cum mi se crispa falca. 

— Nu, sunt disponibil. 

M-am ridicat în picioare. 

— Bun, a spus ea, luând-o spre uşă. Mergem? 

Murphy n-a vrut să meargă cu Broscuţa Albastră, vechea mea 
maşinuţă Volkswagen. 

Broscuţa nu era cu adevărat albastră, adică nu mai era. Ceva 
dotat cu gheare sfâşiase portierele originale, aşa că una fusese apoi 
înlocuită cu un duplicat verde, iar cealaltă cu unul alb. Focul îi 
garnisise capota cu zgură şi Mike, mecanicul meu, i-o înlocuise cu 
a unui automobil roşu. Dar important e că Broscuţa merge, deşi 
nu foarte repede, şi că eu o găsesc confortabilă. Mike a declarat că 
broscuţa VW e maşina care se repară cel mai uşor, aşa că o prefer. 
Merge opt sau nouă zile din zece. O performanţă fenomenală. 

În prezenţa unui vrăjitor, tot ce-nseamnă tehnologie se dă peste 
cap — apasă pe întrerupător şi acela e momentul când se arde becul. 
Pe stradă, trece pe lângă un felinar şi obiectul începe tocmai atunci să 
pâlpâie şi se stinge. Tot ce poate s-o ia razna o face, iar automobilele 
nu sunt o excepţie. 

După părerea mea, pentru Murphy n-avea sens să-şi pună în 
pericol propria maşină, când ne puteam folosi de a mea, dar ea a 
declarat că-şi asuma riscurile. 

Şi-a condus Saturn-ul către aeroportul JFK şi apoi către 
Rosemont fără să scoată nicio vorbă. Eu o priveam stânjenit. Se 
grăbea, intra în trafic în mod periculos şi apoi ieşea în acelaşi stil, aşa 
că mi-am pus centura de siguranţă. Era totuşi bine că nu mergeam 
cu motocicleta ei. 

— Unde arde, Murph? am întrebat-o. 

M-a privit pieziş. 

— Vreau să te duc acolo înainte să-şi facă apariţia alții. 

— Presa? 

N-am reuşit să rostesc cuvântul astfel încât să nu sune a reproş. 

Fa a ridicat din umeri. 

— Oricine. 

M-am încruntat, dar n-a mai spus nimic — cum părea să-i stea în 
obicei. Nu prea-mi mai vorbea. Ne-am continuat drumul în tăcere. 
Am trecut de JFK şi ne-am oprit în parcarea unui centru comercial 
de dimensiuni reduse, încă în construcţie. Am coborât din mașină. 

Un avion cu reacţie a trecut pe deasupra noastră, la mică 
altitudine, îndreptându-se către aeroportul O'Hare, aflat la numai 
câţiva kilometri distanţă, spre vest. L-am urmărit o vreme cu ochii 
mijiţi, apoi m-am încruntat din nou la Murphy în vreme ce un 
poliţist în uniformă ne conducea spre o clădire înconjurată cu banda 
de interzicere a accesului. Aproape rotundă, luna de un argintiu 
strălucitor scălda totul într-o lumină abundentă. Îmi arunca pe 
urme o umbră enormă, lăbărţată, cu pardesiul fluturându-mi în 
jurul picioarelor. O domina pe a locotenentei, mult mai mică, 
aşternută înaintea mea. 

— Murphy? am întrebat. Nu suntem în afara oraşului? 

— Ba da, a răspuns ea, scurt. 

— Ăă. Atunci, practic, locul nu se află sub jurisdicţia ta. 

— Oamenii au nevoie de ajutor indiferent de unde ar veni. Iar 
ultimele omoruri s-au petrecut în Chicago, aşa că vrem să fim primii 
care aruncă o privire aici. Am discutat deja cu forţele de poliţie 
locale. Asta nu e o problemă. 

— Omoruri? am repetat. Mai multe? Adică nu numai unul? 
Murphy, ia-o mai încet. 

Dar ea nu mi-a dat atenţie. M-a condus în schimb într-o clădire 
spațioasă, care s-a dovedit a fi în construcţie, deşi exteriorul era 
finisat. Câteva ferestre erau încă acoperite cu scânduri. Şi nu i-am 
remarcat firma de deasupra intrării decât după ce-am ajuns foarte 
aproape. 

— Varsity? am citit, mirat. Credeam că Marcone a ars clubul 
ăsta din temelii astă-primăvară. 

— Mmm-mmm, a răspuns ea. Reamplasare şi reconstruire. 

Gentlemanul Johnny Marcone era, în Chicago, seniorul local 
al crimei organizate, baronul gangsterilor din cartierele dubioase. 
Îşi desfăşura toate afacerile brutale în oraşul propriu-zis, dar 


16 / Jim BUTCHER 


obținea profituri legale din suburbii, aşa cum se întâmpla acolo, în 
Rosemont. În primăvara trecută, când îl înfruntasem în clubul lui, 
precedenta încarnare a aceluiaşi Varsity, fusese vorba de un drog 
nou, vândut pe străzi, şi, în final, din clădire nu mai rămăsese decât 
cenuşa. 

După ce terminase întreaga mizerie, se dusese vestea că traficantul 
de droguri eliminat de mine fusese duşmanul lui Marcone şi că-l 
lichidasem la cererea lui. Nu dezminţisem zvonul. Era mai simplu 
să laşi lumea să vorbească decât să-l sileşti pe Marcone să spună 
adevărul. 

În interior, podeaua se afla încă în lucru. Cineva aprinsese două 
lămpi de şantier, cu halogen, care umpleau locul de lumină albă, 
strălucitoare. Peste tot era praf de rigips. Pe cele câteva mese de joc 
instalate muncitorii lăsaseră, ici şi colo, câte-o unealtă. Lângă un 
perete, nişte cutii cu vopsea, câteva prelate şi un sac cu pensule noi 
aşteptau să fie folosite. N-am observat sângele decât după ce şi-a 
întins Murphy un braţ în faţa mea, ca să mă-mpiedice să calc în el. 

— 'Trezeşte-te, Dresden, mi-a spus. 

Vocea îi suna sumbru. 

M-am oprit şi m-am uitat în jos. Sânge. O grămadă de sânge. 
Începea de lângă picioarele mele, locul unde se oprise un jet prelung, 
ca braţul unui om care se-neacă, stacojiu pe podeaua prăfuită. L-am 
urmărit cu privirea până la o baltă de vreo doi centimetri adâncime 
din jurul unui morman de haine rupte şi de carne sfâşiată, care era 
probabil cadavrul. 

Mi-a zvâcnit stomacul, amenințând să expulzeze cele câteva 
bucăţi de carne mâncate mai devreme, dar am reuşit să-l ţin sub 
control. Am pornit-o în jurul mortului, păstrând distanţa. Am 
apreciat că era un bărbat, probabil de treizeci şi ceva de ani. Fusese 
un zdrahon cu părul tuns scurt, ca nişte ţepi. Căzuse pe-o parte, cu 
spatele la mine, cu braţele îndoite către cap şi cu picioarele ridicate, 
într-o încercare de apărare a organelor vitale. La vreo doi metri 
distanţă, prea departe ca să-i fi fost de folos, se afla un mic pistol 
automat. 

Am continuat să dau ocol cadavrului până când i-am văzut 


chipul. 

Nu-mi dădeam seama ce-l ucisese, dar nu fusese o ființă 
omenească. Nu mai avea faţă, îi fusese pur şi simplu sfâșiată. Ceva 
îi smulsese buzele. Îi vedeam dinţii mânjiţi de sânge. Nasul rupt i se 
lipise de un obraz şi o parte atârna către podea. Tot capul era stâlcit, 
ca şi cum l-ar fi apăsat ceva cu putere pe tâmple, îngustându-l. 

Ochii îi dispăruseră. Mâncaţi. Erau urme de colţi în jurul 
orbitelor. Am strâns cu putere din pleoape. Am respirat adânc. O 
dată şi încă o dată. Şi a treia oară. Zadarnic. Cadavrul puţea, din 
măruntaiele sfâşiate se înălța o duhoare greţoasă, de canal. Stomacul 
voia să mi se reverse în gât, în gură şi apoi pe podea. 

Îmi puteam aminti restul detaliilor chiar şi ţinând ochii închişi, 
catalogându-le cu grijă, pentru mai târziu. Haina şi cămaşa victimei 
fuseseră sfâşiate, erau fâşii însângerate de-a lungul braţelor rănite 
când se apărase. De fapt, până la umeri, era carne vie, sfâşiată, cu 
palmele fără degete terminate cu gâlme zdrenţuite. Fiind ghemuit, 
nu-i vedeam burta, dar de-acolo izvorâse balta de sânge, răspândindu- 
se aidoma cernelii dintr-o călimară răsturnată. Duhoarea era o 
confirmare a eviscerării. 

M-am întors cu spatele la cadavru şi mi-am deschis ochii 
îndreptaţi spre podea. 

— Harry? a zis Murphy, din partea cealaltă a mortului. 

Asprimea pe care i-o simţisem toată seara în glas dispăruse. Şi nu 
se clintise din loc în timpul scurtei mele inspecții. 

— ÎL recunosc, am spus. Sau cel puţin aşa cred. Ca să fiţi siguri 
va fi probabil nevoie să-i verificaţi amprenta dentară. 

— Da? Şi cine era? a întrebat, iar tonul vocii mi-a sugerat că 
urma să se-ncrunte. 

— Nu-i ştiu numele. l-am spus întotdeauna Ţeposu. Din cauza 
tunsorii. Era unul dintre bodyguazrzii lui Marcone. 

Murphy a păstrat o clipă tăcerea, apoi mi-a oferit un comentariu 
succint: 

— Rahat. 

— Ce s-a-ntâmplat, Murph? 

M-am răsucit spre ea, fără să-mi mai cobor privirea către 
rămăşiţele mutilate ale Țeposului. 

Se uita la mine îngrijorată, cu ochii ei albaştri plini de blândețe. 

Expresia i s-a şters de pe chip cu iuţeala unei umbre care traversează 
podeaua, i-am văzut trăsăturile feţei netezindu-se, recăpătându-şi 
neutralitatea. Cred că nu se aşteptase să mă-ntorc spre ea. 

— Mai uită-te puţin pe-aici, a spus. Pe urmă o să stăm de vorbă. 

— Ce-ar trebui să caut? am întrebat-o. 

— O să-ţi dai seama, a răspuns ea. Apoi a adăugat, într-o şoaptă 
pe care presupun că nu voia s-o aud: Sper. 

Mi-am reluat inspecția, rotindu-mi privirea prin încăpere. O 
fereastră era spartă. Alături de ea, o masă se răsturnase pe podea, cu 
picioarele strâmbe, îndoite. M-am îndreptat într-acolo. 

Podeaua din jurul mesei era plină de cioburi de sticlă. Căzuseră 
în interior, aşa că pe fereastră probabil intrase ceva. Pe câteva 
cioburi era sânge. L-am luat pe unul dintre cele mai mari şi l-am 
privit încruntându-mă. De un roşu întunecat, sângele încă nu se 
închegase. Am scos o batistă albă, am înfăşurat ciobul în ea şi mi-am 
strecurat-o în buzunarul pardesiului. 

M-am ridicat şi m-am pus din nou în mişcare, cu ochii în jos, 
studiind praful. Într-un loc fusese şters de pe podea aproape pe de- 
a-ntregul, ca şi cum acolo s-ar fi desfăşurat o luptă, fără vărsare de 
sânge. În altă parte, la hotarul dintre domeniul lămpilor cu halogen 
şi întuneric, sub o altă fereastră, băltea, argintie, lumina de lună. 
Am îngenuncheat lângă ea. 

În praful din mijlocul petei de lumină era urma unei labe, 
aproape de mărimea palmei mele cu degetele răsfirate. Punctele 
din vârfuri trădau existenţa unor unghii puternice, aproape ca nişte 
gheare. 

M-am uitat pe geam, la forma argintie, rotunjită, a lunii aproape 
pline. 

— Oh, drace, am murmurat. Oh, drace. 

Murphy s-a apropiat şi m-a privit o clipă în tăcere, așteptând. 
Mi-am umezit buzele, m-am ridicat şi m-am întors spre ea. 

— Ai probleme, am spus. 

— Nu, serios? Hai, Dresden, spune-mi. 

Am dat din cap, apoi i-am arătat fereastra. 

— Atacatorul a intrat probabil pe-aici. A urmărit victima, a 
atacat-o, a dezarmat-o şi a ucis-o. Pe fereastră e sângele ucigaşului. 

Mai întâi s-au luptat, presupun că-n locul ăla, unde s-a şters praful, 
şi ȚTeposu a fugit spre uşă. Dar n-a ajuns până acolo. Între timp a 
fost sfâşiat. 

M-am întors spre Murphy şi m-am uitat în jos, la ea, cu un aer 
solemn. 

— Mai sunt şi alte crime săvârşite în acelaşi mod. Probabil acum 
patru săptămâni, când a fost lună plină. Sunt celelalte omoruri 
despre care spuneai. 

Ea m-a privit o clipă în faţă, ferindu-se să-mi întâlnească ochii, 
apoi a dat din cap. 

— Da. Acum aproape exact patru săptămâni. Dar, în afară de 
mine, nimeni n-a ţinut cont de fazele lunii. Nimeni. 

— Aha. Atunci trebuie să vezi şi asta. 

Am dus-o lângă fereastră şi i-am arătat urma de labă din praf. A 
privit-o în tăcere. 

— Harry? a zis, un minut mai târziu. E adevărat că există 
oameni-lup? 

Şi-a îndepărtat o şuviţă de păr de pe obraz, un gest mărunt, 
dincolo de care se simţea o vulnerabilitate stranie. Pe urmă şi-a 
înfăşurat trunchiul cu braţele, mai jos de mijloc, ca şi cum i-ar fi 
fost frig. 

Am dat din cap. 

— Da. Nu aşa cum îi vezi în filme, dar există. Cred că aici ai dat 
peste unul dintre ei. 

A inspirat adânc. 

— Bine, atunci. Bine. Ce poţi să-mi spui? Ce trebuie să ştiu? 

N-am apucat să-i răspund. Când eram pe punctul să rostesc 
primul cuvânt, de-afară s-au auzit strigăte, apoi uşile din faţă ale 
clădirii s-au deschis cu zgomot. Murphy s-a încordat şi i-am văzut 
buzele crispându-se, unite strâns într-o linie. Şi-a îndreptat spatele, 
apoi şi-a desfăcut braţele din jurul trupului ca să şi le sprijine pe 
şolduri, cu pumnii strânşi. 

— Fir-ar să fie! a exclamat. Cum ajung nemernicii ăştia peste tot 
atât de repede? 

Am înaintat cu un pas, ca să văd mai bine. Au intrat patru 
persoane îmbrăcate în costum, desfăşurându-se într-o formaţie 

rombică, aproape militară. Deşi nu tot atât de înalt ca mine, bărbatul 
din frunte era totuşi foarte înalt, de probabil un metru nouăzeci şi 
trei, sau chiar de unu nouăzeci şi cinci. Avea părul de un negru 
intens, ca şi sprâncenele, în timp ce ochii îi erau de un cenuşiu tot 
atât de palid ca fumul de lemne. Costumul bleumarin îi venea bine 
şi mi s-a părut că ascundea o siluetă atletică, deşi se vedea clar că 
trecuse de patruzeci de ani. Un ecuson albastru, pe care scria FBI cu 
litere imense, urâte, îi atârna de rever. 

— Nu lăsaţi să intre aici, a spus, cu voce groasă, încordată. 
Locotenent Murphy, ce naiba cauţi la locul unei crime care nu e în 
jurisdicţia ta? 

— Şi eu mă bucur să te văd, agent Denton, a răspuns ea, cu voce 
plată. Vă mişcaţi repede. 

— Ți-am spus că nu eşti bine-venită în ancheta asta, a adăugat 
bărbatul, răspicat. 

În ochii cenușii i s-a aprins un fulger şi am văzut o venă 
zvâcnindu-i ritmic pe frunte. Şi-a îndreptat privirea spre mine. 

— EI cine e? 

— Har..., am început să spun, dar Murphy a pufnit, acoperindu- 
mă. 

— Nimeni, a răspuns ea. 

Şi mi-a aruncat o privire care-mi cerea, fără niciun dubiu, să-mi 
ţin gura. 

Asta m-a enervat al naibii de tare. 

— Harry Dresden, am spus, cu voce clară, sonoră. 

Pe urmă eu şi Murphy ne-am uitat urât unul la altul. 

— Ah, s-a lămurit Denton. Şarlatanul. Am citit despre tine în 
Tribune. Privirea încordată i s-a întors spre Murphy. Cred că tu şi 
prietenul tău, mediumul, preferaţi să vă retrageţi. Aici e necesară 
munca de poliţie. Cea adevărată, care presupune să iei amprente, 
fibre de material, să faci analize genetice — prostii din astea. 

Murphy s-a uitat la el cu ochii îngustaţi, ca şi mine de altfel, dar, 
chiar dacă asta l-a afectat, Denton n-a lăsat să se vadă. EI şi Murphy 
s-au înfruntat din priviri, furia ei contra hotărârii lui oţelite. 

— Agent Benn! a strigat federalul. 

O femeie de aproape treizeci de ani, cu coama de păr lungă 

până la umeri încărunţită prematur, s-a întrerupt din contemplarea 
intensă a cadavrului ca să se se-ntoarcă spre noi. Avea pielea 
măslinie, profunzime în privirea ochilor verzi şi asprime în linia 
subţire a buzelor. S-a apropiat cu un soi de senzualitate emanată 
de forţa muşchilor, cu mişcări care spuneau că, la nevoie, putea fi 
rapidă şi periculoasă. Era singura dintre cei patru agenţi FBI care 
lăsa să se vadă că purta o armă. Sub haina ei descheiată se zărea, pe 
albul cămăşii, cureaua care suspenda tocul de umăr. 

— Da, domnule, a spus. 

Vorbea cu voce înceată. Şi fixa cu privirea un punct aflat la 
jumătatea distanţei dintre mine şi Murphy, fără să se uite la niciunul 
dintre noi, deşi ne avea pe amândoi în câmpul vizual. 

— Te rog să-i escortezi pe aceşti doi civili, i-a cerut Denton, 
rostind apăsat ultimul cuvânt. Trebuie să părăsească locul crimei. 

Femeia a dat din cap fără să spună nimic. S-a mulțumit să rămână 
în aşteptare. Eu m-am pregătit să plec, dar am ezitat. Murphy nu 
şi-a clintit picioarele şi şi-a lăsat braţele să-i atârne pe lângă trup, cu 
nepăsare. l-am recunoscut expresia încăpăţânată, cu bărbia împinsă 
în afară. Aşa arăta când era depăşită la puncte într-un turneu de arte 
marţiale. Era gata de luptă. La naiba. Trebuia s-o calmez dacă voiam 
s-avem cât de cât câştig de cauză. 

— Murphy, am spus, cu voce scăzută. Putem sta de vorbă afară? 

— Nici gând, a zis ea. Indiferent cine ar fi criminalul, luna 
trecută a ucis o jumătate de duzină de oameni. Mă aflu aici în 
urmărirea acestui individ. Am primit aprobarea departamentului 
de poliţie din Rosemont. 

S-a uitat urât la Benn. Agenta FBI o surclasa în privinţa alonjei 
şi a muşchilor. 

— "Ți-au dat-o în scris? a întrebat Denton. Vena de pe frunte 
îi zvâcnea cu tot mai multă furie. Chiar vrei să le trimit un raport 
superiorilor tăi, locotenente? 

— Nu-ncerca să m-ameninţi, Denton, a ripostat Murphy, 
înfierbântându-se. 

M-am crispat. Şi m-am amestecat. 

— Ascultă, Murphy. l-am pus mâna pe umăr. Să ieşim numai 
o clipă. 

Am strâns-o uşor. S-a întors spre mine. M-a privit în ochi 
pentru o fracțiune de secundă şi s-a relaxat puţin. O vagă îndoială 
i-a schimbat în treacăt expresia feţei. A-nceput să se calmeze şi eu am 
răsuflat uşurat. Nu doream câtuşi de puţin să se-ajungă la violenţă. 
N-am fi rezolvat nimic. 

— Scoate-i de-aici, a spus Denton, şi în vocea lui am simţit ceva 
care nu mi-a plăcut. 

Benn a acţionat fără niciun avertisment. Brutal şi repede, a făcut 
un pas spre Murphy şi braţul i s-a îndreptat spre tâmpla ei, pregătit 
de-o lovitură de arte marţiale care nu-mi era cunoscută. A urmat 
o mişcare prea iute ca să poată fi urmărită. Mâinile lui Murphy 
au ajuns în locul vizat înainte de a primi lovitura şi s-a răsucit, 
mutându-i cumva femeii cu coamă căruntă centrul de greutate 
dincolo de picioare şi izbind-o zdravăn de un perete. 

Într-o jumătate de secundă, pe faţa lui Benn s-au perindat şocul 
şi surprinderea, pentru a lăsa în loc furia. Mâna i s-a afundat sub 
haină, a ezitat o altă jumătate de secundă, apoi şi-a reluat mişcarea. 
Şi-a scos arma cu precizia unui expert, un gest curgător, rapid, fără 
să pară pripit. Ochii ei verzi ardeau. M-am aruncat spre Murphy, 
m-am ciocnit cu ea, am împins-o şi am trântit-o în timp ce glonţul 
pornea cu un zgomot ca de tunet în spaţiul închis al localului 
nefinisat. Am căzut amândoi, grămadă, pe podeaua plină de praf. 

— Benn! a urlat Denton. 

S-a repezit între ea şi noi, fără să se sinchisească de armă. L-am 
auzit vorbindu-i cu voce joasă, insistentă. 

— Căţea nebună! am strigat eu. Ce te-a apucat? 

Ceilalţi doi ofiţeri FBI şi mai mulţi poliţişti din patrulele de 
afară s-au apropiat în fugă. Murphy a mârâit şi s-a grăbit să-mi tragă 
un cot în stomac. l-am răspuns cu altă mârâitură şi m-am rostogolit 
de deasupra ei. Ne-am ridicat amândoi, nevătămaţi. 

— Ce naiba s-a-ntâmplat? a întrebat unul dintre poliţişti, un 
bărbat în vârstă, cu părul rar, încărunţit. 

Denton s-a-ntors spre el, cu un calm desăvârşit. 

— Un foc involuntar. A apărut o neînțelegere şi arma agentei 
Benn s-a descărcat accidental. 

Polițistul s-a scărpinat în cap şi s-a uitat la Murphy. 

— E-adevărat, locotenente? 

— Pe naiba! am exclamat eu. Am arătat-o pe Benn cu degetul. 
Nebuna asta... 

Murphy şi-a-nfipt cotul în stomacul meu şi m-a fulgerat cu 
privirea. 

— E-adevărat, a răspuns, în vreme ce eu îmi frecam burta. S-a- 
ntâmplat exact aşa cum a spus agentul Denton. A fost un accident. 

M-am holbar la ea. 

— Murph, încetează. Femeia asta... 

— ... a avut ghinionul să i se descarce arma, a completat ea, cu 
voce dură. I se putea întâmpla oricui. 

Şi-a întors privirea aspră spre polițistul bătrân, care a clipit 
împăciuitor şi a ridicat din umeri. 

Denton s-a-ntors spre noi şi a studiat-o o clipă pe Murphy cu 
atenţie. Pe urmă a dat din cap. 

— Roj, George, a spus apoi. Vreţi să vedeţi dacă locotenenta e 
teafără şi s-o ajutaţi s-ajungă la maşină? 

— Desigur, Phil, desigur, a răspuns un tinerel slab, cu părul roşu, 
urechi mari şi pistrui. Ăă, domnule Dresden, locotenent Murphy, 
ce-ar fi să ieşim să luăm puţin aer? Mă numesc Roger Harris, iar el 
e agentul Wilson. 

Celălalt federal, un bărbat masiv, supraponderal, de aproape 
cincizeci de ani, cu părul în retragere către creştet şi cu burta 
revărsată peste curea, s-a mulţumit să ne facă semn să-l urmăm şi 
a pornit-o spre uşă. Murphy s-a uitat o clipă urât la Denton, apoi 
s-a răsucit pe călcâie şi a plecat furioasă după agentul mătăhălos. Eu 
m-am luat după ea. 

— Nu pot să cred. Te simţi bine? De ce naiba n-ai spus ce s-a- 
ntâmplat? am întrebat-o, cu sotto-voce. 

— Căţeaua aia, mi-a răspuns ea, nu la fel de încet. A-ncercat să 
mă pocnească prin surprindere. 

— A-ncercat să te spulbere, Murph, am precizat eu. 

Ea a răsuflat printre dinţi, dar a mers mai departe. Eu am aruncat 
o privire în urmă şi am văzut cadavrul sfâşiat şi mutilat al Ţeposului 
înconjurat de un cordon suplimentar de bandă galbenă de-a poliţiei. 
Sosiseră medicii legişti şi echipa inspecta cu mare atenţie încăperea. 

Denton îngenunchease lângă Benn, care-şi ţinea faţa în mâini şi 
părea să plângă. Agentul FBI mă evalua fixându-mă cu privirea rece 
a ochilor săi cenuşii, probabil catalogându-mă drept „înalt, suplu, 
brunet, ochi negri, trăsături acviline, fără cicatrice vizibile”. 

M-am uitat la el preţ de un minut şi mi s-a trezit o bănuială, iar 
intuiţia mi-a spus, fără dubiu, că nu mă înşelam. Ştia ceva şi păstra 
tăcerea. Nu mă-ntrebaţi cum îmi dădusem seama, dar avea ceva, 
ceva aparte în zvâcnirea venelor de pe frunte sau în poziţia ţeapănă 
a gâtului, care m-a dus cu gândul la asta. 

— Ăă, a zis puştiul, Harris. 

Am clipit surprins şi m-am întors spre el. A ţinut uşa deschisă 
pentru Murphy şi pentru mine, şi am ieşit cu toţii. 

— N-o judecaţi prea aspru pe Deborah. E cu adevărat stresată 
de omorurile astea Lobo’. În ultima lună n-a dormit prea mult. ÎI 
cunoştea pe unul dintre tipii ucişi. De-atunci e foarte tensionată. 

— Taci, Harris, a spus grăsanul Wilson, cu dezgust în glas. Taci 
şi gata. S-a întors spre noi şi ni s-a adresat calm. Plecaţi dracului 
de-aici. Nu vreau să vă mai văd pe niciunul în apropierea locului 
unei crime care nu-i pe terenul tău, locotenent Murphy. Afacerile 
Interne au deja destule altele pe cap, nu crezi? 

Ne-a întors spatele şi a intrat în clădire. Puştiul cu păr roşu 
ne-a zâmbit stânjenit, parcă scuzându-se, apoi s-a grăbit să prindă 
matahala din urmă. L-am văzut aruncându-mi o privire peste umăr, 
cu o expresie meditativă. Pe urmă a dispărut. Uşa s-a închis, lăsându- 
ne pe mine şi pe Murphy afară, departe de anchetă şi de dovezile de 
la locul faptei. 

M-am uitat în sus, la luna aproape plină de pe cerul senin. 
Oameni-lup sărind asupra lacheilor gangsterilor prin ferestrele 
restaurantelor în construcţie. Un cadavru mutilat în mijlocul unei 
podele scăldate în sânge. Agenţi FBI de teren cuprinși de streche, 
scoţându-şi armele şi trăgând ca să ucidă. Un pic de kung fu, un pic 
de John Wayne şi câteva ameninţări lansate cu detaşare. 

Până una alta, nu e decât o altă noapte de lucru, m-am gândit, 
cu nervii în piuneze. 


1 Lup, în lb. spaniolă. 

Nenorocirea evitată la mustață mă pusese sub o tensiune care, 
ajutată de dezgustul stârnit de scena macabră din clădire, îmi 
răscolea stomacul. O ureche îmi ţiuia de când auzisem detunătura. 
Şi, năvala adrenalinei odată domolită, rămăsesem agitat şi încordat 
şi începeam să tremur din toate încheieturile. Mi-am îndesat mâinile 
în buzunarele pardesiului, atent la ciobul însângerat înfăşurat în 
batistă, m-am întors cu faţa în bătaia vântului şi am închis ochii. 

Linişteşte-te, Harry, mi-am spus. Calmează-te. Înspiră şi expiră, 
concentrează-te asupra respirației. Vezi? N-ai murit. Morţii nu pot 
să respire aşa. Nu eşti Țeposu, sfâşiat în bucăţi pe podea. Şi nici n-ai 
găuri de glonţ. Eşti viu, şi Murphy e teafără, şi nu trebuie să te mai 
uiţi la faţa aia fără ochi. 

Însă continuam să văd, în spatele pleoapelor, cadavrul sfâşiat. 
Simţeam duhoarea scârboasă a intestinelor lui despicate. Ţineam 
minte sângele, lipicios pe podeaua prăfuită, coagulându-se, îngroșat 
de fărâme minuscule de rigips. Simţeam gust de fiere şi mă străduiam 
din răsputeri să nu vomit. 

Voiam să ţip, s-o rup la fugă, să-mi flutur braţele şi să lovesc 
ceva cu picioarele până când aveam să mă simt mai bine. Aproape 
că eram în stare să-nţeleg reacţia agentei Benn, dacă se ocupa de 
o întreagă serie de crime săvârşite în acelaşi mod. Nu te poţi uita 
timp îndelungat la atât de mult sânge fără să-ncepi să vezi şi altul, 
oriunde altundeva. 

Am continuat să respir adânc. Vântul îmi sufla rece în faţă, era 
aer curat, îmbibat de miresmele pătrunzătoare ale toamnei care se 
înstăpânea. În Chicago, serile de octombrie sunt friguroase, cu vânt, 
dar eu le ador oricum. E luna în care îmi place cel mai mult să stau 
în aer liber. În cele din urmă, m-am calmat. Probabil că, alături de 

mine, şi Murphy se străduia să se destindă. Am pornit-o amândoi 
spre maşină în aceeaşi clipă, fără să fi fost nevoie de comunicare prin 
cuvinte. 

— Îmi...» a început Murphy, apoi a tăcut iarăşi. 

Nu m-am uitat la ea şi n-am scos nicio vorbă. 

— Îmi pare rău, Harry. Mi-am pierdut controlul. Agentul 
Denton e un nemernic, dar își face datoria. Teoretic, n-aveam 
niciun drept să mă aflu la locul crimei. N-am vrut să te târăsc în 
toată povestea asta. 

A descuiat portierele şi s-a urcat în maşină. Eu m-am instalat pe 
locul pasagerului, apoi m-am întins şi i-am smuls cheile din mână 
când a vrut să pornească motorul. Şi-a întors brusc capul spre mine, 
îngustându-şi ochii. 

Mi-am strâns pumnul în jurul cheilor. 

— Murphy, mai întâi relaxează-te. Trebuie să stăm de vorbă. 

— Nu cred că e o idee bună, Harry. 

— Aşa-mi mulţumeşti fiindcă ţi-am salvat viaţa? Acum pentru a 
doua oară. Vrei să mă laşi în ceaţă. 

— Ar trebui să ştii cum se face asta, a ripostat ea, încruntându- 
se. 

S-a lăsat pe spătarul scaunului şi-a început să se uite dincolo de 
parbriz. Din maşină vedeam poliţiştii, medicii legişti şi agenţii FBI 
intrând şi ieşind. Am păstrat amândoi tăcerea vreme îndelungată. 

Partea stranie era că neînţelegerea dintre mine şi Murphy avea 
acelaşi motiv ca aceea abia ivită între mine şi Kim Delaney chiar în 
seara aceea, ceva mai devreme. Murphy avusese nevoie de anumite 
informaţii ca să-şi poată continua o anchetă. Eu aş fi putut să i le 
dau — dar aş fi pus-o în pericol. Refuzasem să i le dezvălui şi, în 
vreme ce urmărisem pista până la capăt de unul singur, arseseră 
nişte clădiri şi apăruseră vreo două cadavre. Nu existaseră destule 
dovezi ca să fiu considerat vinovat eu însumi şi ucigaşul căutat 
fusese descoperit. Dar ea nu mă iertase niciodată cu adevărat fiindcă 
o lăsasem pe margine. 

În lunile care urmaseră, apelase la mine de câteva ori, iar eu 
îmi făcusem datoria cât mai bine cu putinţă. Dar ne distanţaserăm 
unul de altul. Din punct de vedere profesional. Poate era timpul să 

refacem puntea dintre noi. 

— Uite ce e, am spus. N-am stat niciodată cu adevărat de vorbă 
despre tot ce s-a-ntâmplat astă-primăvară. 

— N-am stat de vorbă în timp ce se-ntâmplau, a spus ea, cu 
voce fragilă ca frunzele uscate de toamnă. De ce-am face-o acum? 
Totul s-a terminat în primăvară. Şi suntem în octombrie. 

— Murphy, dă-mi o şansă. Am vrut să-ţi spun mai multe, dar 
n-am putut. 

— Lasă-mă să ghicesc de ce. Ţi-a mâncat pisica limba? a întrebat 
ea, cu dulceaţă în glas. 

— Ştii că n-am făcut parte dintre băieţii răi. Până acum ai avut 
timp berechet să-ţi dai seama. Pe clopotele iadului, mi-am riscat 
pielea ca să te salvez. 

Ea a clătinat din cap, uitându-se drept înainte. 

— Nu e asta esenţa. 

— Nu? Atunci care e? 

— Esenţa, Dresden, e că m-ai minţit. Ai refuzat să-mi dai 
informaţii de care aveam nevoie ca să-mi fac datoria. Când te 
implic într-una dintre anchetele mele, am încredere în tine. Şi nu 
obişnuiesc să-i acord încrederea mea oricui. Nu mi-a stat în obicei 
niciodată. 

A strâns volanul în mâini până când i s-au albit încheieturile 
degetelor. 

— lar acum mai puţin ca oricând. 

Am clipit, cu o tresărire. Mustrarea era usturătoare. Mai rău 
decât atât, era întemeiată. 

— O parte din ceea ce ştiam... Te-ar fi pus în pericol. Ai fi putut 
fi ucisă. 

Asprimea din ochii ei albaştri m-a făcut să mă retrag, sprijinindu- 
mă de portieră. 

— Nu sunt fiica ta, Dresden, a spus, cu voce calmă, foarte 
blândă. Nu sunt o păpuşă de porțelan de pe un raft. Sunt polițistă. 
Îi prind pe băieţii răi şi-i trimit la răcoare şi, când o fac, dacă e 
cazul, încasez eu un glonţ, ca să nu nimerească o biată gospodină 
sau un contabil. Şi-a scos arma din tocul prins de umăr, i-a verificat 
muniţia şi siguranţa şi a pus-o la loc. N-am nevoie de protecţia ta. 

M-am grăbit să-i explic. 

— O clipă, Murphy. N-am făcut-o ca să te scot din fire. Sunt 
prietenul tău. Am fost întotdeauna. 

Privirea ei s-a desprins de mine când pe lângă maşină a trecut un 
poliţist cu o lanternă, luminând solul în căutare de dovezi. 

— Ai fost prietenul meu, Dresden. Acum... Murphy a clătinat 
din cap şi i s-au încordat fălcile. Acum nu mai ştiu. 

La asta n-am găsit niciun răspuns. Dar nu puteam să las lucrurile 
pur şi simplu aşa. Deşi trecuse atât de mult timp, nu încercasem să 
privesc totul din perspectiva ei. Murphy nu era vrăjitoare. Nu ştia 
aproape nimic despre tărâmul supranatural, o lume pe care marea 
religie a Ştiinţei se străduieşte încă din epoca Renaşterii, fără succes, 
s-o excludă din vieţile noastre. N-avea nimic cu care să-nfrunte 
anumite creaturi de care se lovea, singura ei armă erau cunoștințele 
pe care i le puteam oferi eu — iar în primăvară i-o refuzasem, o 
lăsasem fără apărare, nepregătită să facă faţă evenimentelor. Probabil 
fusese groaznic să se confrunte zilnic cu lucruri de neînțeles, care 
puneau în încurcătură echipele de medici legişti, făcându-i să clatine 
neputincioşi din capete. 

Poliţiştii de la Investigaţii Speciale alcătuiau o echipă însărcinată 
de primarul oraşului să se ocupe de toate „crimele neobişnuite” 
săvârşite în Chicago. Opinia publică, Biserica şi oficialităţile încă se 
mai încruntau la orice referire la magie, la supranatural, la vampiri 
sau la vrăjitori; dar creaturile din lumea spiritelor continuau să stea 
la pândă, troli de sub poduri, zâne hoaţe de prunci, stafii, spiriduşi, 
tot ce se putea numi Baubau. Continuau să terorizeze oamenii, să-i 
atace, iar statisticile mele spuneau că situaţia se înrăutăţea, nu se 
ameliora. Cineva trebuia să-ncerce să le oprească. Şi, atât în Chicago 
cât şi în toate suburbiile sale, asta făcea Karrin Murphy, alături de 
echipa ei de Investigaţii Speciale. 

Şi îşi ocupa postul de deja mai multă vreme decât oricare dintre 
predecesorii ei — fiindcă accepta ideea unei realităţi nedescrise în 
cărţi. Fiindcă apela la serviciile singurului vrăjitor din ţară dispus să 
se lase angajat. 

Nu ştiam ce să spun, aşa că a-nceput să-mi vorbească gura de la 
sine. 


LUNA NEBUNĂ / 29 


— Îmi pare rău, Karrin. 

Pe urmă s-a lăsat tăcerea şi a rămas între noi multă, multă vreme. 

Într-un târziu, ea s-a cutremurat uşor şi a clătinat din cap. 

— Bine, a spus, dar, dacă te implic în asta, Harry, vreau să-mi 
dai cuvântul tău. Fără secrete. Nu ca să mă protejezi. Şi din nici un 
alt motiv. 

Se uita pe geam, cu expresia feţei mai blândă, mai îngăduitoare 
sub lumina lunii şi a felinarelor îndepărtate de pe marginea străzii. 

— Murphy, am răspuns, n-am cum să-ţi promit aşa ceva. Cum 
poţi să-mi ceri să... 

Chipul i-a devenit dintr-odată o mască a furiei şi s-a întins spre 
mâna mea. Nu ştiu ce i-a făcut unuia dintre degetele mele, dar un 
puseu de durere violentă mi s-a urcat brusc în susul braţului, şi mi 
l-am retras din reflex, scăpând cheile. Ea le-a prins şi a pus-o pe una 
în contact. 

M-am crispat, scuturându-mi câteva clipe degetele chinuite de 
înţepături. Pe urmă mi-am pus mâna peste a ei. 

— OK, am încuviinţat. Bine. Promit. Fără secrete. 

S-a uitat la mine, şi chiar în ochii mei preţ de o răsuflare, apoi 
şi-a ferit privirea. A pornit maşina şi a ieşit din parcare. 

— Fie, a zis. O să-ţi spun. O să-ţi spun, pentru că am nevoie de 
tot ajutorul pe care-l pot obţine. Pentru că, dacă nu punem mâna 
pe creatură, pe acest om-lup, luna asta o s-avem un alt camion de 
cadavre. Şi, a oftat apoi, dacă nu-l prindem, eu o să-mi pierd slujba. 
Iar tu o s-o sfârşeşti probabil în puşcărie. 

— În puşcărie? am exclamat. În puşcărie? La naiba, Murphy. 
Cât mai aveai de gând s-aştepţi până să-mi spui? 

Mi-a aruncat o privire nervoasă, cu farurile maşinilor de pe 
sensul opus brăzdându-i faţa cu străfulgerări de lumină. 

— Nu-mi face o scenă, Harry. Am avut deja o lună foarte lungă. 

O duzină de întrebări s-au luptau să-şi facă loc printre buzele 
mele. Una a triumfat, şi am rostit-o: 

— De ce nu m-ai chemat când au început omorurile, luna 
trecută? 

Murphy şi-a îndreptat din nou privirea către drum. 

— Am vrut. Crede-mă. Dar n-am putut. Afacerile Interne au 
început să mă hărţuiască din cauza poveștii cu Marcone şi Victor 
Sells de astă-primăvară. Cuiva i-a trecut prin cap că eram în cârdăşie 
cu Marcone. Că l-am ajutat să-l omoare pe Sells ca să scape de 
concurenţă pe piaţa drogurilor, să vândă numai el Al Treilea Ochi. 
Aşa că anchetatorii îşi bagă nasul în treburile mele cu mare insistenţă. 

Am simţit, brusc, un puseu de vinovăţie. 

— Fiindcă am apărut eu în scenă. Ai avut un mandat de arestare 
pe numele meu şi, în final, l-ai anulat. Şi-au mai fost şi zvonurile 
alea despre mine şi Marcone, după ce s-a terminat totul... 

Ea a strâns din buze şi a dat din cap. 

— Aşa e. 

— Şi, dac-ai fi încercat să-mi vorbeşti despre asta, ai fi turnat 
gaz peste foc. 

Mi-am scărpinat fruntea. Şi i-ar fi stârnit împotriva mea pe cei 
care o anchetau. Ea mă protejase. lar mie nici măcar nu-mi trecuse 
prin cap că zvonurile răspândite de Marcone ar fi putut afecta pe 
altcineva în afară de mine. Bravo, Harry. 

— Tu eşti oricum, Dresden, numai prost nu, mi-a confirmat 
Murphy părerea. Poate, uneori, uşor naiv, dar niciodată prost. 
Afacerile Interne n-au găsit nicio dovadă, dar mulţi sunt siguri că 
am mâinile murdare şi, alături de alţii, cărora oricum nu le eram pe 
plac, pot să mă zdruncine serios, dacă li se iveşte ocazia. 

— De-asta n-ai făcut caz de povestea cu agenta Benn, am dedus 
eu. Încerci să eviţi orice fel de scandal. 

— Exact. O să fiu spintecată din anus până la urechi dacă 
Afacerile Interne află fie şi numai că am ocolit legea, şi cu atât mai 
mult dacă se-aude că m-am încăierat cu o agentă a Biroului. Denton 
o fi părând un nemernic, dar, crede-mă, cel puţin nu e convins că 
sunt coruptă. O să joace corect. 

— ŞI aici intră în scenă omorurile. Este? 

În loc să-mi răspundă, a trecut pe banda întâi şi a încetinit, 
M-am întors pe jumătate spre ea. Şi, când am făcut-o, am zărit 
farurile unei alte maşini alunecând de-a latul a două benzi pentru a 
ajunge tot pe prima bandă, în spatele nostru. Nu i-am spus nimic 
lui Murphy, dar am continuat să privesc maşina în cauză cu coada 
ochiului. 

— Întocmai, a zis ea. Omorurile Lobo. Au început luna 
trecută, cu o noapte înainte de luna plină. Am avut doi indivizi 
dintr-o bandă de huligani sfâşiaţi pe Rainbow Beach. La început, 
toată lumea s-a gândit la atacul unui animal. Straniu, dar nu se 
ştie niciodată, nu-i aşa? Oricum, era ceva neobişnuit, aşa că mi-au 
încredinţat mie ancheta. 

— Bun, am spus, şi pe urmă? 

— În noaptea următoare, a fost o bătrânică în trecere pe lângă 
Washington Park. Ucisă în acelaşi mod. Şi, pur şi simplu, ceva era 
altfel decât ar fi trebuit să fie, înţelegi? Tipii de la judiciar n-au 
descoperit nimic util, aşa că m-am gândit s-apelez la FBI. Fiindcă 
are acces acolo unde eu de obicei nu am. Deţine laboratoare de 
medicină legală cu dotări de ultimă oră şi altele de acelaşi gen. 

— Şi astfel ai deschis cutia Pandorei, am ghicit eu. 

— Cam aşa ceva. Unul dintre legiştii lor, puştiul cu păr roşu, 
a descoperit nişte neuniformităţi în dentiţia atacatorilor. A spus că 
urmele de dinţi nu se potriveau cu ale unor câini sau lupi autentici. 

Ca şi urmele de labe de la faţa locului. Nu erau cu adevărat urme 
de lup. Murphy s-a înfiorat uşor înainte de a continua. Atunci s-au 
gândit prima oară că era vorba de altceva. Înţelegi? S-au gândit că 
ucigașul voia să lase impresia unui atac al lupilor. De-aia au început 
să-l numească asasinul Lobo. 

Am dat din cap, încruntându-mă. Farurile erau tot în urma 
noastră. 

— Întreb aşa, ca idee nebunească: Te-ai gândit să le spui 
adevărul? Că ar putea fi vorba de un om-lup? 

— Nicidecum, a rânjit Murphy. În Birou sunt angajaţi numai 
conservatori. Oameni care nu cred în stafii, în spiriduşi, nici în 
toată mizeria asta care m-a adus acum la tine. După părerea lor, de 
crime se face vinovat un soi de cult sau de bandă de psihopaţi. Care 
şi-au făcut probabil arme din colți şi gheare de lupi. Şi au lăsat în jur 
amprente simbolice de labe. De aceea sunt toate urmele irelevante. 
I-am cerut lui Carmichael să te caute, dar a aflat de la robotul tău 
telefonic că aveai ceva de rezolvat în Minnesota. 

— Da, am confirmat. Cineva văzuse ceva într-un lac. Şi ce s-a 
mai întâmplat după aceea? 

— S-a dezlănţuit iadul. Trei vagabonzi în Burnham Park, în 
noaptea următoare. Nu doar morţi, făcuţi bucăţi, mai rău decât 
tipul din seara asta. Şi, în ultima noapte cu lună plină, un bătrân, 
lângă un magazin cu băuturi alcoolice. Plus, în ultima noapte 
de după, un om de afaceri şi şoferul lui, sfâşiaţi într-un garaj. Şi 
Afacerile Interne au fost acolo de fiecare dată, mi-au suflat în ceafă. 
Nu le-a scăpat nimic. 

— Cu ultima victimă a fost altfel, am remarcat eu. Toți ceilalți 
au fost ucişi afară, în locuri rău famate. Omul de afaceri din garaj 
nu se-ncadrează-n tipar. 

— Da, a încuviinţat Murphy. James Harding III. Unul dintre 
ultimii industriaşi inveteraţi. Partener de afaceri cu John Marcone 
într-o serie de proiecte de dezvoltare industrială din Northwest. 

— Iar în seara asta avem o altă victimă din cercul lui Marcone. 

— Da. Mi-e greu să spun ce mă sperie mai tare. Ideea că e vorba 
de simple atacuri ale unor animale, că ucigașii sunt psihopaţi dintr-o 
şleahtă cu nişte cuțite de care-au prins colţi de lup, sau că avem de-a 

face cu oameni-lup organizaţi. Murphy a râs scurt, forţat. Până şi 
mie îmi sună nebunește aşa ceva. Da, Onorată Instanță, criminalul 
e un om-lup. 

— Lasă-mă să ghicesc. Totul s-a liniştit după ce n-a mai fost 
lună plină. 

A dat din cap. 

— Afacerile Interne s-au mulțumit să spună că probele nu 
sunt concludente, şi nu s-a mai întâmplat nimic. N-a mai murit 
nimeni. Până în seara asta. Şi mai avem încă patru nopţi cu lună 
strălucitoare, iar ucigașii, oricine ar fi, îşi respectă ritualul. 

— Eşti sigură că sunt mai mulţi? 

— Da. Urmele de mușcături sau, după părerea agentului 
Denton, urmele care par mușcături au fost lăsate de trei arme 
diferite. În viziunea tipilor de la laborator, ar putea fi mai mulţi 
făptaşi, însă legiştii n-au cum să fie siguri. 

— În afara cazului când ne confruntăm într-adevăr cu oameni- 
lup. Fiindcă atunci fiecare armă e botul unui alt individ şi avem de-a 
face cu o haită. 

Murphy a încuviinţat cu un gest. 

— Problema e că nu le pot spune pur şi simplu asta, a adăugat. 
Mi-aş îngropa singură cariera. 

— Aha, am zis. Am ajuns în punctul unde-mi spui că postul tău 
e în pericol. 

S-a strâmbat. 

— În momentul de faţă, n-au nevoie decât de un motiv potrivit 
ca să scape de mine. Dacă nu-i prinzi pe tipii ăştia, indiferent cine- 
ar fi, politicienii mă vor scoate pe tuşă. Pe urmă o să fie uşor de găsit 
ceva care să m-acuze de complicitate sau de obstrucţie a justiţiei. 
Şi probabil că vor încerca să te-agaţe şi pe tine. Harry, trebuie să 
prindem neapărat ucigașul, sau ucigaşii. Altminteri cariera mea 
devine de domeniul trecutului. 

— Ai sânge sau fire de păr de la locurile crimelor? am întrebat. 

— Da, a răspuns ea, am câte ceva. 

— Dar salivă? 

M-a privit încruntându-se. 

— Salivă. Ar fi putut fi în răni, am spus. 

A clătinat din cap. 

— Dacă au găsit aşa ceva, au păstrat faptul sub tăcere. În plus, 
la ce ne folosesc eşantioanele, dacă n-avem un suspect cu care să le 
compari? 

— Nu-ţi folosesc ţie, am corectat-o. Ceea ce a intrat pe fereastră 
a lăsat acolo sânge. Poate-o să ne dezvăluie ceva. 

Murphy a dat din cap. 

— Ar fi excelent. OK, Harry. Acum cunoşti faptele. Ce-mi poţi 
spune despre oamenii-lup? 

Am stat un minut cu buzele ţuguiate. 

— Nu mare lucru. Nici măcar nu reprezintă unul dintre 
subiectele pe care le-am studiat cu atenţie. Îţi pot spune mai degrabă 
ce nu sunt decât ce sunt. Dar dă-mi timp până dimineaţă şi-o să-ţi 
întocmesc totuşi un raport complet în privinţa lor. 

M-am uitat pe geam în timp ce ieşeam de pe JFK Expressway. 
Maşina care ne urmărea a părăsit autostrada prin acelaşi pasaj. 

Murphy s-a încruntat. 

— Dimineaţă? Nu-l poţi termina mai repede? 

— O să-l ai pe birou la ora opt. Chiar şi mai devreme, dacă-i 
spui sergentului de gardă să mă lase să intru. 

A oftat şi s-a frecat la ochi. 

— OK. Bine. 

Am ajuns înapoi, la McAnallys, şi Murphy a oprit lângă 
Broscuţa mea Albastră. După noi, a intrat în parcare şi maşina care 
ne urmărise. 

— lisuse, Harry. Nu-mi vine să cred că stau aici, vorbind cu tine 
despre oameni-lup care ucid locuitori din Chicago. S-a răsucit ca să 
se uite la mine. Spune-mi că nu-nnebunesc. 

Am coborât din maşină, apoi m-am aplecat spre geam. 

— Nu cred că-nnebuneşti, Murph. Dar, ştiu şi eu, poate că 
FBl-ul are dreptate. Poate nu sunt oameni-lup. Uneori se-ntâmplă 
lucruri bizare. 

l-am adresat un zâmbet schiţat pe jumătate şi ea mi-a răspuns 
pufnind uşor. 

— Probabil că o să fiu în biroul meu, Dresden, a spus. Să vii 
dimineaţă cu raportul. 

Pe urmă a demarat şi a virat în viteză, ieşind în stradă. Eu nu 
m-am urcat în Broscuţă. În schimb, m-am uitat la mașina care 
ne urmărise. A-ntors în capătul opus al parcării, s-a îndreptat în 
direcţia mea, apoi şi-a văzut de drum. 

Femeia de la volan, o frumuseţe izbitoare, cu părul negru, bogat, 
împestriţat de şuviţe cărunte, a trecut pe lângă mine fără să mă 
privească. 

M-am uitat după maşină încruntându-mă. A ieşit din parcare, 
a luat-o în partea opusă celei în care plecase Murphy şi a dispărut 
din vedere. Era aceeaşi maşină care ne urmărise pe JFK? Sau îmi 
imaginasem totul? Instinctul îmi spunea că mă urmărise, dar n-ar fi 
fost prima oară când mă înşela. 

M-am urcat în Broscuţă şi am stat un minut pe gânduri. 
Uşoara mea senzaţie de greață şi sentimentul de vinovăţie persistau. 
Murphy avea necazuri din cauza mea. În primăvară, nespunându-i 
ce se petrecea de fapt, o plasasem în centrul unor întâmplări extrem 
de dubioase. Eram răspunzător pentru presiunea sub care ajunsese 
să se afle. 

În ceea ce priveşte femeile, pot fi considerat deosebit de desuet şi 
de protector faţă de ele. Îmi place să le tratez ca pe nişte doamne din 
înalta societate. Îmi place să ţin uşile deschise pentru ele, să plătesc 
când le invit la restaurant, să le aduc flori, să le trag scaunul ca să se 
aşeze — tot felul de lucruri de genul ăsta. Dacă aş avea o părere mai 
bună despre mine însumi, cred c-aş putea să-mi numesc atitudinea 
cavalerească. Dar, oricum i-aţi spune, Murphy era o femeie aflată în 
pericol. Şi, de vreme ce eu o adusesem într-o asemenea situaţie, mă 
simţeam dator s-o scot tot eu din necaz. 

Dar mai aveam şi alte motive să pun capăt omorurilor. 
Văzându-l pe 'Țepos sfăşiat, mă speriasem de moarte. Încă mai 
tremuram puţin, ca pură şi primitivă reacţie la ceva care-mi trezise 
o spaimă instinctivă. Nu voiam să fiu mâncat de un animal, să 
fiu mestecat de o creatură cu o grămadă de dinţi ascuţiţi. Era de- 
ajuns să mă gândesc la asta ca să mă ghemuiesc pe scaunul maşinii, 
înconjurându-mi cu braţele genunchii strânşi la piept, o poziţie cât 
se poate de incomodă, având în vedere înălțimea mea şi spaţiul prin 
comparaţie restrâns din Broscuţă. 

"Țeposu îşi găsise una dintre cele mai violente morţi cu putinţă. 
Poate-o meritase. Sau poate nu. Dar, lăsând deoparte asta, nu era 
decât una dintre numeroasele victime sfâşiate de ceva cu care un om 
obişnuit n-ar fi trebuit să aibă de-a face. Nu puteam sta deoparte, 
fără să intervin. 

Sunt vrăjitor. Adică am putere, care merge mână în mână cu 
responsabilitatea. Responsabilitatea mea implică folosirea puterii 
care mi-a fost dată, ori de câte ori e nevoie de ea. FBl-ul nu era 
nicidecum pregătit să-nfrunte o haită de oameni-lup vorace, care- 
şi urmăreau victimele în mijlocul oraşului Chicago. Asta ţinea de 
domeniul meu. 

Am răsuflat adânc şi mi-am îndreptat spatele. Mi-am strecurat 
mâna în buzunarul pardesiului ca să scot cheile maşinii şi-am dat de 
bucata de sticlă înfăşurată în batista mea albă. 

Am despachetat ciobul mânjit de sânge. Sângele are un soi de 
putere. ÎI puteam întrebuința, făcând o vrajă care să ia urma creaturii 
din care se scursese. Aş fi putut găsi ucigașul sau ucigaşii chiar în 
noaptea aceea, lăsând pur şi simplu magia să mă călăuzească. Dar 
trebuia s-o fac chiar atunci. Sângele începea să se usuce şi, odată 
uscat de-a binelea, mi-ar fi fost cu mult mai greu să-l folosesc. 

Murphy avea să turbeze de furie dacă porneam în urmărire fără 
ea. Probabil avea să-şi închipuie că asta intenţionasem de la bun 
început, că o exclusesem cu premeditare. Dar, dacă abandonam 
pista oferită, pierdeam şansa de a-l opri pe criminal înainte de 
căderea nopţii următoare. 

N-am avut nevoie de prea mult timp de gândire. Era mai 
important să salvez vieţi decât să mă feresc de furia lui Murphy. 

Aşa că am coborât din Broscuţă şi am deschis portbagajul din 
faţă. Am scos câteva instrumente vrăjitoreşti: bagheta distrugătoare, 
înlocuitoarea brăţării scut şi celălalt obiect care n-ar trebui să-i 
lipsească niciunui vrăjitor. Un revolver Smith & Wesson Chief's 
Special de calibrul .38. 

Echipat cu toate, m-am oprit în faţa maşinii şi mi-am extras din 
buzunar ciobul pătat de sânge. 

Pe urmă am făcut vraja. 


Am luat bucata de cretă pe care-o ţin în permanenţă în buzunar 
şi mica busolă cu geam de plastic prinsă de bord cu bandă velcro, 
apoi m-am ghemuit, cu pardesiul meu amplu peste gambe şi 
glezne. Am folosit creta ca să desenez pe asfalt, în jurul meu, un 
cerc rudimentar. Pe pavajul întunecat, albul lui părea strălucitor sub 
lumina lunii aproape pline. 

Am închis cercul adăugând un efort de voinţă, o mică investiţie 
de energie, şi-am simţit imediat toată magia din aerul din jur 
îngrămădindu-se înăuntru, captivă în spaţiul limitat. Ceafa mi-a 
fost cuprinsă de furnicături şi mi s-a zbârlit părul. M-am înfiorat, 
am scos ciobul de sticlă pe care sângele se usca repede şi l-am pus 
jos, în cerc, între picioarele mele. 

Am început, cu voce joasă, o mică incantaţie, o scurtă înşiruire 
de silabe fără sens, concentrându-mă asupra efectului dorit. 

— Înteressari, interressarium, am murmurat, şi am atins geamul 
de plastic al busolei de sângele încă umed. 

Energia a ieşit din trupul meu în goană, s-a răsucit în cercul 
focalizator pe care-l trasasem, apoi s-a afundat în busolă cu o vizibilă 
licărire argintie de firişoare ca de praf. 

Acul busolei s-a clătinat, s-a rotit nebuneşte şi s-a îndreptat către 
pata de sânge de pe geam ca un ogar care-a simţit un miros. Pe urmă 
s-a rotit iarăşi şi şi-a modificat brusc poziţia ca să arate către sud-est, 
fără întrerupere. 

Am zâmbit satisfăcut şi am călcat pe linia de cretă, mânjind 
asfaltul şi lăsând restul de energie rătăcitoare să se întoarcă în aer, 
apoi am luat busola şi m-am urcat în Broscuţa Albastră. 

Mulțumită vrăjii, până dimineaţă, când primele raze de soare 
aveau să spulbere energiile magice banale întrebuințate, acul busolei 

urma să arate cu precizie în direcţia creaturii de la care provenea 
sângele; însă problema era că nu-mi indica şi drumul cel mai scurt 
către ţintă, ci acul rămânea doar îndreptat, în linie dreaptă, spre 
locul unde se afla. 

O persoană întreagă la minte nu ar numi niciodată traficul în 
care intrasem prietenos sau simplu, dar eu locuiam de ceva vreme 
în Chicago şi învăţasem să supraviețuiesc. M-am îndreptat spre 
spitalul Cook County, un adevărat alt oraş în mijlocul oraşului, am 
trecut pe lângă Douglas Park, apoi am luat-o spre sud, pe Kenzie. 
Cât am mers către sud, acul busolei s-a rotit încet ca să arate spre 
est, şi am virat, intrând pe Fifey-fifth, ca să merg spre Universitate şi 
spre lacul Michigan. 

Nu eram în partea paşnică a metropolei. De fapt, pătrunsesem 
într-o zonă de-a dreptul rău famată. Cu o rată înaltă a criminalităţii 
şi cu o mulţime de clădiri dărăpănate, abandonate sau locuite doar 
cu intermitențe. Destul de multe felinare erau stinse, aşa că noaptea 
se aşternuse mai neagră decât în alte părţi. Locul fusese întotdeauna 
terenul de vânătoare preferat de multe dintre cele mai urâte creaturi 
care se târau afară din Niciodatănicicând ca să petreacă o noapte 
în oraş. Irolii stăteau uneori la pândă ca tâlharii şi fiecare vampir 
nou venit în oraş sfârşea prin a ajunge, în căutarea prăzii, acolo sau 
în alt cartier asemănător, până când reuşea să intre în legătură cu 
Bianca sau cu unul dintre semenii săi mai puţin influenţi instalaţi 
în Chicago. 

Când acul busolei a zvâcnit ca s-arate către ceea ce părea un 
magazin universal părăsit, am tras pe dreapta şi am oprit motorul. 
Credincioasa mea Broscuţă a hârâit şi a încremenit locului, 
recunoscătoare. Am scos din torpedo harta oraşului şi am studiat-o 
câteva clipe cu ochi îngustaţi. Washington Park şi Burnham Park, 
unde fuseseră săvârşite patru dintre omorurile de luna trecută, se 
aflau de o parte şi alta a punctului în care mă oprisem, la distanţe 
nu mai mari de câte un kilometru şi jumătate. 

M-a străbătut un tremur uşor. Părea al naibii de sigur că acolo 
aveam să-l găsesc pe ucigașul Lobo căutat de Murphy. 

Am coborât din maşină. Țineam bagheta distrugătoare în mâna 
dreaptă şi busola în cealaltă. Brăţara scut îmi atârna de încheietura 

mâinii stângi. Pistolul era în buzunarul stâng al pardesiului, de 
unde-l puteam scoate cu uşurinţă. Mi-am oferit câteva clipe în care 
să răsuflu adânc, să-mi limpezesc mintea şi să stabilesc ce voiam să 
fac. 

Nu venisem acolo ca să prind criminalul, oricine ar fi fost. 
Voiam doar să-l localizez, pentru Murphy. Ea putea să-l pună sub 
supraveghere şi să-l înhaţe imediat ce încerca să facă următoarea 
mişcare. Chiar dacă l-aş fi prins eu, ea n-ar fi putut să-l acuze 
bazându-se doar pe mărturia unui vrăjitor profesionist. Pe judecătorii 
municipali i-ar fi amuzat un poliţist care ar fi susţinut o asemenea 
idee ţicnită. 

Rânjind, mi-am rotit bagheta distrugătoare între degete şi m-am 
pus în mişcare. Era în ordine. Ca să-mi folosesc puterea, eu unul 
n-aveam nevoie de un sistem judiciar care să admită că o posedam. 

Fostul magazin universal avea vitrinele din faţă astupate cu 
scânduri. Le-am încercat pe rând şi am descoperit una care putea 
fi mişcată cu uşurinţă. M-am oprit şi am studiat-o cu atenţie, cu 
gândul că era posibil să i se fi ataşat un sistem de alarmă. 

Şi chiar ăsta era rolul unei sfori cu clopoței, legate de-a latul 
părţii de jos. Dacă aş fi împins scândura mai tare în interior, ar fi 
sunat cu toţii. În schimb, am trecut sfoara peste capătul unuia dintre 
cuiele de care fusese legată, am scos cu mare grijă clopoţeii de pe ea 
şi am pătruns în interiorul întunecos al magazinului abandonat. 

Locul avea o înfăţişare scheletică. Rafturile încă mai existau, 
dând naştere unor culoare lungi, dar nici urmă de marfă. Monturile 
neoanelor, goale, atârnau în şiruri de tavan şi, sub ele, tuburile 
cândva fluorescente erau sticlă mărunţită, aşternută ca un strat de 
praf pe podea. De afară se strecurau prin crăpături razele lunii, dar 
din partea din spate a magazinului venea o lumină mai puternică. 
M-am uitat la busola mea pătată de sânge. Acul era îndreptat către 
lumina aceea. Am închis ochii şi am Ascultat, o abilitate care nu e 
greu de deprins, dar pe care cei mai mulţi oameni nu mai ştiu să şi-o 
folosească. Am auzit voci, cel puţin două, vorbind în șoaptă, pe un 
ton vehement. 

Am pornit-o în direcţia lor pe furiș, ascunzându-mă după 
rafturile goale. Pe urmă mi-am ţinut respiraţia şi m-am uitat pe 

deasupra celor de sus. 

Lângă o lampă Coleman erau adunaţi mai mulţi tineri de 
ambele sexe, diferiţi unii de alţii ca înălţime şi siluetă. Dar erau 
cu toţi îmbrăcaţi în negru, cei mai mulţi cu veste, brățări şi coliere 
de piele. Câţiva purtau cercei şi piercinguri pe nări. Pe gâtul unuia 
se zărea un tatuaj. Ar fi arătat intimidant dacă ar fi fost înalți şi 
musculoşi, dar nu erau. Păreau studenţi sau doar liceeni, unii cu 
acnee sau păr prea gras, cu barbă care încă nu acoperea în întregime 
obrajii şi de o zvelteţe adolescentină. Păreau stângaci şi nelalocul lor 
în decorul ăla. 

Patru sau cinci stăteau mai în spate, în jurul unui tânăr îndesat, 
a cărui înălțime nu depăşea un metru şaptezeci. Avea ochelari groşi 
şi degete dolofane şi ar fi arătat mai firesc acasă, cu un suport de 
pixuri în buzunarul de la piept, decât cu mănuşi de piele cu ţinte. 
Stătea cu mâinile în şolduri şi se uita urât la o blondă subţire ca un 
băț, cu cel puţin un cap mai înaltă decât el, cu toate contururile 
trupului delicat lipsite de graţie şi cu faţa lungă, tristă. Şuviţe din 
coama de păr ciufulit îi cădeau pe faţă şi în ochi îi scânteia o furie 
ţinută în frâu. Alţi cinci sau şase tineri stăteau în spatele ei şi toată 
lumea părea încordată. 

— ar eu îţi spun, a mârâit tânărul, cu voce joasă, că acum ar 
trebui să fim acolo. Nu ne putem permite să ne odihnim până când 
nu-i găsim şi nu-i facem bucăţi pe toţi. 

Grupul din spatele lui şi-a unit glasurile într-un murmur 
aprobator. 

— Billy, jur că eşti un idiot condus de testosteron, a ripostat 
blonda. Dacă ne-am fi aflat acum acolo, ne-ar fi putut prinde. 

— Foloseşte-ţi capul, Georgia! s-a răstit Billy. Crezi că până 
acum nu şi-au dat seama? Dacă dau peste noi, ne pot distruge pe 
toți cât ai clipi. 

— Dar n-au dar, a subliniat Georgia. Ea ne-a spus să nu ne 
clintim în noaptea asta, şi eu nu mă mişc de-aici. lar dacă-ncerci tu, 
jur că-ţi leg gleznele de urechi. 

Billy a mârâit, a mârâit de-adevăratelea, deşi am avut impresia 
c-a făcut-o forţat, pozând, şi a înaintat cu un pas. 

— Crezi că mă poţi manevra, căţea? Încearcă! 

Ei i s-au îngustat ochii. 

— Nu m-am vârât în povestea asta cu lupii ca să mă bat cu rataţi 
jalnici, de teapa ta. Nu mă obliga să-ncep acum. S-a uitat urât la 
tinerii din spatele lui Billy. Ştiţi ce ne-a spus ea. N-aveţi de gând să 
vă supuneţi? 

— Ascultaţi-mă, fraţi alfani, a spus băiatul, întorcându-se spre 
grupul lui, apoi spre cei care-o susțineau pe Georgia. Eu v-am 
condus în tot acest timp. Şi am făcut tot ce-am promis. Nu mai 
aveţi încredere în mine? 

Le-am mai aruncat o privire, apoi mi-am lăsat capul în jos, în 
întuneric. Uite, Batman, frăţia Alfa a oamenilor-lup! M-am uitat 
la busolă, care arăta fără niciun dubiu către lumină, către grupul 
din jurul lămpii. Ei erau ucigaşii? Păreau mai degrabă un grup de 
împătimiţi ai computerului într-o Noapte a Hainelor Negre. 

Dar cel puţin era un început. Puteam să plec şi să-i povestesc lui 
Murphy totul. Era bine s-arunc mai întâi o privire în jurul clădirii, 
să văd dacă nu-şi parcase cineva din grup maşina în apropiere şi să 
iau şi numerele de înmatriculare. La naiba, nu eram prea departe de 
universitate, poate unii aveau legitimaţii pentru parcare. 

— Ce-nseamnă asta? s-a auzit, clar, o voce stridentă. 

Mi-am săltat din nou capul deasupra rafturilor. 

Pe uşa din spate intrase o femeie cu ten întunecat, la fel de 
înaltă ca blonda cu faţa prelungă, dar mai vârstnică şi cu mult mai 
voinică, mişcându-se cu siguranţa unui animal. Avea părul castaniu 
împestriţat cu şuviţe cărunte şi mi-a fost de-ajuns o secundă ca să-mi 
dau seama că pe ea o zărisem în maşină, în parcarea de la McAnally's. 
Inima a început să-mi bată ceva mai repede, incitată. Femeia aia ne 
urmărise, pe Murphy şi pe mine. A săgetat cu privirea cele două 
grupuri de tineri, cu ochi de o culoare straniu de asemănătoare cu a 
chihlimbarului, pe care era greu să-i numeşti căprui. 

— Aşa v-am învăţat eu să vă purtaţi? a întrebat. 

Billy şi Georgia s-au uitat la podea, ruşinaţi. Ceilalţi au adoptat 
posturi aproape identice, ca un grup de copii prinşi când se pregăteau 
s-o şteargă afară după ora de culcare. 

— Nu ne jucăm. Cineva m-a urmărit până aici. Ne-au 
descoperit. Dacă-ncepeţi să faceţi greşeli acum, o să le plătiţi toată 

viața, a adăugat noua sosită, foindu-se încoace și încolo în jurul 
grupului. 

M-am uitat la busolă. 

Acul zvâcnea într-o parte şi într-alta, arătând tot timpul către 
femeia în mişcare. Mi-a ajuns inima în gât. M-am gândit la ea, 
la vitalitatea ei aproape animalică, la prezența ei dominatoare, la 
puterea voinței ei. Ar putea fi ucigaşa, am cugetat. Şi ştie c-am 
urmărit-o. De unde ştie? Cum naiba era cu putinţă să ştie că o 
urmărisem? 

Incitat, m-am uitat din nou în sus, la ea, şi am văzut că privea 
cu atenţie pata de întuneric dens din jurul rafturilor după care mă 
ascundeam. Unul dintre tineri a dat să spună ceva, dar ea a ridicat 
mâna, cerându-i să tacă. l-am văzut nările umflându-se, ca şi cum 
ar fi adulmecat, şi a făcut un pas în direcţia mea. Mi-am ţinut 
răsuflarea şi n-am îndrăznit să mă las în jos, în spatele rafturilor, de 
teamă că mişcarea m-ar fi putut da de gol. 

— Luaţi-vă de mâini, s-a răstit ea. Imediat. 

Pe urmă s-a-ntors spre lampa Coleman de pe podea şi a suflat în 
ea, stingând-o şi afundând încăperea în întuneric. 

Pentru o clipă s-au auzit murmure confuze şi o şuierătură 
poruncitoare a femeii, apoi n-a mai fost decât tăcere şi răsunetul 
pantofilor şi al ghetelor pe dale, deplasându-se către partea din spate 
a magazinului. Plecau. M-am ridicat şi am ocolit orbeşte rafturile, 
îndreptându-mă spre ei cât de repede am putut, într-o încercare de 
urmărire. 

O decizie care, în retrospectivă, nu pare cea mai înţeleaptă cu 
putinţă, dar ştiam că nu-mi puteam permite să-i las să dispară. 
Vraja pe care-o aruncasem asupra busolei n-avea să ţină mult, nu 
destul de mult ca să regăsesc femeia, şi cu atât mai puţin haita ci 
de tineri. Voiam să ies din clădire pe urmele lor, să le iau numerele 
de înmatriculare ale maşinilor, să rețin orice ar fi putut-o ajuta pe 
Murphy să-i localizeze după ce fugeau. 

Mi-am calculat greşit lungimea paşilor şi m-am izbit de peretele 
din capătul culoarului. Mi-am reţinut un şuier de durere, m-am 
reorientat şi am reluat urmărirea, folosindu-mă de întunericul care 
mă ascundea, în aceeaşi măsură în care-i ascundea şi pe ei. Aş fi 

putut face puţină lumină pentru mine — dar m-am gândit că, atâta 
vreme cât nimeni nu putea să vadă, nimeni n-avea cum să tragă cu 
vreo armă. Am continuat să înaintez cu grijă, Ascultând şi urmând 
sunetele. 

Am fost avertizat cu numai o secundă înainte, când am auzit 
zgomot de gheare alunecând pe dalele vechi, apoi ceva mare, blănos, 
s-a izbit de mine chiar sub genunchi, măturându-mi picioarele de 
pe podea şi trântindu-mă. Am scos un țipăt, mi-am rotit bagheta 
distrugătoare ca pe o bâtă de baseball şi am simţit-o lovind ceva 
tare, ciolănos. A urmat un mârâit, un sunet profund, animalic, şi 
ceva mi-a smuls bagheta din mână, azvârlind-o prin aer. A zăngănit 
pe dale, sunând a gol. Am lăsat busola să cadă, m-am grăbit să-mi 
scot arma şi mi-am adunat picioarele sub mine, revărsându-mi furia 
într-o provocare fără cuvinte. 

Am rămas o clipă nemişcat, privind în gol şi gâfâind, cu pistolul 
greu în mână. Frica îmi înteţea bătăile inimii şi, ca întotdeauna, 
furia o urma îndeaproape. Eram furios fiindcă fusesem atacat. Într-o 
oarecare măsură, mă aşteptasem să-ncerce ceva să mă oprească, dar, 
în întuneric, creatura care mârâise la mine mă speriase mult mai 
mult decât aş fi crezut. 

Am rămas în aşteptare un minut, fără să mai aud nimic. Mi-am 
dus mâna sub cămaşă şi am scos pentagrama de argint moştenită de 
la mama, o stea cu cinci colţuri într-un cerc, simbolul ordinii şi al 
simetriei, al puterii echilibrate. Mi-am concentrat voinţa asupra ei şi 
a început să strălucească, dând o lumină slabă, blândă — nicidecum 
luminiscenţa orbitoare care apărea după ce-ţi concentrai forța asupra 
unei creaturi din Niciodatănicicând, dar măcar destul de multă ca 
să văd pe unde mergeam. M-am îndreptat spre camera din spate, cu 
lumina alb-albăstrie a lunii revărsându-mi-se în jur. 

Era evident o prostie să merg într-acolo, dar eram furios, destul 
de furios ca să străbat încăperea din spatele magazinului până ce am 
zărit conturul de un albastru întunecat al unei uşi deschise. M-am 
îndreptat spre ea, împiedicându-mă de mai multe obiecte decât 
puteam desluşi în lumina stranie a pentagramei şi, lovind furios cu 
piciorul altele, care-mi stăteau în cale, am ieșit în final pe o alee din 
spatele magazinului şi m-am bucurat să respir din nou în aer liber şi 

să zăresc din nou forme şi culori estompate de umbrele nopții. 
Ceva m-a lovit cu putere din spate, trântindu-mă la pământ, 
cu pietrişul afundându-mi-se în coaste prin cămaşă. Concentrarea 
mi-a dispărut şi, odată cu ea, a dispărut şi lumina amuletei. Am 
simţit ceva dur şi metalic îndesându-mi se în ceafă, un genunchi mi 
s-a proptit în şale şi o voce de femeie a mârâit: 
— Aruncă arma sau îţi zbor creierii. 

Numiţi-mă cum vreţi, dar nu sunt niciodată sfidător când am o 
armă lipită de ţeastă. Mi-am pus cu grijă jos pistolul de calibrul .38 
din mâna stângă şi mi-am îndepărtat degetele de el. 

— Mâinile la spate. Acum, s-a răstit femeia. 

M-am supus. Am simţit metalul rece al cătuşelor în jurul 
încheieturilor, am auzit clichetul cu care s-au închis. Genunchiul 
mi s-a ridicat de pe spate, piciorul atacatoarei m-a răsucit cu faţa în 
sus, iar ea a aprins o lanternă care m-a orbit. 

— Harry? a spus. 

Am clipit şi mi-am îngustat ochii chinuiţi de lumină. Şi acum 
am recunoscut vocea. 

— Salut, Murphy. Urmează una din conversațiile noastre 
speciale, nu? 

— Nemernicule, mi-a răspuns ea, cu voce aspră. Continua să fie 
o simplă umbră în spatele lanternei, dar îi recunoşteam silueta. Ai 
dat de-un fir şi l-ai urmărit fără să iei legătura cu mine. 

— Nu te grăbi s-arunci cu piatra, locotenente, am spus, săltându- 
mă în capul oaselor, cu mâinile încă legate la spate. N-a fost timp. 
Dacă nu mă grăbeam, riscam să pierd pista. 

A mormăit. 

— Cum ai găsit locul ăsta? 

— Sunt vrăjitor, am răspuns, mişcând din braţe atât cât era cu 
putinţă. L-am găsit prin magie. Cum altcumva? 

A mârâit, dar s-a ghemuit în spatele meu şi mi-a scos cătuşele. 
Mi-am frecat încheieturile. 

— Dar tu? 

— Sunt polițistă. O maşină s-a ţinut după noi de la locul crimei 
până la McAnnalys. Am aşteptat să plece şi am urmărit-o la rândul 
meu. Murphy s-a ridicat în picioare. Ai fost înăuntru. A ieșit cineva 

prin faţă? 

— Nu. Nu cred. Dar n-am putut să văd. 

— La naiba, a bombănit ea, punându-și pistolul la loc. Nici 
prin spate n-a ieşit nimeni. Presupun că se poate urca pe acoperiş în 
vreun fel. S-a uitat la clădirile înghesuite din jur, plimbând lumina 
lanternei pe streaşină. Probabil e deja departe. 

— Uneori câştigi, alteori pierzi. 

M-am ridicat şi eu în picioare. 

— Ca naiba, a spus ea, mi-a întors spatele şi a pornit-o spre uşa 
clădirii. 

M-am grăbit s-o ajung din urmă. 

— Unde te duci? 

— Înăuntru. Să caut nişte trepte, o scară portabilă, ce-o fi. 

— Nu-i poţi urmări, am spus, intrând umăr la umăr cu ea în 
întunericul din magazin. Nu-i putem înfrunta pe toţi, nu doar noi 
doi. 

— Sunt mai mulţi? s-a mirat Murphy. Eu n-am văzut decât una. 

S-a oprit şi s-a uitat la mine, şi i-am povestit, pe scurt, tot ce se 
întâmplase după plecarea ei din parcare. M-a ascultat cu ridurile 
fine din colţurile ochilor adâncindu-i-se. 

— Ce părere ai de toate astea? a vrut să ştie după ce-am terminat. 

— Am găsit oamenii-lup. Femeia, bruneta cu şuviţe cărunte, e 
şefa lor. 

— Un grup de ucigași? 

— O haită, am corectat eu. Dar nu sunt sigur că ei sunt 
criminalii. Nu păreau... nu ştiu. Cu destul sânge rece. Destul de 
ticăloşi. 

Ea a clătinat din cap şi s-a întors spre uşă. 

— Poţi să-mi faci o descriere clară? 

Am urmat-o către ieşire. 

— Destul de clară, cred. Dar de ce-o vrei? 

— Am de gând s-o dau în urmărire pe femeie şi vreau să mi-i 
descrii pe puştanii pe care i-ai auzit vorbind. 

— De ce e necesar? N-ai numărul de înmatriculare al maşinii ei? 

— L-am verificat deja. E închiriată. Probabil sub nume fals. 

— Cred că ăştia nu sunt oamenii pe care-i cauţi, Murph. Nu da 

pe nimeni în urmărire. 

— De ce nu? a întrebat ea. Cineva s-a ţinut după noi de la locul 
unei crime până în oraş. Mai mult decât atât, tu mi-ai confirmat că 
e vorba de ucigaşă. Nu în faţa unui tribunal, ştiu, dar mi-ai spus-o 
mie şi atât îmi e de-ajuns. O anchetă standard poate scoate la lumină 
totul, dacă ştim unde să căutăm. 

— O clipă, o clipă, am spus, ridicând o mână. Vraja mea nu 
mi-a spus că femeia e ucigaşa. Mi-a dezvăluit doar că sângele de 
lângă fereastră e al ei. 

Murphy şi-a încrucişat braţele şi s-a uitat urât la mine. 

— De partea cui eşti? 

— Încă n-ai înţeles cum stau lucrurile, Murphy, am spus, 
înfuriindu-mă uşor. Cu monștrii nu te pui decât dacă eşti dispus să 
mergi până la capăt, acolo şi atunci. Dacă-ncepi să hărţuieşti o haită 
de oameni-lup, punând poliţia pe urmele lor, se cheamă că le-ai 
declarat război. Trebuie să fii pregătită să te lupţi cu ei. 

Ea şi-a împins bărbia înainte. 

— Nu-ţi face griji pentru mine. Sunt în stare să mă descurc. 

— N-am zis că nu eşti. Dar creatura care l-a sfâşiat pe Tepos în 
clubul lui Marcone, indiferent ce-o fi fost, nu s-a aflat aici, cu mine, 
în întuneric. 

— Serios? De unde ştii? 

— M-ar fi putut ucide şi nu m-a ucis. 

— Crezi că nu te poţi apăra de un lup, Harry? 

— Pe întuneric? am exclamat. Murphy, lupii au dispărut din 
cea mai mare parte a Statelor Unite de aproape o sută de ani. N-ai 
nici cea mai mică idee cât de periculoși sunt. Un lup poate alerga 
mai repede decât poţi tu conduce maşina prin cea mai mare parte a 
oraşului Chicago. Fălcile lui îţi pot strivi femurul dintr-o mușcătură. 
Îţi poate vedea căldura trupului în beznă şi-ţi poate număra firele de 
păr din cap de la o sută de metri distanţă, la lumina stelelor. Îşi aude 
bătăile inimii de la treizeci sau patruzeci de metri. Lupul care a fost 
în magazin, pe întuneric, m-ar fi putut ucide cu uşurinţă. Deşi l-am 
lovit, s-a mulţumit să mă dezarmeze, apoi a plecat. 

— Asta nu-nseamnă nimic, a zis ea, şi şi-a încrucişat braţele pe 
burtă, uitându-se la întunecimea din jur cu un uşor tremur. Poate 

te cunoaşte. Poate n-a vrut să rişte, omorând un vrăjitor. E posibil 
şi să fi urmărit să te trimită pe-o pistă falsă. Poate te-a cruțat ca să 
spulbere bănuielile, a ştiut cum o să reacţionezi. 

— E posibil, am admis. Dar nu cred. Puştanii pe care i-am 
văzut... Am clătinat din cap. Încă nu da pe nimeni în urmărire. 
Aşteaptă până-ţi fac rost de mai multe informaţii. Uite ce e, mă 
plăteşti ca să-ţi dau sfaturi, să-ţi fiu consultant în ceea ce priveşte 
supranaturalul. Eu sunt expertul, da? Nu-mi nesocoti spusele. Ai 
încredere în mine. 

Mi-a privit faţa, fixându-mă concentrată, şi şi-a întors capul în 
altă parte când mi-a întâlnit ochii. Mă cunoştea de ceva vreme. Ştia 
că în ochii unui vrăjitor nu te uiţi decât dintr-un motiv al naibii de 
presant. Vrăjitorii văd prea multe. 

— Bine, a spus, în cele din urmă. O s-aştept, dar numai până 
mâine dimineaţă, când o să primesc raportul tău. Dacă până atunci 
nu-mi poţi demonstra nimic, o să-i urmăresc pe indivizii din noaptea 
asta. Buzele i s-au strâmbat într-un mic zâmbet înverşunat. Oricum 
o să mă simt la strâmtoare când o să explic ce căutam la locul crimei 
din Rosemont. Zâmbetul i-a dispărut, însă înverşunarea a rămas. 
Dar o să-mi dai informaţiile, Dresden, clare şi în zori. Ai grijă să nu 
faci nicio greşeală. O să-l găsesc pe ucigaş înaintea de-a mai ucide 
pe altcineva. 

Am dat din cap. 

— Mâine dimineaţă. Exact. 

Lanterna a pâlpâit şi s-a stins când un filament a pocnit 
zgomotos. Murphy a oftat în întuneric. 

— Nimic nu funcţionează ca lumea în prezenţa ta. Harry, uneori 
chiar nu-mi place să-mi petrec timpul alături de tine. 

Am intrat în apartamentul meu, mi-am aruncat într-un colț, 
alături de toiagul meu de vrăjitor şi de bastonul-sabie, bagheta 
distrugătoare recuperată din magazinul abandonat şi am închis 
uşa. Era una dintre cele blindate, antifurt. O cumpărasem după 
ce, cu şase luni în urmă, un demon pătrunsese cu brutalitate în 
apartamentul meu şi mi-l devastase. 

Locuiesc la demisolul unei case vechi imense, cu apartamente de 
închiriat, care a reuşit cumva să supravieţuiască tuturor incendiilor 
din Chicago. E construită aproape în întregime din lemn şi scârţâie 
şi geme, interpretând o melodie lentă, liniştitoare, ori de câte ori 
bate vântul, care, în oraşul ăsta, nu încetează nicio clipă. E un loc 
care-şi are propria istorie, vecinii sunt oameni liniștiți, iar chiria e 
mică — deşi a mai crescut după vizita distrugătoare a demonului. 

În apartamentul meu nu există aparate electrice, din motive care 
ar trebui să fie deja evidente. Am un şemineu, o chicinetă lângă 
încăperea principală şi un dormitor mic alături de ele, cu o cameră 
de baie în interiorul său. Ferestrele sunt în partea de sus a fiecăruia 
dintre cei patru pereţi, iar una se află pe peretele băii. 

Îmi plac decoraţiunile bazate pe textură mai mult decât acelea 
care se folosesc de culoare; pe podelele de piatră aveam covoare 
groase, puse unele peste altele în cele mai multe locuri. Acidul 
scuipat de demon îmi arsese cea mai mare parte a mobilei, aşa că 
mă văzusem nevoit să scotocesc prin magazinele cu marfă la mâna 
a doua, în căutarea unor înlocuitoare. Îmi place mobilierul cu mult 
lemn vechi şi suprafeţe acoperite de material textil moale, şi mi- 
am făcut cumpărăturile ţinând cont de asta. Pe pereţi de piatră am 
tapiserii, cele mai vechi pe care le-am putut găsi. În lumina arămie 
a flăcărilor, nuanțele de portocaliu, maro şi roşu domină decorul şi 

n-arată tocmai rău. 

Am aprins focul. Trebuia, fiindcă în luna octombrie, în Chicago 
e frig şi vânt, şi altminteri risc să îngheţ în micul meu paradis 
umed şi rece. Am aruncat în şemineu câţiva bușteni, şi Mister 
şi-a făcut apariţia şi mi s-a frecat de picior, torcând drăgăstos şi 
dezechilibrându-mă. 

— Ei, amice, te-ai îngrăşat iarăşi? am spus, şi am scărpinat 
urechile uriaşului motan gri. 

Mister e mai mare decât mulţi câini. Poate că unul dintre părinţii 
lui a fost pisică sălbatică. L-am găsit într-un tomberon, când nu era 
decât un pisoiaş, şi s-a grăbit să m-adopte. În ciuda împotrivirii 
mele, s-a dovedit a fi un suflet înţelegător şi, până la urmă, am ajuns 
să înţeleg că făceam parte din mica lui familie şi, fiindcă şi-a dat cu 
eleganţă consimţământul, am rămas în continuare în apartamentul 
lui. Ce ţi-e şi cu pisicile astea! 

Am aprins şi lemnele din maşina de gătit şi am pregătit repede 
ceva: Spaghettios, pui la grătar şi pâine prăjită. Am împărţit 
mâncarea cu Mister şi am băut împreună, ca de obicei, o cutie de 
Coca, după care am pus vasele murdare la înmuiat în chiuvetă şi am 
trecut în dormitor, să-mi pun roba. 

Era timpul să-mi încep vrăjile. 

M-am dus în colţul opus al încăperii, am dat deoparte covorul şi 
am săltat trapa de sub el, lăsând să se vadă scara portabilă care ducea 
cu un nivel mai jos, unde îmi aveam laboratorul. 

Numeam astfel o încântătoare harababură, şi am văzut 
aşternându-se peste ea lumina aurie, pâlpâitoare, a lumânării cu care 
am coborât. 

Pe lângă pereţi se întindeau mese, iar cea mai lungă dintre ele 
umplea aproape în întregime mijlocul încăperii, lăsând în jurul 
ei doar un spaţiu de trecere îngust, însă în partea opusă intrării 
păstram un loc complet gol, rezervat pentru cercul meu invocator, 
un inel strălucitor, de aramă, încastrat în podea. Cărţi, blocnotesuri, 
pixuri rămase fără pastă, creioane rupte, cutii, recipiente de plastic, 
untiere goale, borcane în care fusese cândva peltea, caserole de 
plastic pentru mâncare zăceau alături de alte recipiente de toate 
mărimile şi formele, pline cu mirodenii, pietre rare, oase, bucăţi de 


LUNA NEBUNĂ / 51 


blană, sânge, resturi bizare, bijuterii şi alte ingrediente utile pentru 
cercetările şi studiile unui vrăjitor. 

Am ajuns la baza scării, am păşit peste un teanc de cărţi cu 
benzi desenate (nu puneţi întrebări) şi am început s-aprind celelalte 
lumânări aşezate pe farfurii adânci pe marginile încăperii reci, apoi 
m-am aplecat în sfârşit s-aprind încălzitorul cu kerosen, pe care-l ţin 
acolo ca să-mprăştie măcar cât de cât frigul. 

— Bob, am spus pe urmă. Irezeşte-te, somnorosule. 

Pe unul dintre rafturi, în mijlocul unui teanc de cărţi cu scoarţe 
tari, se afla un craniu omenesc, cu oasele netede albite, cu orbite 
goale larg căscate. În adâncurile lor sălăşluia un licăr portocaliu, care 
a devenit tot mai puternic şi s-a solidificat în două puncte gemene 
de lumină jucăuşă. 

— Somnoros. M-am distrat copios, Harry. Cu un asemenea 
simţ al umorului, ţi-ai putea câştiga traiul ca gunoier oriunde în 
ţara asta. 

Gura craniului s-a deschis, parodiind un căscat, deşi ştiam că 
Bob, spiritul din interior, nu simţea oboseala aşa cum o simt ființele 
vii. N-am ţinut cont de răutăţile care-i ieşeau, cum se zice, printre 
buze — în decursul a peste o duzină de vieţi omeneşti, lucrase cu mai 
mulţi vrăjitori şi cunoştea toate dedesubturile magiei mai bine decât 
aveam să reuşesc eu vreodată. 

— Ce facem acum? a întrebat, chicotind. Alte elixire pentru 
slăbit? 

— Ascultă, Bob, i-am explicat. Alea au fost numai ca să trec de o 
lună grea. Cineva trebuie să plătească totuşi chiria pentru locul ăsta. 

— Bine, a zis, plin de el. Atunci o să te ocupi şi de mărirea 
sânilor? Îţi spun eu că din asta ies banii. 

— Magia nu e pentru aşa ceva, Bob. De ce mă iei în balon? 

— Ei, a comentat, cu ochii licărindu-i, problema e cât de tare 
poţi tu să balonezi sâni. Nu eşti un vrăjitor nepriceput, Dresden. 
Gândeşte-te cât de recunoscătoare îţi vor fi toate femeile alea 
frumoase. 

Am pufnit şi m-am apucat să fac loc pe masa din mijloc, stivuind 
totul într-o parte. 

— Ştii, Bob, unii nu sunt obsedaţi de sex. 

A pufnit la rândul lui, ceea ce nu e deloc uşor pentru cineva fără 
nas şi fără buze. 

— Unii dintre noi nu-şi închipuie că-şi vor păstra trupul şi toate 
cele cinci simţuri o veșnicie. De când n-ai mai văzut-o pe Susan? 

— Nu ştiu. Cred că de vreo două săptămâni. Am avut amândoi 
foarte mult de lucru. 

Bob a suspinat. 

— O asemenea femeie superbă, şi tu stai aici, în vechiul tău 
laborator prăfuit, pregătindu-te să te ocupi de alte aiureli ridicole. 

— Exact, am spus. Acum taci şi treci la treabă. 

A bombănit ceva în latină şi a clănţănit de câteva ori din dinţi, 
ca să scuture praful de pe ţeastă. 

— Sigur, ce ştiu eu? Nu-s decât un spirit neînsemnat, jalnic. 

— Cu memorie fotografică, cu o experienţă dobândită prin 
cercetări vreme de patru sute de ani şi cu o capacitate de deducție 
mai mare decât a unui computer, da, Bob, aşa e. 

Aproape c-a reuşit să zâmbească. 

— Fie şi numai pentru atât, o să depun în noaptea asta toate 
eforturile în folosul tău, Harry. La urma urmelor, nu eşti chiar atât 
de idiot. 

— Minunat, am spus. Vreau să prepar două elixire şi să aflu tot 
ce ştii despre oamenii-lup. 

— Ce fel de elixire şi ce fel de oameni-lup? s-a interesat, cu 
promptitudine. 

Am clipit, pus în încurcătură. 

— Sunt de mai multe feluri? 

— La naiba, Harry. Am pregătit noi înşine, aici, jos, cel puţin 
trei duzini de tipuri de elixire, şi nu văd de ce n-ai... 

— Nu, nu, nu, am mormăit. Vorbesc despre oamenii-lup. Ăştia 
sunt de mai multe feluri? 

— Eh? Unde? a întrebat, înclinând ţeasta, ca şi cum i-ar fi dus 
spre ureche o mână invizibilă. La uşa ta? 

Am strâns din ochi, nedumerit. 

— Ăă. Ce dracu tot spui? 

— E o zicală, Harry. Vorbeşti de lup, şi lupul la uşă. Am glumit. 
Pe stelele cerului, chiar nu mai ştii de glumă? 

M-am uitat la craniul care rânjea şi am mârâit, frustrat. 

— Nu mă face să-ţi arăt că nu-mi arde de glumă. 

— OK, OK. Ahhh. În noaptea asta suntem ţâfnoşi? 

Maxilarele i s-au deschis din nou într-un căscat. 

— Mă ocup de-o altă crimă, Bob, n-am timp de tăiat frunze la 
câini. 

— Crimă. Lumea muritorilor e atât de complicată. În 
Niciodatănicicând n-am auzit să fi fost cineva acuzat de crimă. 

— Fiindcă acolo toţi sunt nemuritori. Bob, termină cu aiurelile 
şi vorbeşte-mi despre oamenii-lup. Dacă-s de mai multe soiuri, 
descrie-mi-le pe toate. 

Am luat un blocnotes şi un creion ascuţit, apoi două vase de 
laborator cu arzătoare cu alcool, ca să pot fierbe lichidul pe care 
urma să-l pun în ele. 

— Bun, a zis Bob. Tu ce anume ştii? 

— Cu exactitate, nimic despre oamenii-lup. Profesorul meu nu 
mi i-a descris niciodată. 

Bob a râs scurt şi aspru, ca un lătrat. 

— Bătrânul Justin avea un simţ al proporţiilor mizerabil. A păţit 
ce-a meritat, Harry, să nu crezi pe nimeni din Consiliul Alb care-ţi 
spune altceva. 

M-am întrerupt pentru o clipă. M-a străbătut brusc un val de 
sentimente amestecate, furie, teamă şi, mai ales, regret. Am închis 
ochii. Încă îmi mai puteam vedea profesorul murind, mistuit de 
flăcările apărute prin vrerea şi din mânia mea. 

— Nu vreau să vorbesc despre asta. 

— La naiba, Consiliul ţi-a anulat sentinţa. Ai fost dezvinovăţit. 
Ştii, mă-ntreb ce s-a-ntâmplat cu Elaine. Era o dulceaţă... 

— Oamenii-lup, Bob, am spus, cu voce foarte calmă, în care se 
simţea foarte multă furie. 

O mână începuse să mă doară, şi am văzut că-mi încleştasem 
pumnul şi mi se albiseră încheieturile degetelor. I-am aruncat o 
privire aspră. 

— Bine. OK. Oamenii-lup. Şi, ăă, ce elixire vrei? 

— Vreau unul revigorant. Odihna unei nopţi într-o sticlă. Şi 
unul care să mă facă imperceptibil pentru oamenii-lup. 

Am întins mâna către blocnotes şi creion. 

— Primul e dificil. Nimic nu egalează un somn bun, de o 
noapte. Dar putem face un soi de supercafea, nicio problemă. 

Mi-a turuit formula şi eu am notat-o, cu un scris prea ascuţit, 
prea sumbru. Încă mai eram furios, pur şi simplu fiindcă fusese rostit 
numele profesorului meu. Iar zbuciumul sentimentelor stârnite de 
amintirea lui Elaine n-avea să se domolească decât peste vreo oră. 

Avem, cu toţii, demonii noştri. 

— Şi al doilea? am întrebat craniul. 

— De fapt, nu se poate face. Lupii şi-au dezvoltat simţurile 
atât de bine încât e dificil să te ascunzi de toate fără să apelezi la o 
lucrare majoră. Mă refer, de exemplu, la mult mai puternicul Inel 
al Invizibilităţii, nu la o simplă Mantie Neguroasă sau la altceva de 
acelaşi soi. 

— Arăt ca un om plin de bani? Nu-mi pot permite aşa ceva. Ce- 
ai zice, atunci, de un elixir care să m-ascundă măcar într-o anumită 
măsură? 

— Un fel de licoare cameleonică? Care să te facă să pari o parte 
insignifiantă din decor, asta vrei? Aş zice că ţi-ar fi, într-adevăr, de 
cel mai mare folos. În primul rând, o să te-ajute să nu fii remarcat. 

— Sigur că da, am spus. O să mă slujesc de ceea ce pot avea. 

— Nicio problemă, m-a asigurat el, şi a răpăit o altă formulă, 
iar eu am notat-o. 

M-am uitat pe lista ingredientelor şi am constatat că le aveam în 
stoc, în nenumăratele recipiente de pe rafturi. 

— Bun. M-apuc să le prepar. Cât de multe ştii despre oamenii- 
lup, Bob? 

— O grămadă. Pe timpul Inchiziției, mă aflam în Franţa. 

Mi-a răspuns cu voce seacă. (Dar, luând totul în considerare, aşa 
ceva era de aşteptat.) 

Am început să pregătesc revigorantul. Orice elixir e alcătuit din 
opt părţi. Prima e lichidul de bază, care le cuprinde pe toate celelalte 
şi le dă posibilitatea să se-amestece. Cinci părţi sunt legate, la modul 
simbolic, de cele cinci simţuri. Alta e legată în mod similar de minte, 
iar o alta de suflet. Pentru licoarea revigorantă, ingredientul de bază 
era cafeaua, iar pentru cea capabilă s-ascundă mirosul era apa. Le- 

am pus pe amândouă la fiert. 

— Pe vremea aia apăreau mulţi oameni-lup? 

— Glumeşti? A fost epoca lor de glorie. Aveau din toate soiurile 
imaginabile! Hexenwulfen, oameni-lup, licantropi şi vârcolaci — 
toate soiurile de creaturi teriomorfe cu înfăţişare de lup. 

— Terio... cum? am întrebat. 

— Teriomorfe. Care-şi pot schimba înfăţişarea omenească, 
luând-o pe a unui animal. Oamenii-lup sunt teriomorfi. Ca şi 
oamenii-urs, oamenii-tigru, oamenii-bizon... 

— Oameni-bizon? m-am mirat. 

— Desigur. Şamanii pieilor roşii din America se puteau 
transforma în bizoni. Dar aproape toată lumea preferă animalele de 
pradă şi, până de foarte curând, lupii erau cele mai înspăimântătoare 
fiare la care se putea gândi un european. 

— Ăă, OK. Şi zici că există mai multe tipuri de oameni-lup? 

— Exact. În general, e vorba de modul în care se face trecerea 
de la înfăţişarea omenească la cea lupească şi de măsura în care se 
păstrează caracterul omenesc după transformare. Ai grijă să nu dai 
cafeaua-n foc. 

M-am întors spre arzătorul de sub vasul cu cafea. 

— Lasă, că n-am uitat de ea. OK. Şi cum se transformă cineva 
în lup? 

— Omul-lup clasic, mi-a răspuns Bob, e pur şi simplu o ființă 
omenească pe care magia o ajută să ia înfăţişarea unui lup. 

— Magia? Adică e vorba de un vrăjitor? 

— Nu. Sau, în fine, de un soi de vrăjitor. Unul care nu ştie 
decât o singură vrajă, cea care-l preschimbă în lup, şi mai ştie şi 
cum să redevină om. Cei care-nvaţă să devină oameni-lupi nu se 
descurcă prea bine la început, fiindcă-şi păstrează o prea mare parte 
a caracterului omenesc. 

— Cum adică? 

— Păi, mi-a explicat Bob, pot lua înfăţişarea unui lup, dar totul 
se rezumă la formă. Îşi remodelează trupul, însă mintea rămâne 
neschimbată. Pot să gândească, să raţioneze, personalitatea nu li se 
schimbă — nu capătă nici instinctele, nici reflexele unui lup. Rămân 
bipezi călăuziţi de simţul văzului, nu patrupezi care se orientează cu 


56 / Jim BUTCHER 


ajutorul mirosului. Trebuie să-nveţe totul de la zero. 

— De ce şi-ar dori cineva aşa ceva? m-am mirat. Adică de ce-ar 
vrea să-nveţe să fie lup? 

— N-ai fost niciodată ţăran în Franţa medievală, Harry. Acolo 
viaţa era grea. Mâncare prea puţină, adăpost improvizat, nici 
urmă de medicamente. Dacă ţi-ai fi putut oferi o haină de blană şi 
posibilitatea de-a merge la vânat ca să-ţi faci singur rost de carne, şi 
tu ai fi profitat de ocazie. 

— OK, cred c-am priceput. E nevoie de gloanţe de argint, sau 
de altceva? Dacă eşti muşcat te transformi în om-lup? 

— Da de unde, a zis Bob. Hollywoodul a furat asta de la 
vampiri. lar gloanţele de argint se întrebuinţează doar în cazuri 
speciale. Oamenii-lup sunt exact ca lupii obişnuiţi. Îi poţi răni cu 
arme normale, ca pe orice lup adevărat. 

— Asta-i o veste bună, am spus, amestecând în elixir. Ce alte 
tipuri mai avem? 

— Mai există o versiune a omului-lup — cel preschimbat de 
altcineva care se foloseşte de magie. 

M-am uitat la el. 

— Transmogrificare? E ilegală, Bob. Există o Lege a Magiei 
care-o interzice. Dacă preschimbi un om în animal, îi anihilezi 
personalitatea. Nu poţi transforma pe altcineva fără să-i speli 
creierul. E, practic, totuna cu omorul. 

— Mda. Cu mâinile curate, nu? Dar adevărul e că, în majoritatea 
cazurilor, personalitatea îi supravieţuieşte preschimbării. Măcar 
pentru un scurt timp. Cei cu voinţă puternică reuşesc să-şi păstreze 
amintirile din viaţa de om şi personalitatea vreme de mai mulţi 
ani. Dar, mai curând sau mai târziu, şi le pierd pentru totdeauna şi 
rămân lupi ca toţi lupii. 

Mi-am luat ochii de la elixire ca s-adaug notițe în carnet. 

— OK. Ce altceva te mai transformă în om lup? 

— Pe vremuri, în Franţa, cea mai simplă cale era să faci un pact 
cu un demon sau cu un vrăjitor puternic. Primeai o centură din 
blană de lup, ţi-o puneai, rosteai cuvintele magice şi te preschimbai 
cât ai clipi în lup. În Hexenwulf — e un cuvânt nemţesc arhaic. 

— Nu e acelaşi lucru ca în primul caz? 

— Nu, nicidecum. Nu te bazezi pe propriile puteri magice. Te 
foloseşti de ale altuia. 

M-am încruntat. 

— Atunci coincide cu al doilea caz? 

— Străduieşte-te să pricepi, m-a dojenit Bob. E altceva, pentru 
că-ntrebuinţezi un talisman. Uneori e vorba de un inel sau de-o 
amuletă, dar cel mai adesea e o centură. Talismanul îi oferă o ancoră 
unui spirit de-o furie sălbatică. Unei orori din partea urâtă a tărâmului 
Niciodatănicicând. Care se înfăşoară în jurul personalităţii umane, 
împiedicând distrugerea ei. 

— Îi oferă un soi de izolare, am spus eu. 

— Exact. Îţi lasă conştiinţa şi raţiunea intacte, însă tot restul 
fiinţei tale intră în stăpânirea spiritului rău. 

M-am încruntat. 

— Pare cam prea simplu. 

— Oh, sigur că da, a zis Bob. E într-adevăr simplu. Şi, când 
foloseşti talismanul ca să te preschimbi în lup, te descotoroseşti 
pe deplin de inhibiţiile omeneşti şi de tot restul şi te laşi pur şi 
simplu condus de dorinţele din subconştient, cu mişcările trupului 
comandate de spiritul talismanului. E realmente eficient. Un lup 
uriaş, inteligent ca un om şi sălbatic ca o fiară. 

l-am aruncat o privire, apoi mi-am adunat celelalte ingrediente 
necesare pentru elixirul revigorant: un corn de la micul dejun pentru 
gust; un cântat de cocoş pentru auz; săpun proaspăt pentru miros; 
bucățele dintr-o cârpă de vase pentru pipăit; o rază de soare din 
zori pentru văz; o listă cu ce ai de făcut pentru minte; un fragment 
dintr-o melodie veselă pentru suflet; şi elixirul a-nceput să sclipească 
frumos. 

Bob a tăcut cât am amestecat ingredientele şi, după ce-am 
terminat, eu am fost cel care a vorbit. 

— Cred că foarte puţini oameni au destulă forţă ca să controleze 
un astfel de spirit. Celorlalți le influenţează acţiunile. Poate că, de 
fapt, îi conduce. Le suprimă conştiinţa. 

— Aşa e. Şi? 

— Şi se pare că e mai degrabă vorba de crearea unui monstru. 

— A unei creaturi eficiente, a subliniat Bob. Habar n-am dacă e 

bună sau rea. Asta vă preocupă numai pe voi, muritorii. 

— Cum ai spus că se cheamă specia asta? 

— Hexenwulf, a răspuns Bob, cu un accent german puternic. 
Lup vrăjit. Biserica a declarat război oricui decide să se preschimbe 
în aşa ceva şi-a ars pe rug o grămadă de oameni. 

— Dar gloanţele de argint? am insistat eu. Muşcătura care te 
transformă în om-lup? 

— Vrei să termini cu muşcătura asta preschimbătoare, Harry? 
Lucrurile nu merg aşa. Niciodată n-au mers aşa. Altminteri în vreo 
doi ani s-ar umple planeta de oameni-lup. 

— Bine, bine, am oftat. Şi cu gloanţele de argint cum rămâne? 

— Nu e nevoie de ele. 

— Bun, am zis, şi-am continuat să-mi notez informaţii pentru 
raportul promis lui Murphy. Hexenwulf, am înţeles. Şi altceva? 

— Licantropii. 

— Asta nu e o stare de nebunie? 

— Poate fi şi o stare de nebunie, mi-a răspuns Bob. Dara început 
prin a fi o realitate. Un licantrop e o cale naturală de acces pentru 
spiritele bântuite de furie. Se preschimbă în animal, dar numai în 
mintea lui. Spiritul preia controlul. Îi schimbă apucăturile, gândeşte 
şi se poartă altfel, şi devine mai agresiv, mai puternic. Devine şi 
din ce în ce mai rezistent la durere şi la boală, se însănătoşeşte mai 
repede, rănile i se vindecă mai uşor — îl caracterizează astfel de 
lucruri. 

— Dar nu ia efectiv forma unui lup? 

— Daţi-i băieţelului o jucărie, m-a luat Bob în râs. Îşi păstrează 
înfăţişarea omenească, dar e de o ferocitate extraordinară. Ai auzit 
vreodată de berserkerii' scandinavi? Cred că ăia erau licantropi. Şi 
aşa se născuseră. 

Am amestecat în elixirul revigorant şi m-am asigurat că fierbea 
la foc mic. 

— Şi cum ai spus că se numeşte ultimul tip? Vârco... şi mai cum? 

— Vârcolac. Sau cel puţin ăsta e numele pe care i-l dădea 


1 luptători vikingi foarte puternici şi foarte brutali, cărora 
legendele le atribuie puteri supranaturale, inclusiv capacitatea de a 
se transforma în lupi sau urşi 

Vrăjitorul Etienne, înainte de a fi ars pe rug. Vârcolacul e monstrul 
cel mai cumplit, Harry. Cineva îl blestemă să se preschimbe în 
demon cu înfăţişare de lup, de obicei când e lună plină. Iar acel 
cineva trebuie să fie într-adevăr puternic, un vrăjitor de înaltă clasă, 
sau un senior al demonilor, sau o Regină a Zânelor. Când e lună 
plină, omul se transformă-n fiară, îl cuprinde o furie ucigaşă şi 
sfâşie tot ce-i iese-n cale, până când apune luna sau până când răsare 
soarele. 

M-a străbătut brusc un fior, şi m-am cutremurat. 

— Şi ce mai ştii despre el? 

— E supranatural de iute şi de puternic. Şi de o ferocitate 
supranaturală. Rănile i se vindecă aproape instantaneu, dacă e cu 
putinţă să fie rănit. E imun la otravă şi la orice fel de vrajă care-i 
vizează creierul. E o maşină ucigaşă. 

— Minunat. Dar cred că asta nu se-ntâmplă prea des. Altminteri 
aş fi auzit până acum. 

— Exact. Se-ntâmplă foarte rar. De obicei, nenorocitul blestemat 
ştie despre asta destul de multe ca să se-nchidă undeva, sau ca 
să plece-n locuri pustii. Ultimul masacru săvârşit de un vârcolac 
s-a petrecut în Franţa, în fosta provincie Gévaudan, în secolul al 
şaisprezecelea. Mai bine de două sute de oameni au fost ucişi în mai 
puţin de un an. 

— Drăcia dracului, am spus. Şi cum au pus capăt măcelului? 

— Au omorât creatura. Aici intră în sfârşit în scenă gloanţele de 
argint, Harry. Numai armele de argint pot vătăma un vârcolac şi, 
mai mult decât atât, argintul trebuie să fie moştenit de la cineva din 
familie. E nevoie de gloanţe de argint moştenite. 

— Serios? Şi cu altfel de argint de ce nu merge? 

— Nu fac eu legile magiei, Harry. Eu doar ştiu care sunt şi 
am idee când se schimbă. Asta nu s-a schimbat. Şi are probabil o 
legătură cu teoria sacrificiului. 

— Argint moştenit, am murmurat. Ei bine, cred că tot ce putem 
face e să sperăm că acum n-a fost un vârcolac. 

— Ai fi ştiut dac-ar fi fost, a zis Bob, cu înţelepciune. În mijlocul 
acestui oraş, aţi fi avut o duzină de morţi ori de câte ori e lună plină. 
Ce se petrece? 

— Ori de câte ori e lună plină mor câte doisprezece oameni. 

I-am povestit lui Bob despre omorurile Lobo, dându-i toate 
informaţiile pe care le primisem de la Murphy, şi m-am apucat de 
noul elixir. Am pus în apă ingredientele: folie de plastic pentru văz; 
o bucată de pânză de bumbac pentru pipăit; un strop de deodorant 
pentru miros; un foşnet de vânt pentru auz; o frunză uscată de 
lăptucă pentru gust; şi, în final, am aruncat o foaie albă de hârtie 
pentru minte şi puţină muzică de ascensor pentru suflet. Ingrediente 
anoste. Elixir cu aspect şi miros anost. Perfect. 

— O grămadă de oameni morţi, a comentat Bob. Trebuie să- 
ţi mărturisesc că nu m-aştept la nimic bun. Aş vrea să fi ştiut mai 
multe. 

— Şi eu vreau să afli mai mult, i-am spus. leşi şi vezi ce informaţii 
despre oamenii-lup poţi să mai aduni. 

Bob a râs zgomotos. 

— Slabe speranţe, Harry. Sunt spirit al intelectului, nu 
comisionar. 

Dar, când am spus „ieşi” i-au sticlit ochii. 

— O să-ţi cumpăr nişte romane de dragoste noi, l-am momit. 

A clănțănit din dinţi de două ori. 

— Dă-mi liber douăzeci şi patru de ore, a pretins. 

Am clătinat din cap. 

— Las-o baltă. Când te-am lăsat ultima oară să pleci te-ai 
strecurat la o petrecere de la Universitatea Loyola şi-ai transformat-o 
în orgie. 

El a pufnit. 

— Nu i-am făcut nimănui nimic care n-ar fi putut fi efectul 
unui butoiaş de alcool. 

— Dar oamenii ăia nu ţi-au cerut să intri în trupurile lor, Bob. 
Nici gând. Ai avut parte de distracţie şi-o să mai treacă destul timp 
până când o să-ţi dau liber din nou. 

— Oh, haide, Harry. 

— Nu, am spus, cu voce plată. 

— Doar un pic, într-o noapte... 

— Nu, am repetat. 

S-a uitat urât la mine. 

— Să fie romane noi, a pretins. Nu hârţoage uzate. Vreau ceva 
de pe lista bestsellurilor. 

— "Te-ntorci imediat ce se luminează de ziuă, am pretins, la 
rândul meu. 

— Bine, s-a răstit el. Nu pot să cred că eşti atât de ingrat, după 
tot ce-am făcut pentru tine. O să văd dacă pot afla vreun nume care 
să-ţi fie de folos. E posibil să existe un spirit sau două în stare să-ţi 
ofere informaţii picante. 

Luminile portocalii care-i erau ochi au scânteiat, apoi s-au prelins 
din craniu, unindu-se într-un nor ceţos, însufleţit de o strălucire 
jucăuşă. Norul s-a scurs în susul scării şi a ieşit din laborator. 

Am oftat şi am pus al doilea elixir la foc mic. Pentru fierbere avea 
să fie nevoie de încă o oră sau două, după care trebuia să impregnez 
vraja în ambele licori, aşa că m-am aşezat şi am început să-mi scriu 
raportul. Am încercat să ignor durerea de cap care-mi urca dinspre 
ceafă spre creştet, dar n-am avut cine ştie ce succes. 

Trebuia s-o ajut pe Murphy să pună mâna pe criminal, orice ar 
fi fost, evitând în acelaşi timp conflictele cu FBI-ul. Altminteri, ea 
rămânea fără slujbă, iar eu, chiar dacă n-ajungeam la închisoare, nu- 
mi mai puteam câştiga existenţa. Fusese ucis un om de-al lui Johnny 
Marcone şi ar fi trebuit să fiu idiot ca să-mi închipui că el avea să 
stea cu mâinile-n sân, fără să riposteze. Eram sigur că, mai curând 
sau mai târziu, gangsterul urma să intre în scenă. 

În plus, în întuneric stătea la pândă un monstru de un soi sau 
altul, pe care poliţia şi FBI-ul nu fuseseră în stare să-l oprească. Eu, 
Harry Dresden, vrăjitorul cumsecade din vecini, rămăsesem singurul 
capabil să iasă-n faţă şi să acţioneze. lar dacă ucigașul îmi descoperea 
amestecul, aveam să devin, fără nicio îndoială, următoarea lui ţintă. 
Problemele mele se înmulţeau. 

Hexenwulfen, oameni-lup, licantropi, vârcolaci. 

Ce altceva îi mai putea trece cuiva prin cap? 


Departamentul Poliţiei din centrul oraşului e un ansamblu de 
construcţii răsfirate, apărute rând pe rând, de-a lungul anilor, pe 
măsură ce existenţa unor oameni care să impună respectarea legilor 
a devenit din ce în ce mai necesară. Nu seamănă una cu alta, aparţin 
unei multitudini de stiluri arhitectonice, dar s-au încadrat, cumva, 
într-un întreg coerent — ca şi forţele de poliţie. Investigaţiile Speciale 
îşi au sediul într-o clădire mare, veche, în declin, un cub imens, 
rămas în picioare în ciuda numărului mare de ani, a funinginii, a 
smogului şi a invaziei de grafhtti de pe ziduri. Are gratii la ferestre 
şi la uși şi stă ghemuită printre construcţii mult mai înalte, ca un 
buldog bătrân, credincios, în mijlocul unui grup de copii obraznici, 
străduindu-se să păstreze buna înţelegere şi ordinea. 

Interiorul e auster, aproape sărăcăcios, dar întotdeauna curat. 
Aşezat la biroul lui, sergentul de la intrare, un veteran în toată 
puterea cuvântului, cu mustaţa căruntă zbârlită deasupra maxilarului 
impresionat, şi-a îndreptat privirea spre mine. 

— Salut, Bill, am spus, ridicând plicul din hârtie Manila’ pe 
care-l ţinusem sub braţ. Am adus ceva pentru Murphy de la IS. 

— Dresden, a zis el, şi a arătat cu degetul mare către scările din 
spatele său, dându-mi permisiunea să intru. 

Nu dormisem prea mult peste noapte, dar înainte de a pleca 
de-acasă făcusem un duş şi mă îmbrăcasem frumos, purtând, măcar 
de data asta, un costum îngrijit, ca un om de afaceri, nu obişnuiţii 
mei blugi şi cămaşa western. Însă nu renunţasem la vechiul pardesiu 
jerpelit şi la bagheta distrugătoare care-mi atârna sub el, prinsă de 
curea. Am urcat scările două câte două şi am trecut pe lângă câţiva 
poliţai. Unii m-au recunoscut şi vreo doi chiar m-au salutat cu câte 
o înclinare a capului, deşi am simţit, la toţi, un soi de stânjeneală. 


1 hârtie ieftină, produsă folosind o tehnică veche orientală 

După toate aparențele, în momentul acela, oamenilor legii nu le 
plăcea mirosul meu. 

Am strâmbat din nas. În ochii poliţiei, fusesem întotdeauna 
un soi de ţicnit, nebunul care pretindea că e vrăjitor, dar care se 
dovedea util, oferea informaţii preţioase şi ale cărui abilităţi, aparent 
„de medium”, o ajutaseră în numeroase rânduri. Eram obişnuit să 
fiu considerat unul dintre băieţii buni, însă acum toţi îmi aruncau 
priviri neutre, de profesionişti în exerciţiul funcţiunii, ca unui 
posibil infractor, în loc să mă salute cu lejeritate, ca pe un vechi 
camarad de arme. Poate că era de aşteptat, de vreme ce zvonurile 
îmi asociaseră numele cu al lui Johnny Marcone, şi totuşi atitudinea 
lor mă deranja. 

Bombăneam în sinea mea, cufundat în gândurile mele de om 
care n-avuse parte de somn, când m-am ciocnit cu o femeie înaltă, 
frumoasă, cu părul negru ca şi ochii, cu buze pline, cu picioare lungi. 
Purta un taior cafeniu şi o bluză de un alb imaculat. Şi-a încruntat 
sprâncenele negre ca pana corbului, consternată, până când s-a uitat 
în sus, la mine, şi ochii i-au sticlit cu un soi de lăcomie amicală. 

— Harry, a spus, cu buzele arcuite într-un zâmbet. S-a ridicat pe 
vârfuri şi m-a sărutat pe obraz. E bizar să te-ntâlnesc aici. 

Mi-am dres glasul. 

— Bună, Susan. Cum merge, ai reuşit să găseşti mai multe 
publicaţii în care să-ţi apară articolele simultan? 

A clătinat din cap. 

— Încă nu, dar nu mi-am pierdut speranţa. După poveştile pe 
care mi le-ai dezvăluit astă-primăvară, lumea a-nceput să mă ia mai 
în serios. A şovăit, trăgând aer în piept, ceea ce i l-a făcut să urce şi 
să coboare într-un mod foarte atrăgător. Ştii, Harry, dacă lucrezi din 
nou cu poliţia, şi dacă poţi cumva să-mi spui câte ceva despre ceea 
ce se petrece... 

A fost rândul meu să clatin din cap, străduindu-mă să mă- 
ncrunt la ea. 

— Credeam că ne-am înţeles. Eu nu-mi vâr nasu-n treburile tale 
şi tu nu ţi-l vâri într-ale mele. 

Mi-a zâmbit şi mi-a pus un deget în piept. 

— Asta numai când ne dăm întâlnire, în oraş, a spus, măsurându- 

mă cu privirea de sus în jos şi de jos în sus, sau la unul dintre noi. 

— Susan Rodriguez, nu ştiam că eşti şi avocată, nu doar 
jurnalistă. 

— Devii urâcios, a ripostat ea, cu un zâmbet larg. Vorbesc serios, 
Harry. Încă o dezvăluire ca aia de astă-primăvară m-ar ajuta să mă 
lansez în carieră. 

— Ei bine, după dezvăluirea aia, municipalitatea m-a pus să 
semnez două tone de clauze de confidenţialitate. Nu-ţi pot spune 
absolut nimic despre cazul de-acum. 

— Atunci nu-mi spune nimic despre caz, Harry — dar, dacă 
mi-ai putea indica, să zicem, un loc din care să fac nişte fotografii 
interesante, ţi-aş fi foarte — aici s-a aplecat şi m-a sărutat pe gât — 
foarte — sărutările au urcat către lobul urechii mele — recunoscătoare. 

Am înghiţit în sec şi mi-am dres glasul. Pe urmă am făcut un pas 
înapoi, în josul treptelor, îndepărtându-mă de ea. Am închis o clipă 
ochii şi mi-am ascultat bătăile inimii, care-ncepuseră brusc să pară 
tot atâtea tunete. 

— Îmi pare rău. Nici asta nu se poate. 

— Oh, Harry. N-ai niciun haz. A întins o mână şi şi-a trecut 
degetele prin părul meu, zâmbind ca să-mi dea de înţeles că n-avea 
resentimente. Dar să ne-ntâlnim cât mai curând, da? La cină? 

— Sigur, am spus. Ei, dar tu ce cauţi aici atât de devreme? 

Şi-a lăsat capul pe-o parte, cântărindu-mă. 

— Facem un troc? Eu îţi spun de ce-am venit, tu-mi spui de ce- 
ai venit. Ar putea chiar să rămână numai între noi. 

Am pufnit. 

— Susan, încetează cu povestea asta. 

A oftat uşor şi a clătinat din cap. 

— Te sun în legătură cu cina, da? 

A început să coboare, trecând pe lângă mine. 

— Fie, am zis. Fie. Îi duc lui Murphy un raport despre oamenii- 
lup. 

— Oameni-lup, a repetat ea, şi i-au sticlit ochii. Aşa ceva se află 
în spatele crimelor Lobo? 

M-am încruntat. 

— Fără comentarii. Credeam că FBI-ul n-a lăsat să scape nimic 

despre asta. 

— Nu poţi s-omori o duzină de oameni şi să te-aştepţi să nu 
observe nimeni, a ripostat ea, cu ironie în glas. Urmăresc ce se- 
ntâmplă la morgile din oraş. 

— Dumnezeule, eşti atât de romantică! Bun, acum e rândul tău. 
S-auzim. 

— Am încercat să discut cu anchetatorul de la Afacerile Interne 
ale departamentului. Se zvoneşte că o strâng cu uşa pe Murphy, ca 
s-o scoată de la Investigaţiile Speciale. 

M-am strâmbat. 

— Da. Am auzit şi eu. De ce vă sinchisiţi de asta, tu şi Arcana? 

— Cea mai de succes anchetatoare a delictelor în care intervine 
supranaturalul să fie lăsată pe margine? Chiar dacă lumea nu crede, 
Murphy face foarte mult bine. Dacă e concediată şi dacă reuşesc să 
arăt în ce măsură creşte după asta numărul cimelor misterioase şi al 
morţilor inexplicabile, poate conving lumea să ia în serios publicaţii 
ca Arcana şi să aprecieze oameni ca tine. 

Am clătinat din cap încă o dată. 

— Lumea nu mai vrea să creadă-n magie. Sau în creaturi care 
apar pe întuneric. Cei mai mulţi oameni sunt mai fericiţi dacă le 
ignoră. 

— Şi dacă ignoranţa asta duce la moartea cuiva? 

Am ridicat din umeri. 

— Atunci întră în scenă cei ca Murphy şi ca mine. 

M-a privit cu îndoială. 

— Tot ce-mi trebuie e o dovadă solidă, Harry. O relatare a unui 
martor ocular, o fotografie, altceva de acelaşi gen. 

— N-ai cum să fotografiezi ceva cu adevărat supranatural, am 
subliniat. Energiile care înconjoară astfel de creaturi strică aparatul 
de fotografiat. În plus, acum mă ocup de ceva prea periculos. Ai 
putea fi rănită. 

— Dar dacă fotografiez de la mare distanţă? a insistat ea. Dacă 
folosesc un teleobiectiv? 

— Nu, Susan. N-o să-ţi spun nimic. Atât pentru binele tău cât 
şi pentru al meu. 

A strâns din buze. 

— Bine, a zis, cu răceală, şi a început să coboare. 

Demoralizat, m-am uitat cum se îndepărta. Se părea că-mi 
făceam un obicei din a le refuza oamenilor anumite informaţii. 
Puneam în pericol nu doar sursa mea de venituri şi libertatea mea, 
ci şi slujba lui Murphy — iar acum se părea că riscam să-mi distrug 
şi viaţa amoroasă, sau ceea ce trecea drept aşa ceva. 

Mi-am oferit câteva clipe în care am încercat să-mi pun în 
ordine gândurile şi sentimentele faţă de Susan, şi am renunţat, la 
fel de deznădăjduit. Susan era reporter la Arcana din Midwest, un 
tabloid bine-cunoscut din Chicago. De obicei anunţa apariţii ale lui 
Elvis şi JFK, cântând în duet, în Atlantic City, sau aborda subiecte 
similare, dar, din când în când, Susan reuşea să strecoare câte ceva 
despre adevărata lume a supranaturalului, dată uitării de oameni 
în favoarea ştiinţei. Era al naibii de bună în meseria ei, nu se dădea 
bătută niciodată. 

Şi mai era şi fermecătoare, superbă, amuzantă şi al dracului de 
sexi. Întâlnirile noastre se încheiau adesea cu lungi seri fierbinţi, 
în apartamentul meu sau într-al ci. Era o relaţie stranie şi niciunul 
dintre noi nu încerca s-o definească. Probabil ne temeam că, dacă 
am fi făcut-o, ne-am fi răzgândit şi am fi considerat-o o idee proastă. 

Mi-am continuat drumul în susul scării, cu mintea bântuită de 
un amestec epuizant de cadavre pline de sânge, de fiare sălbatice, 
de foste ucenice furioase şi de ochi negri, focoşi. Munca mea aduce 
uneori daune vieţii mele amoroase. Dar nu sunt în niciun caz un 
partener plictisitor. 

Uşile Biroului de Investigaţii Speciale s-au deschis chiar în clipa 
când îmi întindeam braţul spre ele, şi m-am tras brusc înapoi. 
Agentul Denton de la FBI era acolo, înalt şi impecabil în costumul 
său gri. S-a oprit şi el şi s-a uitat la mine, ţinând cu o mână uşa 
deschisă. Avea pungi sub ochii cenuşii, care continuau totuşi să 
calculeze şi să evalueze, şi hipertensiunea îi zvâcnea în venele de pe 
frunte. 

— Domnule Dresden, a spus, dând din cap către mine. 

— Domnule agent Denton, am răspuns, pe un ton politicos, 
aproape amical. Scuzaţi-mă. Trebuie să-i duc ceva locotenentei 


Murphy. 

S-a încruntat uşor şi a aruncat o privire către încăperea din 
spatele lui înainte de a ieşi cu totul pe hol şi de a lăsa uşa să se- 
nchidă în spatele lui. 

— Cred că nu e cel mai potrivit moment pentru aşa ceva, 
domnule Dresden. 

M-am uitat la ceasul din perete. Era opt fără cinci. 

— A vrut să-i aduc asta cât mai devreme. 

Am făcut un pas în lateral, cu gândul să-l ocolesc. 

Mi-a pus pur şi simplu o mână în piept. Era puternic. Mai scund 
decât mine, dar numai muşchi. Nu m-a privit în ochi şi mi-a vorbit 
cu voce foarte calmă. 

— Ascultă, Dresden. Cele petrecute azi-noapte nu ţi-au făcut 
impresie bună, ştiu, dar te rog să mă crezi că n-am nimic împotriva 
locotenentei Murphy. E o polițistă bună şi-şi face datoria. Însă 
trebuie să respecte regulile, ca oricine altcineva. 

— O să ţin minte asta, am spus, punându-mă din nou în 
mișcare. 

A continuat s-apese în pieptul meu. 

— Acum e la ea un agent al Afacerilor Interne. Unul deja în 
toane rele, fiindcă l-a sâcâit o oarecare reporteră. Chiar vrei să intri 
şi să-l faci să pună tot soiul de întrebări? 

L-am privind încruntându-mă. Şi-a luat mâna de pe pieptul 
meu. Nici eu n-am mai încercat să-l ocolesc. 

— Ştii că e anchetată? 

A ridicat dintr-un umăr. 

— Luând totul în considerare, era de aşteptat. Prea multe 
întâmplări din trecut trezesc suspiciuni. 

— De fapt nu crezi, nu-i aşa? Nu crezi că sunt într-adevăr 
vrăjitor. Nu crezi în existenţa supranaturalului. 

Denton şi-a strâns nodul cravatei. 

— N-are importanţă ce cred eu, domnule Dresden. Important 
e că o grămadă de lepădături cred. Asta afectează modul în care 
gândesc, în care acţionează. Dacă m-aş putea folosi de ajutorul tău 
ca să rezolv cazul ăsta, aş face-o, ca oricare alt om al legii. S-a uitat la 
mine înainte de a adăuga: Personal, cred că eşti fie instabil mintal, 
fie un şarlatan foarte inteligent. N-o lua drept ofensă. 


68 / Jiu BUTCHER 


— N-o iau, am spus, cu voce seacă. Am arătat cu capul către 
uşă. Cât timp o să mai fie Murphy ocupată? 

A ridicat din umeri. 

— Dacă vrei, îi duc eu raportul, i-l las pe birou. O poţi suna de 
pe hol. Pentru mine n-are importanţă, dar nu mă deranjează s-ajut 
un poliţist corect. 

Am stat pe gânduri o clipă, apoi i-am întins dosarul. 

— Apreciez gestul, agent Denton. 

— Phil, a spus. Pentru o clipă, aproape c-a zâmbit, dar faţa lui 
şi-a recăpătat apoi expresia încordată. Te deranjează dacă arunc o 
privire? 

Am clătinat din cap. 

— Dar sper că-ţi place ficţiunea, Phil. 

A deschis dosarul şi şi-a plimbat o clipă ochii pe prima pagină, 
cu o figură impasibilă. Şi-a ridicat privirea spre mine. 

— Nu cred c-ai scris asta la modul serios. 

A fost rândul meu să ridic din umeri. 

— Nu te grăbi cu critica. Am mai ajutat-o pe Murphy până 
acum. 

S-a uitat pe restul raportului, părând din ce în ce mai sceptic. 

— Domnule Dresden, o... să-i dau dosarul lui Murphy, a spus, 
m-a salutat cu o înclinare a capului şi s-a-ntors spre uşa biroului de 
Investigaţii Speciale. 

— Oh, hei, am spus cu detaşare. Phil. 

S-a uitat la mine, ridicând din sprâncene. 

— Facem parte din aceeaşi echipă, nu? Adică ne străduim 
amândoi să prindem criminalul. 

A dat din cap. 

Am răspuns cu acelaşi gest. 

— Ce anume nu-mi spui? 

M-a fixat îndelung cu privirea, apoi a clipit cu lentoare. Lipsa de 
reacţie l-a dat de gol. 

— Nu ştiu despre ce vorbeşti, domnule Dresden, a spus. 

— Ba da, ştii. Deţii o informaţie pe care nu poţi sau nu vrei să 
mi-o dezvălui, aşa e? De ce nu dai acum cărţile pe faţă? 

S-a uitat într-o parte şi într-alta a coridorului şi a repetat, pe 

exact acelaşi ton: 

— Nu ştiu despre ce vorbeşti, domnule Dresden. Înţelegi? 

Nu înţelegeam, dar nu voiam să-şi dea seama. Aşa că m-am 
mulţumit să dau din nou din cap. Denton a schiţat acelaşi gest, 
mi-a întors spatele şi a intrat în birou. 

M-am încruntat, nedumerit. Expresia şi reacţia lui spuneau mai 
multe decât cuvintele, dar nu pricepeam exact ce. Scurtul moment 
de înţelegere din noaptea precedentă fusese o excepţie, în rest nu-l 
puteam citi. Unii sunt pur şi simplu aşa, se pricep foarte bine să-şi 
ascundă secretele şi când e vorba de limbajul trupului, nu doar de 
cuvinte. 

Am clătinat din cap, m-am dus la un telefon public de pe 
coridor, am lăsat o monedă de un sfert de dolar să cadă în fantă şi 
am format numărul lui Murphy. 

Ea a răspuns. 

— Denton îţi aduce raportul meu. N-am vrut să mă fâţâi prin 
biroul tău cât ai acolo un agent de la Afacerile Interne. 

În vocea ei s-a simţit o vagă uşurare, greu de desluşit, dar 
prezentă. 

— Mulţumesc. Înţeleg. 

— Anchetatorul e acum în biroul tău, nu? 

— Da, a răspuns ea, pe un ton neutru, politicos, profesional şi 
dezinteresat. 

Când e necesar, şi faţa ei poate fi la fel de inexpresivă ca a unui 
bun jucător de poker. 

— Dacă ai întrebări, mă găseşti în biroul meu, am spus. Ține-te 
tare, Murphy. O să punem mâna pe tipul ăsta. 

Am auzit o voce mai groasă, a lui Denton, şi zgomotul unui 
dosar lăsat să cadă pe biroul lui Murphy. Ea i-a mulţumit agentului 
FBI, apoi mi s-a adresat din nou mie. 

— Mulţumesc foarte mult. O să mă ocup de asta în curând. 

Pe urmă a închis. 

Am închis şi eu, apoi mi-am dat seama că mă încerca o vagă 
dezamăgire fiindcă nu vorbisem cu adevărat cu Murphy, nu 
avuseserăm ocazia să ne tachinăm reciproc. Faptul că nu puteam 
intra în biroul ei mă deranja, îmi dădea o senzaţie de rău interior, 

de încordare. Detest maşinaţiunile, dar ele există şi, atâta timp cât 
asupra mea plana o oricât de mică suspiciune, simpla mea prezenţă 
îi putea aduce ei necazuri. 

Cufundat în gânduri, am coborât scările cu paşi apăsaţi, am ieşit 
pe uşa din faţă şi m-am îndreptat spre parcarea vizitatorilor, unde 
mă aştepta Broscuţa Albastră. 

Mă instalasem la volan şi mă pregăteam să pornesc motorul când 
am auzit paşi. Orbit de soarele dimineţii, m-am uitat cu ochi mijiţi 
la silueta ciolănoasă şi la urechile mari ale agentului FBI cu părul 
roşu întâlnit la locul crimei din Rosemont. Am lăsat geamul în jos 
când a ajuns lângă maşină. Iar el s-a uitat în jur cu neliniște, apoi a 
îngenuncheat lângă portieră ca să nu poată fi observat cu uşurinţă. 

— Salut, agent... 

— Harris, a spus el. Roger Harris. 

— Exact, mi-am amintit eu. Cu ce vă pot ajuta, domnule agent 
Harris? 

— Trebuie să ştiu, domnule Dresden. Am vrut să vă-ntreb azi- 
noapte, dar n-am putut. Însă acum trebuie să pun întrebarea. Și-a 
rotit din nou privirea, neliniștit ca un iepure când trece vulpea prin 
apropiere, şi a adăugat: Sunteţi într-adevăr vrăjitor? 

— E o întrebare pe care mi-o pun mulţi, domnule agent Harris. 
O să vă răspund ce le răspund tuturor. Puneţi-mă la încercare şi-o 
să aflaţi. 

Şi-a tot muşcat buza timp de un minut, cu ochii la mine. Apoi 
a dat din cap, brusc, ca o zvâcnire. 

— Bine, a zis. Bine. Vă pot angaja? 

Am înălţat surprins din sprâncene. 

— Pe mine? Pentru ce? 

— Cred... cred că deţin o informaţie. Despre omorurile Lobo. 
Am încercat să-l conving pe Denton să ne lase să facem nişte 
verificări, dar spune că n-avem destule dovezi. N-o să reuşim 
niciodată să obţinem punerea lor sub supraveghere. 

— A cui? am întrebat, prudent. 

Implicarea în altă investigaţie tenebroasă era ultimul lucru de 
care aveam nevoie. Pe de altă parte, ca anchetator independent, îmi 
puteam vâri adesea nasul acolo unde poliţia n-o putea face. Dacă 

exista vreo şansă să descopăr ceva util pentru Murphy, sau să găsesc 
criminalul şi să-l opresc fără să apelez la procedurile legale, nu-mi 
puteam permite s-o trec cu vederea. 

— În Chicago există o bandă, a început el. 

— Serios? am întrebat, mimând surprinderea. 

N-a remarcat ironia. 

— Da, a răspuns. Îşi zic Lupii Străzii. Au reputaţia unor indivizi 
brutali, chiar şi pentru oraşul ăsta. O reputaţie terifiantă. Se spune 
că au puteri bizare. Până şi criminalii se feresc de ei. Îşi au teritoriul 
în apropiere de capătul dinspre plajă al Forty-ninth Street. 

M-a privit cu insistenţă. 

— Lângă universitate, am completat. Şi lângă parcurile în care- 
au fost săvârşite crimele de luna trecută. 

A dat din cap, entuziasmat ca un căţeluş. 

— Da, exact, chiar acolo. Înţelegeţi ce vreau să zic? 

— Înţeleg, băiete, înțeleg, am răspuns, frecându-mă la ochi. 
Denton n-a putut merge să vadă despre ce e vorba, aşa că te-a trimis 
să mă convingi pe mine s-o fac. 

Puştiul s-a împurpurat la faţă, pielea i-a devenit de un roşu tot 
mai strălucitor, până când i-au dispărut pistruii. 

— Păi... ää... 

— Nu-ţi face probleme, l-am liniştit. Ţi-ai jucat bine rolul, dar 
ai fost bolnav când erai mic, et cetera, et cetera. 

Harris şi-a muşcat buza şi a dat din cap. 

— Da, bine. Acceptaţi? 

Am oftat. 

— Presupun că n-o să mi se poată consemna contribuţia, ca să- 
mi plătiţi un onorariu, nu? 

De fapt, nu era o întrebare. 

— Păi... Nu. Oficial, în calitate de consultant, sunteţi o sursă de 
informaţii suspectă. 

Am dat din cap. 

— Mi-am imaginat. 

— O s-o faceţi, domnule Dresden? Vreţi? 

Am început să regret chiar înainte de a vorbi. 

— Bine. O să văd cum stau lucrurile. Dar spune-i lui Denton 

că, în schimb, vreau toate informaţiile despre mine deţinute de 
poliţie şi de FBI. 

Harris a pălit. 

— Vreţi să vă copiem dosarele? 

— Da, am răspuns. Oricum le-aş putea obţine apelând la 
Legea Libertăţii Informaţiei, dar ar trebui să pierd timp şi să plătesc 
costurile expedierii prin poştă. Facem târgul? 

— Oh, Doamne. Denton o să mă ucidă dacă află. Nu-i place să 
fie încălcate regulile. 

Şi-a tot muşcat buza până când am crezut că o să rămână cu o 
bucată din ea între dinţi. 

— Vrei să zici că o să te trimită acolo, cu mine? Am ridicat 
din umeri. Hotărăşte-te. băiete. Ăsta e preţul meu. Îmi poţi găsi 
numărul de telefon dacă te răzgândeşti. 

Am rotit cheia în contact și motorul Broscuţei a huruit, a tuşit 
şi a pornit. 

— Bine, a spus el. Bine. Ne-am înţeles. 

Mi-a întins mâna. 

l-am strâns-o, pecetluind înţelegerea, şi m-a cuprins o vagă 
neliniște. Harris s-a îndepărtat de maşina mea cât de repede a putut, 
continuând să se uite cu nervozitate în toate părţile. 

— Asta a fost o prostie, Harry, mi-am spus. N-ar trebui să te- 
amesteci în nimic mai complicat decât povestea în care ai intrat 
deja. 

Aveam dreptate. Dar potenţialele câştiguri meritau riscul. Aş fi 
putut găsi ucigașii, i-aş fi putut opri şi, în plus, aş fi aflat ce ghimpe 
comun aveau toţi poliţaii împotriva mea. Aş fi putut aranja lucrurile 
în privinţa lui Murphy. Poate reuşeam chiar s-o scap de necazurile 
în care intrase. 

— Sus inima, Harry, m-am îmbărbătat. O să tragi cu ochiul în 
bârlogul unei bande de motociclişti. O să-i întrebi dacă-n ultima 
vreme s-a-ntâmplat cumva să omoare nişte oameni. Ce-ar putea să 
iasă prost? 

În capătul dinspre plajă al Forty-ninth Street, una dintre clădiri 
era un garaj dărăpănat, genul de loc pe care-l găseşti în cele mai rău 
famate cartiere ale marilor oraşe. Ploaia şi ceața înălţată deasupra 
lacului îşi uniseră eforturile ca să-i lase, pe pereţii din tablă ondulată 
prinsă de un cadru de oţel, dâre de rugină scursă în bălți asimetrice. 
Într-o parte a garajului se afla un loc viran; în cealaltă era un soi de 
casă de amanet, unde primeau pungaşii câţiva dolari în schimbul 
pistoalelor şi al şişurilor de rezervă când nu reuşeau să scoată 
bani din altceva. Deasupra uneia dintre uşile construcţiei atârna, 
strâmbă, o firmă pe care scria GARAJUL LUNA PLINĂ. Mi-am 
tras Broscuţa într-o parcare pavată cu pietriş şi am oprit-o la câţiva 
metri de construcţie. 

— Slavă Domnului că nu sare prea tare în ochi, am bombănit, 
oprind motorul. 

A tăcut după ce a strecurat în obişnuitul său huruit o notă nouă, 
ca un geamăt. Am coborât din maşină, am studiat clădirea cu ochi 
îngustaţi şi am pornit spre ea. N-aveam la mine pistolul, dar aveam 
bagheta distrugătoare, brăţara scut şi, pe mâna dreaptă, un inel 
în care depozitasem energia dintr-un pumn tras cu toată forţa de 
cineva de două ori cât mine. Pietrişul îmi scrâşnea sub pantofi şi rar 
zăritul soare al toamnei îmi bătea în ochi şi-mi aşternea în urmă o 
umbră imensă. 

N-aş fi putut spune pe cine mă aşteptam să găsesc înăuntru, dacă 
mă aşteptam să găsesc pe cineva. Amatori de imitații ale hainelor de 
piele preferate de găştile de motociclişti, tinerii conduşi de femeia 
brunetă pe care-i văzusem cu o noapte înainte lăsau mai degrabă 
impresia unui grup de indivizi nesociabili, nu păreau în stare să bage 
groaza în alți infractori, aşa cum se spunea despre Lupii Străzii. Dar 

poate că exista un soi de legătură între aceştia din urmă, brunetă şi 
tinerii bizari. Cum îi numise Billy, tipul îndesat? Alfani. 

În cazul ăsta, ce erau alfanii? Motociclişti huligani în devenire, 
încă la instrucţie? Ideea mi se părea ridicolă până şi mie însumi. 
Dar dacă tinerii erau licantropi, ca aceia descrişi de Bob? Dacă 
erau cumva antrenați ca membri juniori al bandei Lupilor Străzii, 
până când deveneau cu adevărat oameni-lup? Asta, presupunând că 
Lupii Străzii înşişi erau licantropi sau oameni-lup. Uneori, o bandă 
de motociclişti nu e nimic altceva decât o bandă de motociclişti. 
Poate n-aveau nici cea mai mică legătură cu alfanii. Încercând să 
fac o clasificare a posibilităţilor, am simţit că-ncepea să mi se-nvârtă 
capul. 

Una peste alta, era mult mai bine să sper că mă apropiam de 
o clădire pustie şi că nu urma să am de-a face nici cu oameni-lup, 
nici cu altcineva. Mi-ar fi plăcut mai mult să scotocesc şi să găsesc 
în interior ceva care să incrimineze, ceva pe care să-l pot duce la 
Murphy şi Denton, ca să le indice pista corectă. 

Alături de două uşi rulante mari, de garaj, am văzut una 
obişnuită. Toate erau închise. Am încercat-o pe cea din urmă, care 
s-a deschis destul de uşor, aşa că am intrat. Nu existau ferestre, 
lumina pătrundea doar prin uşa lăsată deschisă în spatele meu. 

— E cineva aici? am strigat, în întuneric. 

Am încercat să cercetez locul cu privirea, dar n-am reuşit să 
desluşesc decât forme şi contururi întunecate, care mi-au sugerat că 
acolo se aflau o maşină cu capota ridicată şi două dulapuri cu rotile, 
pentru scule. Undeva, într-o parte, lumina se reflecta, palidă, în 
ferestre care ar fi putut fi ale unui birou. Am făcut un pas în lateralul 
tocului uşii, mi-am îngustat ochii şi am aşteptat să mă obişnuiesc 
cu întunericul. 

Am auzit ceva, un uşor fâşâit de haine. 

La naiba. Mi-am dus mâna sub pardesiu, mi-am strâns în 
palmă bagheta distrugătoare şi am Ascultat. Şi am auzit în încăpere 
zgomotul respirației, din mai multe surse, răsfirate în mai multe 
direcţii. Şi un zgomot de paşi, pantofi târşiţi pe podeaua de beton. 

— Nu sunt poliţai, am spus, în întuneric. 

Aveam senzaţia că, pentru ei, era important s-o ştie. 

— Numele meu e Harry Dresden. Vreau să vorbesc cu Lupii 
Străzii. 

În încăpere s-a lăsat o tăcere de mormânt. Nicio mişcare. Nicio 
răsuflare. Nimic. 

Am aşteptat încordat, gata s-o rup la fugă. 

— Scoate-ţi mâna din haină, a spus o voce de bărbat. Ține-ţi-le 
pe amândouă la vedere. Ştim cu stă treaba cu voi, vrăjitorii. Şi-am 
auzit vorbindu-se despre tine. Lucrezi cu poliţia. 

— Sunteţi în urmă cu zvonurile, am ripostat, cu prefăcătorie. 
Acum fac joc dublu, sunt şi cu Marcone. N-aţi aflat? 

L-am auzit râzând scurt în întuneric. 

— Pe naiba. Asta-i o poveste lansată de Marcone. Ştim ce- 
nvârteşti tu de fapt, vrăjitorule. 

Hristoase. Aş fi vrut să fie şi poliţiştii la fel de înţelepţi ca ticăloşii 
ăia. 

— Şi eu am auzit câte ceva despre voi, am spus. Nimic prea 
favorabil. O parte e de-a dreptul bizară. 

A urmat un hohot de râs grosolan. 

— Şi despre tine ce crezi că se spune, Dresden? Scoate-ţi mâinile 
la vedere. Acum. 

Am auzit un pocnet şi am ştiut că tocmai armase cineva o puşcă, 
una cu aer comprimat. 

Am înghiţit în sec şi mi-am desprins uşor mâna de pe bagheta 
distrugătoare, apoi mi-am întins, inofensiv, ambele braţe în faţă, 
cu palmele în sus. În acest timp, printr-un efort de voinţă, mi-am 
activat brăţara scut, înconjurându-mă cu energia ei protectoare. 

— Bine, am spus. leşi la vedere. 

— Nu dai tu ordine aici, a mârâit vocea bărbătească. Le dau eu. 

Am strâns din buze şi am inspirat pe nas. 

— Nu vreau decât să stau de vorbă cu voi. 

— Despre ce? 

Am încercat să inventez ceva, ceva credibil — dar nu ştiu să mint. 
Aşa că le-am spus adevărul. 

— Luna trecută au murit nişte oameni. Azi-noapte a mai murit 
cineva. 

Vocea nu s-a grăbit să-mi răspundă. Mi-am trecut limba peste 

buze şi am continuat. 

— La locurile crimelor au fost găsite urme false de lupi. Federalii 
cred că victimele au fost sfâşiate cu o armă de care fuseseră prinşi 
nişte colţi. Nu ştiţi nimic despre asta, nu-i aşa? 

În încăpere, jur-împrejurul meu, s-a stârnit o rafală de murmure, 
şoapte ale unor voci groase. Am simţit brusc un gol în stomac. Dacă 
erau o bandă de ucigași, dacă se făceau vinovaţi de crimele săvârşite 
cu o lună în urmă, eram în mare pericol. 

Şi dacă erau într-adevăr oameni-lup, dacă puteau să-şi schimbe 
forma şi să se repeadă la mine înainte de a apuca să ies de acolo, 
eram ca şi mort, cu sau fără brăţara scut. M-am opus unui val de 
panică şi mi-am impus să nu le-ntorc spatele şi să n-o rup la fugă 
spre uşă. 

— Omoară-l, s-a auzit, din întunericul din dreapta mea, o voce 
de femeie, joasă, mârâită. 

Din bezna din jur i-a răspuns un cor de sunete miorlăite, 
repetând: 

— Omoară-l, omoară-l, omoară-l. 

Ochii au început să mi se-nveţe cu lipsa luminii. Am reuşit să-i 
văd, siluete umane foindu-se, agitate. Le sticleau ochii, ca ai câinilor 
în bătaia farurilor. În jurul meu se învârteau bărbaţi şi femei, dar 
nu-mi dădeam seama ce vârste aveau. Pe podea fuseseră aşternute 
pături şi perne, aruncate de-o parte când se ridicaseră ocupanţii 
culcuşurilor. Vocea de femeie de mai înainte continua să scandeze, 
secondată de ceilalți: 

— Ucide-l, ucide-l, ucide-l. 

Aerul devenise apăsător, încordat, îngreunat de o energie pe care 
n-o mai simţisem, şi în care incantaţia revărsa tot mai multă forţă, 
ca un torent ce-şi urla sălbăticia. 

Chiar în faţa mea, la nici măcar cinci metri distanţă, se contura 
silueta masivă a unui bărbat cu o puşcă în mâini. 

— Încetaţi, a mârâit, uitându-se peste umăr la șleahta din 
încăpere. l-am văzut trupul reacţionând la creşterea de energie, 
încordându-se mai tare, mult mai pregătit pentru orice. Stăpâniţi-vă. 
Controlaţi-vă, ce naiba. Nu vă puteţi dezlănţui aici. O să năvălească 
poliţia peste noi. 


LUNA NEBUNĂ / 77 


Când a întors capul, m-am repezit spre uşă. Mi-am ţinut palma 
ridicată, îndreptată către bărbatul cu arma, care părea să fie şeful, şi 
m-am concentrat cu toată puterea asupra scutului. 

Ceilalţi membri ai bandei au început să urle nebuneşte când 
m-am mişcat şi s-au repezit la mine, părând o duzină de creaturi 
controlate de o singură minte. Arma a bubuit, scăldând încăperea 
într-o străfulgerare de lumină albă şi dezvăluindu-mi o friză cu 
bărbaţi şi femei în pielea goală sau îmbrăcaţi doar pe jumătate care se 
năpusteau asupra mea cu feţele schimonosite de-o furie demenţială. 
Glonţul mi-a izbit scutul. Lovitura n-a fost atât de puternică încât 
să-mi spulbere câmpul de protecţie, dar mi-a încălzit brăţara şi m-a 
izbit cu umărul de perete. 

M-am împleticit, dezechilibrat. Unul dintre bărbaţi, un tip 
îndesat, cu umerii acoperiţi de tatuaje, a ajuns între mine şi uşă. 
M-am repezit în direcţia lui, şi şi-a-ntins braţele ca să mă-nşface, 
presupunând că voiam să trec pe lângă el. 

Însă eu i-am tras un pumn în nas din toate puterile. N-am cine 
ştie ce forţă. Dar, când i-am adăugat energia cinetică înmagazinată 
în inel, pumnul mi s-a transformat într-un berbec redutabil, din 
carne şi oase, i-a turtit nasul, preschimbându-l într-o pată de sânge, 
şi l-a azvârlit la aproape doi metri distanţă, unde a căzut lat pe podea. 

Am ajuns dincolo de uşă cât ai clipi şi am simţit în spate bine- 
venita dogoare a soarelui. M-am repezit spre Broscuţa mea ca scăpat 
din puşcă şi, pentru că am picioare lungi, am acoperit distanţa cât 
ai clipi. 

— Stop! Stop! a strigat şeful şi, când m-am uitat peste umăr, 
am văzut un bărbat în vârstă, al cărui păr unsuros începea să- 
ncărunţească. 

S-a proptit bine pe picioare în cadrul uşii, cu faţa spre interior şi 
cu arma de-a curmezişul trupului, împingându-i înapoi pe cei care- 
ncercau să treacă pe lângă el. 

M-am aruncat în Broscuţă şi-am răsucit cheia în contact. 

Maşina a gâfâit şi a horcăit, dar a rămas pe loc. Fir-ar să fie! 

Îmi tremurau mâinile, dar am continuat să-ncerc să pornesc 
motorul, folosind toate trucurile pe care le ştiu ca să-l conving să 
prindă viaţă, fără să scap uşa din priviri. Şeful Lupilor Străzii era tot 

acolo, străduindu-se să ţină grupul înnebunit înăuntru. Toţi ţipau 
şi urlau, dar el îi împingea şi-i pocnea cu arma ca pe nişte câini 
sălbatici, cu muşchii umerilor şi ai spatelui încordându-i-se. 

— Parker! a strigat femeia care-ncepuse incantaţia însetaţilor de 
sângele meu. Lasă-mă să trec! 

El a doborâr-o fără ezitare, pocnind-o cu patul armei. 

Pe urmă, Parker şi-a întors capul spre mine şi i-am întâlnit 
ochii. După o scurtă senzaţie de plutire, i-am trecut prin pupile, 
pătrunzând în ceea ce se afla dincolo de ele. 

M-a copleşit furia, o poftă nemascată de carne, de vânătoare. 
Trebuia s-alerg, să ucid. Eram de neînvins, de neoprit. Îmi simţeam 
puterea din braţe şi din palme, simţeam energia brută a sălbăticiei 
curgând prin mine, ascuţindu-mi simţurile până au devenit la fel de 
sensibile ca ale unui animal. 

Sentimentele lui păreau ale mele. Furie în spatele unui control 
riguros, un ocean lovind într-un dig. Ţinta furiei eram eu, Dresden, 
omul care-i invadase teritoriul, îi sfidase autoritatea şi-i făcuse 
oamenii să-şi iasă din minţi, punându-i în pericol. Am văzut că 
era conducătorul licantropilor care-şi spuneau Lupii Străzii, al unor 
bărbaţi şi femei cu minţi şi suflete de fiare, şi că îmbătrânea, nu 
mai era tot atât de puternic ca odinioară. Unii, ca femeia pe care-o 
remarcasem, îl provocau, încercând să-i ia locul. Cele petrecute în 
ziua aceea îl puteau detrona, un fapt căruia nu i-ar fi supravieţuit. 

Dacă voia să trăiască, trebuia să mor eu. Trebuia pur şi simplu să 
mă omoare, şi asta de unul singur, ca să-şi dovedească puterea în faţa 
haitei. Era singurul lucru care-l împiedicase să-mi sfâşie beregata în 
prima clipă. 

Mai rău decât atât, nu ştia absolut nimic despre omorurile din 
luna precedentă. 

Clipa s-a scurs, gata cu privirea în suflet. Parker părea uluit. Mă 
văzuse la fel cum îl văzusem . Nu ştiu ce desluşise în sufletul meu. 
Nu voiam să ştiu ce era acolo. 

Mi-am revenit înaintea lui şi am răsucit din nou cheia, cu 
stângăcie. Motorul a tuşit şi a prins viaţă, şi am ieşit în stradă, virând 
brusc înainte de a prinde viteză şi de a mă îndrepta spre centrul 
oraşului cât de repede am putut. 

Am tremurat tot drumul, cu umerii atât de crispaţi de spaimă 
încât mi se părea că-mi auzeam claviculele trosnind de încordare. 
Încă-mi mai răsuna în minte incantaţia vocilor miorlăite: 

— Ucide-l, ucide-l. 

Creaturile din garaj nu erau oameni. După înfăţişare, păreau să 
fie, dar nu erau. Şi mă înspăimântaseră de moarte. 

Când am oprit la un semafor, m-am dat cu capul de volan, 
dintr-odată furios. 

— Harry, idiotule, am spus. Cum ai putut fi atât de tâmpit? De 
ce naiba te-ai dus să hoinăreşti pe-acolo? Îţi dai seama că ai scăpat 
ca prin urechile acului nesfâşiat de monștrii ăia din Neanderthal? 

Am aruncat o privire feroce prin geamul portierei, către o babetă 
în taior, care se holba la mine ca la un nebun gălăgios. Presupun că 
era exact impresia pe care-o făceam. 

Mi-am luat ochii de la ea, am respirat adânc şi-am încercat să 
mă calmez. Când am ajuns cu numai câteva cvartale mai departe, 
eram în stare să gândesc limpede. 

Parker şi lupii străzii nu erau vinovaţi de crimele din luna 
precedentă. Ceea ce nu-i făcea mai puţin periculoşi. Erau 
licantropi, aşa cum mi-i descrisese Bob, şi acum înţelegeam de ce-i 
înspăimântau pe alţii. Oameni cu suflete de fiare, erau de o ferocitate 
atât de cumplită, încât îi putea transforma în creaturi neomeneşti 
fără ca nici măcar o singură celulă din întregul trup să-şi schimbe 
înfăţişarea. 

Trăiau în haită şi Parker îi conducea. Intrând în scenă în stilul 
meu, dezorientat dar plin de ifose, îi sfidasem autoritatea, şi acum 
nu-şi mai putea permite să mă lase să trăiesc, fiindcă altminteri ar fi 
fost ucis el însuşi. Aşa că-şi adăugase numele pe lista celor care mă 
îngrijorau, fiindcă ar fi putut să mă caute şi să-ncerce să mă omoare. 
Şi dădusem de belea fără să câştig nimic, nu găsisem niciun indiciu 
care să conducă spre adevăratul vinovat de crimele Lobo. 

Poate că era momentul să plec pentru o vreme din oraş. 

Am clocit ideea asta pe o distanţă de un cvartal, apoi am clătinat 
din cap. N-aveam să fug. Îmi făcusem necazuri singur şi tot singur 
aveam să scap de ele. Trebuia să rămân, s-o ajut pe Murphy să 
găsească ucigaşul, să salveze vieţi înainte de a răsări din nou luna 

plină. lar dacă Parker voia să mă ucidă — ei bine, avea să afle că un 
vrăjitor nu e o pradă uşoară. 

Am strâns volanul cu înverșunare. Dacă se ajungea la aşa ceva, 
aveam să-l omor eu. Ştiam că o puteam face. Presupun că, teoretic 
vorbind, el şi licantropii lui nu erau oameni. Prima lege a magiei, 
„să nu ucizi”, nu se aplica în cazul lor. Aş fi putut susţine, în faţa 
Consiliului Alb, că nu încălcam legea folosind împotriva lor magia 
letală. 

Dar mie nu mi-ar fi priit. M-aş fi simţit dezgustat de mine 
însumi dacă aş fi întrebuințat o unealtă alcătuită din esenţa vieţii, 
din energia ei, ca să pun capăt unei existenţe. Magia nu e doar o 
sursă de energie, ca electricitatea sau ca petrolul. Înseamnă forţă şi 
adevăr, dar şi foarte multe altele. Reprezintă tot ce e mai profund şi 
mai puternic în natură, în inima şi în sufletul omului. Faţă de forma 
ei pură, modurile în care o foloseam erau rudimentare şi stângace. 
În primul chicotit al unui bebeluş e mai multă magie decât într-o 
furtună de foc invocată de un vrăjitor, nu vă lăsaţi înşelaţi de nimeni 
care susține contrariul. 

Magia vine din interiorul propriei fiinţe. E o parte din ea. Nu 
poţi face o vrajă în care nu crezi. 

Nu voiam să cred că omorul se afla în interiorul meu. Nu voiam 
să mă gândesc la aceea parte din mine care simţea o plăcere morbidă 
adunând toată forţa pe care o putea capta ca s-o folosesc aşa cum 
credeam eu de cuviinţă, lăsând orice altceva să se ducă dracului. 
Exista forţă şi în ură, în furie şi în desfrâu, în egoism şi în orgoliu. 
Şi ştiam că undeva, în mine, trebuia să se afle un cotlon întunecat 
căruia i-ar fi plăcut să se slujească de vrăji ca să ucidă — pentru a tânji 
apoi s-o facă din nou. Magia neagră există şi e uşor de folosit. Uşor 
şi amuzant. Ca un joc de lego. 

Am parcat Broscuţa în faţa clădirii în care-mi aveam biroul şi 
m-am frecat la ochi. Nu voiam să omor pe nimeni, dar Parker şi 
banda lui m-ar fi putut aduce într-o situaţie fără altă ieşire. Dacă 
voiam să-mi scap pielea, aş fi putut fi nevoit să curm o mulţime de 
vieți. 

Am încercat să nu mă-ntreb prea insistent ce fel de om urma să 
fiu eu, supravieţuitorul. Toate lucrurile la timpul lor. 

Intenţionam să merg în biroul meu şi să-mi văd de treabă tot 
restul zilei. S-aştept să mă sune Murphy şi s-o ajut din toate puterile. 
Să fiu cu ochi-n patru şi cu urechile ciulite pentru cazul în care 
Parker sau altcineva din banda lui ar fi venit după mine. Mai mult 
de-atât nu prea puteam face, şi era al naibii de frustrant. 

Am urcat la etajul meu, mi-am descuiat biroul şi am aprins 
lumina. Îmbrăcat într-un costum bleumarin, Gentlemanul Johnny 
Marcone era aşezat pe scaunul meu, iar Hendricks, huiduma de 
bodyguard, stătea în spatele lui. 

Marcone mi-a adresat un zâmbet la care n-au luat parte şi ochii. 

— Ah, domnul Dresden. Bun. Trebuie să stăm de vorbă. 

Irisurile lui Marcone aveau culoarea spălăcită a dolarilor vechi. 
Pielea era puternic bronzată, ca a oamenilor care-şi petrec mult timp 
în aer liber. În colţurile gurii şi ale ochilor se vedeau acele riduri pe 
care le sapă zâmbetele, numai că zâmbetele lui erau rareori sincere. 
Costumul îl costase, probabil, cel puţin o mie de dolari. Stătea lejer 
pe scaunul meu, chiar pe scaunul meu, luaţi notă, şi mă privea cu 
calmul unui profesionist. 

În spatele lui, Hendricks părea un fost înaintaş din echipa de 
fotbal american a unei facultăţi, care nu fusese destul de bun ca 
s-ajungă profesionist. Avea gâtul de grosimea taliei mele şi mâinile 
destul de mari ca să-mi acopere faţa — şi destul de puternice ca s-o 
facă zob. Părul lui roşu era tuns perie şi îşi purta costumul care nu-i 
era pe măsură ca şi cum s-ar fi pregătit să scape de el, sfâşiindu-l, 
în clipa transformării în Uriaşul din benzile desenate. Nu-i vedeam 
arma, dar ştiam că avea una. 

Am rămas în cadrul uşii un minut întreg, fixându-l pe Marcone 
cu privirea, dar el mi-a suportat-o fără să se clintească. Ne uitaserăm 
deja unul în sufletul altuia şi aflase despre mine mai multe decât 
aflasem eu despre el. Ochii mei nu-l mai înspăimântau. 

— leşi din biroul meu, am spus, intrând şi închizând uşa. 

— Fi, ei, domnule Dresden, a răspuns el, pe tonul dojenitor al 
unui tată. Aşa se vorbeşte cu un partener de afaceri? 

M-am încruntat. 

— Nu sunt partenerul tău. Pentru mine, eşti o lepădătură. Cel 
mai mare criminal din oraş. Sticleţii te vor înhăţa cât de curând dar, 
între timp, nu sunt obligat să-ţi suport prezenţa în biroul meu. leşi. 

— Poliţiştii, m-a corectat el, atrăgându-mi atenţia asupra acestui 
fapt prin tonul vocii, ar face treabă mai bună dacă ar fi angajaţii 
unei agenţii particulare, nu ai unei instituţii publice. Ar fi mai bine 

plătiţi, ar avea mai multe avantaje... 

— Ar fi mai uşor de mituit, de corupt şi de manipulat, l-am 
întrerupt eu. 

El a zâmbit. 

Mi-am scos pardesiul şi l-am lăsat să cadă pe masa de lângă uşă, 
cea plină de broşuri de genul „Tu şi Vrăjitoarele” sau „Vrei să faci 
Vrăji? Întreabă-mă cum!”. Mi-am desprins bagheta distrugătoare de 
cureaua de care era agăţată şi am pus-o, calm, pe aceeaşi masă, în 
faţa mea. M-am simţit satisfăcut când l-am observat pe Hendricks 
încordându-se la vederea ei. Îşi aducea aminte ce făcusem în 
primăvară, la Varsity. 

Mi-am ridicat privirea. 

— Încă mai eşti aici? 

Marcone şi-a încrucişat braţele pe piept. 

— Vreau să-ţi fac o ofertă, domnule Dresden. 

— Nu, am spus. 

A chicotit. 

— Cred c-ar trebui s-asculţi tot ce am de spus. 

L-am privit în ochi, zâmbind uşor. 

— Nu. leşi afară. 

Atitudinea lui părintească a dispărut şi s-a uitat la mine cu 
răceală. 

— N-am nici timpul, nici dispoziţia necesare ca să-ţi suport 
copilăriile, domnule Dresden. Mor oameni. Şi acum te ocupi de 
caz. Am informaţii utile pentru tine, şi-o să ţi le dezvălui. Contra 
Cost. 

Mi-am simţit muşchii spatelui crispându-se. M-am holbar la el 
vreme de un minut îndelungat. 

— Bine, am spus apoi. S-auzim cât costă. 

Marcone a-ntins mâna şi Hendricks i-a pus în ea un dosar. El l-a 
aşezat pe tăblia uzată a vechiului meu birou de lemn şi l-a deschis. 

— Acesta e un contract, domnule Dresden. Te angajez la firma 
mea, consultant în domeniul securităţii personale. În condiţii 
extrem de avantajoase. Îţi stabileşti singur programul de lucru, de 
minimum cinci ore pe lună. Îţi poţi completa salariul chiar acum. 
Nu vreau decât să dau o formă oficială colaborării noastre. 

M-am apropiat de el. L-am văzut pe Hendricks mutându-şi 
greutatea de pe un picior pe altul, ca şi cum ar fi vrut să sară la 
mine, peste propriul meu birou, dar nu i-am dat atenţie. Am luat 
dosarul şi am citit contractul. Nu sunt jurisconsult, dar formalităţile 
specifice unui astfel de contract îmi sunt cunoscute. Oferta lui 
Marcone era excepţională. Îmi propunea o slujbă de vis, practic fără 
nicio obligaţie şi plătită oricât de mult aş fi vrut. Exista chiar şi o 
clauză care menţiona că nu se aştepta din partea mea să mă implic 
în nimic ilegal şi că nimeni nu mi-o putea cere. 

Cu un asemenea salariu, aş fi putut duce viaţa pe care mi-o 
doream. N-aş mai fi fost nevoit să ţin cu dinţii de fiecare dolar, 
s-alerg ca să mă pun în slujba oricărui ţicnit paranoic care voia să 
aflu de ce spirit era posedată vaca strămătuşii lui. Aş fi avut în sfârşit 
timp să citesc, să fac cercetările legate de magie pe care tânjeam de 
mai mulţi ani să le-ncep. Nu eram nemuritor, şi fiecare oră irosită 
ca să caut OZN-uri în împrejurimile oraşului era oră în care nu 
puteam face ceea ce aş fi vrut. 

Oferta era al naibii de tentantă. 

Reprezenta o zgardă extrem de confortabilă. 

— Mă crezi idiot? am întrebat, aruncând dosarul pe birou. 

Lui i s-au înălţat sprâncenele şi i s-au întredeschis buzele. 

— E vorba de numărul de ore? Să le reduc la un minimum de 
una pe săptămână? Pe lună? 

— Nu e vorba de numărul de ore. 

Şi-a desfăcut braţele. 

— Atunci ce nu-ţi convine? 

— Anturajul. Ideea că mă aflu în slujba unui traficant de droguri, 
care mai e şi criminal pe deasupra. Nu-mi place proveniența banilor 
tăi. Sunt mânjiţi de sânge. 

Privirea lui rece m-a măsurat din nou prin ochi îngustaţi. 

— Gândeşte-te bine, domnule Dresden. Nu-ţi fac de două ori 
o asemenea ofertă. 

— Lasă-mă să-ţi fac eu ţie una, John, am spus. l-am văzut un 
obraz zvâcnind când i-am pronunţat numele de botez. Îmi spui tot 
ce ştii, iar eu fac tot ce-mi stă în puteri ca să prind criminalul înainte 
de a ajunge la tine. 

— De ce crezi că-mi fac griji pentru aşa ceva, domnule Dresden? 

A dat culoare întrebării cu un rânjet subtil. Am ridicat din 
umeri. 

— Unul dintre partenerii tăi de afaceri şi bodyguardul lui 
preferat au fost sfâşiaţi luna trecută. Ţeposu a fost făcut bucăţi 
azi-noapte. lar acum ai ieşit din bârlog ca să-mi fluturi pe sub nas 
informaţii care m-ar ajuta să prind criminalul şi ca să-mi ceri în 
schimb să-ţi fiu gardă de corp. 

M-am aplecat, sprijinindu-mi coatele de birou, apoi mi-am lăsat 
capul în jos, până când am ajuns cu ochii la câţiva centimetri de ai 
lui. 

— Te chinuie neliniştea, John? 

Obrazul i-a zvâcnit iarăşi, şi am simţit că minţea. 

— Bineînţeles că nu, domnule Dresden. Dar n-ajungi unde-am 
ajuns eu fiind lipsit de prudenţă. 

— E suficient să fii lipsit de suflet, nu? 

A dat cu palmele în birou şi s-a ridicat. Iar eu m-am ridicat o 
dată cu el, destul de mult ca să-l privesc de sus, cu ochii într-ai lui. 

— Sunt om de afaceri, domnule Dresden. Ai prefera să fie 
anarhie pe străzi? Războaie între lorzii rivali ai crimei? Eu pun 
ordine în acest haos. 

— Nu. ÎI faci doar mai eficient, îl organizezi, am ripostat. În 
oricât de multe vorbe frumoase ai îmbrăca asta, rămâi tot un ucigaș, 
o bestie afurisită, care ar trebui ţinută în cușcă. Nimic mai mult. 

Faţa lui de obicei impasibilă s-a albit. Şi-a încleştat fălcile ca să 
nu i se reverse furia în cuvinte. Eu am continuat, lăsând-o pe a mea 
să dea pe-afară, scăpată de sub control, înfierbântându-mă. Mi-am 
turnat în fraze veninoase frustrarea şi spaima de mai înainte şi le-am 
aruncat asupra lui, ca pe un jet de alice. 

— Ce se petrece, John? Ce-ar putea fi? L-ai văzut pe Ţeposu? Ai 
văzut că nu mai avea faţă? Că i-au fost smulse măruntaiele? Eu l-am 
văzut. Am mirosit tot ce mâncase la cină. Îţi poţi imagina că eşti 
următorul care-o s-o păţească la fel de urât, John? 

— Nu-mi mai spune aşa, mi-a cerut, cu voce atât de calmă şi 
de glaciară, încât mi-a tăiat tot avântul. Dac-am fi fost în public, 
domnule Dresden, te-aş fi ucis fiindcă mi-ai vorbit astfel. 

— Dacă am fi fost în public, l-am corectat eu, ai fi încercat. Mi- 
am îndreptat spatele şi m-am uitat la el în josul nasului, ignorând 
prezenţa amenințătoare a lui Hendricks. Acum ieşi dracului din 
biroul meu. 

Şi-a aranjat haina şi cravata. 

— Presupun, domnule Dresden, că o să continui ancheta, 
alături de poliţie. 

— Bineînţeles. 

Mi-a ocolit biroul, a trecut pe lângă mine şi a luat-o spre uşă. 
Hendricks l-a urmat, uriaş şi tăcut. 

— Atunci, în propriul meu interes, trebuie să-ţi accept oferta şi 
să-ţi dau tot ajutorul pe care ţi-l pot da. Vezi ce poţi afla despre un 
anume Harley MacFinn. Interesează-te de Proiectul Drumului din 
Northwest. Vezi unde te conduc aceste piste. 

A deschis uşa. 

— De ce aş avea încredere în tine? l-am întrebat. 

Mi-a întors privirea. 

— Te-ai uitat în adâncurile sufletului meu, domnule Dresden. 
Mă cunoşti într-o asemenea profunzime şi atât de intim încât mi-e 
încă greu să înţeleg toate semnificaţiile acestei cunoașteri. Iar eu te 
cunosc în aceeaşi măsură. Ar trebui să ştii că am toate motivele să 
te-ajut şi că informaţiile sunt corecte. Mi-a adresat un alt zâmbet de 
gheaţă. Aşa cum ar fi trebuit să ştii şi că n-a fost înţelept să-ţi faci 
din mine un duşman. Nu era necesar. 

Mi-am îngustat ochii. 

— Dacă mă cunoşti atât de bine, ar trebui să ştii că nu se putea 
altfel. 

A strâns o clipă din buze, dar n-a încercat să mă contrazică. 

— Păcat, a spus. Mare păcat. 

Şi a plecat. Hendricks m-a măsurat cu o scurtă privire a ochilor 
săi porcini, apoi a ieşit la rândul lui. Uşa s-a-nchis în urma lor. Am 
răsuflat îndelung, tremurător, şi m-am sprijinit de birou. Mi-am 
acoperit faţa cu mâinile şi am descoperit că-mi tremurau şi ele. 
Până atunci nu-mi dădusem seama de profunzimea scârbei stârnite 
în mine de Marcone şi de tot ceea ce reprezenta. Nu-mi dădusem 
seama în ce măsură mă îngreţoşa asocierea numelui meu cu al lui. Şi 

cât de mult îmi doream să sar la el şi să-i zdrobesc nasul cu pumnii. 

Am stat câteva minute astfel, lăsându-mi inima să bată cu putere 
şi ţinându-mi răsuflarea. Marcone ar fi putut să mă ucidă. L-ar fi 
putut pune pe Hendricks să mă facă bucăţi, sau ar fi putut înfige un 
glonţ în mine chiar acolo, în biroul meu — dar n-o făcuse. Nu era 
stilul lui. Nu putea să mă elimine, nu după ce se străduise atât să 
răspândească în lumea interlopă zvonul că pe noi doi ne lega un soi 
de alianţă. Trebuia să acţioneze mult mai pe ocolite, mai subtil. Să-l 
lase pe Hendricks să-mi împrăștie creierii pe podea nu era soluţia 
potrivită. 

M-am gândit la ceea ce-mi spusese şi la implicaţiile faptului că- 
mi acceptase oferta. Era în pericol. ÎL speriase ceva, ceva pe care 
nu-l înţelegea şi împotriva căruia nu ştia cum să lupte. De aceea 
voia să mă angajeze. Ca vrăjitor, iau necunoscutul şi-l preschimb în 
ceva măsurabil. Scot lucrurile de sub mantia groazei şi le dau cumva 
oamenilor puterea de a lupta împotriva lor. Marcone dorea să-i stau 
alături, să-l ajut să nu se mai teamă de ceea ce pândea în întuneric. 

La naiba. Nu era decât un om. Am strâns din pleoape. Era un 
om pe care-aş fi vrut să-l urăsc, dar nu puteam ajunge decât până 
la dezgust, sau cel mult până la furie. O prea mare parte a spuselor 
lui se dovedise adevărată. Era om de afaceri. Împuţinase violenţa 
de pe străzi — în timp ce se înmulţeau dolarii câştigaţi de infractori. 
Protejase carnea oraşului în timp ce-i sugea sângele şi-i otrăvea 
sufletul. Asta nu schimba nimic, absolut nimic. 

Dar, pentru că-l cunoşteam pe individ, pe prădătorul cu suflet 
de tigru, pe omul de afaceri ucigaş, aşa cum îl cunoşteam şi pentru 
Că ştiam că se temea de ceea ce trebuia să-nfrunt eu, eram speriat de 
moarte, iar la munca mea se adăuga un element ameninţător care 
nu existase până atunci. 

Totuşi, nici asta nu schimba nimic. Nu contează dacă ţi-e frică. 
Nu trebuie decât să n-o laşi să-ţi stea în drum. 

M-am aşezat la birou şi mi-am silit gândurile despre sânge, 
colți şi moarte în chinuri să-mi iasă din minte, apoi am început să 
caut informaţii despre Harley MacFinn şi Proiectul Drumului din 
Northwest. 


1] 


Demonul captiv în cercul de invocare urla, lovind cu cleştii 
lui ca de crab în bariera invizibilă şi azvârlindu-se dintr-o parte în 
alta ca s-o izbească din toate puterile cu umerii lui chitinoşi, într-o 
încercare de a se elibera. Zadarnic. Îmi concentram voinţa asupra 
cercului, împiedicându-l să scape. 

— Corespunde, Chauncy? l-am întrebat. 

Şi-a îndreptat spatele şi mi-a răspuns cu accentul perfect pe 
care-l capeţi la Oxford: 

— De minune. Înţelegi, cred, că trebuie să respect toate 
formalităţile. 

Pe urmă a scos de sub un solz o pereche de ochelari caraghioşi, 
cu rame de sârmă, şi i-a potrivit pe nasul ca un cioc de pasăre. 

— Ai întrebări? 

Am oftat uşurat şi m-am aşezat pe marginea mesei de lucru din 
laborator. Scăpasem de harababura din jurul cercului de invocare 
şi aveam să fiu nevoit să aduc toate obiectele înapoi ca să pot urca 
în apartamentul meu, dar nu voiam să-mi asum niciun risc. Oricât 
de bine m-aş fi înţeles cu Chaunzaggoroth când colaboram, exista 
întotdeauna posibilitatea să greşesc invocarea. Exista un anumit 
protocol pe care creaturile demonice erau obligate să-l respecte — 
una dintre regulile sale le cerea să opună rezistenţă oricărui vrăjitor 
muritor care le chema. O alta îi obliga să facă tot posibilul ca să 
pună capăt vieţii respectivului vrăjitor în cazul când reușeau să scape 
din cerc. 

Una peste alta, obţinerea informaţiilor de la zâne şi de la spiritele 
elementelor era mult mai simplă şi mai lipsită de pericole — dar 
Bob nu aflase nimic umblând printre spiritele locului. Nu erau 
întotdeauna la curent cu tot ce se petrecea în oraş, şi el se întorsese 

în craniu, istovit şi fără să fie în stare să mă mai ajute cu ceva. 

Aşa că apelasem la creaturile din infern. Care-ţi cunosc 
întotdeauna şi faptele bune, şi pe cele rele, le află cu o exactitate 
care-l face pe Moş Crăciun să pară un amator. 

— Chauncy, am nevoie de informaţii despre un bărbat pe nume 
Harley MacFinn. Şi despre ceva numit Proiectul Drumului din 
Northwest, la care lucra. 

Demonul a pocnit din cleşti, gânditor. 

— Înţeleg. Presupunând că am informaţiile, cât valorează 
pentru tine? 

— Nu cât sufletul meu, am pufnit. Aşa că nici măcar nu te 
gândi la asta. De fapt, în câteva zile, aş putea să le găsesc singur. 

Şi-a lăsat capul pe-o parte, ca o pasăre. 

— Ah. Dar timpul e esenţial, nu? Haide, Harry Dresden. Nu-ţi 
stă-n obicei să mă chemi pentru orice fleac. Posibilele riscuri la care 
te expui, atât din partea mea cât şi din a Consiliului vostru Alb, sunt 
mult prea mari. 

L-am privit încruntându-mă. 

— La drept vorbind, nu încalc nicio Lege a Magiei. Nu-ţi 
impun voinţa mea, aşadar nu intru sub incidenţa Legii a Patra. Şi 
n-am treabă nici cu A Şaptea, fiindcă nu te poţi elibera. Consiliul 
n-are de ce să mă muşte de fund. 

Lui i-au zvâcnit crestele osoase de deasupra ochilor. 

— Nu mă-ndoiesc că n-ai făcut altceva decât să foloseşti un 
limbaj colorat şi că, în realitate, nu ţi-ai exprimat o dorinţă latentă. 

— Evident. 

Şi-a împins ochelarii în susul nasului. 

— Implicaţiile morale şi etice ale atitudinii tale sunt de-a 
dreptul fascinante, Harry Dresden. Faptul că încă mai eşti în grațiile 
Consiliului Alb nu încetează să mă uimească. Știind foarte bine 
că, dacă ar afla că ai adus în mod deliberat un demon în lumea 
asta, majoritatea membrilor săi s-ar face că nu văd când te-ar ucide 
împuterniciţii lor, m-ai chemat nu numai o dată, ci de-o jumătate 
de duzină de ori. Purtarea ta e foarte asemănătoare cu a multor fraţi 
de-ai mei din Lumea de Jos... 

— Aşa că ar trebui să trec de partea voastră, să accept magia 

neagră, et cetera, et cetera, am încheiat eu în locul lui, cu un oftat. Pe 
clopotele iadului, Chauncy. De ce te tot străduieşti să mă convingi 
să semnez pactul cu Lumea de Jos? 

A ridicat din umerii lui masivi. 

— Recunosc că, aducând un suflet de calibrul tău în legiunile 
noastre, mi-aş îmbunătăţi simţitor statutul. În plus, m-ar scăpa de 
îndatoriri împovărătoare, pe lângă care aceste vizite chinuitoare în 
lumea ta par o plăcere. 

— Ei bine, azi nu primeşti sufletul meu, i-am spus. Aşa că fă-mi 
o contraofertă, sau putem încheia negocierea şi te trimit înapoi. 

S-a cutremurat. 

— Da, foarte bine. Să nu ne pripim, Harry Dresden. Am 
informaţiile care te interesează. Mai am şi altele, despre a căror 
existenţă n-ai idee, dar care se vor dovedi de mare interes pentru 
tine şi care, în plus, te vor ajuta să salvezi viaţa ta şi pe ale altora. 
Astfel stând lucrurile, nu cred că-ţi cer un preţ exagerat. Mai vreau 
încă un nume de-al tău. 

M-am încruntat. Demonul îmi ştia deja două nume. Dacă mi 
le afla pe toate, desprinse de pe propriile mele buze, le putea folosi 
în orice vrajă îndreptată împotriva mea. Asta nu mă deranja în mod 
deosebit — demonilor şi altor creaturi de soiul lor le era foarte greu 
să iasă , prin magie, din Niciodatănicicând, lumea spiritelor aflată 
dincolo de a noastră. 

Însă Chaunzaggoroth era o sursă de informaţii utilizată adesea 
de vrăjitorii care apelau la infern. Mă temeam că numele meu întreg 
ar fi putut ajunge la unul dintre ei. Chauncy avea dreptate — în 
Consiliul Alb erau o grămadă de oameni care s-ar fi bucurat să mă 
vadă mort. Era posibil ca oricare dintre ei să-mi folosească numele 
împotriva mea, fie ca să mă ucidă, fie ca să mă silească, printr-o 
vrajă, să încalc pe faţă, într-un fel sau altul, una dintre cele Şapte 
Legi, ca să fiu judecat şi executat. 

Pe de altă parte, Chauncy nu mă minţea niciodată. Dacă spusese 
că se afla în posesia unor informaţii care puteau salva vieţi, atunci 
chiar aşa era. La naiba, poate ştia chiar şi cine era ucigașul, deşi 
identitatea oamenilor reprezenta, pentru demoni, un concept 
oarecum nebulos. 

M-am hotărât să risc. 

— S-a făcut. Toate informaţiile care au legătură cu obiectul 
cercetărilor mele în schimbul unui alt nume al meu. 

Chauncy a dat din cap — scurt, o singură dată. 

— Ne-am înţeles. 

— Perfect, am zis. S-auzim ce ştii despre MacFinn şi despre 
Proiectul Drumului din Northwest. 

— Bine, a acceptat el. Harley MacFinn e moştenitorul unei 
averi considerabile, adunate la începutul secolului al douăzecilea din 
extragerea cărbunelui şi construcţia căilor ferate. Se numără printre 
cei mai bogaţi oameni din Statele Unite, e pe lista primilor zece. A 
luptat în Vietnam şi, după ce s-a-ntors în ţară, a-nceput să-şi piardă 
interesul față de afaceri, mulţumindu-se s-adune capital. Culoarea 
lui preferată e roşul, poartă pantofi numărul... 

— Putem sări peste astfel de detalii, dacă nu cumva crezi că sunt 
cu adevărat importante. Te-aş putea asculta o zi întreagă vorbindu- 
mi despre mâncarea lui favorită şi despre problemele lui din liceu, 
fără să-mi folosească la nimic. 

Mi-am scos blocnotesul şi am început să iau notițe. 

— Cum doreşti, a consimţit el. În ultimii câţiva ani, şi-a 
îndreptat toate eforturile către realizarea Proiectului Drumului 
din Northwest. E vorba de achiziţionarea unor terenuri extrem 
de întinse, începând din partea centrală a Munţilor Stâncoși din 
sud-vestul Americii şi mergând către nord-vest, cu pătrundere pe 
teritoriul Canadei, totul ca să ofere un teritoriu imens pentru fauna 
migratoare din nordul continentului, în scopul protejării sale. 

— Vrea un teren personal de joacă în Munţii Stâncoşi? am 
răbufnit. 

— Nu, Harry Dresden. Vrea să cumpere terenurile care nu se 
află deja în proprietatea guvernului, ca să i le doneze apoi, dacă îi 
garantează că vor fi folosite ca parte a Drumului din Northwest. 
Se bucură de o susţinere puternică din partea tuturor grupărilor 
ecologiste din ţară, ca şi din partea Washingtonului, cu condiţia să 
poată achiziţiona terenul. 

— Oho, am spus, impresionat. Ai spus că e susţinut pe scară 
largă. Cine vrea să-l împiedice? 

— Industriaşii sunt încă dornici să se extindă în Northwest. 

— Lasă-mă să ghicesc. James Harding al III-lea se număra 
printre ei, am spus, deja notând asta. 

— Cum ţi-ai dat seama? 

— EI şi bodyguardul lui au fost ucişi, luna trecută, de un om- 
lup. Au mai murit şi alţi oameni. 

Chauncy mi-a adresat o privire radioasă. 

— Eşti un individ inteligent, Harry Dresden. Întocmai. James 
Douglas Harding al III-lea era extrem de interesat să-l împiedice 
pe MacFinn să intre în posesia terenurilor. A venit la Chicago cu 
intenţia unei negocieri cu el, dar a murit înainte de a o încheia. 

Am căzut o clipă pe gânduri, cu ochii închişi. 

— OK. Harding vine în oraş, să discute cu MacFinn. Harding 
e partener cu Marcone, aşa că poate acesta oferă un loc pentru 
negocieri. Harding şi bodyguardul lui sunt sfâşiaţi de un om-lup... 
Acest om-lup e MacFinn? 

Demonul a zâmbit, căpătând o expresie mai degrabă 
înfricoşătoare. 

— MacFinn e descendentul unei familii vechii, originare 
de pe o insulă numită Irlanda. O familie cu o istorie ieșită din 
comun. Legenda vorbeşte despre un trecut neguros, în care omul 
cunoscut sub numele de Sfântul Patrick i-a blestemat strămoșul să 
se preschimbe într-un animal feroce ori de câte ori e lună plină. Un 
blestem la care a adăugat două lucruri. În primul rând, e ereditar, 
trece asupra câte unui membru al familiei din fiecare generaţie. În al 
doilea rând, ramura blestemată a familiei nu se va stinge niciodată, 
va dăinui până la sfârşitul timpului. 

Am notat şi asta. 

— Un sfânt catolic a făcut aşa ceva? 

Chauncy a scos un sunet care i-a trădat dezgustul. 

— Nu sunt responsabil pentru soiul de oameni ajunşi în slujba 
Celeilalte Părţi, vrăjitorule. Nici pentru metodele alese de ei. 

— Având în vedere sursa, cred că o să notez asta ca opinie 
subiectivă. Dac-ar fi fost opera alor tăi, ar fi ieşit de-o mie de ori 
mai rău. 

— Ei, da. Adevărat, a recunoscut el. Dar, cel puţin, avem 

tendinţa să fim cât se poate de sinceri în ceea ce priveşte natura 
noastră şi cauzele pe care le apărăm. 

Am pufnit. 

— Bine. Totul are acum mult mai mult sens. MacFinn e vârcolac, 
e unul dintre monştrii legendari. În timpul lui liber, încearcă să 
facă totuşi ceva bun, un parc imens pentru creaturile blănoase, însă 
Harding i se pune în drum. Pe MacFinn îl cuprinde o furie ucigaşă 
şi-l lichidează. M-am încruntat. Numai că Harding a fost ultimul 
dintre oamenii ucişi luna trecută. Ar fi fost de crezut că MacFinn, 
odată dezlănţuit, avea să-l ucidă primul. M-am uitat cu atenţie la 
Chauncy. El e criminalul? 

— MacFinn e un criminal, a răspuns Chauncy. Dar, printre 
oameni, nu e singurul, şi nici cel mai atroce. 

— EI l-a omorât pe bodyguardul lui Marcone? Şi pe ceilalţi 
oameni de luna trecută? 

— În privința asta, Harry Dresden, informațiile mele nu sunt 
concludente, a răspuns Chauncy. I-au sticlit ochii negri. Poate, în 
schimbul unui alt nume, i-aş putea întreba pe fraţii mei, ca să-ți dau 
un răspuns mai exact. 

M-am încruntat. 

— Nicio şansă. Ştii cine i-a ucis pe ceilalţi, luna trecută? 

— Da. Asasinatul e unul dintre păcatele capitale, iar noi ţinem 
o evidenţă fidelă a păcatelor. 

M-am aplecat spre el, încordat. 

— Cine-a fost? 

A râs, un sunet discordant. 

— Zău aşa, Harry Dresden. În primul rând, înţelegerea noastră 
se referă la informaţii despre Proiectul Drumului din Northwest. 
În al doilea rând, nu-ţi pot răspunde la o întrebare atât de directă, 
şi tu o ştii foarte bine. Amestecul meu în treburile muritorilor are 
nişte limite. 

Mi-am expulzat frustrarea odată cu răsuflarea şi m-am frecat la 
ochi. 

— Da, da. Bine, Chauncy. Ce altceva îmi mai poţi spune? 

— Numai că Harley MacFinn a stabilit pentru mâine seară o 
întâlnire cu Marcone, ca să continue discuţia. 

— O clipă. Cel mai puternic oponent al proiectului e acum 
Marcone? 

— Exact. După moartea lui Harding, a preluat controlul 
majorităţii afacerilor la care erau parteneri. 

— Atunci... Marcone avea cel mai bun motiv din lume ca să-l 
omoare pe Harding. Crima asta i-a lărgit imperiul financiar şi l-a 
adus pe o poziţie care-i permite să stoarcă de la MacFinn cât de 
mulţi bani poate. 

Demonul şi-a aşezat mai bine ochelarii. 

— Raționamentul tău pare logic. 

Am lovit cu creionul în blocnotes, holbându-mă la ceea ce 
scrisesem. 

— Da. Dar nu explică de ce au fost ucişi toţi ceilalți. Nici 
cine-a făcut-o. Dacă Marcone nu ţine cumva în buzunar o haită de 
oameni-lupi. Mi-am muşcat buza, cu gândul la creaturile întâlnite 
în Garajul Luna Plină. Sau pe-a Lupilor Străzii. 

— Vrei să mai ştii ceva? m-a întrebat Chauncy, plin de 
solicitudine. 

— Da. Unde-l pot găsi pe MacFinn? 

— Ralston Place, numărul 88. 

Mi-am notat. 

— Dar asta e aici, în Chicago. În Gold Coast. 

— Unde te-ai fi aşteptat să locuiască un miliardar când vine în 
Chicago, Harry Dresden? Ei, s-ar părea că mi-am îndeplinit toate 
obligaţiile. Acum aştept plata. 

Chauncy s-a foit în cerc, păşind agitat înainte şi înapoi. Timpul 
petrecut pe pământ începea să-l istovească. 

Am dat din cap. 

— Numele meu e Harry Blackstone Dresden. 

L-am omis cu mare grijă pe „Copperfield”, păstrând tonul pe 
care-mi pronunțam numele întreg şi stilul în care obişnuiam s-o fac. 

— Harry. Blackstone. Dresden, a repetat demonul, cu atenţie. 
Harry vine de la Harry Houdini? lar Blackstone, de la iluzionistul 
cu acelaşi nume? 

Am încuviinţat cu o înclinare a capului. 

— Tata făcea parte din lumea spectacolului. El mi-a dat numele 

lor. Au fost întotdeauna eroii lui. Cred că, dacă ar fi supravieţuit 
după naşterea mea, mama l-ar fi pălmuit pentru asta. 

Am mai scris ceva pe pagină, ca să nu pierd idei care mi-ar fi 
putut zbura din minte. 

— Cu siguranţă, a încuviinţat Chauncy. Mama ta a fost una 
dintre cele mai sincere şi mai autoritare femei. Pierderea ei ne-a 
întristat profund pe toţi. 

Am clipit cu o tresărire şi am scăpat creionul dintre degete. 
M-am holbat la demon câteva clipe. 

— Ai... ai cunoscut-o pe mama? Ai cunoscut-o pe Margaret 
Gwendolyn Dresden? 

M-a privit impasibil. 

— Harry Blackstone Dresden, în infern sunt mulţi care-au... 
cunoscut-o, deşi sub un alt nume. Sosirea ei a fost așteptată cu 
multă nerăbdare, însă, în final, Prinţul Întunericului a pierdut-o. 

— Ce tot spui? Despre ce vorbeşti? 

În ochii lui a sticlit lăcomia. 

— Nu ştii nimic despre trecutul mamei tale, domnule Dresden? 
Păcat că n-am discutat despre asta mai devreme, ai fi putut să-l 
incluzi în târgul nostru. Fireşte, dacă vrei să-mi mai dezvălui încă 
un nume ca să afli totul despre trecutul mamei tale, despre... — aici 
dezgustul i-a distorsionat vocea — mântuirea ei, despre moartea ei 
nefirească, aşa cum a fost de altfel şi a tatălui tău, sunt sigur că se 
poate aranja. 

Am scrâşnit din dinţi, brusc inundat de un val de ciudă 
copilărească. Îmi auzeam bătăile inimii în urechi. Trecutul întunecat 
al mamei mele? Bănuiam că fusese magiciană, dar nu reuşisem 
niciodată să găsesc vreo dovadă care să-mi confirme sau să-mi 
infirme bănuielile. Morți nefireşti? Tata murise în somn, ca urmare 
a unui anevrism, în copilăria mea. Mama murise la naştere. 

Sau nu era aşa? 

Am simţit brusc, arzătoare ca un foc răbufnit în stomac pentru a 
mi se răspândi apoi în tot trupul, dorinţa de a descoperi cine fusese 
mama, ce anume ştiuse. Îmi lăsase pentagrama ei de argint, dar ce fel 
de femeie fusese nu aflasem decât din ce apucase să-mi povestească 
bunul şi prea generosul meu tată înainte de moarte. Cum fuseseră 

părinţii mei? Cum muriseră şi de ce? Fuseseră ucişi? Avuseseră 
duşmani care-i pândiseră din umbră? Şi, dacă da, duşmanii îmi 
rămăseseră mie moştenire? 

Trecutul întunecat al mamei. Oare putea fi o explicaţie a 
fascinaţiei pe care-o simţeam eu însumi faţă de puterile întunericului, 
a aderării mele nu tocmai autentice la regulile impuse de Consiliul 
Alb, pe care le consideram prosteşti sau stânjenitoare? 

Mi-am ridicat privirea spre demon şi m-am simţit ca un fraier. 
Pusese totul la cale dinainte. Avusese tot timpul intenţia să-mi 
fluture informaţiile despre ai mei prin faţa nasului, ca momeală. 
Voia să-mi afle întregul nume şi poate nu numai atât. 

— Ţi-i pot arăta, Harry Blackstone Dresden, aşa cum au fost în 
realitate, m-a asigurat Chaunzaggoroth, cu voce melodioasă. N-ai 
văzut niciodată chipul mamei tale. Ţi-l pot aduce în faţa ochilor. 
Nu i-ai auzit niciodată glasul. Te pot lăsa să i-l asculţi. Habar n-ai 
ce fel de oameni erau părinţii tăi, sau dacă mai ai alte rude. Familie, 
Harry Blackstone Dresden. Rude de sânge. Zbuciumându-se, la fel 
de singure ca tine... 

Nu-mi puteam lua ochii de la silueta hidoasă a demonului şi-i 
ascultam vocea liniştitoare, relaxantă. Rude. Era cu putinţă să am 
o familie? Mătuşi? Unchi? Veri? Poate alţi oameni ca mine, făcând 
parte din societăţile secrete ale vrăjitorilor, ascunşi de ochii simplilor 
muritori? 

— Preţul e relativ derizoriu. Ce nevoie o să mai ai de sufletul tău 
nemuritor când trupului tău n-o să-i mai fie de folos? Ce rău ţi se 
poate întâmpla dacă-mi mai dezvălui încă unul dintre numele talc? 
Astfel de informaţii nu sunt uşor de aflat, nici măcar pentru unul ca 
mine. S-ar putea să nu mai ai altă ocazie să le capeţi. 

Şi-a apăsat cleştii în bariera creată de cercul de invocare. Ciocul 
îi tremura de-a binelea de nerăbdare. 

— Las-o baltă, am spus, cu voce joasă. Nu facem târgul. 

I-a căzut falca. 

— Dar, Harry Blackstone Dresden..., a început apoi. 

Nu mi-am dat seama că ţipam decât după ce l-am văzut tresărind. 

— Am spus s-o laşi baltă! Crezi că sunt un soi de cretin uşor 
de dus de nas, odraslă a întunericului? Ia ce-ai câştigat şi pleacă, şi 

consideră-te norocos că nu te trimit acasă cu oasele smulse din trup 
şi cu ciocul făcut praf. 

Ochii lui Chaunzaggoroth ardeau de mânie şi s-a azvârlit din 
nou în barieră, urlând mânios şi însetat de sânge. Am întins mâna 
şi am mârâit: 

— Oh, nici să nu te gândeşti, căpăţână slinoasă de rahat. 

Demonul şi-a încordat voinţa, înfruntând-o pe a mea, şi, deşi 
mi s-a brobonit fruntea de sudoare, am învins încă o dată. 

Creatura a-nceput să se micşoreze din ce în ce mai mult, urlând 
de ciudă şi de furie. 

— Suntem cu ochii pe tine, vrăjitorule! a zbierat. Umbli printre 
umbre şi-ntr-o noapte o să aluneci şi-o să cazi, iar noi o să fim 
atunci acolo. O să aşteptăm să te luăm cu noi, jos. O să fii al nostru 
în cele din urmă. 

A continuat astfel până când s-a micşorat cât un vârf de ac 
şi-a dispărut cu sunet firav de implozie. Mi-am lăsat mâna în jos 
şi capul în piept, răsuflând greu. Tremuram din tot trupul, şi nu 
doar din cauza frigului din laborator. ÎI judecasem cât se putea de 
greşit pe Chaunzaggoroth, îl crezusem, cumva, demn de încredere, 
deşi periculos, o sursă de informaţii dornică de afaceri rezonabile. 
Însă accesul lui de furie, răutatea izvorâtă din frustrare în final şi 
ultimele cuvinte rostite îi dezvăluiseră adevărata faţă. Mă minţise, 
mă înşelase în privinţa adevăratei sale naturi, mă jucase pe degete ca 
pe un fraier şi încercase să mă prindă în laţ. Mă simţeam ca un idiot. 

Deasupra, în apartamentul meu, a început să sune telefonul. 
M-am pus brusc în mişcare, împingând într-o parte mormane 
de obiecte care-mi stăteau în cale, îndesându-mă pe lângă ele, 
sau trecând peste ele ca să ajung la scară. Am urcat-o în grabă, 
cu blocnotesul într-o mână, şi am ridicat receptorul când suna a 
cincea oară. În cameră era întuneric. În timp ce-i puneam întrebări 
demonului se înnoptase. 

— Dresden, am spus, gâfâind. 

— Harry, a răspuns Murphy, cu voce pierită. Avem încă unul. 

— Nemernicul, am zis. Vin imediat. Dă-mi adresa. 

Am lăsat blocnotesul jos şi am luat creionul, pregătindu-mă să 
scriu. 

Vocea ei era amorţită. 

— Ralston Place, numărul 88. În Gold Coast. 

Am înlemnit, cu ochii la adresa pe care-o notasem. Adresa pe 
care mi-o dăduse demonul. 

— Harry? a zis Murphy. Mă auzi? 

— Da, i-am răspuns. Vin imediat, Murph. 

Am pus receptorul în furcă şi am ieşit în lumina lunii pline. 

Clădirea din Ralston Place numărul 88 era o reşedinţă din Gold 
Coast, cel mai bogat cartier din Chicago. Se afla pe un mic domeniu 
înconjurat de copaci care o ascundeau aproape în întregime. 
Înaintând pe aleea pavată cu pietriş alb, am văzut că gardurile vii 
înalte din mica sa grădină erau un camuflaj în plus, apoi mi-am 
parcat Broscuţa în spatele unei mici flote de maşini de poliţie şi de 
salvare. 

Luminile albastre, stroboscopice, ajunseseră să mi se pară 
reconfortante. Le văzusem de atât de multe ori încât, într-un anume 
fel, destul de îngrijorător, îmi creau senzaţia întoarcerii acasă. 
Murphy mă sunase probabil în prima clipă — furgoneta medicilor 
legişti nu apăruse încă, nu vedeam decât poliţişti care înconjurau 
clădirea cu bandă galbenă. 

Am coborât din maşină, din nou îmbrăcat în blugi, cămaşă 
obişnuită şi cizme, cu vechiul pardesiu negru fluturându-mi în jurul 
gambelor. Bătea un vânt rece, înviorător. Luna era sus, greu vizibilă 
din cauza ceţii care acoperea poluarea oraşul. 

Am simţit un fior rece coborându-mi pe ceafă şi m-am oprit, cu 
ochii la numeroasele rânduri de sculpturi din gard viu, straturi de 
flori şi şiruri de arbuşti care mă înconjurau, luminate astfel încât să 
capete o notă de eleganţă. Eram dintr-odată sigur că în întuneric se 
afla cineva; îi simţeam ochii ţintuindu-mă. 

M-am uitat lung în noapte, rotindu-mi încet privirea. N-am 
reuşit să văd nimic, dar aş fi pariat pe toţi banii mei că mă pândea 
cineva. O clipă mai târziu, senzaţia că eram ţinta unor ochi s-a 
diminuat, şi m-a străbătut un fior. Mi-am îndesat mâinile în 
buzunare şi m-am îndreptat grăbit spre casă. 

— Dresden! a strigat cineva şi, când mi-am ridicat privirea, l-am 

văzut pe Carmichael coborând scările de la intrarea în casă şi venind 
spre mine. 

În echipa de Investigaţii Speciale, Carmichael era mâna dreaptă 
a lui Murphy. Mai scund, mai rotofei, mai neglijent şi cu ochi mai 
porcini decât media. Un poliţai sceptic, cu mintea ascuţită ca briciul. 
Era în cămaşă şi purta aceeaşi cravată pătată de supă ca de obicei. 

— Ai apărut în sfârşit. Iisuse Hristoase, Dresden. 

Şi-a trecut mâna peste fruntea transpirată. 

Când am ajuns pe aceeaşi treaptă a scării, mi-am coborât privirea 
spre el încruntându-mă. 

— Cred că e cea mai agreabilă primire pe care mi-ai făcut-o 
vreodată. Te-ai răzgândit, nu mă mai crezi şarlatan? 

A clătinat din cap. 

— Ba da, sunt tot atât de convins că mănânci rahat când e vorba 
de vrăjitorie. Dar, Hristoase atotputernic, sunt momente când aş 
vrea să fii un mag adevărat. 

— Nu se ştie niciodată, am comentat, cu voce seacă. Unde e 
Murphy? 

— Înăuntru, a răspuns el, cu gura strâmbându-i-se a dezgust. 
Urcă la etaj. Tipul ăsta e proprietarul întregii case. Murphy crede că 
tu ai putea şti ceva. Eu rămân aici, să-i ţin pe loc pe federali, când 
apar. 

— Încă se mai teme că nu e bine văzută de Afacerile Interne. 

Carmichael s-a strâmbat. 

— Ăia sunt nişte nemernici care ar da buzna peste ea dacă i-ar 
pune beţe-n roate FBI-ului. Politica municipalităţii mă îngreţoşează 
uneori. 

Mi-am exprimat acordul cu o înclinare a capului şi am reînceput 
să urc scările. 

— Hei, Dresden, a zis el. 

L-am privit peste umăr, aşteptându-mă la obişnuitele glume 
batjocoritoare şi insulte. Mă studia cu ochi îngustaţi, strălucitori. 

— Se-aud tot felul de lucruri despre tine şi Marcone. Care-i 
treaba? 

Am clătinat din cap. 

— N-am nicio treabă cu el. E o lepădătură mincinoasă. 

M-a privit cu mare atenţie, apoi a dat din cap. 

— N-ai stofă de mincinos, Dresden. Sunt convins că, dacă n-ar 
fi cum spui, ţi s-ar citi pe faţă. Te cred. 

— Dar nu mă crezi când spun că sunt vrăjitor? 

S-a strâmbat şi şi-a ferit privirea. 

— Arăt a idiot? Eh? Mai bine du-te sus. O să fac zgomot când 
apare Denton, cu supuşii lui. 

I-am întors spatele şi am văzut-o pe Murphy în capul scărilor, 
într-un costum gri, cu pantaloni lejeri, cu pantofi cu tocuri joase 
şi bijuterii de culoarea oţelului. Cerceii ei păreau simple bobiţe 
strălucitoare de argint, pe care nu le observasem sub părul blond cât 
fusese lung. Lobi urechilor erau drăgălaşi. Şi ar fi fost în stare să mă 
ucidă fiindcă-mi trecuse asta prin minte. 

— Fra şi timpul, Dresden. Vino sus. 

Avea vocea aspră, plină de furie. A dispărut din capul scării şi 
eu am urcat restul treptelor două câte două ca s-o ajung din urmă. 

Apartamentul (un cuvânt nepotrivit pentru ceva atât de mare) 
era strălucitor luminat şi mirosea, foarte vag, a sânge. Un fel de 
iz metalic dulceag. Îţi zbârleşte părul de pe ceafă, şi mie mi s-a 
întâmplat instantaneu. Se mai simţea parcă şi un alt miros, al 
unui soi de tămâie, plus mireasma proaspătă a vântului. Din capul 
scărilor pornea un coridor scurt, şi am urmat-o pe Murphy în ceea 
ce părea dormitorul principal, unde am descoperit sursele tuturor 
mirosurilor. 

Mobila lipsea cu desăvârşire, iar încăperea era enormă, te înfiorai 
gândindu-te cât aveai de mers în toiul nopţii până la baie. Nu erau 
covoare. Nimic nu împodobea pereţii. Fereastra imensă, cu un sigur 
canat, nu avea geam, şi vântul de octombrie pătrundea nestingherit. 
Luna plină se vedea în cadrul ei, ca un tablou înrămat. 

Singurul lucru care se găsea din belşug în cameră era sângele. Se 
zărea pretutindeni, stropi mici împestriţau totul, un jet împroşcase 
un perete. Urmele stacojii lăsate probabil de un lup voinic duceau 
drept către fereastra spartă. În centru tronau rămăşiţele unui uriaş 
cerc al invocării, cu cele trei inele de simboluri desenate cu grijă, 
cu cretă albă, pe podeaua de lemn şi cu beţişoare de tămâie aprinse 
intercalate între simbolurile celui de al doilea inel. 

Ceea ce mai rămăsese din Kim Delaney zăcea, cu faţa în sus 
şi fără haine, la câţiva paşi distanţă de cerc. Surprinderea şi şocul 
i se întipăriseră pe chip şi n-aveau să dispară decât odată cu rigor 
mortis. Ochii ei negri, cândva scânteietori, fixau tavanul, iar buzele 
erau întredeschise, parcă în mijlocul unei scuze. 

De sub bărbie îi lipsea o bucată mare şi rotundă, smulsă odată 
cu laringele şi traheea. În rană se vedeau carnea roșie, însângerată, 
capetele zdrenţuite ale arterelor, muşchii sfâşiaţi şi oasele albe, lucind 
palid în adânc. Zgârieturi adânci îi deschiseseră trupul ca pe un sac 
cu fermoar, lăsând-o acoperită de o peliculă stacojie. 

În capul meu a „păcănit” ceva. Cineva apăsase pe un soi de 
întrerupător care mă detaşase de toate sentimentele şi mă afundase 
într-o ceaţă ireală. Nu era cu putinţă să văd aşa ceva. Pur şi simplu 
nu putea fi adevărat. Trebuia să fie un soi de joc, de farsă, actorii 
aveau să-nceapă să chicotească peste câteva clipe, incapabili să-şi 
mai stăpânească râsul stârnit de renghiul pe care mi-l jucaseră. 

Am aşteptat. Dar n-a-nceput nimeni să râdă. Mi-am trecut 
palma peste frunte şi am descoperit că mi-o năpădise o sudoare 
rece. Degetele au început să-mi tremure. 

— După toate aparențele, a spus Murphy, cu vocea încă 
încordată de furie, tămâia a declanşat alarma de incendiu din hol. 
Când au sosit pompierii, n-a răspuns nimeni, aşa că au intrat. Au 
găsit-o aici, sus, în jur de ora opt. Încă mai era caldă. 

La opt. Când stătusem eu de vorbă cu demonul. La răsăritul 
lunii? 

În spatele meu, Murphy a închis uşa dormitorului. M-am întors 
spre ea, luându-mi privirea de la cadavrul hidos. Furia o invadase în 
întregime, din creştet până-n tălpi, şi se simţea în privirea aspră cu 
care mă fixa. 

— Murph, am spus, nu ştiu dacă sunt în stare să mă ocup de 
asta. 

— Ce-i greu de-nţeles? a întrebat ea. În mijlocul cercului a 
fost un monstru. Probabil unul dintre vârcolacii din raportul tău. 
Presupun că e vorba de Harley MacFinn, proprietarul casei. Un 
om care ştie că-şi iese din minţi imediat după răsăritul lunii. Fata 
a-ncercat să ţină monstrul în cercul magic, corect? Dar, când l-au 

cuprins pe el furiile, ceva n-a mers; a ieşit din cerc, a ucis-o şi a fugit. 

— Îhî, am spus, fără să mă-ntore ca să mă uit la trupul lui Kim. 
Are sens. 

Şi i-am povestit ce aflasem de la demon despre Harley MacFinn, 
Proiectul Drumului din Northwest şi antagonismul acestuia cu 
planurile lui Marcone. M-a ascultat în tăcere. Când am terminat, a 
dat din cap, apoi a pornit-o către ușă. 

— Urmează-mă, mi-a spus, scurt. 

Ceea ce am şi făcut, aproape călcând-o pe picioare. Nu m-am 
întors să mai privesc camera înainte de a ieşi. 

M-a condus, pe coridor, către un alt dormitor, de data asta 
mobilat şi bine întreţinut. 

— Vino-ncoace, mi-a cerut, îndreptându-se spre o comodă. 

M-am supus, şi mi-a întins fotografia unui bărbat de vârstă 
mijlocie, foarte chipeş, cu faţa suptă, cu oasele proeminente. 
Zâmbea. 

În fotografie, alături de el, era femeia cu ochi de culoarea 
chihlimbarului din magazinul în care dădusem peste alfani. Şi ea 
zâmbea. Avea dinţi foarte albi, uniformi, iar pielea întunecată şi 
părul înspicat cu alb se asortau foarte bine cu bărbatul de lângă 
ea. Mi-am muşcat din nou buza, încercând să pun cap la cap un 
raţionament. 

— El e Harley MacFinn, mi-a spus Murphy. Fotografia se 
potriveşte cu cea de pe permisul lui de conducere. Însă n-am găsit 
niciun act de identitate al femeii. Mi-a studiat cu atenţie faţa. 
Numai că se potriveşte cu descrierea femeii pe care-ai văzut-o în 
magazinul părăsit. Cea care ne-a urmărit de la locul crimei din 
Rosemont. Ea e? 

Am răspuns însoțindu-mi vorbele cu un gest aprobator. 

— Da. Fa este. 

Murphy a dat din cap, mi-a luat poza şi pus-o înapoi, pe comodă. 

— Urmează-mă, mi-a cerut iarăşi, apoi a ieşit. 

M-am uitat lung în urma ei. Ce era cu ea? Scena crimei o 
tulburase chiar atât de mult? Am clătinat din cap, încă uluit de cele 
văzute, de prea multele noutăţi aflate brusc care-mi asaltau mintea. 

— Murphy, aşteaptă, am spus. Stai o clipă. Ce se petrece? 

Nu mi-a răspuns, s-a mulţumit să-mi arunce, din mers, o privire 
aspră peste umăr. M-am grăbit s-o ajung din urmă. 

Am coborât la subsol pe o scară îngustă, în spirală, probabil 
pentru uzul servitorilor. M-a condus în partea din spate a unei 
magazii şi a împins o uşă grea, de oţel, care dădea într-o cameră 
mică, goală, cu toţi pereţii de beton şi fără nicio altă ieşire. În centru 
se afla un alt cerc de invocare din trei inele, dar simbolurile care îl 
alcătuiau erau din argint şi fuseseră încrustate în betonul podelei. În 
jurul celui de al doilea cerc erau plasate bare din ceea ce părea să fie 
un amestec de argint şi obsidian, dând naştere unei bariere care s-ar 
fi dovedit formidabilă, cu condiţia să fie cercul funcţional. 

Numai că simbolurile fuseseră distruse, erau stâlcite, sparte. Din 
inelul interior, de o importanţă critică, unele lipseau pur şi simplu, 
smulse din podea. Câteva bare fuseseră sfărâmate. În starea în care 
se găsea, cercul era nefuncţional şi inutil — dar, dacă ar fi rămas 
intact, l-ar fi putut reţine pe Harley MacFinn în interior când se 
preschimba în animal. Încăperea era o închisoare construită pentru 
el însuşi, o înfrânare a furiei fiarei care sălășluia în el. 

Însă cineva distrusese intenţionat cercul, făcând închisoarea 
inutilă. 

lar eu am înţeles brusc de ce-mi ceruse Kim Delaney lămuriri. 
Probabil că-l cunoscuse pe Harley MacFinn, poate fiindcă se 
implica în activităţile ecologiştilor. Aflase pesemne că era blestemat 
şi voise să-l ajute. Iar eu refuzasem să o ajut pe ea, aşa că încercase 
să recreeze marele cerc de invocare sus, în dormitor, ca să-l reţină pe 
MacfFinn după răsăritul lunii. Şi nu izbutise, aşa cum o avertizasem. 
N-avea cunoştinţele necesare ca să-nţeleagă cum funcţiona o astfel 
de construcţie şi, ca urmare, nu fusese în stare s-o facă utilizabilă. 

MacFinn o omorâse. Kim murise pentru că eu refuzasem să-i 
împărtăşesc ceea ce ştiam, pentru că n-o ajutasem. Mă simţisem atât 
de stăpân pe cunoştinţele mele, atât de mândru de înţelepciunea 
mea; ascunzându-i astfel de secrete mă simţisem ca un adult care-i 
vorbeşte unui copil prea înflăcărat. Nu-mi venea să cred că dădusem 
dovadă de o asemenea aroganță şi de desăvârşită încredere în sine, 
care o trimiseseră la moarte. 

Am început să tremur din ce în ce mai tare, cu mintea sub 

presiunea atât de multor fapte, care-mi apăsau în acelaşi timp sufletul. 
Simţeam apăsarea aceea, era undeva, în mine, întrerupătorul din cap 
îmi vibra, pregătindu-se să mă afunde sub un val de furie nebună, 
de regrete, de ură faţă de mine însumi. Am respirat de mai multe 
ori adânc şi am închis ochii, străduindu-mă să nu mă las copleşit. 

Am deschis ochii şi m-am uitat la Murphy. Dumnezeule, trebuia 
să vorbesc cu ea. Aveam nevoie de un prieten. De cineva care să 
m-asculte, să-mi spună că totul avea să fie bine, chiar dacă adevărul 
era altul. Aveam nevoie de cineva care să mă despovăreze, să nu mă 
lase să explodez. 

Ea m-a măsurat cu ochi reci, plini de mânie. 

— Karrin, am şoptit. 

A scos din buzunar o bucată de hârtie mototolită. A despăturit-o 
şi mi-a pus-o în faţa ochilor, şi am văzut scrisul elegant al lui Kim 
Delaney pe schiţa cercului de invocare pe care mi-o adusese la 
McAnallys. Schița pe care refuzasem să i-o explic. Schița pe care-o 
făcusem ghemotoc şi o aruncasem pe podea şi pe care Murphy o 
ridicase, absentă, ca să ia gunoiul din calea altora. 

Şi am înţeles de ce mă privea cu atâta furie. 

M-am holbat la schiţă. 

— Karrin, am reînceput. Pe stelele de pe cer, trebuie să m-asculţi. 

I-am luat hârtia din mâini cu degete tremurânde. 

— Harry, a zis, cu voce calmă. Mincinos nemernic, a adăugat, 
subliniindu-şi cuvântul cu un pumn în stomacul meu, destul de 
puternic ca să mă încovoaie. 

Mişcarea mi-a adus capul la-ndemâna ei, şi m-a nimerit cu 
pumnul în falcă, un croşeu de dreapta care m-a trimis la podea ca 
pe-un morman de cocă moale, cu stele dansându-mi în faţa ochilor. 

Nu eram pe deplin conştient când a luat schiţa înapoi. Mi-a 
răsucit dureros braţele la spate şi mi-a închis cu zgomot cătuşele în 
jurul încheieturilor. 

— Mi-ai promis, a spus, furioasă. Mi-ai promis. Fără secrete. 
M-ai minţit tot timpul. M-ai jucat pe degete ca pe-o fraieră. Fir-ar 
să fie, Dresden, eşti amestecat în toate astea şi mor oameni. 

— Murph, am murmurat. Aşteaptă. 

M-a înşfăcat de păr şi m-a pocnit din nou în falcă, cu puterea 

dată de furia dezlănţuită. Am avut senzaţia că mi se-nvârte capul şi 
preţ de câteva secunde mi s-a întunecat vederea. 

— Taci. Gata cu minciunile, am auzit-o spunând, şi m-a săltat 
în picioare, m-a lipit cu faţa şi cu pieptul de perete şi a-nceput să 
mă percheziţioneze, în căutarea armelor. Gata cu oamenii ciopârțiţi 
ca o bucată de carne pe tocător. Ai dreptul să nu spui nimic. Tot ce 
spui poate fi folosit împotriva ta în faţa instanţei. 

Mi-a luat bagheta distrugătoare. Brăţara scut. Inelul cu energie. 
Chiar şi bucata de cretă. A continuat să-mi spună care-mi erau 
drepturile, cu voce dură, rece, oficială. 

Am închis ochii şi m-am sprijinit de peretele de piatră. Lipit de 
capul meu, părea cel mai moale lucru din încăpere. N-am încercat 
să mă împotrivesc sau să-i explic. 

Ce rost avea? 


13 


Să cobori pe scări cu mâinile strâns legate la spate e mai greu 
decât vă puteţi imagina. Indiferent dacă ne dăm sau nu seama, avem 
nevoie de braţe ca să ne ţinem echilibrul. Cu mâinile încătuşate 
în dreptul şalelor şi cu Murphy urcându-mă pe scara îngustă a 
servitorilor şi apoi conducându-mă în josul treptelor din faţa casei 
lui MacFinn, pe lângă un cârd de poliţai care se holbau la noi, 
echilibrul meu părea să fi dispărut. 

Când am ajuns Jos, am auzit voci arțăgoase. 

— Ţii neapărat să mă scoţi din sărite? a întrebat Carmichael. 
Uite care-i treaba, eu nu-mi fac decât datoria. Şefa mea a spus să nu 
urce nimeni, aşa că nu urcă nimeni. E nevoie să găsesc cuvinte mai 
simple? 

Am aruncat o privire şi l-am văzut pe Denton dominându-l pe 
Carmichael cu statura lui, cu venele de pe frunte zvâcnindu-i şi cu 
cei trei parteneri ai săi în spate, răsfiraţi în evantai. 

— Datoria ta împiedică un agent aflat în misiune să şi-o facă 
pe-a lui, a mârâit federalul. Dă-te la o parte, detectiv Carmichael. 
Sau vrei să te-adaug pe lista celor de la Afacerile Interne, lângă ṣefa 
ta? 

— E-n ordine, Ron, a spus Murphy. Oricum am terminat sus. 

Carmichael m-a văzut şi a rămas cu ochii la mine, cu gura căscată. 
Am devenit şi ţinta privirilor celorlalți. Am zărit surprinderea 
schimonosind trăsăturile lui Denton, pentru ca, o clipă mai târziu, 
să-şi recapete expresia impasibilă. Roger, puştiul roşcat care lucra 
pentru el, se holba fără fereală şi îi căzuse falca. Benn, femeia care-o 
atacase pe Murphy cu o noapte înainte, se uita la mine aproape 
plictisită, iar Wilson, grăsanul, a pufnit satisfăcut. 

— Locotenente, a-ntrebat Carmichael, sigur ştii ce faci? 

— Aseară se certa cu ultima victimă. Pot dovedi că are o legătură 
cu cel puţin un locuitor al acestei case, ca şi cu nişte... decoraţiuni 
din interior. ÎL arestez pentru obstrucţionarea justiţiei şi pentru 
conspirare în vederea comiterii unui asasinat. Du-l în maşină, 
Carmichael, şi urcă-ţi pe urmă fundul la etaj. 

Murphy m-a împins spre el cu putere, şi m-am împleticit. 
Carmichael m-a prins. 

— Să mergem, Denton, a spus Murphy, întorcându-ne spatele 
şi îndepărtându-se. 

Federalul mi-a aruncat o privire inexpresivă şi a urmat-o, 
făcându-le semn celorlalţi să-l însoţească. 

Carmichael a clătinat din cap şi m-a condus spre una dintre 
maşinile poliţiei. 

— La naiba, Dresden. Tocmai eram gata să-mi schimb părerea 
în privinţa ta. Cred că am o slăbiciune pentru nemernici. 

A descuiat portiera din spate a maşinii şi mi-a pus mâna la ceafă 
când m-am aplecat să intru. 

— Atenţie la cap. Hristoase, ce s-a-ntâmplat cu falca ta? 

M-am aşezat pe banchetă şi am rămas cu privirea drept înainte. 
Nu i-am răspuns. EI s-a holbat la mine o vreme, apoi a clătinat din 
cap. 

— O să punem pe cineva să te ducă la sediu imediat ce izolăm 
locul crimei. Pe urmă o să poţi lua legătura cu avocatul tău. 

Am continuat să mă uit drept în faţă şi nu i-am răspuns nici de 
data asta. 

M-a mai studiat puţin, apoi şi-a îndreptat spatele şi m-a încuiat 
în maşină. 

Am închis ochii. 

Nu era prima oară din viaţa mea când simţeam că mă scufund, 
mi se mai întâmplaseră lucruri care mă lăsaseră zdrobit, umilit, 
dorindu-mi să fiu mort. Cam aşa mă simţeam şi acum. Nu doar 
fiindcă nu găsisem criminalul — şi mai fusesem bătut, mai primisem 
pumni în bărbie, dar mă ridicasem să lupt în runda următoare. 
Puteam face faţă câtorva pumni, ca oricine altcineva. Dar nu 
suportam ideea că-mi trădasem o prietenă. 

Îi promisesem lui Murphy că n-o să-i mai ascund nimic — şi 

nici nu-i ascunsesem. Nu cu adevărat. Dar fusesem prost. Ar fi 
trebuit să pun faptele cap la cap mai repede, mai instinctiv. Poate 
aveam o scuză, în Garajul Luna Plină creierii fuseseră cât pe ce să-mi 
zboare pe pereți, şi asta-mi distrăsese atenţia, ca şi privirea în sufletul 
şefului Lupilor Străzii, ca şi descoperirea intenţiei lui de a mă ucide. 
Dar scuza nu era destul de bună ca să limpezească lucrurile pentru 
Murphy. Mă-ndoiam că exista vreuna destul de bună pentru aşa 
ceva. Mă simţeam singur. Frustrat. Ca un rahat. 

Şi m-am simţit încă şi mai rău o clipă mai târziu, când m-am 
uitat pe geam la luna plină şi mi-am dat seama şi de altceva, cu o oră 
mai târziu decât ar fi trebuit — adevăratul criminal, sau adevărații 
criminali erau încă în libertate. 

MacFinn nu putea fi vinovat de toate crimele din luna precedentă. 
Două fuseseră săvârşite în nopţile de dinainte şi de după luna plină. 
Adică nu în intervalul când era blestemat să se preschimbe într-o 
fiară feroce; el n-ar fi avut cum să omoare nici ultimele victime din 
luna trecută, nici pe Țeposu, la Varsity, cu o noapte înainte. 

Ceea ce ridica o întrebare: cine era ucigașul? 

N-aveam niciun răspuns. Dacă între femeia brunetă care-i 
conducea pe alfani şi MacFinn exista într-adevăr o legătură, ar fi 
putut fi ea răspunzătoare? În magazinul abandonat, după stingerea 
luminilor, mă atacase ceva care semăna a lup — oare fusese ea? Sau 
unul dintre alfani? Poate asta era explicaţia celorlalte crime. 

Dar, dacă aşa stăteau lucrurile, de ce nu mă lichidase ucigaşul 
când bâjbâiam prin întuneric, practic fără apărare? 

Din ce în ce mai multe întrebări, şi niciun răspuns. 

Dar pentru mine nu mai avea mare importanţă. Dacă mă 
gândeam bine, să mă aflu într-o celulă liniştită de închisoare nu era 
prea rău. Cel puţin asasinul nu putea ajunge la mine. Dacă nu mă- 
nchideau cumva împreună cu vreun puşcăriaş pe nume Homo, sau 
cam aşa ceva. 

A urmat, brusc, o senzaţie stranie, care mi-a abătut gândurile. 
Mi s-a zbârlit din nou părul de pe ceafă. Cineva mă privea. 

M-am uitat în jur. Nu se vedea nimeni. Toţi polițiștii intraseră 
în casă. Eram singur pe bancheta din spate a maşinii de patrulare, cu 
mâinile legate. Neajutorat şi singur, şi dintr-odată foarte conştient 


110 / Jiu BUTCHER 


de faptul că Harley MacFinn nu fusese găsit şi arestat. Continua să 
pândească în noapte, incapabil să-şi stăpânească pofta de a sfâşia pe 
oricine îi ieşea în cale. 

M-am gândit la trupul mutilat al Ţeposului. Şi la sărmana Kim 
Delaney, scăldată în propriul sânge acolo, în casă. Au urmat scene 
imaginare (şi mult mai oribile) cu o jumătate de duzină de alte 
victime, imagini care însemnau sânge şi moarte, derulate în mintea 
mea în numai câteva clipe. 

Năpădit de o sudoare rece, le-am întrerupt şirul şi m-am uitat pe 
geamul celeilalte portiere. Drept într-o pereche de ochi strălucitori 
şi sălbatici, de culoarea chihlimbarului. 

Am ţipat şi m-am tras înapoi cu o tresărire, ridicându-mi 
picioarele, gata să lovesc dacă ar fi dat ceva buzna pe geam. În 
schimb, s-a deschis portiera şi femeia cu păr negru şi ochi de culoarea 
chihlimbarului din magazin a spus: 

— Dacă ţipi, domnule Dresden, n-o să te pot elibera. 

Am privit-o peste genunchii ridicaţi, clipind nedumerit. 

— Ce? 

— Sunt aici ca să te salvez, domnule Dresden. leşi din maşină 
şi vino cu mine. Repede, înainte de a se-ntoarce poliţia. Privirea i-a 
alunecat pe lângă mine, către casă. N-avem prea mult timp. 

— Ţi-ai pierdut minţile? am întrebat-o. Nici măcar nu ştiu cine 
eşti. 

— Sunt logodnica lui Harley MacFinn, Tera West. Tera, pentru 
tine. 

Am clătinat din cap. 

— Nu pot să plec. Nici n-ai cum să-ţi imaginezi cu câte necazuri 
m-aş alege. 

Ei i-au scânteiat ochii. 

— Eşti singurul om care-mi poate opri logodnicul, domnule 
Dresden. Dar nu din celula unei închisori. 

— Nu sunt Călărețul Singuratic, m-am răstit, în loc de răspuns. 
Sunt consultant angajat. Nu cred că municipalitatea o să mă 
plătească pentru aşa ceva. 

Şi-a arătat dinţii. 

— Dacă e vorba de bani, te asigur, domnule Dresden, că nu 

reprezintă o problemă. Timpul ne presează. Vii sau nu? 

l-am studiat chipul. Avea trăsături bine conturate, frapante, 
mai degrabă ieşite din comun decât atrăgătoare. La colţurile ochilor 
i se formase talpa gâștei, dar n-am observat niciun alt semn de 
îmbătrânire. Pe frunte, sub linia părului, i se întindea o vânătaie 
lungă, subţire. 

— Tu eşti, am spus. Tu m-ai atacat în magazin. Te-am lovit, şi 
mi-ai luat bagheta. 

M-a măsurat cu o privire aspră. 

— Da, a recunoscut. 

— Eşti om-lup. 

— ar tu eşti vrăjitor. Şi nu mai avem timp. 

S-a lăsat ceva mai jos şi s-a uitat pe lângă mine. l-am urmărit 
privirea şi l-am văzut pe Denton ieşind din casă împreună cu amicii 
lui, angajaţi într-o discuţie animată. 

— Prietena ta, poliţista, a continuat femeia, e pe punctul să 
dea de urma lui Harley. Chiar vrei să fie ea cea care-o să-l înfrunte? 
E pregătită să se măsoare cu ceea ce va găsi? Sau o să moară, ca şi 
ceilalți? 

La naiba. Căţeaua (n-am ales termenul ca pe-o insultă, doar ca 
simplu joc de cuvinte) avea dreptate. Eram singurul care putea de 
fapt face ceva în privinţa lui MacFinn. Dacă Murphy ajungea la el 
prima, mureau oameni. Era o polițistă fantastică, din ce în ce mai 
dispusă să înfrunte supranaturalul, dar nu putea stăpâni un om-lup 
violent. M-am întors spre Tera. 

— Dacă vin cu tine, mă duci la MacFinn. 

Tocmai începuse să-mi întoarcă spatele, gata să plece, şi s-a oprit 
brusc. 

— Când o să pot. În zori. Dacă poţi reface cercul, să-l ţii în el 
când răsare din nou luna. Dacă-l poţi ajuta. 

Am dat scurt din cap. Hotărârea mea era luată. 

— Pot. Şi o voi face. 

— Aşa a spus şi ea, cea care se numea Kim Delaney, a subliniat 
Tera West a început să se îndepărteze, ghemuită cât se putea de 
aproape de pământ. 

M-am rostogolit lângă banchetă şi am urmat-o printre arbuşti şi 

printre umbrele grădinii din jurul casei, în direcţia opusă maşinilor 
de poliţie şi luminilor. 

În spatele meu, cineva a scos un țipăt de surpriză. Pe urmă s-a 
auzit un strigăt: 

— Stai! 

M-am ridicat pur şi simplu în picioare şi am rupt-o la fugă din 
toate puterile, străduindu-mă să ies din lumină şi din câmpul vizual 
al oricărui posibil trăgător. 

După toate aparențele, strigătul a fost singura avertizare de care 
am avut parte. Fugind, am auzit în urmă focuri de armă. Gloanţele 
au ciuruit pământul lângă picioarele mele. Cred c-am început să 
tip fără să-ncetinesc, gârbovindu-mi umerii şi lăsându-mi capul cât 
mai jos. Eram cam la un metru şi jumătate distanţă de întunericul 
ocrotitor din spatele gardurilor vii când ceva m-a izbit în umăr şi 
m-a azvârlit printr-unul dintre ele, scoţându-mă în partea opusă. 
Am căzut rostogolindu-mă şi m-am ridicat pe jumătate. A urmat 
o secundă în care au răsunat ţipete şi dinspre umăr am primit un 
semnal bizar, ca şi cum încheietura mea ar fi putut dintr-odată 
s-audă sunete vibrante, iar sub piele mi s-ar fi contopit o gamă largă 
de senzaţii şi de ţesuturi. Pe urmă umărul mi-a amorţit complet şi 
lumea a prins să mi se rotească în faţa ochilor. Am vrut să-ntind 
braţul să mă sprijin când am început să cad — şi mi-am amintit că 
mâinile îmi rămăseseră încătuşate la spate. Am căzut pe gazon, am 
simţit atingerea ierbii pe obraz. 

— A căzut, a căzut! a strigat o voce glacială, de femeie — m-am 
gândit că era a agentei Benn. Prindeţi-l! 

N-am avut senzaţia unei prezenţe, dar am simţit pe cineva 
trăgându-mă de pardesiu şi ridicându-mă. Am simţit mâna lui Tera 
strecurându-mi-se sub haină, o senzaţie care-a dispărut când mi-a 
ajuns pe partea amorţită a braţului. 

— Nu sângerezi puternic, a spus, cu voce calmă. Ai fost împuşcat 
în umăr. Nu în picior. Fugi sau mori. 

Pe urmă mi-a întors spatele şi-a început să se strecoare printre 
gardurile vii. 

Era o încurajare — dar aveam presentimentul că, peste câteva 
minute, urma să mă simt şi mai rău. Aşa că n-am luat în seamă 

gustul îngreţoşător al fricii şi, cu un salt, m-am pus în mişcare, pe 
urmele femeii cu ochi chihlimbarii. 

Am început un joc de-a vânătoarea de umbre şi de-a v-aţi 
ascunselea prin mica grădină, Tera şi cu mine împotriva agenţilor 
care ne hăituiau. Ea se mişca de parc-ar fi fost o fantomă, lin şi 
uniform şi în întuneric, şi sub lumina argintie a lunii. A intrat 
imediat printre gardurile vii, cotind când la dreapta, când la stânga, 
după fiecare câţiva paşi. Nu-şi încetinea goana pentru mine şi eram, 
cumva, foarte sigur că, dacă aş fi căzut, nu s-ar fi oprit şi nu m-ar fi 
aşteptat. M-ar fi lăsat fără ezitare în urmă dacă n-aş fi ţinut ritmul. 

Şi am reuşit o vreme. Nici măcar n-a fost prea greu. Oh, mi 
s-a tăiat puţin răsuflarea, cătuşele m-au stânjenit într-o oarecare 
măsură, dar, în rest, era aproape ca şi cum n-aş fi fost rănit, nu 
simţeam decât un firicel de căldură prelingându-se în josul coastelor 
şi pe burtă. 

Endorfinele — iureşul lor mă ajuta. 

Urmăritorii noştri s-au năpustit în labirintul de garduri vii, 
arbuşti şi statui, dar călăuza mea îi evita cu o abilitate supranaturală. 
Înainta fără să iasă din cele mai întunecate părţi ale grădinii, uitându- 
se din când în când peste umăr ca să se asigure că eram în spatele ei. 

Nu ştiu cât timp a trecut astfel, cu noi gonind ca nişte fantome 
prin întuneric, pe când agenţii se străduiau să-şi coordoneze 
eforturile fără să facă zgomot, dar nu cred c-a fost prea mult. Am 
citit undeva că, după ce eşti împuşcat, şocul nu durează mai mult de 
câteva momente — plus că eu nu eram în formă. N-aş fi putut ţine 
prea mult pasul cu Tera West. Se mişca atât de iute! 

Umărul începuse să-mi zvâcnească de două ori mai repede decât 
îmi bătea inima obosită când am ajuns dincolo de ultimul gard viu, 
la marginea străzii — şi în faţa grilajului de fier forjat al proprietăţii, 
înalt de doi metri şi jumătate. M-am oprit alunecând şi m-am 
proptit în el, gâfâind. 

Tera s-a uitat în urmă, cu ochii ei de culoarea chihlimbarului 
strălucitori în lumina lunii. Respira pe nas, fără zgomot, părând să 
nu fi obosit câtuşi de puţin după ce alergase aplecată. 

— Nu pot să sar gardul ăsta, am anunţat-o. Durerea din umăr 
începea să fie cât se poate de reală — ca un cârcel, dar mult mai 

puternică. N-am nicio şansă. Nu cu mâinile încătuşate. 

A dat scurt din cap. 

— Te ridic eu, a spus. 

M-am holbat la ea, prin ceața din ce în ce mai densă a durerii. 
Pe urmă am oftat. 

— Atunci ai face bine să te grăbeşti. Sunt gata să leşin. 

— Sprijină-te de gard, mi-a spus, păstrându-şi calmul. Ține-ţi 
trupul ţeapăn. 

Apoi m-a prins de glezne. M-am străduit din toate puterile să 
fac cum îmi ceruse, şi şi-a umflat pieptul, încordându-se. 

În prima clipă nu s-a-ntâmplat nimic. Dar în următoarea am 
început să mă înalț, încet, cu umărul teafăr sprijinit de gard. Tera 
a continuat să-mi împingă gleznele tot mai sus, până când m-am 
îndoit de mijloc, aplecându-mă în faţă, gambele mi s-au frecat o 
clipă de gard — şi am căzut fără pic de graţie pe solul din partea 
opusă. Când m-am izbit de el, în umăr mi s-a declanşat o armă 
nucleară, foc alb, dogoare orbitoare. 

Mi-am ţinut răsuflarea şi-am încercat să nu ţip, dar probabil 
că mi-a scăpat totuşi un sunet. De undeva, din spatele meu, s-a 
auzit un strigăt, şi glasurile au început să se apropie de noi din toate 
părțile. 

Tera s-a strâmbat şi s-a-ntors să-i înfrunte pe urmăritori. 

— Grăbeşte-te, am gâfâit. Sari gardul şi să mergem. 

A clătinat din cap, cu un vârtej de păr negru. 

— Nu e timp. Ne-au ajuns. 

Am strâns din dinţi până le-am auzit scrâşnetul şi mi-am adunat 
picioarele sub mine. Avea dreptate. Vocile erau aproape. Cineva, 
cred că din nou Benn, a ordonat să nu mişte nimeni. Dacă Tera 
s-ar fi cățărat pe gard, odată ajunsă în vârf ar fi fost o ţintă perfectă. 
Urmăritorii se apropiaseră prea mult. Tera n-avea prea multe şanse 
de scăpare şi, fără ea, eu n-aveam cum s-ajung prea departe. Dacă 
mă prindeau, aş fi intrat în cea mai mare belea din viaţa mea — 
iar MacFinn ar fi continuat să se dezlănţuie şi să facă prăpăd, fără 
nimeni care să-l oprească. 

Am clipit ca să scap de sudoarea care mă orbea şi am 
îngenuncheat, cu sângele răpăindu-mi pe trotuar. Din locurile unde 

atingea betonul se înălţau dâre firave de abur. 

Am inspirat adânc şi mi-am adunat toată voinţa care-mi mai 
rămăsese, până la ultima fărâmă, mi-am absorbit durerea, spaima şi 
ciuda îngreţoşătoare şi am îndesat totul într-un bulgăre mic şi dur 
de energie. 

— Ventas veloche, am murmurat. Ubrium, ubrium. 

Am repetat cuvintele de mai multe ori, într-o incantaţie gâfâită, 
curbându-mi degetele către interiorul palmei. 

Dârele de abur înălțate din sângele meu au început să se-ngroaşe, 
s-au adunat în fuioare dense de ceață. În spatele nostru, unde lăsasem 
urme mai pronunţate de sânge, din pământ s-a ridicat o pâclă şi mai 
deasă. Preţ de câteva secunde, n-a făcut altceva decât să se târască pe 
pământ — apoi a erupt brusc, talazuri de ceaţă au acoperit locul pe 
măsură ce energia se revărsa din mine, ascunzând-o pe Tera vederii 
mele şi smulgându-le oamenilor legii care ne urmăreau strigăte de 
nedumerire şi de consternare. 

Am căzut pe-o parte, copleşit de durere şi de oboseală. 

Am auzit un soi de şoaptă, un scâşnet al metalului forjat, apoi o 
bufnitură uşoară când a aterizat Tera West alături de mine, invizibilă 
în ceaţă, deşi nu ne despărţea nici măcar un metru. S-a apropiat mai 
mult, şi i-am văzut expresia feţei, ochii măriţi de uimire — prima 
emoție pe care i-o citeam pe chip. 

— Vrăjitor, a murmurat. 

— Nu lua asta în deşert, am bâiguit. 

Şi s-a înnegrit totul. 

M-am trezit în întuneric şi la căldură. Dar, când am deschis 
ochii, n-a mai fost beznă. Doar semiobscuritate. 

Mă aflam într-o cameră de hotel, într-una ieftină, întins pe un 
pat dublu. Draperii groase acopereau ferestrele, dar galeria de două 
parale care le susţinea se curbase la mijloc şi lăsa lumina să intre. 
Aveam senzaţie că zăcusem acolo o vreme. Am respirat adânc şi, ca 
urmare, umărul a-nceput să-mi zvâcnească rar, apăsat. Am gemut 
înainte de-a apuca să mă gândesc să păstrez tăcerea. Nu sunt un 
papă lapte; pur şi simplu mă durea foarte tare. Aveam gâtul uscat şi 
buzele crăpate. 

Am întors capul şi am simţit dureros mişcarea în falcă, în locul 
unde mă pocnise Murphy. Aveam umărul stâng acoperit de bandaje 
groase, albe, şi înfăşurat strâns în leucoplast. Era curat, îngrijit, 
cu excepţia vânătăilor pe care le vedeam ieşind de sub bandaje şi 
întinzându-mi-se către piept şi în josul braţului. Ca observaţie 
suplimentară, am remarcat că eram în pielea goală şi lista persoanelor 
care m-ar fi putut dezbrăca era al naibii de scurtă. 

Dincolo de umărul meu, pe noptieră, stăteau stivuite mai multe 
obiecte. O carte intitulată Manual de Supravieţuire al Serviciilor 
Aeriene Speciale era deschisă la o pagină cu mai multe ilustrări în 
alb-negru ale tehnicilor de bandajare. Alături stăteau mai multe 
cutii de carton goale, ale căror etichete dovedeau că adăpostiseră 
pansamente de tifon, leucoplast şi alte articole de acelaşi soi. Un 
flacon maroniu, cu apă oxigenată, zăcea pe-o parte, peste un 
bomfaier cu lama zimţată. Pe podea, lângă pat, era un sac de hârtie, 
închis prin îndoirea părţii de sus. 

Mi-am frecat cu mâna dreaptă capul, care mă durea. Unul 
dintre inele cătuşelor lui Murphy îmi atârna în jurul încheieturii, 

cu lanţul legănându-se atârnat de el, după ce fusese pare-se tăiat cu 
bomfaierul. Celălalt inel îmi rămăsese la încheietura mâinii stângi. 
ÎI simţeam ca pe o bandă plată, vibrându-mi în jurul părţii de jos a 
braţului. 

M-am străduit să nu mă mişc prea mult, dar durerea n-a 
dispărut. După câteva minute, am ajuns la concluzia că rana n-avea 
cum să-nceapă să mă doară mai puţin, aşa că m-am săltat în capul 
oaselor. Încet. Să mă dau jos din pat nu mi-a fost prea greu, deşi 
picioarele îmi tremurau puţin. M-am dus la baie, am folosit toaleta, 
apoi mi-am împroşcat faţa cu apă din căuşul mâinii drepte. 

De data asta, Tera nu m-a mai luat prin surprindere. Am auzit-o 
ieşind din întunericul din colţul opus al încăperii. M-am uitat în 
reflexia din oglindă a ochilor ei de culoarea chihlimbarului. 

— Spune-mi că azi-noapte n-am fost norocos. 

Nici măcar n-a clipit, ca şi cum n-ar fi priceput ce insinuam. 
Nu-şi schimbase hainele şi era la fel de relaxată ca de obicei. 

— Ai fost foarte norocos, a răspuns. Glonţul ţi-a trecut prin 
muşchi, fără să-ţi atingă osul sau artera. O să supravieţuieşti. 

M-am încruntat. 

— Nu mă simt chiar atât de plin de noroc. 

A ridicat din umeri. 

— Durerea nu e decât o senzaţie. Îți trece sau nu. Am văzut-o 
studiindu-mi spatele, apoi coborându-şi privirea mai jos. Eşti într-o 
formă destul de bună, ar trebui să faci faţă. 

Am simţit sângele năvălindu-mi în obraji, am bâjbâit după un 
prosop şi mi l-am înfăşurat în jurul şoldurilor. 

— Tu m-ai bandajat? Şi, ăă... 

Am schiţat un gest vag cu degetele mâinii cu care ţineam 
prosopul. 

Ea a dat din cap. 

— Da. Şi ţi-am făcut rost de haine care nu sunt îmbibate de 
sânge. Trebuie să te-mbraci, ca să-mi poţi ajuta logodnicul. 

M-am întors cu faţa spre ea şi mi-am pus la încercare cea mai 
amenințătoare privire. Nu i s-a clintit nici măcar o sprânceană. 

— Cât e ceasul? 

A ridicat din nou din umeri. 

— După-amiaza e pe sfârşite. Soarele o s-apună în curând, şi 
curând după aceea o să răsară luna. N-avem timp de pierdut dacă 
vrem s-ajungem la el înainte de a se transforma. 

— Ştii unde e? 

Încă o ridicare din umeri. 

— Ştiu care-i sunt obiceiurile. 

Am răsuflat adânc şi am trecut încet pe lângă ea. M-am dus 
la sacul de hârtie. Înăuntru am găsit o pereche de pantaloni de 
trening imenşi, de culoare violet, şi un tricou alb, pe care flutura 
drapelul Americii, desenat în culori metalice, deasupra inscripţiei: 
INVESTEŞTE ÎN STATELE UNITE - CUMPĂRĂ-ŢI UN 
CONGRESMAN. M-am uitat la pantaloni strâmbând din nas, dar 
mi-a plăcut tricoul şi m-am îmbrăcat cu stângăcie, având grijă să 
rup etichetele cu preţurile. 

— Unde ne aflăm? 

— Într-un hotel din East Chicago. 

Am dat din cap. 

— Cum ai plătit camera? 

— Cu bani gheaţă. MacFinn mi-a spus că poliţia poate urmări 
ce faci cu cardul de plastic. 

Am privit-o cu ochi îngustaţi. 

— Da. Poate. 

Mi-am frecat fruntea cu palma şi m-am dus să mă uit din nou 
în oglindă. Mă mişcam cu mai multă uşurinţă — durerea nu se 
diminuase, dar începusem să mă obişnuiesc cu ea. 

— Ai nişte ibuprofen, sau ceva asemănător? 

— Medicamente, a zis Tera. Nu. 

A luat cheile unei maşini închiriate şi s-a întors spre ușă. 

— Stai, i-am spus. 

S-a-ntors spre mine, îngustându-şi ochii. 

— Plecăm acum. 

— Nu plecăm decât după ce primesc nişte răspunsuri. 

S-a încruntat şi s-a uitat urât la mine. Pe urmă mi-a-ntors din 
nou spatele şi a ieşit din cameră, lăsând să pătrundă în interior o 
scurtă revărsare de lumină solară portocalie înainte de a se trânti 
uşa. 

Uşa la care eu m-am uitat câteva clipe, chibzuind. Pe urmă 
m-am aşezat pe pat şi am aşteptat. 

Au trecut vreo trei minute. Şi ea a reapărut. 

— Plecăm acum, a repetat. 

Am clătinat din cap. 

— Am spus nu. Nu înainte de a primi nişte răspunsuri. 

— La întrebările tale o să răspundă MacFinn. Acum trebuie să 
plecăm de-aici. 

Am pufnit şi mi-am încrucişat braţele la piept. Umărul mi-a 
luat foc şi m-am foit pe pat înainte de a-mi lăsa braţul rănit în jos. 
Pe dreptul l-am lăsa peste piept, dar efectul nu mai era acelaşi. 

— Unde e Finn? De ce i-a ucis pe partenerul de afaceri al lui 
Marcone şi pe bodyguardul lui? Sau nu i-a ucis el? 

— O să pleci de-ai... 

— Cine eşti? De ce-aţi stricat voi doi primul cerc, cel din pivniţă? 
Cum aţi cunoscut-o pe Kim Delaney? 

Tera West a mârâit şi m-a prins de tricou. 

— O să pleci de-aici acum, a mârâit, uitându-mi-se furioasă în 
ochi. 

— De ce? am mârâit, şi de data asta nu mi-am ferit privirea. 

M-am uitat în ochii ei scânteietori, de culoarea chihlimbarului, 
pregătindu-mă pentru impactul privirii în sufletul ei, în timp ce ea 
s-ar fi uitat într-al meu. 

Însă nu s-a-ntâmplat nimic. 

Un fapt care, în sine, era de-ajuns ca să-mi cadă falca de 
neîncredere. Am continuat s-o fixez cu privirea, şi ea nici măcar n-a 
clipit — n-a intrat, cu mine, în Privirea în Suflet. Ca reacţie, m-am 
cutremurat. Ce se petrecea? De ce nu începuse privirea? Nu există 
decât două tipuri de persoane cărora le pot întâlni ochii mai mult 
de o secundă sau două; oamenii în ale căror suflete mă mai uitasem 
şi creaturile neomeneşti din Niciodatănicicând. 

În sufletul lui Tera West nu mai trăsesem cu ochiul. Ţin minte 
toate privirile în suflete. Experienţa nu e de genul care se poate da 
uitării. Concluzia nu putea fi decât una singură. 

Indiferent cine sau ce ar fi fost, Tera West nu era fiinţă omenească. 

— O să plecăm acum, a mârâit. 

M-am simţit străbătut de-un val de irascibilitate sfidătoare. 

— De ce-aş pleca? am şoptit, ca răspuns. 

— Fiindcă am sunat la poliţie şi le-am spus că eşti aici, că te 
porţi irațional şi eşti periculos şi în posesia unei arme. Trebuie să 
sosească din clipă-n clipă. Cred că, din cauza omorurilor din ultima 
vreme, poliţiştii se simt ameninţaţi. Vor prefera să tragă, nu să-şi 
asume riscuri. 

Şi-a luat mâinile de pe tricoul meu împingându-mă uşor şi a 
ieşit furioasă din cameră. 

N-am mai stat pe pat decât vreo cinci secunde. Pe urmă m-am 
ridicat şi m-am împleticit pe urmele ei, recuperându-mi în trecere 
pardesiul drapat pe spătarul unui scaun. Avea găuri în partea de sus 
a mânecii stângi, una în spate şi una în faţă, plus o crustă de sânge 
închegat, greu vizibilă pe materialul negru. Arăta dezgustător, dar, 
ei, îmi aparţinea. Am înhăţat de lângă el şi cizmele şi ciorapii cu care 
fusesem încălţat în noaptea precedentă. 

Afară am văzut că după-amiaza era pe sfârşite. Drumurile aveau 
să se umple în curând de navetişti care se întorceau de la lucru. 
Tera închiriase o maşină veche, prăpădită, probabil de la vreun garaj 
independent, neinclus în niciunul din marile lanţuri din branşă — o 
mişcare înţeleaptă din partea ei. Tărăgăna lucrurile până când făcea 
poliţia cercetări mergând din agenţie în agenţie, căutând pe cineva 
căruia să i se potrivească descrierea ei, fiindcă începeau întotdeauna 
cu firmele mari. 

Am studiat-o în timp ce urca în maşină. Era înaltă şi zveltă, 
un soi de frumuseţe tăioasă. Privirile i se roteau în permanenţă, 
nu cu nervozitate sau la întâmplare, ci cu precizia rece a cuiva care 
vrea să fie conştient de tot ce-l înconjoară. Avea mâini puternice, 
pline de cicatrice, cu degete lungi. Vânătaia de pe frunte, unde o 
pocnisem cu bagheta distrugătoare în noaptea dinainte (ba nu, cu 
două nopţi înainte; pierdusem o zi dormind în camera de hotel), o 
durea probabil al dracului de tare, dar nu părea să-i dea atenţie. 

A condus pe străzile din East Chicago, una dintre suburbiile 
îndepărtate ale marelui oraş, a coborât spre capătul sudic al Lacului 
Michigan şi a intrat în sfârşit pe o alce liniştită, trecând pe lângă un 

Tera West îmi dădea o stare de nervozitate. Era adevărat că 
apăruse ca din pământ ca să mă salveze de pe bancheta din spate a 
unei maşini de poliţie, dar care-i erau adevăratele intenţii? Încerca 
într-adevăr să-şi împiedice logodnicul să-i cadă din nou victimă 
blestemului familiei? Sau se străduiau amândoi să lichideze pe 
oricine ar fi putut reconstrui cercul magic care-l întemniţa pe 
MacfFinn, făcându-l inofensiv? Ar fi avut sens, fiindcă, imediat după 
moartea lui Kim Delaney, veniseră după mine. 

Pe de altă parte, ipoteza nu se potrivea cu o mulţime de alte 
lucruri. Dacă era într-adevăr vârcolac, MacFinn nu se transforma 
în lup decât în nopţile cu lună plină. Dar cel puţin o jumătate de 
duzină de oameni fuseseră ucişi cu o noapte înainte de luna plină 
sau imediat după trecerea celor trei nopţi în care era perfect rotundă, 
când începea deja să descrească. 

lar Tera West nu era om-lup. Omul-lup e o fiinţă omenească 
preschimbată în lup printr-o vrajă. Ea se uitase în ochii mei fără să 
ne vedem sufletele. Ca urmare, nu aparţinea speciei omeneşti. 

Ar fi putut fi un soi de metamorf din Niciodatănicicând? 
Complicea lui Harley, care ucidea în nopţi fără lună plină, ca să nu 
cadă bănuielile asupra lui? Un anumit soi de creatură necunoscut 
mie? Tot ce ştiam despre paranormal provenea din cultura vest- 
europeană. Ar fi trebuit să citesc mai multe cărți despre credinţele 
amerindienilor, despre fantomele şi obsesiile sud-americanilor, 
despre legendele africane, despre folclorul din estul Asiei — dar 
pentru astfel de regrete era ceva cam târziu. Dacă Tera West ar fi fost 
un monstru şi ar fi vrut să mă omoare, ar fi putut s-o facă deja — şi 
cu siguranţă nu s-ar fi obosit să-mi curețe şi să-mi bandajeze rana. 

Fireşte că de aici lua naştere o întrebare: Ce urmărea de fapt? 

O întrebare care conducea spre multe altele: Cine erau tinerii 
pe care-i văzusem împreună cu ea în prima seară? Ce făcea cu ei? 
Crease un soi de sectă, aşa cum au uneori vampirii obiceiul? Sau era 
vorba de cu totul altceva? 

Tera a pătruns pe o potecă îngustă, acoperită cu pietriş, şi, după 
vreo jumătate de kilometru, a oprit printre bălării. 


1 Parcul Lacul Lupului 

— Coboară, a spus. Trebuie să fie pe-aici, pe undeva. 

Din fericire, călătoria cu maşina prin hârtoape se terminase, şi 
soarele era încă la o bună distanţă deasupra orizontului, iar luna 
n-avea să răsară mai devreme de o oră după apusul lui. Aşa că mi- 
am ignorat durerea şi am ieşit din automobil, ca s-o urmez printre 
copaci. 

Sub stejarii bătrâni şi sub sicomori era mai puţină lumină şi 
mai multă linişte. Auzeam păsări cântând, dar foarte departe, ca 
şi cum ar fi preferat să rămână acolo unde razele de soare încă mai 
ajungeau până la crengile copacilor. Vântul susura printre trunchiuri, 
desprinzând frunze de toate nuanțele de auriu, portocaliu şi cafeniu- 
roşcat, care cădeau răsucindu-se, pentru a se adăuga stratului deja 
gros care ne foşnea sub tălpi. Paşii ni se auzeau clar când înaintam 
printre ele şi, fiindcă adierea era rece, mă bucuram că mă gândisem 
să-mi pun pardesiul pe umeri. 

Am studiat-o pe de obicei tăcuta Tera. Mişcările ei erau 
exagerate, păşea apăsat, proptindu-şi bine picioarele în pământ, ca 
şi cum s-ar fi străduit să facă zgomot. O dată sau de două ori a călcat 
pe câte o creangă, rupând-o cu un pocnet sec. Eu eram prea obosit 
şi prea chinuit de durere ca să fac un asemenea efort. Mergeam pur 
şi simplu, şi făceam mai mult zgomot decât ea. Cine-a spus că nu- 
mi iese nimic ca lumea? 

După numai câteva sute de metri, Tera s-a încordat brusc, 
ghemuindu-se şi uitându-se în toate părţile. S-a auzit un şuierat, 
apoi un copăcel arcuit spre pământ s-a îndreptat pe neaşteptate, 
strângând un laç în jurul gleznelor ei, târând-o pe solul plin de 
pietre şi frunze şi smulgându-i un strigăt de surpriză. 

Am privit-o uimit, apoi ceva s-a înălţat din frunziş, aidoma 
fantomei tatălui lui Hamlet de pe scena teatrului. Dar, în loc să-şi 
plângă soarta şi să-mi ceară să-l răzbun, m-a pocnit în falcă (în acea 
parte a feţei deja plină de vânătăi), şi am căzut învârtindu-mă, uluit. 

Am izbit pământul cu putere, dar cu partea teafără a trupului, şi 
m-am rostogolit, ferindu-mă de un picior gol, plin de noroi, care- 
mi cobora spre frunte. L-am înşfăcat şi am smucit, mai mult cu 
disperare decât cu forţă, şi posesorul său s-a prăbuşit lângă mine. 
Dar asta nu l-a încetinit, fiindcă a izbit în pământ palmele, într-un 

mod foarte asemănător cu ceea ce făcea Murphy când exersa diverse 
moduri de cădere. Pe urmă, în timp ce m-am străduit să mă salt în 
patru labe, s-a rostogolit, şi-a strecurat braţul puternic, ca de fier, 
sub gâtul meu, şi l-a înţepenit acolo prinzându-l cu cealaltă mână şi 
apăsându-mi-l pe trahee. 

— Te-am prins. Le-am prins, a mârâit. 

M-am zbătut, dar era mai masiv şi mai puternic decât mine. 
M-a doborât, şi niciodată nu mai fusesem împuşcat şi bătut atât de 
des cum mi se întâmplase în ultimele cincisprezece ore. 

Împotriva lui n-aveam nicio şansă. 


15 


Eram strangulat de un nebun zgomotos, pe jumătate dezbrăcat, 
în mijlocul pădurii, cu o femeie-lup atârnând de funia unei capcane 
undeva, în apropiere. Rana din umăr mă durea îngrozitor şi falca 
îmi zvâcnea în locul unde primise în noaptea trecută loviturile 
brutale ale prietenei mele, poliţista. Avusesem şi zile mai rele. De- 
asta e grozav să fii vrăjitor. Îți poţi spune întotdeauna şi cu toată 
sinceritatea că lucrurile ar putea merge mult mai rău. 

Mi-am încetat lupta împotriva omului care mă sugruma. L-am 
prins în schimb de încheietura mâinii, pregătindu-mă să acţionez 
prosteşte. 

Magia e o formă de energie. O modelează gândurile şi 
sentimentele oamenilor, imaginaţia lor. Gândurile definesc forma 
— iar cuvintele îşi dau concursul la definirea gândurilor. De aceea 
rostesc vrăjitorii cuvinte care-i ajută să-şi facă vrăjile. Cuvintele 
oferă un soi de izolare în timp ce energia magiei arde în mintea 
celui care aruncă o vrajă. Dacă pronunţi cuvinte care-ţi sunt prea 
familiare, atât de apropiate de gânduri încât ţi-e greu să le separi 
de ele, izolarea e foarte firavă. De aceea cei mai mulţi vrăjitori 
apelează la cuvinte din limbi vechi, pe care nu le ştiu prea bine, sau 
inventează cuvinte fără sens, dându-le mental un înţeles ataşat de 
un anume efect. Mintea are astfel un strat de protecţie suplimentar 
împotriva energiilor magice care-o traversează. 

Însă poţi pune magia la lucru şi fără cuvinte, fără izolare. Dacă 
nu te temi de un strop de suferinţă. 

Mi-am adunat voinţa, oboseala şi frica şi m-am concentrat asupra 
rezultatului dorit. În faţa ochilor îmi dansau puncte multicolore. 
Bărbatul din spatele meu mârâia şi mormăia, incoerent, iar saliva lui, 
spuma pe care-o făcea la gură, îmi picura pe un obraz. Celălalt îmi 

era apăsat pe frunze uscate şi noroi. Totul începea să se-nnegrească. 

Atunci am strâns din dinţi cu toată puterea şi mi-am dezlănţuit 
voinţa într-o răbufnire bruscă de energie. 

S-au întâmplat două lucruri. În primul rând, prin cap mi-a trecut 
un val de gânduri orbitoare, strălucitoare, demenţiale şi zgomotoase. 
Ochii mi s-au umplut de culoare, iar urechile de sunete fantomatice. 
Simţurile mi-au fost asaltate de o multitudine de impresii: mirosul 
pătrunzător de pământ şi de frunze uscate, zgrepţănatul susurător al 
picioarelor unui miriapod care-mi forfoteau pe piele în vreme ce-mi 
urca în susul unui braţ, căldura razelor de soare pe creştet şi alte zeci, 
pe care nu le puteam identifica — lucruri fără niciun fundament real. 
Reprezentau efectul secundar al energiei care-mi străbătea capul. 

În al doilea rând,un val de electricitate adunată din aerul din jur 
mi s-a adunat în vârfurile degetelor încleştate de încheietura mâinii 
atacatorului, i-a pătruns în braţ şi i s-a scurs în trup. S-a zvârcolit în 
spatele meu, cuprins de convulsii incontrolabile, şi violenţa propriei 
reacţii l-a azvârlit de pe mine, trântindu-l pe spate printre frunze, 
unde a zvâcnit şi s-a zbătut, cu faţa lăţită şi buzele strânse, într-o 
expresie a şocului şi a spaimei. 

Am răsuflat şuierător, năucit şi tremurând, apoi m-am ridicat în 
picioare, m-am clătinat şi m-am sprijinit de un copac. Am stat aşa, 
lipit de el, privind cum se domoleau convulsiile bărbatului care mă 
atacase, lăsându-l paralizat. În final, a rămas cu ochii holbaţi către 
cer, cu buzele întredeschise, cu pieptul ridicându-i-se şi coborându-i. 

L-am studiat cu ceva mai multă atenţie. Era masiv. Cu adevărat 
masiv, cel puţin tot atât de înalt ca mine şi de două ori mai lat în 
umeri. Nu purta decât o pereche de blugi scurtaţi, care nu păreau 
pe măsura lui. Putea fi descris foarte fidel în trei cuvinte: „copleşitor 
de viril”, cu pieptul plin de păr şi cu muşchi de atlet. Firele cărunte 
din păr şi din barbă şi ridurile feţei spuneau că nu mai era tânăr. 
Însă ochii mi-au oferit cele mai multe informaţii despre el. Verzi şi 
focoşi, sălbatici şi bântuiţi, fixau în clipa aceea bolta îndepărtată a 
cerului, dar îi împovăra cunoaşterea prea multor lucruri cumplite. 
Să trăieşti cu un astfel de blestem nu putea fi uşor. 

S-a auzit un foşnet, o bufnitură înfundată şi, când mi-am ridicat 
privirea, am văzut laţul capcanei lui MacFinn legănându-se, gol, 

într-o parte şi-n alta. Mi-am îndreptat ochii spre pământ şi am 
zărit agitându-se printre frunze ceva de o formă neclară, pentru ca 
să recunosc apoi membrele lungi ale lui Tera şi îmbrăcămintea ei 
practică. Şi-a adunat picioarele sub ea şi s-a repezit spre MacFinn, 
cu pieptul tresăltându-i şi cu privirea înceţoşată, distantă. 

— MacFinn! a strigat. MacFinn! L-ai omorât, a mârâit, fixându- 
mă cu strălucitorii ochi ei chihlimbarii arzând de mânie. 

Aş fi putut jura că faţa începuse să i se schimbe, că dinţii 
dezgoliţi începuseră să-i crească, devenind colţi. Poate totuşi nu era 
decât efectul magiei asupra percepţiilor mele, sau un soi de reacţie 
primitivă, care ţine de creierul reptilian, declanşată în clipa când se 
ridicase Tera în picioare, repezindu-se spre mine cu un urlet. În ochi 
avea oricum o furie ucigaşă. 

Nu fusesem bătut de două ori, împuşcat şi aproape sugrumat ca 
s-o sfârșesc ucis de o căţea de femeie-lup necugetată. Mi-am adunat 
toată voinţa năucită, aflată într-un soi de vârtej, şi mi-am întins 
mâna teafără către creatura care se repezea la mine, rotindu-mi 
încheietura în cerc. 

— Vento giostrus! am trâmbiţat. 

O pală de vânt a coborât şuierând din copaci, preschimbându-se 
într-un vârtej de aer dezlănţuit şi antrenând în mişcarea sa frunze, 
bețe şi pietricele. Ciclonul în miniatură a săltat-o pe Tera de la 
pământ şi a azvârlit-o prin aer la vreo şase metri distanţă, proptind-o 
între crengile unui pin. A stârnit însă şi un nor de pietre şi resturi 
mărunte, silindu-mă să mă adăpostesc în spatele unui trunchi. 

Ce jenant! Vântul era ceva mai puternic decât dorisem. Astea 
sunt riscurile evocării, ale acestui gen de magie instantanee, pripită. 
Uneori e dificil de controlat. Nu voisem decât ceva care s-o rotească 
puţin pe Tera şi s-o trântească în fund. 

În loc de asta, pietrele izbeau în trunchi sau şuierau pe lângă el, 
lovind în toate celelalte din jur şi vacarmul era aproape asurzitor. 
Vântul zgâlţâia copacii, le smulgea crengile şi arunca în aer o tonă de 
pământ şi de praf, adunând-o, înăbuşitoare, într-un nor. 

S-a domolit după vreo jumătate de minut şi m-a lăsat sufocându- 
mă şi scuipând ţărână. Am tras cu ochiul dincolo de trunchiul 
copacului, să văd ce se-ntâmplase. 

Pe o rază de vreo cincisprezece metri, pomii fuseseră dezgoliţi 
de culorile toamnei, aveau toate ramurile golaşe. Porţiunile de 
scoarță sfărâmicioasă sau uscată fuseseră smulse, lăsând la vedere 
lemnul palid, lucios. Dispăruseră şi frunzele de pe jos, ca şi un strat 
de cincisprezece sau chiar douăzeci de centimetri de sol — erodat 
instantaneu de sălbăticia vântului. Din pământul răscolit se iviseră 
pietre abia dezgolite, rădăcinile unor copaci şi mai mulţi viermi 
năuciţi. 

MacfFinn stătea în capul oaselor şi era clar că-şi revenise după 
zguduitura pe care i-o administrasem. Era alb ca varul şi se uita 
nedumerit în jur. Pieptul i se ridica şi-i cobora cu zvâcniri inegale. 

Am auzit un foşnet şi am văzut-o pe Tera West căzând dintre 
crengile pinului. A căzut cu o bufnitură şi a rămas aşezată acolo, 
tuşind şi holbându-se, cu gura căscată de uimire. M-a privit clipind 
nedumerită şi, nervoasă, s-a retras târându-se cu câţiva centimetri 
mai departe de mine. 

— ÎI vezi? am gâfâit, arătând spre MacFinn cu mâna întinsă. 
Respiră. E teafăr. 

Mintea continua să-mi fie un vârtej după atacul magic neprotejat 
împotriva lui MacFinn. Mă invada mirosul puternic de flori de 
câmp şi de apă stătută, şi am simţit ceea ce nu mă îndoiam că erau 
solzii unui şarpe alunecându-mi de-a latul palmelor, în vreme ce 
o creatură înaripată şi sclipitoare, cu ochi multifaţetaţi, plana la 
marginea câmpului meu vizual, dispărând ori de câte ori încercam 
să-mi îndrept privirea spre ea. M-am străduit să-mping deoparte şi 
să ignor tot ce n-avea sens, dar era greu să deosebesc percepțiile false 
de ceea ce aveam în faţa ochilor. 

Tera s-a ridicat şi s-a îndreptat spre bărbatul căzut. A 
îngenuncheat, s-a aplecat deasupra lui şi l-a cuprins cu braţele. Eu 
am închis ochii şi am respirat adânc, cu greutate, până ce a început 
să mi se domolească vârtejul din cap. M-am concentrat asupra 
durerii care se furişa în mijlocul întregii confuzii. Umărul, gâtul şi 
falca mă dureau, oferindu-mi o bază concretă, ceva pe care-l ştiam 
stabil, deşi neplăcut. Agăţat de propria suferință, m-am concentrat 
până când am început să mă simt din ce în ce mai puţin năuc. 
Durerea odată reîntoarsă cu violenţă, n-am mai fost sigur că voiam 

să scap de năuceală, dar am deschis oricum ochii. 

Braţele lui MacFinn înconjurau umerii lui Tera şi ea îl săruta ca 
şi cum s-ar fi străduit să-l absoarbă. Am avut vaga senzaţie că intram 
în rolul unui voyeur. 

— Hm! am spus. Poate ar fi bine să căutăm un loc mai ferit. 

S-au desprins încet unul de altul şi Tera l-a ajutat pe MacFinn 
să se ridice, arătându-şi întreaga înălţime. Pe lângă el, părea o fetiţă 
firavă, dar bărbatul s-a sprijinit de ea până când s-a văzut în picioare. 
M-a studiat, şi mi-am ferit ochii de ai lui. Nu voiam să văd ce se 
ascundea în el. 

— Kim e moartă, a spus, nu-i aşa? 

De fapt nu era o întrebare, dar am dat din cap. 

— Da. A murit azi-noapte. 

Bărbatul uriaş s-a cutremurat şi a închis ochii. 

— La naiba, a murmurat. La naiba cu toate. 

— Nu puteai face nimic, a zis Tera, cu voce joasă. A ştiut ce 
risca. 

— lar dumneata trebuie să fii Harry Dresden, a continuat 
MacfFinn. Şi-a privit arsurile de pe încheietură, locul unde îl lovise 
magia. Îmi cer scuze pentru cele întâmplate. Nu te-am văzut alături 
de Tera. N-am ştiut cine erai. 

Am ridicat din umeri. 

— Lasă asta. Putem merge altundeva, într-un loc ferit? Ultimul 
lucru de care avem nevoie e să ne vadă nişte biciclişti sau nişte 
amatori de jogging şi s-anunţe poliţia. 

M-a privit dând din cap. 

— Ai dreptate. Să mergem. 

Tera mi-a mai aruncat o privire bănuitoare, apoi mi-a întors 
spatele, odată cu MacFinn, pe care l-a ajutat să înainteze printre 
copaci. Am pornit-o pe urmele lor. 

Ascunzătoarea lui era sub ieşitura unei movile, un acoperiş 
împănat cu rădăcini de copaci bătrâni, care ţineau pământul 
laolaltă, împiedicându-l să se prăvălească şi să se transforme într-un 
morman de nămol. În partea din spate a adăpostului ardea un foc, 
ferit de ochi nepoftiţi. MacFinn s-a aşezat în faţa lui. Amurgul avea 
să cufunde ascunzătoarea într-o beznă deasă, dar deocamdată nu era 

decât un loc umbros, ferit de vânt. Şi, mulţumită focului, călduros 
şi confortabil. Era greu de crezut că de oraşul aflat pe locul al treilea 
în topul celor mai mari din ţară nu ne despărţeau decât douăzeci şi 
cinci de kilometri. 

Tera s-a aşezat lângă logodnicul ei, părând agitată. Eu am rămas 
în picioare, deşi durerea care-mi zvâcnea în braţ îmi cerea să mă- 
ntind undeva, într-un pat, în loc să mă ascund în inima unei păduri 
mici, dar autentice. 

— Bine, MacfFinn, am spus. Vrei să te-ajut. lar eu nu vreau 
să mai aibă de suferit şi alţi oameni. Dar trebuie să aflu de la tine 
câteva lucruri. 

Şi-a ridicat privirea spre mine şi ochii lui verzi m-au studiat cu 
atenţie, timp în care a părut să stea pe gânduri. 

— Nu mă aflu într-o situaţie care să-mi permită să mă tocmesc, 
domnule Desden. O să-ţi dezvălui tot ce ţi-e necesar. 

Am dat din cap. 

— De răspunsuri am nevoie. Pentru un milion de întrebări. 

— O să se-ntunece peste mai puţin de două ore. lar luna o să 
răsară peste încă una. N-avem prea mult timp pentru întrebări. 

— E destul, l-am asigurat. De ce-ai venit aici? 

— Azi-dimineaţă m-am trezit la vreo opt kilometri de locul ăsta, 
a spus, ferindu-şi privirea de a mea şi fixându-şi-o asupra focului. Am 
mai multe ascunzători în jurul oraşului. Pentru orice eventualitate. 
Asta e una dintre cele mai vechi. Umezeala mi-a stricat hainele, 
numai ăştia se mai pot folosi. 

A arătat către blugii lui scurți. 

— Ți-aduci aminte ce-ai făcut? 

Cuvintele sunau destul de tăios, dar cel puţin nu întrebasem: 
„Ţi-aduci aminte că ai ucis-o pe Kim Delaney?” Cine-a zis că 
diplomaţia îmi e străină? 

S-a cutremurat. 

— Frânturi, a răspuns. Numai frânturi. S-a uitat la mine şi a 
adăugat: N-am vrut să-i fac rău. Jur. 

— Atunci de ce e moartă? 

Mi-am auzit cuvintele sunând plat, glacial. Tera s-a uitat urât la 
mine, dar am rămas cu ochii la MacFinn, în aşteptarea răspunsului. 

— Blestemul, a răspuns el, cu voce înceată. Când se-ntâmplă, 
când mă preschimb — ai fost vreodată furios, domnule Dresden? 
Atât de furios încât să-ţi pierzi controlul? Încât să nu te intereseze 
nimic altceva decât să-ţi reverşi furia? 

— O singură dată. 

— Atunci poate mă înţelegi, măcar în parte. Mă cuprinde 
mânia şi nu mai rămâne nimic altceva decât nevoia de a distruge. 
De a acţiona sub imperiul furiei. Am încercat să-i spun lui Kim că 
nu era bun cercul, că trebuia să plece de acolo, dar nu m-a ascultat. 

L-am auzit frustrarea din voce şi i-am văzut pumnii încleştându- 
se. 

— N-a vrut să m-asculte. 

— Te-a contrariat, am spus. Şi, când te-ai transformat... 

A încuviinţat cu un gest. 

— Aşa am reuşit să mă-ntorc din Vietnam. Eram singurul 
supravieţuitor din plutonul meu. Şi ştiam că se apropia luna plină. 
Şi că-i uram, îi uram pe soldaţii care-mi omorâseră prietenii. Când 
m-am preschimbat, am început să ucid şi nu m-am oprit decât după 
ce n-a mai rămas nimeni în viaţă, pe o rază de vreo cinci kilometri. 

L-am fixat cu privirea o clipă îndelungată. Eram convins că-mi 
spunea adevărul. Că după transformare nu putea să-şi controleze 
acţiunile decât foarte puţin sau chiar deloc. Însă mi-a trecut prin 
minte că, dacă dorea moartea cuiva, îşi putea probabil orienta sinele 
monstruos în direcţia potrivită înainte de a-i pierde controlul. 

Atenţionare pentru mine însumi: Să nu-i tai calea lui MacFinn. 

— Bun, am spus. De ce-ai venit aici? De ce la „lacul lupului”? 

A zâmbit cu subînţeles, cu ochii la flăcări. 

— Unde altundeva ar putea fugi un om-lup, domnule Dresden? 

— Într-un loc care să nu fie la mintea cocoşului, am ripostat. 

A ridicat din umeri. 

— FBl-ul nu crede în oameni-lup. N-o să facă legătura. 

— Poate, am admis. Dar acum te caută oameni mai deştepţi 
decât federalii. Nu cred că e bine să rămânem prea mult aici. 

MacfFinn s-a uitat la mine, apoi în jur, ca şi cum ar fi ascultat, 
încercând să desluşească zgomote făcute de urmăritori. 

— E posibil să ai dreptate, a recunoscut. Dar nu plec nicăieri cât 

mi se-nvârte capul. Nici tu nu arăţi prea bine. 

— O să mă descurc, l-am asigurat. Bine, acum altceva. Cum 
ai cunoscut-o pe Kim Delaney? Datorită activităţilor ei ecologiste, 
cum presupun eu? 

A pălit la auzul numelui, dar a făcut semn că da. 

— Iniţial. Despre abilităţile ei am aflat cu vreun an în urmă. 
Ne-a povestit cum o învăţai să şi le controleze. Iar ea îşi aducea 
contribuţia, indirect, în privinţa Proiectului Drumului din 
Northwest. Pe urmă, luna trecută, i-am cerut ajutorul. 

— De ce? 

S-a uitat cu prudenţă la Tera, apoi din nou la mine. 

— Cineva mi-a stricat cercul. 

M-am lăsat în jos şi m-am sprijinit pe călcâie, cu braţul dureros 
aşezat pe genunchi. 

— "Ţi-a stricat cineva cercul? Cel de la subsol? 

— Da. Nu ştiu cine-a fost. Lipsesc mult de-acasă. Luna trecută, 
când am coborât noi la subsol înainte de răsăritul lunii, l-am găsit 
distrus. 

— Şi ai rugat-o pe Kim să-l repare? 

MacfFinn a închis ochii şi-a dat din cap. 

— A spus că poate. Că avea să facă unul nou, care o să mă- 
mpiedice să... 

Şi-a muşcat buza şi vocea i s-a frânt. 

— Luna trecută te-ai întâlnit cu partenerul de afaceri al lui 
Marcone, nu? Pentru o negociere în privinţa proiectului? 

— Nu l-am omorât eu, s-a grăbit să spună. A murit în prima 
noapte de după luna plină. Când nu puteam să mă preschimb şi 
să-l atac. Iar în celelalte două nopţi am avut grijă să mă aflu la mare 
depărtare de orice fiinţă omenească. N-am ucis pe nimeni în nopţile 
alea. Am fost singur. 

— Logodnica ta ar fi putut săvârşi crimele, am spus, cu o scurtă 
privire către Tera West. 

Ea s-a uitat o clipă în ochii mei, cu asprime, apoi a întors capul. 

— Nu le-a săvârşit, a răspuns MacFinn, cu răceală. 

— Să ne-ntoarcem puţin în urmă, am zis. Cineva ţi-a distrus 
cercul. Ca s-o facă, ar fi trebuit să-i fie cunoscută existenţa blestemului 

tău, corect? Şi să-ţi intre în casă. Prin urmare, întrebarea e cine ar fi 
avut posibilitatea s-o facă. Şi de ce-ar fi făcut-o. 

A clătinat din cap. 

— Habar n-am. Pur şi simplu n-am idee. Ştiu doar că n-am 
făcut-o eu. Vin extrem de rar în contact cu lumea supranaturalului, 
domnule Dresden. Mă feresc să ies în evidenţă. Nu cunosc pe 
nimeni altcineva care poate să se preschimbe, în afară de ca. 

Şi-a pus mâna peste a femeii de lângă el. 

Într-un loc întunecat şi înşelător din mintea mea a încolţit o 
bănuială. Am studiat-o pe Tera, adresându-mă lui MacFinn: 

— Vrei s-auzi o teorie? l-am întrebat, şi am continuat fără 
s-aştept răspunsul. Presupunând că spui adevărul, deduc că, luna 
trecută, cu o noapte înainte de luna plină, altcineva a ucis. Nişte 
gangsteri din oraş. Care ţi-au distrus cercul ca să se asigure că-n 
următoarele trei nopţi aveai să cazi pradă furici. 

— Ce motiv aveau s-o facă? s-a mirat el. 

— Ca înscenare. Au omorât nişte oameni, poate numai ca să 
se distreze, sau poate dintr-un motiv întemeiat, apoi au lăsat vina 
să cadă asupra ta. Se aşteptau s-apară cineva ca mine, sau chiar 
Consiliul Alb, să-şi bage nasul şi s-ajungă drept la tine. Te bucuri de 
notorietate. Ca un infractor cu condamnări la activ. Dacă, metaforic 
vorbind, eşti găsit lângă un cadavru cu un cuţit însângerat în mână, 
eşti cel ars pe rug. Literalmente. 

MacfFinn mi-a studiat faţa nu mai mult de o clipă. 

— Dar crezi că ar mai putea exista şi un alt motiv. 

Am ridicat din umeri. 

— Poate eşti chiar tu criminalul. Ai fi putut aranja lucrurile 
astfel încât să ne laşi mie şi Consiliului impresia că ţi-a făcut cineva o 
înscenare. În cadrul sistemul judiciar obişnuit, poliţia n-are absolut 
nicio dovadă împotriva ta, iar apelarea la o astfel de înşelătorie te lasă 
curat ca lacrima şi în ochii comunităţii supranaturalului. Aşa că gemi 
şi te tânguieşti: „Bietul de mine, nu sunt decât victima neajutorată 
a unui blestem” şi, între timp, mor o mulţime de oameni. Oameni 
care stăteau în calea finalizării Proiectului Drumul din Northwest. 

MacFinn şi-a arătat dinţii. 

— Nu crezi că lumea ar fi mai bună fără Marcone şi fără șleahta 

lui de lingăi? 

— Bine zis, „lingăi”, am ripostat. Numai că, în clipa de faţă, nu 
pentru asta-mi fac griji. Oamenii de soiul lui Marcone ştiu care sunt 
riscurile şi şi le asumă. Eu îmi fac probleme fiindcă mor alţi oameni, 
care n-ar trebui să moară. 

— De ce-aş ucide nişte nevinovaţi? a întrebat el, sacadat, cu 
vocea încordată. 

— Nevinovaţi de genul lui Kim? 

Sunt vrăjitor, nu sfânt. Mi se permite să fiu răzbunător. 

A pălit şi şi-a lăsat ochii în jos. 

— Poate o faci ca să-nceţoşezi faptele. Poate nu te poţi abţine. 
Sau, la naiba, poate-ntr-adevăr nu eşti decât un biet om blestemat şi 
te foloseşte cineva drept marionetă. În momentul de faţă n-am cum 
să-mi dau seama. 

— Presupunând că nu mint, a spus el, scrâşnind din dinţi, cine 
ar avea interes să-mi facă o înscenare? 

Am clătinat din cap. 

— Ai pus o întrebare de un milion de dolari. Aş zice c-a fost 
Johnny Marcone — are de câştigat dacă dispari din calea afacerilor 
lui din Northwest. Din câte am înţeles, proiectul tău ar duce la 
groapă o grămadă de încercări de industrializare a zonei. 

A încuviinţat cu un gest şi cu o expresie sumbră. 

— Aşa e. 

— Prin urmare, Marcone ar avea un motiv cât se poate de 
întemeiat. Dar cum a aflat de blestem? Cum a reuşit să-ţi distrugă 
cercul? Acţiunea nu pare în stilul lui. El ar fi avut grijă să ţi se strice 
frânele, sau ţi-ar fi aranjat o întâlnire cu doi zdrahoni pe-o alee 
întunecoasă. Aşa procedează de obicei. Am ridicat din umeri. Cine 
altcineva ar fi putut s-o facă? Nu-ţi vine nimeni în minte? 

A fost rândul lui să clatine din cap. 

— Am avut întotdeauna noroc. Am reuşit să mă-nfrânez, sau să 
mă-nchid undeva. Sau să plec departe, în ţinuturi sălbatice, unde 
să nu dea nimeni peste mine. Ca să nu fie nimeni ucis când mă 
preschimb. 

— Aşa ţi-a venit ideea Drumului din Northwest, am intuit. Un 
loc unde să te afli în siguranţă când e lună plină — o zonă cu adevărat 

întinsă unde nu întâlneşti picior de om. 

S-a uitat în lateral, spre Tera, care aştepta cu stoicism şi cu 
privirea pierdută în gol. 

— Da, din motivul ăsta şi din altele. 

I s-au încordat fălcile şi şi-a îndreptat din nou privirea spre foc. 

— N-ai de unde să ştii cum e, domnule Dresden. Cum e să 
suporţi un alt tu însuți. 

Mi-am frecat buzele şi bărbia cu mâna teafără. Mi-ar fi prins 
bine să mă bărbieresc. l-am studiat o clipă pe cei doi, încercând să 
iau o hotărâre. 

Oare MacFinn era sincer? Era o simplă victimă, aleasă drept 
unealtă de un răufăcător fără chip, încă în libertate? Sau mă minţea? 

Dacă minţea, dacă el pusese la cale toate cele întâmplate, în 
ce scop mă momise acolo? Ca să mă omoare, fireşte, ca să scape 
de singurul vrăjitor în stare să-l întemniţeze când îşi lua înfăţişarea 
monstruoasă. La urma urmelor, exact asta ar fi făcut dacă n-aş fi 
reuşit să-l aduc în stare de şoc. Dar raţionamentul ăsta avea vreun 
sens? În primul rând, ce-ar fi câştigat eliminându-mă, când eu nu-i 
stătusem niciodată în cale? 

Ai grijă, Harry. Nu exagera cu paranoia. Nu-şi petrece toată 
lumea timpul făcând planuri, urzind comploturi şi înşirând 
minciuni. Însă despre Tera West nu puteam să nu-mi pun întrebări. 
În minte mi se contura un scenariu urât. Dacă dulcea logodnică 
adorată se săturase de iubiţelul ei? Dacă ea săvârşise crimele dinainte 
şi de după luna plina, ca să cadă vina asupra dragului de el? Ar putut 
scăpa, în acelaşi timp, şi de MacFinn, şi de asociatul lui Marcone. 

Iar ea şi gangsterul ar fi rămas nevătămaţi şi liberi. Marcone ar 
fi putut să afle de cercul lui MacFinn de la Tera. Ea nu era câtuşi de 
puţin fiinţă omenească. Era cu totul altceva, poate o creatură din 
Niciodatănicicând. Cine putea şti ce se petrecea în mintea ei? 

Şi mai era şi grupul de tineri pe care părea să-l conducă. Ce rol 
aveau în toată povestea? Cum îi folosea? 

Am încercat să găsesc un indiciu. 

— Ce mai fac Georgia şi Billy, Tera? am întrebat, pe tonul unei 
conversații banale. 

A clipit surprinsă. A deschis gura, dar răspunsul s-a auzit abia 

după o secundă: 

— Sunt bine sănătoşi. Le merge bine. 

A strâns din buze, evident dornică să-ncheie discuţia. 

Mi-am întors privirea spre MacFinn. Pe faţă i se citea nedumerirea 
şi se uita, stânjenit, când la mine, când la Tera. Nu părea să ştie 
despre ce naiba vorbeam, iar logodnica lui nu părea dispusă să-i 
dezvăluie ceea ce era, după toate aparențele, un secret. 

Vasăzică aşa, domnişoară om-lup metamorf. Ce pui la cale? 

Mă pregăteam s-o strâng mai tare cu uşa când atât ea cât şi 
MacFinn şi-au ridicat privirile exact în acelaşi timp, scrutând 
pădurea. M-am holbat la ei ca un idiot preţ de vreo două secunde, 
cu mintea încă alergându-mi pe mai multe piste, în urmărirea 
potenţialelor minciuni şi a diverselor posibilităţi. Pe urmă mi le-am 
alungat din minte şi am Ascultat. 

— Voi doi mergeţi în partea aia, a spus Murphy, undeva, în 
josul pantei, la mare distanţă. Ron, ia trei oameni şi desfăşuraţi-vă-n 
evantai până când ajungem pe aceeaşi linie cu federalii. Pe urmă 
cercetăm terenul spre vest, în susul dealului. 

— Hristoase, Murphy, a zis Carmichael. Nu le suntem datori cu 
nimic federalilor. Dac-ar fi venit la timp, am fi ajuns aici cu ore-n 
urmă. Dacă nu ni s-ar fi raportat că femeia aia, West, a fost văzută 
la hotel, nici măcar n-am fi venit în locul ăsta. 

— Gura, Carmichael, s-a răstit Murphy. Toată lumea a primit 
fotografii cu MacFinn şi cu femeia. Şi ştiţi cu toţii cum arată 
Dresden. Răsfiraţi-vă şi înhăţaţi-i. 

— Nici măcar nu ştii dacă-s aici, a protestat el. 

— Carmichael, pun pariu cu tine pe o partidă de sex contra 
gogoşi că aici sunt, a răspuns ea, cu voce îmbibată de un venin 
dulceag. Şi asta ar trebui să-ţi arate cât de sigură sunt. 

Carmichael a bombănit ceva, prea încet ca să se poată desluşi, 
apoi a mârâit mai multe ordine, răsfirându-şi oamenii cum îi ceruse 
ea. 

— Fir-ar să fie, a mormăit MacFinn. Cum de-au ştiut unde mă 
găsesc? 

— Unde altundeva ar putea fugi un om-lup? am spus, maliţios. 
Rahat. Cum ieşim de-aici? 

— Vânt, a spus Tera. Ea şi MacFinn s-au ridicat în picioare. Sau 
ceaţă. Nu mai poţi aduce ori una, ori alta? 

Am clătinat din cap cu o strâmbătură. 

— Nu cred. Sunt epuizat. Probabil c-aş face vreo greşeală şi asta 
ar putea ucide pe cineva. 

— Dacă nu faci nimic, a ripostat ea, o să fim prinşi sau ucişi cu 
toţii. 

— Nu se poate rezolva totul prin magie! m-am răstit. 

— Are dreptate, a intervenit MacFinn, calm. Ne despărţim. 
Primul care e descoperit face cât mai mult zgomot şi nu se lasă prins 
fără luptă, ca să le dea celorlalți şansa să scape. 

— Nu, m-am opus eu. MacFinn, tu trebuie să rămâi cu mine. Pot 
face cercul din bețe şi pământ, dacă e necesar, însă, dacă nu suntem 
împreună, nu te pot reţine când cazi sub stăpânirea blestemului. 

Fl şi-a arătat din nou dinţii. 

— N-avem timp să ne contrazicem, domnule Dresden. 

— Aşa e, n-avem, a spus Tera, şi a rupt-o la fugă. 

MacfFinn a şuierat o înjurătură şi-a vrut s-o înşface, oprind-o, 
dar i-a scăpat printre degete. Apoi a pătruns în goană printre copaci, 
coborând panta fără zgomot şi sub un unghi care ar fi trebuit s-o 
conducă dincolo de şirul urmăritorilor. A fost observată după numai 
câţiva paşi şi trei sau patru strigăte au dat alarma. 

— Căţea! a bodogănit MacFinn, şi a vrut să se repeadă după ea. 

L-am prins de braţ, cu degetele înfigându-mi-se în carnea lui 
destul de tare ca să-l fac să se oprească şi să mă fixeze cu ochii lui 
verzi plini de înverşunare şi de sălbăticie. 

— Ne despărţim, am spus, uitându-mă în josul pantei. Cu puţin 
noroc, nici măcar nu vor şti c-am fost aici. 

— Dar Tera... 

— Ştie ce face, l-am întrerupt. Dacă ne prinde poliţia, în noaptea 
asta n-o să te poţi înfrâna. Plecăm acum şi ne întâlnim la cea mai 
apropiată staţie de benzină. Ne-am înţeles? 

Din josul pantei s-au auzit oameni în fugă, un strigăt de 
avertizare, apoi un foc de armă. Am sperat că, spre binele lui Tera, 
agenta Benn nu se afla acolo. MacFinn a strâns din dinţi, apoi a 
fugit spre culmea dealului, urcând pieziş. De jos s-au auzit alte 

strigăte, focuri de armă şi un strigăt de durere, scurt şi pătrunzător. 

N-aveţi decât să mă credeţi nebun, dar, adăugate la tot ce mi 
se-ntâmplase în ziua aceea, toate acele zgomote însemnau mai mult 
decât pot suporta. M-am răsucit pe călcâie, cu braţul rănit lipit de 
trup, şi am pornit-o în susul pantei clătinându-mă în vreme de 
alergam cu salturi lungi. Îmi ţineam capul în jos, uitându-mă la 
picioare, dar îmi ridicam privirea destul de des ca să m-asigur că nu 
intru într-un copac, şi fugeam cât mă ţineau puterile. 


16 


Am reuşit să ies din parc, obosit şi abţinându-mă cu greu să 
nu ţip de durere. M-am oprit la prima staţie de benzină peste care 
am dat, şi acolo am putut să-mi scot cizmele de cowboy. Oricât 
de vechi şi de confortabile ar fi fost, nu fuseseră făcute pentru un 
cros prin pădure. M-am sprijinit de peretele lateral al clădirii, lângă 
telefoanele publice şi departe de stradă, şi m-am aşezat pe trotuar. 
Trupul îmi zvâcnea de durere, într-un ritm care se domolea la 
unison cu al bătăilor inimii şi al respirației. 

l-am acordat lui MacFinn o oră, dar n-a apărut. N-a apărut 
nimeni. 

Am început în scurt timp să-mi fac griji. Dacă atât el cât şi Tera 
fuseseră prinşi? Poliţiştii lui Murphy nu te impresionau la prima 
vedere, dar erau duri şi inteligenţi. Să pună mâna pe cei doi n-ar fi 
fost imposibil. 

M-am scotocit prin buzunare, am găsit mărunți suficient 
pentru o convorbire, apoi m-am apropiat, luptându-mă cu durerea, 
de unul dintre telefoane. 

— Arcana din Midwest, sunt Susan Rodriguez, a venit răspunsul. 

Vocea părea obosită, stresată. 

— Bună, Susan, am spus. 

Umărul m-a înjunghiat şi am strâns din dinţi, înfăşurându-mi 
pardesiul mai bine în jurul trupului. Înserarea adusese un vânt rece 
şi nori cenuşii, iar pantalonii de trening şi tricoul de care-mi făcuse 
rost Tera nu erau de-ajuns ca să ţină frigul la distanţă. 

— Harry? a întrebat ea, neîncrezătoare. Dumnezeule! Unde 
eşti? Te caută poliţia. Sună într-una aici. În legătură cu o crimă. 

— E o neînțelegere, am spus, sprijinindu-mă de perete. 

Durerea s-a întețit când m-a cuprins frigul şi am început să 

tremur. 

— Pari într-o stare groaznică. Ai păţit ceva? 

— Poţi să m-ajuţi? 

La celălalt capăt al firului s-a lăsat pentru câteva clipe tăcerea. 

— Nu ştiu, Harry, a răspuns ea, după scurta pauză. Nu ştiu ce 
se petrece. Nu vreau să am necazuri. 

— Îşi pot explica totul, m-am oferit, făcând eforturi ca să 
vorbesc clar, în ciuda durerii. Dar e-o poveste lungă. 

Am accentuat uşor cuvântul poveste. Uneori mă sperii când îmi 
dau seama cât de simplu e să manipulezi oamenii ca să-ţi facă pe 
plac, mai ales dacă ştii câte ceva despre ei. 

— Poveste, eh? a zis ea. 

l-am simţit interesul strecurat brusc în voce. 

— Desigur. Crimă, violenţă, sânge, monştri. Primeşti paleta 
completă dacă vii să mă iei cu maşina. 

— 'Ticălosule, a murmurat, dar am fost de părere că zâmbea. Aş 
fi venit oricum. 

— Bineînţeles, am spus, simțind de data asta un zâmbet pe 
propriile mele buze. 

l-am dat adresa staţiei de benzină, cu speranţa că federalii 
n-avuseseră timp să-i pună telefonul sub urmărire. 

— Dă-mi o jumătate de oră, a spus ea. Sau poate mai mult, în 
funcţie de trafic. 

M-am uitat chiorâş la cerul care începuse să se-ntunece cu mare 
iuţeală, atât fiindcă se lăsa noaptea, cât şi fiindcă se adunau nori 
grei, ameninţători. 

— Timpul are importanţă. Grăbeşte-te. 

— Ai grijă de tine, Harry, a spus, cu îngrijorare în glas, şi a 
închis telefonul. 

Am pus şi eu receptorul în furcă şi m-am sprijinit de perete. 
Nu-mi plăcea s-o târăsc pe Susan într-o asemenea poveste. Mă 
simţeam, cumva, demn de dispreţ. Slab. Ținea de problema mea, 
cu cavalerismul. Nu voiam să vină o femeie să mă salveze, să mă 
apere. Pur şi simplu nu părea corect. Şi nu voiam s-o pun pe Susan 
în primejdie. Eram suspect de crimă, mă căuta poliţia. Era posibil 
să aibă necazuri fiindcă-mi întindea o mână de ajutor, să fie acuzată 

de complicitate, sau cam aşa ceva. 

Pe de altă parte, nu mi se ofereau alte alternative. N-aveam bani 
de taxi, chiar presupunând că aş fi putut găsi unul la o distanţă atât 
de mare de oraş. N-aveam mașină. Nu eram într-o stare care să-mi 
permită s-ajung undeva pe jos. Oamenii mei de legătură, adică Tera 
West şi MacFinn, dispăruseră. Aveam nevoie de ajutor şi Susan era 
singura persoană căreia eram de părere că-i puteam acorda încredere. 
Dacă exista o poveste, mergea până-n pânzele albe ca s-o afle. 

Şi mă folosisem de asta împotriva ei, ca s-o silesc să m-ajute. 
Nu-mi plăcea că o făcusem. Avusesem o părere mai bună despre 
mine. Mi-am lăsat capul în piept, zgribulindu-mă, şi m-am întrebat 
dacă procedasem corect. 

Când stăteam aşa, așteptând sprijinit de zid, de dincolo de colţul 
staţiei de benzină s-a auzit un râcâit. M-am încordat şi am rămas în 
expectativă. Sunetul s-a repetat, o succesiune de trei mişcări scurte, 
identice cu cea dinainte. Un semnal. 

M-am dus, cu prudenţă, în spatele clădirii, gata să mă răsucesc 
pe călcâie în orice clipă, ca s-o rup la fugă din toate puterile. Tera 
West era acolo, ghemuită între o stivă de cutii de carton goale, cu 
miros de bere, şi tomberonul cu gunoi. Era dezbrăcată, cu toată 
pielea de exact aceeaşi nuanţă cafenie şi fără niciun dram de grăsime 
pe trup — avea părul ciufulit, cu frunze şi frânturi de crenguţe 
încâlcite în el. Ochii ei chihlimbarii păreau încă şi mai neomeneşti 
şi mai sălbatici ca de obicei. 

S-a ridicat şi s-a apropiat de mine, evident fără să simtă frigul. 
Avea în mişcări un soi de graţie de fiară, care mă făcea cât se poate 
de conştient de picioarele şi de şoldurile ei, deşi era plină de lovituri, 
istovită şi pierdută în gânduri. 

— Dă-mi haina ta, vrăjitorule, a spus, în loc de salut. 

Mi-am ridicat din nou privirea spre ochii ei, apoi mi-am scos 
pardesiul, deşi mişcarea i-a smuls umărului meu un urlet de durere, 
iar restul trupului a emis un set de plângeri cu totul de alt soi când 
vântul rece mi-a pătruns vesel prin hainele subţiri de dedesubt. Tera 
s-a îmbrăcat şi şi-a încheiat toţi nasturii. Mânecile îi erau prea lungi 
şi tivul i se legăna în jurul gleznelor, dar pardesiul acoperea destul 
de bine trupul suplu, puternic. M-a cuprins un uşor regret fiindcă-l 

avusesem la mine. 

— Ce s-a-ntâmplat? am întrebat-o. 

A clătinat din cap. 

— Poliţaii nu ştiu nici cum fuge vânatul, nici cum să-l 
hăituiască. Unul m-a înşfăcat. Eu l-am făcut să-mi dea drumul. Şi-a 
rotit privirea cu precauţie şi şi-a trecut degetele prin păr, încercând 
să scape de frunze şi crenguţe. l-am condus cât mai departe de voi, 
m-am preschimbat şi m-am întors în tabără. Am luat urma lui 
MacfFinn. 

— Unde e? 

Şi-a dezgolit dinţii. 

— L-au prins federalii. L-au luat cu ei. 

— Pe clopotele iadului, am murmurat. Ştii unde l-au dus? 

— Într-o mașină. 

— Nu, am spus, uşor frustrat. Ştii unde s-a dus maşina? 

A negat cu o mişcare a capului. 

— Dar s-au certat cu femeia pe nume Murphy. Ea avea mai 
mulți oameni şi mai multe arme. MacFinn a fost dus acolo unde-a 
vrut ea. 

— În centru, am dedus. Murphy l-a vrut în arestul poliţiei. La 
naiba, e la acelaşi etaj cu Investigaţiile Speciale. 

Tera a ridicat din umeri, cu o expresie dură. 

— Dacă spui tu. 

— N-avem prea mult timp, am spus. 

— Pentru ce? Nu se mai poate face nimic. Nu mai putem ajunge 
la el. Se va preschimba imediat ce răsare luna. Murphy şi ceilalți vor 
muri. 

— La naiba, am spus. Trebuie s-ajung la poliţie înainte de asta. 

M-a studiat cu ochi îngustați. 

— Poliţia te vânează şi pe tine, vrăjitorule. Dac-apari acolo, 
ajungi în cuşcă. N-o să ţi se permită să mergi la MacFinn. 

— Nu mi-am propus să cer permisiunea. Şi cred că pot pătrunde 
în secţie. Nu trebuie decât să trec mai întâi pe acasă. 

— Poliţia îţi supraveghează probabil apartamentul. Te-aşteaptă 
acolo. Oricum, n-avem nici maşină, nici bani. Cum o s-ajungem 
în Chicago înainte de a răsări luna? Nu mai e nimic de făcut, 

vrăjitorule. 

Din partea opusă a staţiei de benzină s-a auzit un scrâşnet de 
cauciucuri, şi am tras cu ochiul după colţ. Maşina lui Susan tocmai 
se oprea. Începea să plouă şi pe parbrizul Ford Taurus-ului ei fiecare 
picătură de apă desena câte un cerc în jurul punctului de impact. 
M-a străbătut un mic val de energie sfidătoare. 

— Uite maşina noastră, am spus. Urmează-mă. 

Mi-a făcut plăcere să-i dau lui Tera porunca asta lapidară, iar ea 
s-a holbat la mine. l-am întors spatele şi m-am îndreptat ţanţoş spre 
maşină. 

Susan s-a aplecat ca să deschidă uşa pasagerului şi a clipit 
surprinsă când a dat cu ochii de mine. A clipit din nou când Tera 
s-a strecurat înaintea mea, a împins scaunul din dreapta în faţă şi 
s-a instalat pe bancheta din spate, lăsând să i se întrevadă pentru o 
scurtă clipă picioarele lungi şi zvelte. Susan i-a aruncat apoi o privire 
distantă, care nu trăda nimic. 

Am împins scaunul la loc şi m-am aşezat. Am făcut un efort 
serios ca să-nchid portiera şi printre buze mi-a scăpat un țipăt uşor. 
Când m-am uitat la Susan, am văzut că se holba la mine, la braţul 
meu. Mi-am coborât privirea şi am observat că sângele îmi îmbibase 
bandajul şi o parte din mâneca tricoului. Vânătăile păreau să se fi 
extins cu câţiva centimetri şi se zăreau de sub mânecă. 

— Doamne Sfinte! a icnit Susan. Ce s-a-ntâmplat? 

— M-am ales cu un glonţ, am răspuns. 

— Nu te doare? s-a bâlbâit ea, încă uluită. 

— Mulierea asta e-ntotdeauna atât de proastă? a-ntrebat Tera. 

Am tresărit. Susan s-a răsucit în scaun şi a săgetat-o cu privirea, 
iar eu m-am uitat în spate şi i-am văzut ochii îngustaţi şi dinţii 
dezgoliţi de ceva care nu semăna a zâmbet. 

— Mă doare, am confirmat. Susan, du-ne la mine acasă, dar 
nu opri când ajungi. Treci doar pe-acolo, cu viteză redusă. Îți spun 
toată povestea pe drum. 

Susan a aruncat o ultimă privire sceptică spre Tera, oprindu-se 
mai ales asupra pardesiului meu găurit de glonţ şi a picioarelor ei 
goale. 

— Sper că ai o poveste credibilă, Dresden, a zis, şi a pornit 

motorul, după care s-a îndreptat spre oraş cu grabă şi iritare. 

Aş fi vrut să dorm, dar m-am silit să-i explic lui Susan ce se 
petrecuse în ultimele două zile, omiţând să amintesc de Consiliul 
Alb, de demoni şi de alte lucruri de acelaşi soi. Fa conducea 
ascultându-mă, punea întrebări bine gândite şi aduna încântată 
informaţiile despre Proiectul Drumului din Northwest şi despre 
legătura lui Johnny Marcone cu oamenii de afaceri care îi puneau 
beţe-n roate. Ploaia începuse să cadă ca un văl uniform, întunecat, 
şi ea a pornit ştergătoarele de parbriz. 

— Aşadar, a spus, după ce mi-am terminat povestea, trebuie 
s-ajungi la MacFinn înainte de a răsări luna şi de a se preschimba. 

— Exact, am încuviinţat. 

— De ce n-o suni pe Murphy? Ca să-i spui ce se petrece? 

Am clătinat din cap. 

— N-o să fie dispusă să m-asculte. Ea m-a arestat, eu am 
evadat. O să mă trimită-ntr-o celulă înainte de a avea timp să zic 
„abracadabra”. 

— Dar plouă, a subliniat ea. Toată noaptea n-o să vedem luna. 
Asta n-o să-l împiedice pe MacFinn să se preschimbe? 

Întrebarea m-a pus în încurcătură şi am aruncat o privire spre 
Tera. Ea se uita pe geam, la clădirile pe lângă care treceam, în vreme 
ce pe stradă se aprindeau luminile. Nu s-a-ntors spre mine, dar a 
clătinat din cap. 

— N-avem noi norocul ăsta, am spus. Şi, din cauza norilor, nu- 
mi dau seama dac-a apus soarele, şi cu atât mai puţin cât timp ne-a 
mai rămas până la răsăritul lunii. 

Ea şi-a golit încet plămânii. 

— Şi cum o s-ajungi la MacFinn? 

— Am în apartament vreo două lucruri care-mi vor fi de folos, 
am răspuns. Treci pe lângă el. Să vedem dacă e supravegheat. 

Susan a intrat pe strada mea, înaintând încet prin ploaie. Casa 
veche, de lemn, suporta cu stoicism revărsarea norilor, cu şuvoaie 
ţâşnindu-i din burlane. Perdeaua de apă contura în jurul felinarelor 
halouri argintii. Când am trecut pe lângă un automobil maroniu, 
fără niciun semn distinctiv, parcat la mică distanţă de locuinţa mea, 
am desluşit în interior două siluete întunecate. 

— Ăştia sunt, am spus. l-am văzut în echipa lui Murphy. 

Susan a răsuflat din nou prelung, a virat şi a oprit maşina dincolo 
de colț, lângă bordură. 

— Te poţi furişa cumva înăuntru? a întrebat. Există o uşă în 
spate? 

Am clătinat din cap. 

— Nu. Uşa e una singură, iar de-aici se văd ferestrele. Ar fi de- 
ajuns să se uite polițaii în altă parte pentru câteva minute. 

— E nevoie să le distragă cineva atenţia, a zis Tera. O fac eu. 

M-am uitat peste umăr. 

— Nu vreau niciun fel de violență. 

Şi-a lăsat capul pe-o parte, fără să-şi schimbe nici acum expresia 
feţei. 

— Am înţeles. Pentru binele lui MacFinn, fac cum spui tu. 
Deschide portiera. 

M-am uitat o clipă în ochii ei de nepătruns, căutând un semn de 
înşelăciune, de trădare. Şi dacă ea era ucigaşa? Ştiuse de MacFinn şi, 
într-un fel sau altul, se putea preschimba. Ar fi putut comite crimele 
cu o lună în urmă, ca şi pe cele din ultimele două nopţi. Dar, dacă 
era aşa, de ce, după toate aparențele, fusese gata să se sacrifice ca să 
poată scăpa MacFinn? De ce venise să mă caute? 

Pe de altă parte, MacFinn fusese prins. lar spusele ei din staţia de 
benzină păreau, dintr-o anumită perspectivă, gândite anume ca să 
mă facă să renunţ, să nu mai încerc să-l ajut. Dacă încerca să scape 
de noi amândoi dându-ne pe mâna sistemului judiciar omenesc? 

Mi se învârtea capul de durere şi de oboseală. Eşti paranoic, 
Harry, mi-am spus. Trebuie să ai încredere în cineva, cumva — 
altminteri MacFinn se transformă-n fiară şi Murphy şi-o mulţime 
de alți oameni mor în noaptea asta. Nu prea ai de ales. 

Am deschis portiera şi am coborât amândoi. 

— Ce-ai de gând să faci? am întrebat-o pe Tera. 

În locsă-mi răspundă, femeia cu ochii de culoarea chihlimbarului 
s-a dezbrăcat de pardesiul meu, mi l-a întins şi-a rămas goală şi 
frumoasă în ploaie. 

— Îşi place să-mi priveşti trupul? m-a întrebat. 

— Ai grijă cum răspunzi la întrebarea asta, tipule, a mârâit 

Susan din maşină. 

Am tuşit şi m-am uitat la ea, ferindu-mă să-mi întorc ochii spre 
cealaltă femeie. 

— Da, Tera. Cred că o să meargă de minune. 

— Aşteaptă timp de douăzeci de răsuflări lente. În vocea ei 
se simţea o notă de amuzament. Veniţi să mă luaţi din capătul 
cvartalului. 

S-a răsucit pe călcâiele goale şi a plutit prin întunericul dintre 
două felinare într-un salt grațios. Am urmărit-o încruntat câteva 
clipe, apoi mi-am îmbrăcat pardesiul. 

— Nu e nevoie s-o priveşti cu atâta asprime, a zis Susan. Ea e 
elementul uman emoţionant al poveștii? 

Am tresărit de durere, lipindu-mi braţul rănit de corp, şi m-am 
aplecat ca să-i întâlnesc ochii. 

— Nu cred că face parte din specia umană, am răspuns. 

Pe urmă mi-am îndreptat spatele şi m-am îndepărtat, având 
grijă să nu trec de colţul străzii înainte de a se scurge timpul cerut 
de Tera. Chiar şi după aceea am mers repede, cu mâinile adâncite în 
buzunare şi cu capul aplecat sub răpăiala sumbră, ca un om grăbit 
să se vadă acasă, la adăpost de ploaie. 

Am traversat către locuinţa mea, cu ochii la automobil. 

Poliţaii nu se uitau la mine. Se holbau la pata de lumină dintre 
felinarele din spatele lor, unde Tera se rotea graţioasă într-un soi 
de dans înrudit cu zborul, în ritmul unei muzici pe care n-o auzea 
decât ea. Mişcările aveau un soi de vigoare primitivă, de sexualitate 
brută, emanau o forţă a feminităţii. Se rotea şi fremăta arcuindu-şi 
spatele, oferindu-i ploii reci sânii, iar pielea ei udă lucea şi scânteia. 

M-am împiedicat de bordura din partea opusă şi am simţit cum 
începeau să-mi ardă obrajii în timp ce coboram cu iuţeală treptele 
către apartamentul meu. Am descuiat, am intrat şi am închis uşa 
în urma mea. N-am aprins nicio lumânare, m-am bazat pe buna 
cunoaştere a locului. 

Cele două elixire erau acolo unde le lăsasem, pe masa mea lungă, 
în sticle de plastic. Mi-am înşfăcat rucsacul din nailon de pe podea 
şi le-am aruncat în el. Pe urmă m-am dus în dormitor şi-am luat 
salopeta albastră, cu o fâşie roşie, pe care scria „MIKE” cu litere 


146 / Jim BUTCHER 


groase, deasupra unuia dintre buzunarele de la piept. Ultima oară 
când îmi dusesem Broscuţa Albastră la reparat, mecanicul meu o 
uitase din întâmplare în portbagaj. Am adăugat o şapcă de baseball, 
o trusă de prim-ajutor, o rolă de bandă adezivă, o cutie cu cretă, 
şapte pietre netede dintr-o colecţie pe care-o păstrez în debara, un 
tricou alb şi o pereche de blugi, plus o sticlă imensă cu Tylenol, am 
închis fermoarul rucsacului şi am pornit-o spre ieşire. În ultima 
clipă, mi-am luat toiagul de vrăjitor din colţul de lângă ușă. 

Ceva mi-a trecut în grabă pe lângă picioare, dând buzna afară, 
în noapte, şi aproape că mi-a sărit inima din piept. Mister s-a oprit 
în capul scărilor şi s-a uitat înapoi, către mine, cu iritare în ochii lui 
enigmatici, de motan, apoi a dispărut în întuneric. Am bombănit 
ceva pe şoptite şi am încuiat uşa, apoi am ieşit din nou în stradă, cu 
inima bătându-mi prea repede ca să mă simt în largul meu. 

În mijlocul oazei de lumină din spatele maşinii din care cei doi 
poliţişti în civil ieşiseră şi încercau să-i vorbească de la câţiva paşi 
distanţă, Tera stătea sprijinită pe genunchi şi palme, cu părul ud 
căzut în jurul feţei şi cu buzele întredeschise. Pieptul îi tresălta cu 
putere, dar, după ce o văzusem în acţiune, mă îndoiam că motivul 
era simpla oboseală, ca urmare a dansului. O privelişte atrăgătoare. 
Ochii holbaţi ai celor doi poliţişti erau un fapt mai presus de orice 
îndoială. 

Mi-am încleştat mai tare degetele pe toiag şi pe rucsac şi am 
străbătut din nou strada. Am ajuns în scurt timp la maşina lui 
Susan, iar ea a pornit-o imediat şi a ocolit cvartalul fără nicio vorbă. 
Încă nici nu începuse să-ncetinească în clipa când dintre două 
clădiri a apărut Tera, care-a ajuns lângă automobil dintr-un salt. 
M-am aplecat în faţă, am deschis portiera şi ea a urcat pe locul din 
spate. l-am aruncat hainele suplimentare pe care le luasem, şi ea le-a 
îmbrăcat fără comentarii. 

— A mers, am spus. Ne-a reuşit. 

— Bineînţeles c-a mers, a răspuns Tera. Bărbaţii sunt proşti. 
Rămân cu ochii lipiţi de orice femeie dezbrăcată. 

— Aici are dreptate, a încuviinţat Susan, pe şoptite, şi a demarat 
brusc. Oh, despre asta o să mai vorbim, domnule. Următoarea 
oprire, Investigaţiile Speciale. 

Lângă vechea clădire a secţiei de poliţie din centru, mi-am tras 
şapca de baseball mai tare pe ochi şi am băut elixirul cameleonic. 
N-avea niciun gust şi a început să-mi alunece pe gât zvâcnind şi 
bolborosind, şi a ţinut-o aşa până când mi-a ajuns în stomac. 

I-am lăsat câteva secunde în care să-şi facă efectul şi am prins 
mai bine în mână toiagul de vrăjitor. Deşi stătea cu un capăt într-o 
găleată cu rotile, nu semăna prea mult cu mânerul unui mop. lar eu 
mă îmbrăcasem cu salopetă de un albastru închis, dar îmi era ridicol 
de scurtă. Nu semănam prea mult a om de serviciu. 

Însă aici intra în scenă magia. Dacă elixirul era bun, toţi 
observatorii neglijenţi aveau să mă confunde cu fundalul, aveam 
să fiu o parte din decor, la care nimeni nu s-ar fi uitat de două ori. 
Atâta vreme cât nu eram privit cu prea multă insistenţă, puterea 
licorii n-avea să permită să fiu remarcat, şi astfel aş fi putut ajunge 
la MacFinn, care avea să-mi îngăduie să construiesc în jurul lui un 
cerc, ca să-i împiedic sinele preschimbat să facă prăpăd. 

Fireşte, dacă elixirul nu dădea rezultate, aş fi putut s-o sfârşesc 
studiind interiorul puşcăriei vreme de câţiva ani, dacă nu cumva mă 
sfâşia MacFinn mai întâi. 

M-am străduit să-mi ignor durerea din umăr şi încordarea 
nervoasă a stomacului. Aveam un bandaj nou şi luasem Tylenol, 
aşa că mă simţeam rezonabil de revigorat, adică revigorat în cea mai 
mare măsură posibilă fără să beau elixirul pregătit anume pentru 
asta. 

Dacă organismul meu ar fi putut asimila ambele elixire fără să 
mă simt prea rău ca să mai fiu în stare să merg, l-aş fi băut pe cel 
revigorant imediat ce-mi ajunsese în mână, însă fără cel cameleonic 
nu puteam ajunge la MacFinn. Nu-mi rămânea decât să sper 
c-aveam să-i găsesc o altă întrebuințare. Nu-mi place când mi se 
irosesc eforturile. 

Am aşteptat nerăbdător în ploaie, pentru o clipă sigur că greşisem 
ceva când pregătisem elixirele, care n-aveau să lucreze în niciun fel. 

Şi atunci am simţit cum începea licoarea să-şi facă efectul. 

M-a năpădit un soi de senzaţie de cenuşiu, şi mi-am dar seama, 
cu o tresărire, că toate culorile percepute de mine păleau. A urmat 

un soi de apatie, o moleşeală care mă îndemna să m-aşez undeva 
şi să privesc lumea mergând înainte pe lângă mine, dar, în acelaşi 
timp, mi s-a zbârlit părul de pe ceafă, în semn că elixirul lucra. 

Am respirat adânc şi am urcat scările din faţa clădirii cu găleata 
şi cu „mopul”, am deschis uşile şi am intrat. Umbrele se mişcau şi se 
modificau în mod bizar, toate în nuanţe de cenuşiu, alb şi negru şi, 
pentru o clipă, am avut impresia că eram un figurant de pe platoul 
de filmare pentru Casablanca sau Şoimul Maltez. 

La biroul de la recepţie, o revistă lucioasă era răsfoită de o 
matroană robustă, cu grad de sergent, un portret în nuanţe spălăcite. 
S-a uitat o clipă la mine şi pe uniformă, pe obraji şi în ochi i-au 
apărut pete de culoare. M-a privit cu nepăsare, a respirat zgomotos 
şi şi-a vârât din nou nasul în revista ei. Când atenţia pe care mi-o 
acorda a pălit, i-au pălit şi culorile hainelor, şi pielea. Percepția mea 
se schimba în funcţie de atenţia cu care eram studiat. 

Mi-am simţit faţa lăţindu-se într-un zâmbet victorios. Elixirul 
lucra. Eram în clădire. Nu mai trebuia decât să-mi înfrânez pofta 
de o mică plimbare nocturnă inofensivă. Simplu fapt că eşti în 
stare să faci vrăji te umple uneori de atâta încântare! Pentru câteva 
secunde, aproape că mi-a dispărut durerea, fiindcă savuram cu toată 
sinceritatea efectele speciale. Trebuia să ţin minte să-i spun lui Bob 
ce mult îmi plăcea cum lucra elixirul. 

Am continuat să privesc în podea şi am trecut de sergenta de la 
recepţie, ca orice alt om de serviciu venit să se ocupe de curăţenie 
după încheierea programului. Cu găleata şi „mopul”, am urcat scările 
către celulele de detenţie şi către birourile Echipei de Investigaţii 
Speciale de la etajul al patrulea. Un poliţist a trecut pe lângă mine 
pe scări şi nici măcar nu m-a privit. Şi pielea şi uniforma i-au rămas 
pe de-a-ntregul lipsite de culoare. Am căpătat mai multă încredere 
şi-am început să mă mişc mai repede. Eram efectiv invizibil. 

Nu mai trebuia decât să-l găsesc pe MacFinn, să pătrund cumva 
până la el şi s-o scap pe Murphy, ca şi pe toţi ceilalţi poliţişti de 
monstrul în care urma să se preschimbe noul deţinut — înainte de a 
fi arestat fiindcă încercam s-o fac. 

Şi timpul se împuţina cu iuţeală. 


17 


V-aţi dorit vreodată un almanah, unul aflat la-ndemână? 

Eu mi-am dorit, în noaptea aia. N-aveam idee la ce oră trebuia 
să răsară luna şi n-aveam nici timp să dau o fugă la o bibliotecă sau 
la o librărie. Ştiam că era vorba cam de o oră după apusul soarelui, 
dar învălmăşeala norilor mă împiedicase să remarc momentul exact 
al căderii întunericului. Se petrecuse cu douăzeci de minute în 
urmă? Cu zece? Cu o oră? 

Sau era deja prea târziu? 

Am urcat scările imaginându-mi că eram singur în clădire cu 
MacFinn, după preschimbarea lui. În ciuda mult lăudatelor mele 
cunoştinţe de vrăjitor, cu care făceam paradă, n-aveam idee care 
erau adevăratele sale puteri; totuşi, după ce văzusem cadavrul lui 
Kim, îmi făcusem, cât de cât, o idee. Bob spusese că vârcolacii erau 
rapizi, puternici, practic imuni la magie. Ce puteam face împotriva 
unei asemenea creaturi? 

Nu-mi rămânea decât să mă rog să pot închide cercul în jurul 
lui MacFinn înainte de a afla. M-am uitat în găleată, ca să m-asigur 
că încă mai aveam acolo creta şi pietrele necesare. Nu e neapărată 
nevoie să faci cercul din argint, aur şi din alte minunăţii. În cea 
mai mare parte, e suficient să înţelegi cum canalizează întregul 
ansamblu energiile implicate. Dacă ştii asta, poţi deduce un mod 
de construcţie din materiale mai puţin nobile. Pentru un rezultat 
remarcabil, cei mai pricepuţi vrăjitori n-au nevoie decât de cretă, de 
sare de masă şi de o lingură de lemn. 

Gândurile mi-o luau razna, împrăştiate de panică de parc-ar 
fi fost veveriţe. Nu era bine deloc. Aveam nevoie de atenţie, de 
control, de concentrare. Mi-am iuţit paşii şi am urcat scările cât de 
repede am îndrăznit, până când m-am văzut la etajul al patrulea. 

Uşa Investigaţiilor Speciale era pe coridor, la trei metri distanţă. 
Celulele de detenţie se aflau pe acelaşi coridor, dincolo de colţ, şi 
m-am îndreptat imediat spre ele. 

— Cum adică nu-l puteţi găsi? am auzit-o pe Murphy întrebând 
când am trecut pe lângă uşa biroului. 

— Adică nu-l putem găsi. Oamenii care-i supraveghează 
apartamentul spun c-au stat tot timpul cu ochii pe uşă, dar el a 
intrat şi a ieşit fără să-l fi văzut. 

În vocea lui Carmichael se simțeau oboseala şi frustrarea. 

— Hristoase, Carmichael, a pufnit Murphy. Oare Dresden 
trebuie să-şi facă apariţia în biroul ăsta ca să-i puteţi voi da de urmă? 

Am trecut în grabă de uşa lor şi mi-am continuat drumul. 
Oricât de tentant ar fi fost s-ascult, fără ştirea lor, ce vorbeau despre 
mine, pur şi simplu n-aveam timp. Pe jumătate alergând, mi-am 
împins pe culoar găleata care se legăna pe rotile, scârţâind. 

Nu era surprinzător că arestul se afla dincolo de nişte gratii. 
Exista o uşă zăvorâtă, pe care, dacă n-aveai cheie, ţi-o putea 
deschide paznicul, apăsând pe un buton. Dincolo de ea era un soi 
de anticameră, cu două scaune de lemn alături de un ghişeu cu 
geamul din sticlă antiglonţ. De cealaltă parte a lui stătea gardianul, 
aşezat la biroul său, plictisit, cu ochi puhavi. Între el şi celule se 
afla o altă uşă, de data asta din oţel, cu o ferestruică minusculă. O 
descuia un alt buton de pe biroul lui. 

Cu capul în jos, m-am apropiat de prima uşă, cea cu gratii, şi 
am bătut în ele. Am aşteptat o vreme, dar nu s-a-ntâmplat nimic, 
aşa că am bătut din nou. M-am gândit cât de ironică s-ar fi dovedit 
situaţia dacă acelaşi elixir care-mi permisese să intru nestânjenit în 
clădire l-ar fi împiedicat pe gardianul care trebuia să-mi deschidă 
uşa arestului să mă observe. Am bătut pentru a treia oară în gratii, 
mai tare, cu coada „mopului” meu de lemn. 

A fost nevoie de mai multe bătăi hotărâte ca să-şi ridice privirea 
din revista pe care-o citea, dar în cele din urmă a făcut-o şi s-a uitat 
la mine prin ochelari groși. Culorile i s-au învălmăşit şi s-au întețit 
uşor înainte de a se pierde iarăşi în tonuri de gri. S-a încruntat la 
mine, a aruncat o privire pe un calendar de pe perete, apoi a apăsat 
pe buton. 

Uşa a zumzăit şi eu am deschis-o împingând-o cu găleata pe care 
am împins-o înăuntru, continuând să mă holbez la podea. 

— Săptămâna asta ai venit mai devreme, a zis el, din nou cu 
nasul în revistă. 

— Vineri lipsesc din oraş. Încerc să-mi termin treaba mai 
repede, am răspuns. 

Am încercat s-o fac cu glas monoton, cât mai şters şi mai plicticos 
cu putinţă. Spre surprinderea mea, a sunat exact cum voiam. De 
obicei nu sunt un mincinos şi un actor prea grozav, aşa că elixirul 
era probabil acela care mă adusese pe un nivel mai subtil, mai lipsit 
de sinceritate. Despre Bob trebuie să spun un lucru: e al naibii de 
enervant, dar ştie foarte bine ce face. 

— N-are importanţă. Semnează, a spus gardianul, plictisit, 
împingând spre mine, prin fanta de sub fereastra din plexiglas, o 
foaie de hârtie fixată pe un suport cu clemă şi un pix. 

A-ntors pagina revistei, arătându-mi imaginea în care o femeie 
tânără, cu înfăţişare atletică, făcea ceva improbabil din punct de 
vedere anatomic cu un bărbat tânăr la fel de neverosimil. 

Am ezitat. Cum naiba ar fi trebuit să semnez? Vreau să spun că 
elixirul lui Bob o fi fost bun, dar n-avea să-mi modifice semnătura 
după ce mi-o puneam pe hârtie. Am aruncat o privire spre uşa 
interioară, apoi m-am uitat la ceasul din perete. La naiba. N-aveam 
timp de pierdut aiurea. M-am aplecat asupra formularului de acces 
şi i-am adăugat o semnătură indescifrabilă. 

— Merge totul bine în seara asta? am întrebat. 

Paznicul a pufnit şi şi-a întors revista cu nouăzeci de grade spre 
dreapta. 

— Ar fi mers ca pe roate fără bogătanul pe care l-au adus ceva 
mai devreme. A zbierat o vreme, dar acum s-a liniştit. Probabil e 
dependent de vreun drog. 

A luat suportul cu foaia, s-a uitat la ea cu gândul în altă parte şi 
a agăţat-o în cârligul ei, alături de un grup de monitoare alb-negru. 

M-am aplecat spre ele şi mi-am plimbat privirea de la unul la 
altul. După toate aparențele, fiecare primea semnal de la câte o 
cameră de supraveghere, fiindcă, deşi actorul era de fiecare dată 
altul, redau toate decoruri identice — o celulă mică, poate de doi 

metri şi jumătate pe doi şi jumătate, cu un perete alcătuit din gratii 
şi cu ceilalţi trei netezi, din beton, un pat de campanie, o toaletă 
şi o singură uşă. Cam două treimi din monitoare aveau lipită, în 
colţul din dreapta jos, o fâşie de bandă adezivă opacă pe care fusese 
scris, cu marker negru, un nume, ca, de exemplu, HANSON sau 
WASHINGTON. Le-am trecut în revistă cu o grabă de-a dreptul 
nebunească până ce, într-un colț de jos, l-am descoperit pe cel pe 
care scria MACFINN. M-am uitat pe ecran. Imaginea era ceţoasă, 
cu purici, dar mi-am putut da destul de bine seama ce se întâmplase. 

Încăperea era goală. 

În aer plutea praful. Pererele din bare lipsea, părea să fi fost 
smuls din beton şi lăsat să cadă. Am văzut zdrenţele şortului din dril 
purtat de MacFinn pe podea. 

— Pe clopotele iadului, am înjurat, pe şoptite. 

Pe un alt monitor, de lângă al lui MacFinn, am întrezărit o 
mişcare. Pe banda din partea de jos a ecranului scria MATSON, 
iar un bărbat nebărbierit, în maieu alb şi blugi şi, după cum arăta, 
lihnit de foame, stătea ghemuit patul lui, cu spatele lipit de perete. 
Avea gura deschisă şi muşchii pieptului încordaţi, ca şi cum ar fi 
urlat, dar prin uşa grea, blindată, şi prin pereţii de beton nu se auzea 
nimic. A urmat o altă mişcare, un trup imens, acoperit de blană, a 
trecut prin faţa camerei, ieşind din cadru, iar Matson şi-a ridicat 
brusc braţele slabe, încercând să se apere când ceva uriaş şi rapid a 
trecut printre gratii, spulberându-le aşa cum se întâmplă când trece 
câine voinic printr-un gard putred. 

A urmat o răbufnire de paraziți şi de mişcare violentă, apoi un 
jet de negreală a împroşcat cenuşiul pereţilor şi al podelei, ca atunci 
când agită cineva o sticlă de cola şi lasă apoi lichidul să ţâşnească. 
Silueta imensă a dispărut, lăsând în urmă o păpuşă zdrenţuită şi 
tremurătoare de carne sfâşiată, cu haine îmbibate de sânge. Matson 
s-a holbat la camera de supraveghere, trimiţându-şi spre mine 
implorarea mută din ochii care-şi pierdeau viaţa — apoi şi-a dat 
sufletul cu un ultim spasm. 

Totul durase trei sau patru secunde. 

Cuprins de un soi de fascinaţie morbidă, mi-a plimbat privirea 
asupra celorlalte monitoare. Deţinuţii stăteau încordaţi lângă gratii, 

strigând ceva şi încercând să vadă ce se petrecuse. Mi-am dat seama 
că scena se desfăşurase în afara câmpurilor lor vizuale — nu putuseră 
decât să audă. Nu-l puteau zări pe preschimbatul MacFinn decât 
după ce ajungea în dreptul celulelor lor. 

Dintr-odată îngrozit, îngreţoşat, oripilat şi slăbit, am simţit că 
era greu să articulez cuvinte. Creatura trecuse prin gratiile celulei 
ca şi cum ar fi fost dintr-un plastic ieftin şi ucisese fără milă. M-am 
uitat în ochii morţi ai lui Manson, la masa informă în care i se 
transformaseră măruntaiele, la bucăţile de carne şi os desprinse, care 
fuseseră braţul şi piciorul lui din dreapta. 

Pe stelele cerului, Harry, mi-am spus. Ce naiba cauţi în aceeaşi 
clădire cu fiara asta? 

Pe un alt monitor scena încheiată cu numai câteva secunde 
înainte s-a repetat, un negru în vârstă, pe nume CLEMENT, s-a 
prăbuşit sub greutatea creaturii, a urlat şi a murit. Cele petrecute au 
scos la lumină ceva ancestral, îngropat în mintea mea, spaima că voi 
fi găsit în ascunzătoare, captiv într-un loc îngust, de unde nu exista 
scăpare de colții ucigaşi şi de labele zdrobitoare ale creaturii venite să 
mă devoreze. Aceeaşi parte primitivă, acum dezgolită, a fiinţei mele 
a urlat, a bolborosit ceva de neînțeles şi i-a strigat raţiunii mele să 
fugă, să se răsucească pe călcâie şi să fugă imediat, repede şi departe. 

Dar nu-i puteam da ascultare. Trebuia să fac altceva, să intervin. 

— Uită-te! am exclamat, arătând spre monitor. 

Degetul îmi tremura şi printre buze nu mi-a ieşit decât fantoma 
unei şoapte. Am repetat, împungând monitorul cu degetul şi pe 
jumătate ţipând: 

— Uită-te! 

Paznicul şi-a ridicat privirea, şi-a lăsat capul pe-o parte şi s-a- 
ncruntat. Faţa a început să i se coloreze, dar acum nu mai avea nicio 
importanţă. Am continuat s-arăt spre monitoare şi am încercat să 
m-apropii de ele. 

— Dumnezeule, omule, uită-te, uită-te la ecrane! 

Începusem să ridic tonul, cuprins de panică. M-am îndesat cât 
mai aproape de monitoare, strigând, agitat. 

Ar fi trebuit să ştiu că nu trebuia s-o fac. Vrăjitorii pur şi simplu 
nu se-mpacă nicidecum cu tehnologia — mai ales când inima 

vrăjitorului pulsează ca podeaua unui săli de baschet şi-i tremură 
stomacul. Ecranele s-au umplut brusc de paraziți lăsând să apară 
sporadic imagini uneori inteligibile, alteori nu. 

Paznicul mi-a aruncat o privire scârbită şi s-a-ntors spre ele. A 
strâns nedumerit din ochi preţ de o clipă, în vreme ce moartea unui 
bărbat pe nume MURDOCK se derula în imagini pâlpâitoare, 
prost recepționate. 

— Ce naiba s-a mai întâmplat şi cu chestiile astea? s-a plâns 
paznicul, şi şi-a scos ochelarii ca să şi-i şteargă. La blestemăţiile de 
camere se strică mereu câte ceva. Jur că nu merită banii daţi pe 
reparaţii. 

M-am îndepărtat în mare grabă de ecrane. 

— Mor, am zis. Dumnezeule, trebuie să laşi oamenii să iasă 
înainte de a-i ucide pe toți. 

A dat din cap. 

— Îhî. Mie-mi spui? Asta demonstrează ce deşteaptă e 
municipalitatea, nu? 

M-am holbat la el o clipă, după care şi-a pus din nou ochelarii şi 
mi-a adresat un zâmbet plictisit. Îl vedeam din nou în alb şi negru şi 
probabil că-n ochii lui păream din nou un om de serviciu fără niciun 
haz. Elixirul îmi preschimbase cuvintele în ceva pe care paznicul îl 
putea accepta fără comentarii, făcându-le să sune aidoma zilnicelor 
conversații banale şi anoste pe care le poartă toată lumea în nouăzeci 
la sută din timp. Elixirul era fantastic. Mult, mult prea bun. 

— Uită-te la monitoare! am ţipat, frustrat şi îngrozit. Creatura 
îi omoară! 

— Monitoarele nu te vor împiedica să-ţi faci treaba, m-a asigurat 
el. Îţi deschid uşa. 

Şi, cu asta, a apăsat un buton de undeva, din spatele ferestrei de 
plexiglas, iar uşa blindată care dădea în culoarul cu celule a scos un 
soi de bâzâit şi, cu un pocnet, s-a întredeschis, îndepărtându-se de 
toc cu aproape zece centimetri. 

De dincolo de ea s-au revărsat ţipete, sunete acute, despre 
care n-ai fi crezut că pot ieşi din gâtlejul unui bărbat, încărcate de 
panică şi de spaimă. A urmat un zgomot oribil, de smulgere, un 
protest scrâşnit al metalului, şi unul dintre ţipete a urcat pe o culme 

tremurătoare, violentă — pentru a se pierde apoi într-un amestec 
strangulat de sunete care însemnau sfâşiere, sfărâmare, trosnet, 
gâlgâit şi bufnitură. lar când s-au încheiat, ceva, o creatură mare, cu 
piept cavernos, rezonant, a mârâit dincolo de uşă, la mai puţin de 
trei metri distanță. 

Am aruncat o privire spre paznic, care se ridicase clătinându-se și- 
şi înşfăca arma. Şi-a părăsit postul, deschizând uşa către anticameră, 
probabil ca să vadă ce se întâmpla. 

— Nu! i-am strigat, şi m-am aruncat în uşa blindată. 

Am simţit, mai degrabă decât am văzut, de cealaltă parte a ei o 
creatură care voia să iasă. l-am auzit răsuflarea, mişcarea trupului 
masiv prin aer, şi mi-am proptit umărul în uşă, împingând-o, exact 
când o creatură uriaşă, puternică, şi-a strecurat ceva prin deschiderea 
ei. Marginea uşii blindate, de oţel, a pocnit acel ceva care nu era nici 
mână, nici labă, ci se situa undeva, între ele, având în extremităţi 
gheare negre lungi înmuiate în sânge proaspăt, întunecat. Am auzit 
fiara dincolo de uşă, cu numai zece centimetri de metal între ea 
şi mine, mârâind cu o furie şi cu o ură în stare atât de pură încât 
îndurerau auzul. 

Pe urmă a-nceput să-mpingă. 

A făcut-o mai întâi şovăind, de probă, dar, cu toate că 
m-am încordat din toate puterile, m-a mişcat cu vreo treizeci de 
centimetri, cu cizmele alunecându-mi pe mozaicul podelei. Mâna- 
labă a reapărut, înfigându-şi ghearele în placa de oţel pocnită brusc 
şi luată în stăpânire pentru a o mişca într-o parte şi-ntr-alta, cu o 
furie nebună. 

— Ajută-mă! i-am strigat paznicului, străduindu-mă să-nchid 
ușa cu forța. 

Omul m-a privit nedumerit o clipă, apoi s-a umplut de culoare. 

— Tu?! a exclamat. Dumnezeule! Ce se petrece? 

— Ajută-mă să-nchid uşa asta, sau suntem morţi amândoi, am 
mârâit, continuând să-mping cu toată forţa pe care mi-o puteam 
aduna. 

De cealaltă parte, vârcolacul s-a aruncat în ea, folosindu-și 
întreaga greutate, exact în clipa când se repezea paznicul să m-ajute. 

Uşa s-a deschis cu o bufnitură, azvârlindu-mă ca pe-o păpuşă 

pe lângă paznic, care s-a repezit împleticindu-se dincolo de cealaltă 
ușă, spre locul lui din spatele pupitrului cu butoane, şi a căzut pe 
podea. Eu m-am izbit cu partea de sus a spatelui de gratiile uşii 
către culoar, şi din umăr mi-a izvorât brusc un val de imensă durere. 

A urmat un mârâit, şi creatura care fusese Harley MacFinn 
a trecut pragul. Vârcolacul e lup în aceeaşi măsură în care e un 
velociraptor pasăre — concepţie de bază comună, rezultate finale 
total diferite. Avea peste un metru şaizeci până la partea de sus a 
umerilor încovoiaţi. Care erau mai laţi decât ai unui lup obişnuit, ca 
şi cum unui animal normal i s-ar fi adăugat vreo două sute cincizeci 
sau chiar trei sute de kilograme de muşchi. Blana era aspră, bogată, 
neagră ca noaptea, mată cu excepţia locurilor unde lucea de sânge. 
Urechile ciulite, zdrenţuite pe margini, erau îndreptate înainte. 
Avea botul prea larg pentru orice creaţie firească a naturii, cu o 
mulţime de dinţi, ochii arzători ai lui MacFinn în nuanţe de gri, şi 
îl acopereau din cap până-n picioare pete de sânge pe care-l vedeam 
negru din pricina elixirului. Membrele erau disproporţionate, deşi 
n-aş fi putut spune dacă mi se păreau prea lungi sau prea scurte 
— erau pur şi simplu nepotrivite. Întreaga înfăţişare a creaturii era 
nefirească, mustea de răutate, de ură şi de furie, şi aura forţei sale 
supranaturale îmi îndurera dinţii şi-mi zbârlea părul. 

A intrat, privirea monocromă i-a alunecat pe lângă mine, apoi 
s-a-ntors la stânga cu o graţie infernală şi s-a repezit la paznic. 

Omul a avut noroc. În timp ce se sălta în picioare, şi-a ridicat 
privirea, a văzut oroarea cu colţi şi s-a ghemuit instinctiv, cu un 
spasm. Reacţia l-a scos cu câţiva centimetri în afara traiectoriei 
vârcolacului. S-a grăbit să se retragă târâş în spatele pupitrului său, 
unde nu-l mai puteam vedea. 

Vârcolacul s-a întors şi l-a urmărit, încetinit de umerii săi aţi, 
strecuraţi cu greutate prin spaţiul îngust dintre perete şi pupitrul pe 
care l-a curbat spre exterior. Paznicul s-a ridicat cu o armă în mână, 
a luat o poziţie de tragere demnă de laudă şi a golit încărcătorul în 
ţeasta vârcolacului într-un interval de vreo trei secunde, umplând 
mica anticameră cu un zgomot de tunet şi stârnind ţipetele 
deţinuţilor din celule. 

Monstrul a continuat să-nainteze. Gloanţele nu l-au deranjat 

mai mult decât e deranjat un luptător profesionist când îl izbeşte în 
frunte o muscă. Şi-a săltat capul în timp ce omul ţipa: 

— Nu, nu, nu, nununununununu! 

Apoi a căzut asupra lui, sfâşiindu-l cu ghearele şi cu dinţii. 
Paznicul a-ncercat să se răsucească, să fugă deşi n-avea unde fugi, 
iar creatura i-a înfipt colții în şale, împroşcând cu sânge. Omul a 
urlat şi s-a agăţat cu disperare de consolă, dar vârcolacul l-a făcut să 
se desprindă scuturându-şi cu putere capul de la stânga la dreapta şi 
l-a azvârlit pe podea, în spatele ei. 

Nu l-am văzut murind. Dar am văzut cum ţâşnea sângele peste 
umerii încovoiaţi şi noduroşi ai creaturii, mânjind pereţii şi plafonul. 
l-am mulțumit cerului în tăcere când stacojiul a opacizat fereastra 
de plexiglas, deja deformată. 

În clipa aceea, când durerea paralizantă îmi străpungea umărul, 
iar prizonierii îngroziţi strigau, cerşind îndurarea lui Dumnezeu sau 
pe-a lui Allah, am remarcat că vacarmului i se adăugase un zgomot 
nou. Când se sprijinise de consolă, paznicul declanşase alarma, care 
urla cu entuziasm. Poliţaii aveau să sosească în goană, iar Murphy 
avea să-şi facă apariţia printre primii. 

Vârcolacul continua să sfâşie trupul paznicului, iar eu speram 
că bietul om murise deja, scăpând de suferință. Pentru mine, cea 
mai bună soluţie ar fi fost să intru în zona de detenţie, să-nchid uşa 
blindată în urma mea şi să sper că monstrul avea să plece în restul 
clădirii. În arest aş fi avut timp să pun la punct o barieră, ceva care 
să-l împiedice să treacă prin uşă sau prin pereţi ca s-ajungă la mine şi 
la deţinuţi. Acolo m-aş fi putut apăra, aş fi putut aştepta dimineaţa 
fiind aproape sigur că aveam s-o văd. Era un plan inteligent. Asta ar 
fi trebuit să fac ca să-mi asigur supraviețuirea. 

Însă eu m-am întors spre toiag şi spre partea opusă a încăperii, 
cu braţul întins. 

— Vento servitas, am şuierat, silindu-mă să-mi canalizez spre 
exterior voinţa concentrată, şi un curent de aer stârnit brusc mi-a 
adus toiagul, închizând în acelaşi timp uşa blindată şi oferindu-le 
deţinuţilor captivi firava ei protecţie. 

Mi-am prins toiagul în mâna întinsă şi m-am întors spre uşa cu 
gratii care mă ţinea închis în anticameră, cu vârcolacul. 

Am înfipt toiagul între gratii şi am apăsat, ca şi cum aş fi vrut 
să le îndepărtez una de cealaltă. Dacă n-ar fi fost vorba decât de 
lemn şi de muşchii mei, de un asemenea efort s-ar fi ales praful. 
Însă toiagul unui vrăjitor e o unealtă care-l ajută să aplice nişte 
forţe, să le manipuleze, să le manevreze după bunul său plac. Aşa 
că n-am apăsat în toiag numai cu toată greutatea trupului meu, ci 
şi cu întreaga mea voinţă, cu întreaga mea putere de concentrare, şi 
m-am străduit să-mi multiplic forța cu care acţionam asupra barelor. 

— Forzare, am şuierat. Forzare. 

Metalul a-nceput să se tensioneze şi să se curbeze. 

În spatele meu, vârcolacul a-nceput să se-agite cu furie. Am 
auzit plexiglasul spărgându-se şi am aruncat o privire peste umăr. 
Neînsemnata protecţie pe care mi-o oferea elixirul a dispărut şi 
câmpul vizual mi-a fost inundat de culoare. Botul negru al creaturii 
a căpătat o culoare mai caldă, un maroniu închis, mânjit cu stacojiu. 
Colţii erau o combinaţie între acelaşi stacojiu şi culoarea fildeşului. 
Ochii i s-au colorat într-o nuanţă de verde strălucitoare. Ferocitatea 
privirii a trecut dincolo de magia elixirului şi s-a concentrat asupra 
mea cu o intensitate care mi-a făcut toate instinctele să strige că 
moartea era acolo, că se pregătea să-mi sfâşie gâtul şi să-mi spintece 
trupul. 

— Forzare! am strigat, împingând în baston cu toate puterile. 

Barele s-au curbat la mijloc, dând naştere unei deschideri cu 
lăţimea de vreo treizeci de centimetri şi de două ori mai lungă. Consola 
s-a făcut ţăndări când a trecut prin ea vârcolacul, împroşcându-mă 
cu resturile ei şi umplându-mă de tăieturi minuscule, dureroase. 

M-am avântat prin deschizătură fără să mă sinchisesc de umărul 
rănit, conştient numai că fiara era în spatele meu. Trupul mi s-a 
strecurat cu mai multă graţie decât aş fi fost în stare în circumstanţe 
care n-au nimic în comun cu panica, aproape ca şi cum m-ar fi 
purtat valul de aer din faţa creaturii. Şi pe urmă ceva mi s-a închis 
peste laba piciorului stâng şi pur şi simplu am încetat s-o mai simt. 

Am căzut imediat pe podea, izbind-o cu bărbia destul de tare ca 
să-mi muşc limba până la sânge. M-am uitat peste umăr şi am văzut 
vârcolacul cu una dintre cizmele mele în bot şi capul lat îndesat şi 
înţepenit în deschiderea dintre gratii. Îşi smucea trupul înainte şi 

înapoi, dar labele pline de sânge îi alunecau în dreapta şi-n stânga 
pe podeaua de mozaic. Incredibila lui forţă nu-i era de niciun folos 
în lipsa punctului de sprijin necesar ca să poată trece prin gratii de 
parcă ar fi fost din hârtie. 

M-am auzit scoțând sunete disperate, animalice, cuprins 
de panică şi zvârcolindu-mă. Alarma suna acum în jurul meu, 
pretutindeni, şi auzeam strigăte şi paşi apropiindu-se în fugă. De 
lângă capetele barelor cădea praf şi vedeam cum, deşi nu se putea 
propti bine pe picioare, vârcolacul le smulgea încet din locaşurile 
lor. 

Mi-am răsucit laba piciorului într-o parte şi într-alta, cu mintea 
plină de imagini oribile, în care nu mai aveam nimic sub gleznă. 
Apoi mi-am luat avânt şi am înaintat cu vreo doi metri. Mi-am 
privit piciorul şi am zărit un ciorap pătat de sânge înainte de a mă 
ridica şi de a mă repezi să-mi iau toiagul. 

În urma mea, vârcolacul a urlat de ciudă şi a-nceput să se 
smucească în toate părţile. Probabil că scăpase de o bună parte din 
sângele de pe labe, fiindcă a smuls peretele de gratii în două secunde 
şi s-a repezit la mine. 

Mi-am recuperat toiagul din lemn de frasin şi, cu el în faţă, 
m-am răsucit să-nfrunt creatura, înţepenindu-mi bine picioarele pe 
podea. 

— 'Tornarius! am strigat, cu voce tunătoare, înălţând toiagul, iar 
creatura s-a năpustit, gata să-şi prăvălească asupra mea toată forţa 
trupului masiv. 

Voiam să-i reflect întreaga putere şi întreaga inerție, îndreptându- 
le asupra ei, forţă egală cu masa înmulțită cu acceleraţia et cetera, 
dar îi subestimasem limitele şi diferența am suportat-o amândoi. 
Creatura s-a izbit, în aer, de o forţă solidificată ca barieră invizibilă, 
care i-a anulat inerția şi a trântit-o pe podea. 

Însă o forță aproximativ egală a acţionat şi asupra mea — iar eu 
eram, probabil, de cinci ori mai uşor decât vârcolacul. Am zburat, 
cu spatele înainte, ca o floricică de porumb luată de o pală de vânt 
neaşteptată, până în colţul unde îşi schimba culoarul direcţia, 
ducând către Investigaţiile Speciale. Din fericire, m-am lovit mai 
întâi de podea, am ricoşat, m-am rostogolit şi m-am izbit în cele 

din urmă de perete, recunoscător fiindcă mă oprisem şi cu durere în 
tot trupul. În timpul tumbei în pierdusem toiagul. Simţeam răceala 
mozaicului lipit de obraz. 

L-am zărit pe vârcolac revenindu-şi, concentrându-şi privirea 
arzătoare asupra mea, apoi luând-o la fugă pe coridor. Durerea 
era atât de puternică încât nu puteam aprecia frumuseţea pură a 
creaturii, sălbăticia ei, graţia mai presus de fire, iuţeala mişcărilor. 
Era vânătorul perfect, ucigașul perfect, rapid şi puternic, necruţător 
şi letal. Nu era de mirare că pierdusem lupta cu o ființă atât de 
magnific de primejdioasă. Nu-mi plăcea să părăsesc lumea, dar 
cel puţin nu fusesem înfrânt de vreun trol nemernic sau de vreun 
vampir arțăgos, cu crize de anxietate. Şi-aveam de gând să privesc 
creatura în față. 

Am tras în piept ceea ce trebuia să fie ultima mea răsuflare, 
fixând cu ochi mari vârcolacul care se năpustea asupra mea. 

Aşa că am văzut-o cât se putea de clar pe Murphy coborându-şi 
către mine privirea de un albastru limpede precum cristalul, care mă 
ţintuia prin ceea ce mai rămăsese din efectul elixirului. M-a săgetat 
cu asprime şi s-a postat între mine şi monstru, în poziţie de tragere, 
înălțându-şi arma într-un gest inutil de apărare. 

— Murphy! am urlat eu. 

Şi fiara a ajuns la noi în clipa următoare. 

M-am străduit să-mi fac trupul paralizat să reacționeze, să mă 
ridic, să dezlănţui fiecare dram de magie de care puteam dispune ca 
s-o apăr de Murphy, fără să mă sinchisesc de consecinţe. 

N-am fost în stare. 

Vârcolacul gonea pe coridor, mai repede decât aş fi crezut 
vreodată că putea să se mişte ceva atât de masiv. Ghearele i se- 
nfigeau în dalele de mozaic ca-n argilă moale. În jurul lui se 
cutremurau pereții, ca şi cum simpla sa prezenţă ar fi fost de-ajuns 
ca să şubrezească realitatea. Saliva i se prelingea din bot înspumată şi 
pătată de sânge, iar în ochii verzi îi sticlea o furie infernală. 

Murphy n-avea mai mult de un metru cincizeci şi cinci, aşa că 
vârcolacul o depășea în înălţime şi ochii lui erau la acelaşi nivel cu 
ai ei. Purta din nou blugi, bocanci, o cămaşă de flanel cu mânecile 
suflecate până deasupra coatelor şi o basma în jurul gâtului. Nu se 
fardase şi nu-şi pusese bijuterii şi, fără cercei, lobii urechilor îi păreau 
bizar de golaşi şi de vulnerabili. Scurt şi ciufulit, părul îi atârna până 
sub frunte şi, când a ridicat arma, şi-a împins buza de jos în afară şi a 
suflat, îndepărtându-şi bretonul din faţa ochilor. Când vârcolacul a 
ajuns la zece metri distanţă, a început să tragă — inutil. Creatura nu 
se sinchisise nici măcar de gloanţele trase în ţeasta ei de la o distanţă 
mult mai mică. 

În clipa aceea m-au frapat trei lucruri. 

În primul rând, arma lui Murphy nu era obişnuitul Colt 
semiautomat, de mare calibru, pe care-l avea de obicei asupra ei. 
Era mai mică, mai lucioasă, cu lunetă. 

În al doilea rând, focurile de armă au răsunat scut, tăios, phiu, 
phiu, phiu, în loc de mult mai obişnuitul pac, pac, pac. 

În al treilea rând, când primul glonţ l-a nimerit în piept, a curs 

sânge, şi vârcolacul s-a clătinat şi s-a încovoiat, ca şi cum ar fi fost 
surprins. Pe urmă, când al doilea şi al treilea glonţ i s-au înfipt în 
piciorul din faţă, laba i-a alunecat şi s-a poticnit. A mârâit, şi-a 
folosit inerția ca să-şi schimbe direcţia, şi-a lăsat capul în jos şi s-a 
repezit în perete, spărgându-l şi ajungând în încăperea alăturată. 

Eu şi Murphy am rămas pe coridorul îmbâcsit de praf, cu alarma 
urlând a jale în fundal. Ea s-a lăsat să cadă lângă mine. 

— Şi eu, care i-am spus mătuşii Edna că n-o să am niciodată ce 
face cu cerceii ăştia, a murmurat. Hristoase, Dresden, eşti plin de 
sânge. Cât de grav e? 

I-am simţit mâna alunecând în interiorul salopetei mele albastre, 
printr-o ruptură imensă, pe care n-o observasem până atunci, şi 
palma ei mi s-a plimbat pe piept şi pe umeri, convingând-o că nu- 
mi fusese atinsă nicio arteră. 

— Apropo, eşti arestat. 

— Sunt OK, sunt OK, am gâfâit, după ce mi-am recăpătat 
răsuflarea. Ce naiba s-a-ntâmplat? Cum ai făcut asta? 

Murphy s-a ridicat în picioare, şi-a luat arma, a săltat-o până la 
jumătatea distanţei către poziţia de tragere şi s-a apropiat tiptil de 
gaura din peretele traversat de vârcolac. De undeva, din încăperea 
alăturată, se auzea că erau distruse obiecte, bufniturile se amestecau 
cu mârâituri furioase. 

— Ai dreptul să nu spui nimic. Tu ce crezi că s-a-ntâmplat, 
idiotule? i-am citit raportul. Îmi fac singură muniţia pentru 
competiţiile de tir, aşa că azi-noapte am avut grijă să-mi fac gloanţe 
de argint. Dar nu sunt decât de calibrul douăzeci şi doi, aşa că va 
trebui să-i trag unul în ochi ca să-l lichidez. Dacă poate fi omorât 
astfel. 

— Douăzeci şi doi? m-am mirat, cu răsuflarea încă tăiată. N-ai 
putut să le faci de treizeci şi opt sau de patruzeci şi patru? 

— Nemulţumire şi văicăreală, a ripostat ea, mârâind. Ai dreptul 
la un avocat. Nu-mi fac gloanţe pentru luptă, n-am tot ce trebuie 
pentru calibre mari. Mulţumeşte-te cu ceea ce există. 

M-am ridicat cu greu în picioare şi m-am sprijinit de perete, 
lângă gaura zdrenţuită. De pe coridor se auzea zgomot de paşi, se 
apropiau de noi în fugă. 

— Nu-mi vine să cred că m-arestezi. Ce e dincolo de peretele 
ăsta? 

— Arhive, mi-a răspuns ea, aducându-și pistolul în dreptul 
găurii. O grămadă de birouri cu registre vechi şi de computere. 
Toţi cei care lucrează acolo au plecat acasă de câteva ore. Cum 
reacţionează creatura asta la gaz lacrimogen? 

— Împroaşc-o cu el şi pe urmă-ţi spun, am bombănit, şi ea mi-a 
aruncat o privire cruntă. 

— Dresden, stai jos până când te pot închide undeva unde-o să 
fii în siguranţă şi chem un doctor să se ocupe de tine. 

— Murph, asculţi ce spui? Suntem blocaţi în aceeaşi clădire cu 
una dintre cele mai cumplite creaturi care există, iar tu continui să- 
ncerci să m-arestezi. Încearcă să priveşti în perspectivă. 

— Dormi cum ţi-ai aşternut, nemernicule. Murphy a ridicat pe 
urmă vocea, fără să-şi ia ochii de la gaura din perete. Carmichael! 
Vino încoace! Vreau patru oameni la uşile Arhivei şi pe ceilalţi aici, 
cu mine. Rudolph, vino să-l iei pe Dresden şi să-l duci în birou, să 
nu ne-ncurce. Mi-a privit cu asprime încheieturile mâinilor, de care 
încă mai atârnau cătuşele puse de ea cu o noapte înainte. Hristoase, 
Dresden, ce s-a-ntâmplat cu tine şi cu cătuşele mele? 

Pe coridor s-a revărsat un val de poliţişti — mai ales tipi în civil, 
de la Investigaţiile Speciale. Unii aveau pistoale, iar alţii puşti cu aer 
comprimat, pentru înăbuşirea revoltelor. Mi s-a-nceţoşat vederea, 
oscilând între tonuri de gri şi gama completă a culorilor, în timp 
ce-mi zvâcneau nervii, întărâtaţi de adrenalină. Probabil că-ncepea 
să dispară efectul elixirului; oricum, cele mai multe şi-l pierd după 
vreo două minute. 

M-am trecut în revistă. Dinţii vârcolacului îmi crestaseră laba 
piciorului prin cizmă. Mă durea, iar sângele îmi îmbibase ciorapul. 
Dacă mă puneam în mişcare, aveam să las pe podea urme roşii. Îmi 
muşcasem limba şi simţeam gustul sângelui, ar fi trebuit să-l scuip 
sau să-l înghit. L-am înghiţit. Fără comentarii, vă rog. Cea mai mare 
parte a spatelui îmi era amorţită, iar cealaltă mă durea al naibii de 
tare. Şi fireşte că umărul rănit îmi pulsa cu atâta violenţă încât abia 
mă puteam ţine pe picioare. 

— Ticălosul ăla mi-a mestecat bunătate de cizmă, am bombănit 

şi, nu ştiu din ce motiv, propria mea afirmaţie mi s-a părut incredibil 
de amuzantă. 

Poate văzusem prea multe pentru o singură seară, dar, indiferent 
care-ar fi fost cauza, am izbucnit în hohote de râs, gâfâind printre 
ele. 

Carmichael m-a tras înapoi. Extenuarea şi încordarea îi înroşiseră 
faţa rotundă şi cravata cu pete de mâncare îi atârna, largă, în jurul 
gâtului. M-a dat în grija unui poliţist tânăr, arătos, pe care nu l-am 
recunoscut. Probabil nou în echipa de Investigaţii Speciale. M-am 
sprijinit de el şi am continuat să râd, incapabil să mă opresc. 

— Du-l în birou, Rudolph, a zis Carmichael. Ţine-l acolo, la 
adăpost. Îi aducem un doctor imediat ce luăm lucrurile sub control. 

— Iisuse Hristoase! a exclamat novicele, cu ochii mari şi cu părul 
lui negru, scurt, pudrat cu praf de tencuială. Avea vocea crispată, 
încărcată de panică, şi, în ciuda tinereţii sale, gâfâia de două ori 
mai tare decât veteranul Carmichael. Ai văzut pe monitoarele de 
supraveghere, nu? Ce i-a făcut creatura sergentului Hampton? 

Carmichael l-a înşfăcat de pieptul cămăşii şi l-a zgâlţâit. 

— Cască bine urechile, bobocule, i-a spus, cu voce aspră. E încă 
aici, în libertate, aşa că ne poate da gata şi pe noi la fel de repede ca 
pe Hampy. Iacă-ţi fleanca şi execută ordinele! 

— D...da, a răspuns Rudolph. Şi-a îndreptat spatele şi-a început 
să se-ndepărteze de arhive, trăgându-mă după el cu o smucitură. 
Oricum, tipul ăsta cine e? 

Carmichael m-a măsurat cu o privire aspră. 

— E ăla care ştie. Dacă-şi revine şi spune ceva, ascultă-l. 

Pe urmă a luat una dintre puştile cu aer comprimat şi s-a 
îndreptat cu paşi apăsaţi spre locul unde Murphy se pregătea să 
conducă un grup de poliţişti prin gaură, în căutarea vârcolacului. 
Le dădea instrucţiuni, pentru cazul în care ea ar fi fost scoasă din 
luptă: unul dintre ei trebuia să-i ia pistolul şi să-ncerce să-i tragă 
creaturii un glonţ în ochi. 

Pe jumătate târându-mă, bobocul m-a condus dincolo de cotul 
coridorului şi apoi mai departe, către biroul Investigaţiilor Speciale. 
Am chicotit în tot acest timp, cu ochii la picioarele mele şi la şirul 
de urme însângerate din spatele meu. Ceva mă sâcâia, dincolo de 

nebunie şi de râs, undeva, unde un colț sfios şi raţional al minţii 
mele aştepta cu răbdare să se îndrepte atenţia conştientului meu 
către o idee importantă, pe care-o separase. Era ceva despre sânge. 

— Nu e real, psalmodia Rudolph, din mers, pentru sine însuşi. 
Nu e real. Iisuse Dumnezeule, nu e decât un truc pentru novici. O 
farsă. Asta trebuie să fie. 

Duhnea, avea un miros stătut, de transpiraţie şi de spaimă, şi 
tremura îngrozitor. Îi simţeam tremurul în braţul de care mă ţinea. 

Cred că groaza lui m-a ajutat să văd dincolo de isteria mea, 
s-o înfrâng, să-mi regăsesc controlul. Tânărul m-a tras în biroul 
Investigaţiilor Speciale, şi m-am împiedicat de canapeaua veche, 
desfundată, aflată chiar lângă intrare. M-am străduit să-mi recapăt 
răsuflarea în vreme ce bobocul, după ce-a trântit uşa, a-nceput să 
măsoare locul cu pasul, cu ochii bulbucaţi şi respirând şuierat, cu 
greutate. 

— Nu e real, a spus. Dumnezeule, aşa ceva nu e cu putinţă. 

— Hei, am reuşit să articulez, un minut mai târziu, făcând 
eforturi ca să ignor tot ce mă răvăşea — lacrimi, vânătăi, poate o 
luxaţie sau chiar două, fiorul rece care mă străbătea când starea de 
şoc ameninţa să mă reia în stăpânire, coastele care mă dureau de 
prea mult râs şi tot restul. 

Bobocul nu m-a auzit. 

— Hei, Rudy, am repetat, cu glas ceva mai puternic, şi puştiul 
şi-a îndreptat privirea spre mine, părând uluit fiindcă vorbisem. 
Apă, am adăugat. Trebuie să beau puţină apă. 

— Apă, da, a zis el, s-a răsucit pe călcâie şi s-a dus la dozator 
aproape alergând. 

Mâinile îi tremurau atât de tare încât a strivit primele două 
pahare conice, de hârtie, luare din distribuitor, dar a reuşit să-l 
umple pe al treilea. 

— Eşti tipul ăla. Şarlatanul. 

— Vrăjitorul, l-am corectat, cu vocea scrâşnindu-mi. Harry 
Dresden. 

— Dresden, exact, a zis el, şi mi-a adus paharul de hârtie. 

L-am luat şi mi-am aruncat tot lichidul în faţă. Era un şoc 
rece, un alt şoc menit să mă readucă de pe tărâmul chicotelilor şi 


166 / Jim BUTCHER 


a zvâcnirii terminaţiilor nervoase, şi m-am agăţat cu disperare de 
fiecare fărâmă de rațiune. Pe urmă i-am înapoiat paharul. 

— Încă unul, ca să-l beau. 

S-a uitat la mine de parcă m-ar fi crezut nebun (şi cine-ar putea 
spune că nu eram, ei?) şi s-a dus să-mi umple un alt pahar cu apă. 
Am băut cu lăcomie şi-am început să-mi ordonez ideile. 

— Sânge, Rudy, am zis. E ceva legat de sânge. 

— Dumnezeule, a gâfâit el, cu albul ochilor sticlos. Hampton 
era plin de sânge. Sânge în toată încăperea, împroşcat pe plexiglas 
şi pe camera de supraveghere. Sânge, blestematul ăla de sânge era 
peste tot. Ce naiba e creatura aia? 

— Încă un reprezentant dur al răului. Dar sângerează, am 
adăugat. 

M-am agăţat de idee şi în creier mi s-a stârnit un vârtej, 
aducându-mă la o concluzie importantă. 

— Sângerează. Murphy l-a împuşcat şi i-a ţâşnit sângele, a 
împroşcat podeaua. 

Am sorbit apa rămasă şi m-am ridicat. 

— Sângerează, şi eu pot să-l prind. 

Am ridicat pumnul, l-am agitat sfidător deasupra capului şi am 
trecut cu paşi mari pe lângă uluitul Rudolph. 

— Hei, a murmurat. Poate-ar fi mai bine să stai jos. N-arăţi prea 
bine. Şi, cumva, eşti totuşi încă arestat. 

— Acum nu pot fi arestat. N-am timpul necesar. 

Am înaintat de-a lungul şirului de compartimentări şi de birouri 
până am ajuns în încăperea ocupată de Murphy. Era mică, cu pereţi 
din panouri ieftine, de lemn, şi cu o uşă veche, de lemn şi ea, dar 
însemna mai mult decât avea oricine altcineva din acel departament 
defavorizat. În locul plăcuței identificatoare de pe toate celelalte uşi 
din clădire, pe a ei trona un dreptunghi de hârtie lipit cu bandă 
adezivă, ca suport pentru o înşiruire de majuscule caligrafiate îngrijit, 
cu cerneală neagră, pentru a alcătui cuvintele: „LOCOTENENT 
KARRIN MURPHY, INVESTIGAȚII SPECIALE”. Mai marii 
poliţiei refuzau achiziţionarea unei plăcuţe cu numele şefului 
echipei de Investigaţii Speciale, ca mod de a-i reaminti acestuia că 
n-avea să-şi ocupe poziţia destul de multă vreme ca să i se acorde 

vreo importanţă. Mai jos de bucata de hârtie fusese plasată, pieziş, o 
etichetă autocolantă pe care scria: „NEPOFTIŢII VOR FI UCIŞI 
ŞI MÂNCAŢI. 

— Sper că nu şi-a lăsat computerul deschis, am murmurat, 
intrând în biroul ei. 

Mi-am rotit privirea în jurul micului spaţiu perfect ordonat 
şi m-am grăbit să-mi recuperez bagheta distrugătoare, brăţara, 
amuleta, arma de foc şi celelalte obiecte pe care le avusesem asupra 
mea în momentul arestării şi care ajunseseră pe masa de lucru, lângă 
computer. Acesta din urmă era deschis. Monitorul a tuşit când mi-a 
trecut mâna prin apropierea lui, apoi s-a înălţat un norişor de fum, 
urmat de o scânteie strălucitoare, undeva, în carcasa de plastic a 
PC-ului propriu-zis. 

Am tresărit, mi-am adunat lucrurile, mi-am pus cu degete 
tremurătoare brăţara-scut, mi-am trecut peste cap lănţişorul 
pentagramei care-mi era amuletă, mi-am îndesat pistolul în 
buzunarul salopetei şi am strâns cu fermitate bagheta distrugătoare 
în mâna dreaptă, fiindcă partea dreaptă a corpului emite energiile. 

— N-ai văzut nimic, Rudy. OK? 

Uluit, bobocul se holba la mine şi la computerul fumegător. 

— Ce-ai făcut? 

— Nimic. Nu m-am apropiat de birou şi n-am făcut absolut 
nimic, asta e povestea mea şi mi-o menţin până-n pânzele albe, am 
bombănit. Ai luat paharul ăla de hârtie? Bun. Nu mai am nevoie 
decât de-un animal împăiat. 

S-a holbat din nou la mine. 

— Ce... ce-ai spus? 

— Un animal împăiat, omule! am zbierat. Nu deranja un 
vrăjitor când îşi pregăteşte vrăjile! 

Am râs pe înfundate, riscând să redeclanşez, cu toată forţa, isteria 
care continua să pândească într-un cotlon al fiinţei mele, aşa că i-am 
barat calea încruntându-mă cu ferocitate. Sărmanul Rudolph a fost 
martorul succedării celor două expresii, a pălit ceva mai mult şi a 
făcut vreo doi paşi înapoi, îndepărtându-se de mine. 

— Ascultă, am spus. Carmichael încă mai are câteva jucării în 
birou, nu? Ştii, pentru copiii care-şi aşteaptă părinţii. 

Asa răspuns bobocul. Eu, ăă... 

Mi-am fluturat bagheta distrugătoare. 

— Du-te să vezi! 

Aici, puştiul ar fi putut probabil apela la orice scuză, dar părea 
suficient de dornic să-mi asculte instrucţiunile. S-a răsucit pe călcâie, 
a dat buzna în încăperea principală şi a-nceput să caute cu frenezie 
în birourile descuiate. 

Am ieşit şi eu, şchiopătând, şi am aruncat o privire peste umăr, 
la urmele însângerate lăsate de ciorapul meu pe mocheta gri. Pe 
măsură ce pierdeam sânge, mi se făcea tot mai frig. Rana nu era 
gravă, dar se afla la extremitatea de jos a trupului meu de o înălțime 
considerabilă şi, dacă nu reuşeam să opresc sângerarea cât de curând, 
aş fi putut avea probleme. 

Trebuia să m-aplec şi să mă uit cu mai multă atenţie la piciorul 
meu rănit, dar, când am dat s-o fac, m-am clătinat şi m-am împleticit 
într-un mod de-a dreptul periculos, drept care m-am gândit că 
era de preferat s-aştept până când o putea face altcineva. Mi-am 
îndreptat spatele şi am respirat de mai multe ori adânc. 

Toată povestea mă sâcâia, lipsea o verigă, dar să fiu al naibii 
dacă-mi dădeam seama care. 

— Încă n-ai găsit animalul, Rudy? am strigat. 

Mâna bobocului a ieşit dintr-un compartiment minuscul, 
ţinând un căţel Snoopy de pluş. 

— Ăsta e bun? 

— Perfect! am exclamat, încântat şi ameţit. 

Iar în clipa următoare s-a dezlănţuit iadul. 

De pe coridor s-a auzit un urlet pe care nu l-ar fi putut scoate o 
fiinţă omenească, plin de atâta ură şi furie demenţială încât mi s-a- 
ntors stomacul pe dos şi mi s-au cutremurat măruntaiele. Au urmat 
focuri de armă, nu distincte, ci ca un tunet neîntrerupt. Gloanţele 
au trecut prin zid şi-au spart două geamuri din biroul Investigaţiilor 
Speciale. 

Îmi simţeam sfârşitul aproape, eram epuizat şi pe jumătate 
nebun de spaimă. Mă durea tot corpul. Mi-era imposibil să mă 
concentrez ca să-i pot ţine piept monstrului, nu aveam nici forţa 
necesară. Ar fi fost mai simplu să fug, să-mi fac un plan şi să mă- 
ntorc odată ce-aveam să mă simt mai puternic. Mi-aş fi putut lua 
revanşa. E greu să-nfrângi un vrăjitor care-şi cunoaşte duşmanul şi e 
pregătit să-l înfrunte. Era cel mai inteligent mod de acţiune. 

Numai că n-am fost niciodată renumit pentru modul meu 
raţional de abordare a problemelor. Am strâns mai tare în mână 
bagheta distrugătoare şi-am început s-absorb toată forţa pe care-o 
puteam găsi, asimilând propria mea groază din clipele abia trecute, 
adunând nebunia cu care hohotisem, culegând tot curajul care-mi 
rămăsese şi punându-l în ceaun, cu toate celelalte. Forţa a năvălit 
în mine, puritate a sentimentelor, energii complexe ale voinţei, 
încăpățânare în stare brută, toate amalgamate într-un singur câmp, 
într-o aură invizibilă pe care-o simţeam înconjurându-mi pielea, 
furnicându-mă. M-am cutremurat, am alungat durerea rănilor, 
extazul puterii mi-a cuprins senzațiile în îmbrăţişarea lui ameţitoare. 
Eram ca un balon umflat. Mă încărcasem cu putere. Am respirat 
adânc, calm. 

Pe urmă m-am întors pur şi simplu spre perete şi mi-am îndreptat 
spre el bagheta. 

— Fuego, am mârâit. 

Forţa a ţâşnit din baghetă ca un şuvoi de lumină stacojie, a 
carbonizat o bucată rotundă de perete, cu diametrul de aproape 
doi metri, preschimbându-l în praf şi cenuşă spulberate în aer. 
Am trecut prin golul rămas, dorindu-mi pentru o clipă să fi purtat 
pardesiul, de dragul spectacolului. 

Scena de pe culoar părea desprinsă din iad. Doi poliţişti îl 
aduceau spre mine pe un al treilea, în timp ce alţi trei, înarmaţi cu 
puşti, trăgeau cu frenezie într-o ţintă de dincolo de colţ. Cred că 
salvatorii n-avuseseră timp să vadă că trupul pe care-l târau după ei, 
scoţându-l din zona luptei, nu mai avea cap. 

Unul dintre poliţişti a ţipat când i-a percutat pușca în gol şi 
ceva pe care nu l-am putut vedea l-a smucit, trăgându-l mai în faţă 
şi apoi după colţ — şi l-am pierdut din vedere. Au urmat un țipăt 
groaznic şi un jet de sânge, şi cei doi trăgători rămaşi au intrat în 
panică şi au rupt-o la fugă pe culoar, către mine. 

Vârcolacul a apărut după colţ, în urmărirea lor, l-a trântit 
pe unul şi l-a spintecat cu ghearele de-a lungul şirei spinării, cu 
o mişcare simplă, brutală, care i-a lăsat victima zvârcolindu-se pe 
dalele însângerate, dar lui nici măcar nu i-a încetinit goana. L-a fixat 
cu privirea pe al doilea bărbat, un poliţist în civil de la Investigaţiile 
Speciale, şi i-a retezat un tendon de la genunchi dintr-o singură 
muşcătură. L-a lăsat urlând pe podea şi s-a repezit către cei doi care 
se retrăgeau, încă târând cu frenezie mortul după ci. 

Am făcut un pas înainte, ajungând între fugari şi fiară, şi am 
înălţat bagheta distrugătoare. 

— Eu sunt de altă părere, băieţaş. 

Vârcolacul s-a ghemuit, mişcându-şi trupul masiv cu o graţie 
infernală, cu capul leoarcă de sânge, ca şi labele din faţă. l-am 
văzut ochii dilatându-se şi muşchii înnodându-se sub blana de un 
maro închis. Puterea mi s-a adunat în pumn, roşie, strălucitoare, şi 
întreaga mea baghetă a devenit de un alb incandescent. Energia a 
clocotit în mine când m-am pregătit să dezlănţui iadul asupra lui. 
Mă dureau dinţii şi mi se zbârlise părul. Mi-am încordat muşchii, 
reţinând totul până când aveam să pun în lovitură întreaga energic, 
până la ultima fărâmă. 

Şi-atunci am auzit acel phiu, phiu, phiu al micului pistol de 
tir al lui Murphy, şi-o coapsă din spate a vârcolacului a zvâcnit, 
împroşcând jeturi mărunte de sânge. Pe culoarul scurt, creatura s-a 
uitat în spate întorcându-şi brusc capul, şi tot trupul i s-a răsucit, 
urmând mişcarea, mai iute ca un şarpe. Un val de muşchi uriaşi, un 
urlet de furie, şi vârcolacul a dispărut. 

Am înjurat şi am fugit pe urmele lui. Polițistul cu tendonul 
genunchiului tăiat zbiera pe podea, iar cel cu şira spinării sfâşiată se 
zvârcolea sufocându-se, neizbutind să-şi mai umple plămânii cu aer. 
M-a inundat o furie roşie care, a înţeles o parte estompată a minţii 
mele, făcea parte atât din fiara înnebunită de sânge cât şi din mine 
însumi. 

Am ajuns dincolo de colț la timp ca s-o văd pe Murphy, în 
picioare în faţa unui vălmăşag de trupuri, trăgând din nou în 
monstru. Care a mârâit, şi ea a dispărut sub trupul lui masiv. 

— Nul, am strigat, năpustindu-mă spre ei. 

Carmichael mi-a luat-o înainte. Pântecul lui rotofei fusese 
spintecat. Avea costumul ieftin plin de sânge, dar cravata cu pete de 
mâncare îi rămăsese, cumva, neatinsă. Pe faţa cumplit de palidă i se 
aşternuse un soi de concentrare la care nu se poate ajunge decât în 
pragul morţii. Ținea în mâini una dintre puştile cu aer comprimat, 
îndoită şi răsucită, şi s-a azvârlit în spatele vârcolacului ca şi cum 
de când trecuse de vârsta agilei tinercţi nu ar fi adunat în plus vreo 
douăzeci şi cinci de kilograme şi cam tot pe-atâţia ani. Şi-a înţepenit 
puşca între fălcile creaturii, care însă s-a răsucit şi l-a izbit de perete 
cu un zgomot îngreţoşător de oase strivite, făcând să-i ţâşnească din 
gură un jet de sânge. 

Murphy a alunecat dintre labele fiarei sprijinită pe omoplaţi 
şi pe fese, cu faţa ei dulce, de majoretă şefă, schimonosită de o 
nemăsurată furie. Şi-a proptit ţeava armei minuscule sub bărbia 
fiarei. I-am văzut mâinile încordându-se pe trăgaci. Dar, în loc de 
o străfulgerare de lumină şi un vârcolac mort, au urmat numai un 
urlet al alarmei şi o expresia şocată a femeii. Rămăsese fără gloanţe. 

— Murphy! am strigat. Rostogoleşte-te! 

Ea m-a văzut cu bagheta distrugătoare şi a făcut ochii mari. 
Vârcolacul şi-a scuturat umerii, descotorosindu-se de leşul lui 

Carmichael şi colții lui au rupt în două pușca, cu zvâcniri ale capului 
în stânga şi-n dreapta. Murphy s-a rostogolit pe mozaic şi apoi prin 
gaura făcută în perete de monstru. 

Fălcile acestuia au clămpănit în urma ei, ratând-o, apoi capul i 
s-a-ntors ca să mârâie la mine. Am văzut lumina stacojie reflectându- 
i-se în ochi şi am concentrat toată furia lumii în vârful baghetei. 

— Fuego! am strigat. 

Imaginea reflectată în ochii fiarei a strălucit într-un alb de 
explozie nucleară, în faţa unei siluete înalte şi zvelte, conturată din 
umbre negre, şi am văzut un torent de energie de lăţimea şoldurilor 
mele năpustindu-se pe coridor ca o lance de lumină roşie şi izbind 
vârcolacul. A însoţit-o sunetul, un răget demn de un trup cât un 
munte, pe lângă care focurile de armă şi urletele serii păreau şoaptele 
unor copii. 

Forţa a ridicat vârcolacul, l-a azvârlit pe deasupra oamenilor care 
gemeau pe podea, prin uşa blindată, prin uşa celulei aflate chiar în 
faţa ei şi apoi, prin zidul exterior, de cărămidă, afară, în noaptea din 
Chicago. Dar asta n-a fost tot. Lancea forţei acumulate a dus creatura 
dincolo de stradă şi a trecut-o prin ferestrele clădirii abandonate de 
vizavi şi prin mai mulţi alţi pereţi interiori, zdruncinaţi pe rând de 
câte un tunet de cărămidă spartă. Înainte de stingerea focului roşu, 
am văzut partea opusă a acelei construcţii şi, prin gaura lăsată de 
vârcolac, luminile din cvartalul alăturat. 

Am rămas, în picioare, pe coridorul împroşcat cu sânge, plin de 
gemetele răniților şi de urletul alarmei. Sirenele maşinilor de salvare 
se auzeau prin gaura cu margini zdrenţuite din peretele exterior. De 
pe podeaua celulei traversate de creatură s-a ridicat un negru tânăr, 
s-a holbat la gaura din zid cu gura căscată, apoi a luat-o în sens 
invers pe firul distrugerii şi a ajuns pe culoar, alături de mine. 

— Drace, a spus, în şoaptă, ca şi cum ar fi rostit un cuvânt 
sacru. 

Murphy a ieşit prin gaura din peretele Arhivei şi s-a lăsat pe 
podea, gâfâind. I-am văzut pielea antebraţului umflată, deformată 
de un capăt de os rupt. A rămas întinsă, respirând greu şi uitându-se 
la Carmichael, care nu mai era decât un cadavru stâlcit. 

Preţ de câteva clipe, n-am fost în stare decât să mă uit în jur, 

cu gura căscată. În perete mai era încă o gaură, prin care probabil 
că se reîntorsese vârcolacul pe coridor, plasându-se între cele două 
grupuri de poliţişti, care nu putuseră trage în el fără să rişte să se- 
mpuşte unii pe alţii. Sau poate trăseseră. O parte dintre cei căzuţi 
păreau răniţi de gloanţe. 

Şi, detaşându-se de pe fundalul sirenelor, al gemetelor şi al 
zgomotelor oraşului din vremea nopţii, de afară s-a auzit un urlet 
prelung, furios. 

— Nu e cu putinţă, am murmurat. 

Îmi simţeam picioarele moi, ca de cârpă, dar am făcut stânga- 
mprejur şi am trecut dincolo de colţ, unde mă aştepta Rudy, privind 
cu ochi holbaţi şi ţinând paharul de hârtie într-o mână şi pe Snoopy, 
câinele de pluș, în cealaltă. I-am luat pe amândoi şi m-am întors la 
a doua gaură făcută de vârcolac. 

Am găsit imediat ceea ce căutam — sânge pe partea interioară 
a găurii, în locul pe unde pătrunsese creatura în perete. Era mai 
vâscos şi mai negru decât cel omenesc, şi l-am adunat în paharul de 
hârtie înainte de a reveni pe coridor. 

Am curăţat un loc cu talpa piciorului, mi-am pus bagheta jos, 
mi-am scos creta şi am desenat un cerc pe podea. Rudolph s-a 
apropiat de mine, cu privirea zvâcnindu-i în toate părţile, de la un 
cadavru înfiorător la altul şi la petele de sânge împroşcat. 

— Ei, tu. Dumnezeule! Ce faci?! 

L-am trântit pe Snoopy în mijlocul cercului şi l-am mânjit cu 
sângele vârcolacului pe ochi şi pe gură, pe urechi şi pe nas. 

— Taumaturgie, am răspuns. 

— Ce...? 

— Vrăji, l-am lămurit, ursuz. Creez o legătură simbolică între 
un obiect mic, am adăugat, arătându-l pe Snoopy cel de pluş, şi un 
animal mare. Ceea ce fac la scară redusă se petrece şi la scară mare. 

— Vrăji, a repetat el. 

I-am aruncat o privire. 

— Du-te la parter. Trimite-i aici pe oamenii de la salvare, Rudy. 
Du-te. Trimite-i aici, sus, s-ajute răniții. 

S-a uitat de la jucăria mânjită de sânge la mine şi capul i-a 
zvâcnit scurt, în semn că înţelesese. Pe urmă mi-a-ntors spatele şi a 

plecat în fugă. 

Mi-am reîndreptat atenţia asupra vrăjii de care mă ocupam. 
Trebuia să-mi ţin furia departe de lucrarea mea magică. Nu-mi 
puteam permite să-mi umplu sufletul cu durere, cu furie şi cu 
gânduri de răzbunare a morţilor, la suferinţa familiilor lor. Dar, 
Dumnezeu mi-e martor, nu-mi doream nimic mai mult decât 
s-arunc creatura aia în foc şi s-aud cum arde undeva, afară. 

Am încercat să-mi aduc aminte că nu era vina lui MacFinn. Se 
afla sub puterea unui blestem. Uciderea lui nu i-ar fi adus înapoi 
pe oamenii de pe coridoarele însângerate. Dar ar fi împiedicat 
omorârea altora în acea noapte. 

Ceea ce puteam face şi fără să-l omor pe el. 

Privind în retrospectivă, să nu-l ucid a fost o idee bună. Pentru 
o asemenea vrajă ar fi fost nevoie de foarte multă energie — cu 
siguranţă de mai multă decât aveam eu. Probabil că m-aş fi sinucis 
străduindu-mă să-i vin de hac vârcolacului. Ca să nu mai spun că 
o asemenea faptă ar fi nemulțumit Consiliul Alb — deşi, practic, în 
clipa aceea MacFinn nu era ființă omenească. Uciderea monştrilor 
nu era luată de obicei în seamă, nu se bucurau de aceeaşi clemenţă. 

În schimb, pe măsură ce mi se estompa vederea, am început să 
psalmodiez silabe fără sens cu voce joasă, ca pe un refren muzical, 
concentrând energia de care aveam nevoie în interiorul cercului din 
jurul meu. Abia mai târziu aveam să-mi dau seama că alesesem tema 
muzicală din Peanuts ca să fredonez: 

— Ubriacha, ubrius, ubrium. 

Am rupt o fâşie din salopeta mea murdară de sânge şi am legat-o 
peste ochii şi urechile lui Snoopy. Pe urmă am legat capetele de 
drăgălaşele lui lăbuţe pufoase. Pe urmă i-am legat gura, ca şi cum 
i-aş fi pus botniţă. 

Am urmărit vraja prinzând formă şi, când a fost gata, am eliberat 
energia, am întrerupt imediat cercul şi am simţit-o scurgându-se 
în noapte, plecând pe urmele sângelui către vârcolac, spiralându- 
se în jurul lui, orbindu-i ochii, astupându-i urechile, strângându-i- 
se în jurul fălcilor şi silindu-l să le închidă, paralizându-i labele cu 
gheare. Vraja avea să-l stânjenească şi să-l deruteze şi, speram, să-l 
forţeze să se ascundă într-un loc unde nu-l putea deranja nimeni, 

împiedicându-l astfel să-şi reverse furia asupra locuitorilor oraşului. 
Şi avea să dureze până în zori. Energia s-a prelins din mine, m-a 
lăsat secătuit, epuizat, ameţit. 

Şi apoi am văzut în jur o mulţime de oameni, infirmieri de pe 
ambulanţe, în uniformele lor, poliţişti şi paramedici şi pompieri, 
oh, cerule. M-am ridicat din cerc, mi-am înşfăcat bagheta şi m-am 
îndepărtat târșâindu-mi picioarele aproape orbește. 

Am trecut uluit pe lângă cadavrul lui Carmichael. Aplecată 
deasupra lui, Murphy se legăna uşor, plângând şi tremurând, în 
timp ce un bărbat încerca să-i pună o pătură pe umeri. Nu m-a 
observat. Mort, Carmichael părea relaxat. În minutul următor 
m-am întrebat dacă avea familie, dacă o soţie avea să-i ducă dorul. 
Murise salvând-o pe Murphy de fiară. O moarte eroică. 

În clipa aceea, totul mi se părea atât de găunos. Să fii erou 
n-avea sens. Mă simţeam ars pe dinăuntru, ca şi cum focul pe 
care-l azvârlisem asupra creaturii mi-ar fi mistuit toate sentimentele 
pătrunse de blândeţe, lăsând în urmă un teren părăginit, în care nu 
puteau încolţi decât celelalte, străbătute de firul roşu al violenţei. 
Am trecut de Murphy şi de Carmichael împleticindu-mă, le-am 
întors spatele şi am ieşit din clădire, înțelegând, vag, că, în toată 
zăpăceala, aveam foarte mari şanse să ajung înapoi, în locul unde 
mă aşteptau Susan şi Tera în maşină. Nimeni n-a încercat să mă 
oprească. 

Scările erau greu de coborât şi, preţ de un minut, m-am gândit 
că aş fi putut să mă-ntind pe palierul de la primul etaj şi să mor 
acolo, dar un pompier bătrân mi-a întins îndatoritor mâna, m-a 
ajutat să ajung la parter şi m-a întrebat de mai multe ori dacă 
n-aveam nevoie de un doctor. L-am asigurat că mă simţeam foarte 
bine şi m-am rugat să nu bage de seamă cătuşele care continuau să- 
mi atârne de încheieturile mâinilor. Privea în jur cu ochi la fel de 
mari ca ai tuturor celorlalți, uluit. 

Afară era haos. Poliţia se străduia din greu să restabilească un soi 
de ordine. Am zărit două camionete de televiziune apropiindu-se, 
în vreme ce curioşii se îngrămădeau în jurul clădirii, încercând să 
vadă ce se petrecuse. Am rămas în cadrul uşii, descurajat, încercând 
să-mi aduc aminte cum se coboară pe trepte. 


176 / Jim BUTCHER 


Şi pe urmă un trup s-a lipit de mine, cald şi blând, susţinându-mi 
o parte a greutăţii. M-am lăsat sprijinit şi am închis ochii. Mirosul 
părului lui Susan mi-a pătruns în nări odată cu aerul şi am simţit că 
voiam să plâng şi să mă agăţ de ea, să-ncerc să-i explic ce văzusem, 
să-ncerc să-mi cură capul pe dinăuntru. Dar dintre buze nu mi-a 
ieşit decât un sunet scurt, sugrumat. 

Am auzit-o vorbindu-i altcuiva, şi cealaltă persoană m-a prins 
de celălalt braţ, m-a ajutat să cobor. M-am gândit că era Tera. Îmi 
amintesc vag că m-au călăuzit amândouă prin agitația din faţa 
postului de poliţie, că am ocolit ambulanţe şi oameni care strigau, 
şi poliţişti care se străduiau să îndepărteze mulțimea de gură-cască. 
Am auzit-o pe Susan explicându-i cuiva că eram beat. 

În cele din urmă s-a făcut linişte, şi am mers printre maşinile 
dintr-o parcare, cu lumină rece reflectată de suprafeţe metalice reci, 
cu ploaia rece scurgându-mi-se pe cap, pe păr. Mi-am înălţat faţa ca 
să simt ploaia şi totul s-a învârtit nebuneşte. 

— Nu te las să cazi, Harry, mi-a şoptit Susan la ureche. Relaxează- 
te. Sunt cu tine. Relaxează-te. 

M-am trezit într-un loc întunecos. Părea interiorul unui depozit, 
sau un garaj subteran imens, în totalitate negru, cu podeaua netedă, 
plană, în mijloc cu o baltă de lumină, palidă, sterilă, dintr-o sursă 
pe care n-o vedeam sau n-o puteam identifica. Mă simţeam ca 
naiba şi, când m-am uitat în jos, m-am văzut plin de zgârieturi, 
vânătăi, tăieturi, sânge şi bandaje şi purtând haine care nu-mi erau 
pe măsură. Îmi lipseau toate ustensilele şi aveam o senzaţie stranie, 
de distanţă faţă de durerea rănilor — eram mai mult decât conştient 
de existenţa lor, dar păreau remarcate pur şi simplu în treacăt, fără 
nicio importanţă pentru viaţa mea, în întregul ei. 

Stăteam la nici doi paşi de cercul de lumină şi mi s-a părut 
potrivit să înaintez, intrând în el. Şi, când am făcut-o, în cerc, în 
partea opusă mie, a apărut cineva. Tot eu. Eu însumi. Dar mai 
bine îmbrăcat, cu un pardesiu cu mantie negru, de piele, nu ca al 
meu, dintr-un material gros, rezistent, dar lipsit de stil. Pantalonii, 
cizmele şi cămaşa dublurii mele erau de culoare neagră şi îi veneau 
foarte bine, ca şi cum ar fi fost de comandă, nu de gata. Avea ochi 
adânciţi în orbite, umbriţi de sprâncene groase şi scânteind de o 
inteligenţă sumbră. Părul era tuns cu grijă, iar o barbă scurtă îi 
scotea în evidenţă liniile prelungi ale feţei, pomeţii înalţi, cu tăietura 
gurii dreaptă şi maxilarele puternice, colţuroase. Era tot atât de înalt 
ca mine, cu membre tot atât de lungi, dar radia infinit mai multă 
încredere în sine, cunoaştere în stare pură şi forţă. Spre mine a 
plutit un parfum vag de colonie, răzbătând prin mirosul meu acru, 
de sudoare, şi prin cel de sânge. Şi-a lăsat capul pe-o parte şi m-a 
măsurat pentru câteva clipe de sus în jos şi de jos în sus. 

— Arăţi ca dracu, Harry, a spus apoi. 

— Iar tu îmi semeni leit, am ripostat, şchiopătând către el şi 

studiindu-l cu atenţie. 

Şi-a rostogolit ochii şi a clătinat din cap. 

— Pe clopotele iadului, uneori eşti atât de tare de cap încât mi se 
face scârbă. A venit cu câţiva paşi mai aproape de mine, mişcându- 
se de parcă ar fi fost imaginea mea din oglindă. Nu-ţi semăn leit. 
Sunt tu. 

Am clipit surprins şi m-am holbar câteva clipe la el, cu 
nedumerire. 

— Tu eşti eu. Cum vine asta? 

— Eşti inconştient, idiotule. Acum putem sta, în sfârşit, de 
vorbă. 

— Oh, acum înţeleg, am spus. Eşti Harry cel Rău, care pândeşte 
în Harry cel Bun. Corect? Şi nu ieşi decât noaptea? 

— Scuteşte-mă, a ripostat el. Dacă ai fi fost atât de simplu, ai fi 
fost atât de insuportabil de plictisitor încât ţi-ai fi zburat probabil 
creierii. Nu sunt Harry cel Rău. Nu sunt decât Subconştientul lui 
Harry. Vocea ta interioară, băiețaş. Intuiţia ta, instinctul tău, reacţiile 
tale fundamentale, animalice. Eu îţi fabric visele, eu hotărăsc ce 
coşmaruri rulează noaptea pe vechiul tău videocasetofon psihic. Eu 
vin cu toate ideile bune, ţi le pasez când te trezeşti. 

— Vrei să spui că eşti mai înţelept decât mine? Mai inteligent? 

— Probabil că da, într-o mulţime de sensuri, a răspuns dublura 
mea, dar nu contează, nu e motivul pentru care mă aflu aici. 

— Înţeleg. Atunci de ce-ai venit? O să-mi spui cum aduc laolaltă 
trei spirite, Fostul, Actualul şi Viitorul Harry? 

A pufnit. 

— Asta-i bună. Chiar e, ştii să fii sarcastic. Mai bine decât mine. 
Poate de-aia eşti tu șeful. Fireşte, dac-aș avea eu mai des controlul, 
ai fi mai des în grațiile femeilor — dar nu, nici ăsta nu e motivul 
prezenţei mele. 

— S-ar putea să n-o mai lungim atât? Sunt prea obosit ca să mă 
ţin de ghicitori, m-am plâns. 

— Nu-i de glumă, dobitocule. De-asta eşti adormit. Dar n-avem 
prea mult timp ca să stăm de vorbă, şi trebuie să ne ocupăm de 
câteva probleme. 

A pronunţat cuvântul „probleme? în stilul englezilor, 

tărăgănându-l. 

— Trebuie să ne ocupăm de probleme? l-am îngânat. Ce, acum 
sunt propriul meu terapeut? l-am întors spatele şi am pornit-o 
furios spre marginea cercului. Am mai avut vise bizare, dar ăsta-i cel 
mai idiot de până acum. 

Dublura mea m-a ocolit şi mi-a tăiat calea înainte de a ieşi din 
lumină. 

— Aşteaptă. De fapt nu vrei să pleci. 

— Sunt obosit. Mă simt ca un rahat. Şi ceea ce nu vreau de 
fapt e să irosesc mai mult timp visându-te pe tine. L-am privit 
îngustându-mi ochii. Acum fugi din calea mea. 

M-am întors spre dreapta şi m-am îndreptat spre cea mai 
apropiată margine a cercului. 

S-a strecurat din nou în faţa mea, aparent fără să fie nevoie să 
traverseze spaţiul. 

— Nu e chiar atât de simplu, Harry. Indiferent unde-ai pleca, 
problemele rămân. 

— Uite ce e, am avut o noapte lungă. 

— Ştiu, a răspuns dublura. Ştiu, crede-mă. Tocmai de-aia 
e important să scapi acum de câte ceva care nu trebuie să ţi se- 
nţepenească în minte. Aruncă-le înainte de a-ţi spulbera sănătatea, 
omule. 

— Nu-mi fac griji pentru aşa ceva, am minţit. Sunt tare ca o 
stâncă. 

A pufnit din nou. 

— Dacă nu te-ai afla în pragul nebuniei, ai mai vorbi acum cu 
tine însuţi? 

Am deschis gura. Apoi am închis-o. Şi am ridicat din umeri. 

— OK. Aici ai dreptate. 

— Nu numai aici. Totul ţi s-a-ntâmplat atât de repede încât 
n-ai avut timp să gândeşti. Trebuie să treci în revistă o parte din cele 
petrecute şi pe urmă să chibzuieşti bine şi repede. 

Am oftat şi m-am frecat la ochi. 

— Bine. Despre ce vrei să vorbim? 

Dublura mea a gesticulat, şi am văzut-o apărând pe Murphy, aşa 
cum o văzusem pe culoarul postului de poliţie, cu carnea bicepsului 

împunsă de osul rupt, palidă, mânjită de sânge, cu dâre de lacrimi 
pe obraji, suferind deznădăjduită. 

— Murph, am spus, cu voce înceată, îngenunchind lângă ea. Pe 
stelele cerului. Ce ţi-am făcut? 

Imaginea — amintirea — nu m-a auzit. Plângea în tăcere, cu 
lacrimi amare. Dublura mea a îngenuncheat de cealaltă parte a 
apariţiei. 

— Nimic, Harry, a spus. Ceea ce s-a întâmplat la postul de 
poliţie n-a fost din vina ta. 

— Pe naiba nu, am mârâit. Dacă m-aş fi mişcat mai repede, 
dacă aş fi ajuns acolo mai curând, sau dacă i-aş fi spus adevărul de 
la bun început... 

— Dar n-ai făcut-o, m-a întrerupt dublura. Şi ai avut ceva 
motive al naibii de coercitive. Fii mai blând cu tine, omule. Nu poţi 
schimba trecutul. 

— "Ție ţi-e uşor să vorbeşti, am mârâit iarăşi. 

— Nu, nu mi-e, m-a contrazis celălalt eu, cu voce calmă. 
Concentrează-te asupra lucrurilor pe care le ai de făcut, nu asupra 
celor pe care ar fi trebuit să le faci. Ai încercat tot timpul s-o aperi pe 
Murphy în loc s-o ajuţi să se apere singură. Va fi nevoită să se lupte 
cu toate soiurile de creaturi şi tu n-o să fii mereu prezent, în chip de 
dădacă. În loc să te străduieşti să intri în rolul păstorului, intră mai 
bine în al antrenorului şi adu-o în forma necesară ca să poată duce 
la bun sfârşit tot ce are de făcut. 

— Dar asta înseamnă... 

— Să-i spui totul, a completat dublura mea. Despre Consiliul 
Alb, despre Niciodatănicicând şi aşa mai departe. 

— Consiliului n-o să-i placă. Dacă spun şi asta ajunge la 
urechile membrilor săi, s-ar putea s-o considere o ameninţare la 
adresa siguranţei lor. 

— Iar dacă n-o ajuţi să priceapă cu ce se luptă, cineva o să-i 
mănânce obrajii într-o noapte întunecoasă. Murphy nu e o fetiţă, e 
femeie în toată firea. Consiliul ar face bine să acţioneze cu prudenţă 
dacă decide să se măsoare cu ea. Dublura mea s-a uitat o clipă la 
şefa Investigaţiilor Speciale, meditând. Ar trebui şi s-o inviţi în oraş. 

— Ce să fac?! 

— Ce-ai auzit. Respingi ocazii în care te-ai putea simţi minunat, 
omule. 

— "Toată povestea devine mult prea freudiană pentru mine, am 
spus, şi m-am pregătit din nou să plec. 

M-am trezit în faţa unei imagini a lui Susan, aşa cum apăruse pe 
treptele postului de poliţie, înaltă în pantofii ei cu toc şi în rochia de 
seară, elegantă şi frumoasă, cu trăsăturile încordate de îngrijorare. 

— Crezi că o să scrie un articol bun despre toată istoria? a 
întrebat dublura mea. 

— Fi, loveşti sub centură. Susan nu iese cu mine din cauza asta. 

— Poate că da, poate că nu. Dar îţi pui întrebarea, nu-i aşa? 
Celălalt eu a arătat cu degetul către el şi către mine. Şi asta nu te- 
ndeamnă să-ţi mai pui şi altele? 

— De exemplu? 

— De exemplu, de ce n-ai încredere în nimeni? Nici măcar în 
cineva ca Susan, care în seara asta s-a pus în pericol pentru tine? A 
ridicat o mână cu degete lungi şi şi-a mângâiat cu vârfurile lor barba 
scurtă. Cred că neîncrederea asta are legătură cu Elaine. Tu ce zici? 

Şi pe urmă a apărut ea, o fată de o înălţime elegantă, de vreo 
optsprezece sau nouăsprezece ani — stângace şi jucăuşă, toată numai 
braţe şi picioare lungi, dar purtând promisiunea unor curbe graţioase 
care urmau să se adauge liniilor ei zvelte, întregind o frumuseţe 
uimitoare. Purta o pereche de blugi de-ai mei, retezaţi din dreptul 
părţii de sus a coapselor ei puternice, şi un tricou de-al meu, legat 
mai sus de talie. O amuletă în formă de pentagramă, geamănă cu a 
mea, dar mai puţin uzată, i se odihnea deasupra inimii, între curbele 
sânilor modeşti. Avea pielea palidă, aproape strălucitoare, părul 
castaniu-auriu, ca grâul copt, în contrast cu ochii de un cenuşiu 
uimitor, ca norii de furtună. Zâmbetul îi lumina faţa, îi aprindea 
în ochi un dans de flăcări tainice care, după atâţia ani, încă îmi mai 
tăia răsuflarea. Elaine. Frumoasă, focoasă — şi tot atât de veninoasă 
ca o şerpoaică. 

M-am întors intenţionat cu spatele către imagine — înainte de 
a se schimba, ca să arate aşa cum o văzusem ultima oară — goală, 
împodobită cu desene sinuoase, care dădeau pielii ei o aură sălbatică. 
Buzele îi erau pătate de un roşu strălucitor, umed, şi se rotunjeau 

în jurul cuvintelor pe care le rostogolea într-o incantaţie, stând în 
mijlocul cercului ei de simboluri menite să concentreze durerea şi 
furia într-o forţă tangibilă, folosită ca să ţină sub control un tinerel 
prost, căruia propriul mentor îi oferea o ultimă şansă de a sorbi 
dintr-un pahar cu sânge proaspăt, cald. 

— Cu asta s-a terminat de multă vreme, am spus, cu voce 
tremurătoare. 

— Nu, mi-a răspuns dublura mea, calmă. Încă nu s-a terminat, 
Harry. Atâta vreme cât te consideri responsabil pentru moartea lui 
Justin şi pentru căderea lui Elaine, continuă să-şi pună amprenta pe 
tot ce gândeşti şi pe tot ce faci. 

Nu mi-am răspuns. 

— Ea e încă în viaţă, a adăugat celălalt eu. Ştii că e vie. 

— A murit în incendiu. Era inconştientă. N-avea cum să 
supravieţuiască. 

— Dacă ar fi murit, ai fi ştiut. Şi un al doilea schelet nu s-a găsit 
niciodată. 

— A murit în incendiu! am strigat. E moartă. 

— Până când n-o să-ncetezi să pretinzi asta, a zis dublura mea, 
apărându-mi în faţă, şi n-o să-ncerci să-nfrunţi realitatea, n-o să 
te poţi vindeca. N-o să poţi avea încredere în nimeni. Ceea ce-mi 
aduce aminte de... 

Încă un gest al dublurii, şi Tera West a apărut aşa cum o văzusem 
în staţia de benzină, ghemuită în spatele tomberonului de gunoi, 
goală, cu trupul zvelt, de sălbăticiune, şi cu ochii de culoarea 
chihlimbarului strălucindu-i de o inteligenţă rece, inumană. 

— De ce naiba ai încredere în ea? 

— N-am avut de ales, m-am răstit. În caz că n-ai remarcat, în 
ultima vreme situaţia a tot fost disperată. 

— Ştii că nu e ființă omenească, a subliniat dublura mea. Ştii 
că s-a aflat la locul crimei, în restaurantul lui Marcone, când a fost 
sfâşiat "Ţeposu. Ştii că ţine cumva sub control un grup de tineri, 
ţintele preferate de creaturile din Niciodatănicicând. De fapt, poţi 
fi al dracului de sigur că e o metamorfă de un soi sau altul şi că nu-ţi 
spune întregul adevăr, deşi a venit să-ţi ceară ajutorul. 

— Ca şi cum eu aş putea să arunc cu pietre în ăia care nu spun 

întregul adevăr. 

— Hngh, a făcut celălalt eu, în chip de răspuns. Dar nu i-ai pus 
întrebări despre ceea ce-ţi ascunde. Despre puştanii ăia. Cine naiba 
sunt şi ce fac? În ce i-a amestecat? Şi de ce reprezintă existenţa lor 
un secret pentru MacFinn? N-a recunoscut numele când le-ai rostit. 

— Bine, bine, am spus. Oricum aveam de gând să vorbesc cu ea. 
Imediat ce mă trezesc. 

Dublura mea a chicotit. 

— Măcar dac-ar fi situaţia atât de lejeră. Oamenii continuă să 
fie ucişi, cadavrele se adună în mormane. Chiar ai de gând să faci 
ceva în privinţa asta? 

— Ştii că da. 

A dat din cap, cu hotărâre. 

— Mă bucur că există ceva asupra căruia suntem de acord. Să 
trecem în revistă faptele. MacFinn n-ar fi putut comite toate crimele. 
Şi, mai ales, n-ar fi putut s-o săvârşească pe cea mai importantă — nu 
l-a asasinat el pe asociatul lui Marcone. Industriaşul şi bodyguardul 
lui au fost ucişi în prima noapte după luna plină. lar Ţeposu în 
ultima noapte dinainte. MacFinn n-are absolut niciun control 
asupra preschimbării sale. De crimele astea nu poate fi responsabil. 

— Atunci cine poate? 

— Logodnica lui. Oamenii ăia au fost sfâşiaţi de-un animal. 

— Dar laboratorul FBI-ului a constatat că n-a fost un lup 
adevărat. 

— Oamenii-lup diferă de lupi într-o oarecare măsură, a subliniat 
dublura mea. 

— De unde ştii? am întrebat. 

— Eu sunt intuiţia, n-ai reţinut? Gândeşte-te la asta. Dacă tu 
ai vrea să te transformi în lup, crezi că ai putea păstra în minte 
imaginea cu desăvârşire exactă a lupului? Crezi că ai putea face toate 
milioanele de modificări subtile ale structurii oaselor şi cărnii? Magia 
nu lucrează de la sine — e nevoie de o minte care s-o controleze, s-o 
modeleze. Şi toate emoţiile şi sentimentele tale legate de lupi ar da 
culoare, ar modifica imaginea, forma. Întreabă-l pe Bob, cu prima 
ocazie. O să-ţi spună cu siguranţă că am dreptate. 

— OK, OK, am încuviinţat. Te cred. Dar FBl-ul a mai spus şi 

că urmele lăsate nu sunt ale unei singure danturi. 

— MacfFinn a dat explicaţii pentru o parte din ele. Ultima 
oară când a fost lună plină a omorât probabil nişte oameni, după 
distrugerea cercului său de protecţie. 

— ar grupul condus de Tera — îşi spun alfani, ar putea să explice 
cealaltă parte, dacă sunt metamorfi. 

— Începi să-nţelegi, a spus dublura mea, cu aprobare în glas. 
Eşti mai deştept decât pari. 

— Crezi că ei au stricat cercul lui MacFinn? Cel luxos, cu tot 
argintul ăla şi aşa mai departe. 

— Ştiau cum, de la Tera. Ea le-ar fi putut da drumul în casă, 
oferindu-le ocazia, a răspuns dublura mea. 

— Dar lipseşte motivul, am obiectat. De ce-ar fi făcut-o? 

— Poate fiindcă aşa le-a spus Tera? 

M-am încruntat şi am dat din cap. 

— Ea e o creatură din Niciodatănicicând. Cine poate şti ce-i 
trece prin cap? Nu e neapărată nevoie să fie inteligibil pentru logica 
omenească. 

Celălalt eu a clătinat din cap. 

— Nu cred aşa ceva. Am văzut cum se uită la MacFinn — şi cum 
a fost gata să se sacrifice, ca să distragă atenţia poliţiei şi pe a FBI- 
ului, ca să poată fugi el. Instinctul tău îţi spune că e îndrăgostită de 
MacfFinn şi că n-ar face nimic împotriva lui. 

— Da. Mi-ai spus acelaşi lucru şi despre Elaine, am ripostat, 
simțind în piept împunsătura dureroasă a unei alte amintiri. 

— Asta a fost cu multă vreme în urmă, s-a apărat dublura mea. 
De-atunci am avut timp să devin mai pătrunzător. Şi mai greu de 
distras. 

— Bine, am oftat. Prin urmare, unde ne duc toate astea? 

— Cred că încă n-am dat peste adevărații ucigaşi. Cei care-au 
distrus cercul lui MacFinn şi au masacrat oameni în nopţile fără 
lună plină. 

M-am uitat la el cu ochi îngustaţi. 

— Aşa crezi? 

A dat din cap şi şi-a mângâiat din nou barba. 

— În afara cazului în care alfanii o fac fără să ştie Tera, şi par 

prea jucăuşi şi prea inocenți pentru aşa ceva. Cred că e vorba de cu 
totul altcineva. Cineva care vrea să-i facă o înscenare lui MacFinn 
şi să scape de el. 

— Dar de ce? 

— Fiindcă nu vor să-şi realizeze Proiectul Drumului din Nord- 
Vest. Sau, pur şi simplu, Harry, pentru că e o monstruozitate, un 
om-lup, şi cineva a aflat şi-l vrea mort. Ştii că există organizaţii 
care ar face aşa ceva — unii dintre Venatori Umbrorum, membri ai 
Consiliului Alb, sau alţii care ştiu. 

— Dar crezi că încă nu i-am întâlnit? 

— Cred că n-ai reuşit să-i deosebeşti de fundal, a zis celălalt eu. 
Rămâi cu ochi-n patru, bine? Iar asta ne aduce la următorul subiect 
al discuţiei. 

— Da? 

— Aprecierea corectă a amenințărilor. O mulţime de creaturi te 
privesc drept în faţă şi tu nu le observi. Nu vreau să fii ucis fiindcă 
eşti prea distrat. S-a uitat într-o parte, s-a încruntat şi a adăugat: 
Aproape că nu mai avem timp. 

— Am avea, dacă nu l-ai pierde făcând-o pe deşteptul. 

— Haida de, a zis dublura. Nu uita de Marcone. L-ai enervat 
fiindcă nu i-ai acceptat oferta. Se crede următoarea ţintă a ucigaşilor, 
şi poate are dreptate. E speriat, şi oamenii speriaţi acţionează 
prosteşte — pot încerca să-l elimine pe singurul om din oraş capabil 
să pună capăt întregii poveşti. 

— Lasă-mă pe mine să-mi fac griji pentru Marcone, am zis. 

— Eu sunt tu, şi sunt îngrijorat. Poliţaii sunt următorii pe listă. 
O parte din oamenii lui Murphy au murit. Răzbunarea o să fie al 
naibii de cruntă după ce-o să se ocupe cineva de braţul ei — şi unii 
îşi vor aduce aminte că ai fost acolo, dar, cu norocul tău, nu şi că 
numai datorită ţie n-au murit şi mai mulţi oameni. Dacă dai din 
nou ochii cu Murphy şi cu poliţia, ai mare grijă, altminteri rişti să te 
ucidă vreun glonţ sub pretextul că te-ai opus arestării. 

— O să fiu prudent, am promis. 

— Mai e ceva, a adăugat dublura. Ai uitat cu totul de Parker şi 
de Lupii Străzii. Dacă vrea să rămână şeful celorlalţi, Parker trebuie 
să te omoare. 


186 / Jim BUTCHER 


— Da. Aş fi crezut că o să treacă mult mai repede la fapte. 

— Exact. Ai fost ascuns o vreme, n-ai ajuns pe-acasă — dar poţi 
paria că o să-ţi ia urma imediat ce reapari în lume. Şi pune-ţi mintea 
la contribuţie. E posibil să ştie care e adevărata relaţie dintre tine şi 
Marcone şi e un gangster mărunt din Chicago. Probabil că între ei 
doi există o legătură, dar tu ai fost prea năucit ca să-ţi mai treacă şi 
asta prin cap. 

— Pe stelele din cer, am bombănit. Ca şi cum situaţia n-ar fi al 
dracului încâlcită. Nimic presant, nu? 

— Cel puţin acum eşti dispus să te ocupi de toate, în loc să- 
nchizi ochii şi să pretinzi că alţii nu te văd. Ai mare grijă, Harry. E o 
adevărată mizerie şi eşti singurul care-o poate curăța. 

— Şi tu cine eşti, mama? 

Celălalt Eu a pocnit din degete. 

— Ah, uitasem. Mama ta... S-a întrerupt brusc, uitându-se 
frustrat în sus şi în jur. Oh, drace. 

Şi, în clipa următoare, cineva mă zgâlțâia de umărul teafăr, 
trezindu-mă cu brutalitate. Am deschis şocat ochii şi toată durerea 
din trup m-a repotopit dintr-odată, chinuindu-mă din nou, cu o 
nouă energie. Creierul mi s-a-nvârtit o clipă, străduindu-se să se 
cupleze la realitate. Eram în maşina lui Susan, în faţă, pe locul 
pasagerului. Mergeam pe o autostradă, dar ploaia înceţoşa linia 
orizontului, aşa că nu mă puteam orienta, nu-mi dădeam seama 
unde ne aflam. Cifrele strălucitoare ale ceasului de bord spuneau 
că nu era decât nouă şi câteva minute. Nu dormisem nici măcar 
o jumătate de oră. Piciorul meu rănit era înfăşurat într-un cearşaf 
de plajă şi îmi simţeam faţa răcoroasă, ca şi cum mi-ar fi spălat-o 
cineva. 

— S-a trezit? a-ntrebat Susan, cu glasul subţiat de panică. E 
treaz? 

— Sunt treaz, am răspuns, cu voce cleioasă, clipind ca să nu mi 
se-nchidă din nou ochii. Într-o oarecare măsură. De ce m-aţi trezit? 
Sper c-aveţi un motiv bun. 

— Nu e bun, a spus Tera, de pe bancheta din spate. Dacă ţi-a mai 
rămas vreun strop de putere, pregăteşte-te să-l foloseşti, vrăjitorul. 
Suntem urmăriţi. 

M-am frecat la ochi şi am mormăit o înjurătură vagă la adresa 
indiferent cui s-ar fi aflat pe urmele noastre. 

— OK, OK. Daţi-mi un minut. 

— Harry, rezervorul e aproape gol, a zis Susan. Nu ştiu dacă mai 
avem un minut. 

— O nenorocire nu vine niciodată singură. 

Tera s-a-ncruntat la mine. 

— Am spus că vin urmăritori. S-a întors spre Susan. Cred că e 
incoerent. 

Am pufnit şi m-am uitat năuc în jur. 

— E o zicală. Pe clopotele iadului, de fapt nu ştii nimic despre 
oameni, nu? Şi chiar eşti sigură că ne urmăreşte cineva? 

Tera a aruncat o privire peste umăr. 

— E cu două maşini în urma noastră. Şi, după alte trei, mai e 
cineva. Ne urmăresc două vehicule. 

— De unde ştii? 

Şi-a îndreptat ochii chihlimbarii către mine. 

— Se mişcă de parc-ar fi animale de pradă. Ştiu să se mişte. Şi-i 
simt. 

Mi-am îngustat ochii. 

— Îi simţi? Din instinct? 

A ridicat din umeri. 

— Îi simt, a repetat. Sunt periculoși. 

Gustul sângelui îmi persista în gură, sâcâitor, ca paraziţii de pe 
o linie telefonică. Dintre toţi oamenii care m-ar fi putut urmări 
cu maşina, nu-mi veneau în minte decât doi capabili să declanşeze 
simţurile supranaturale ale unei creaturi inumane. M-am gândit că 
poate era o idee bună s-ascult ce-avea de zis dublura mea spilcuită. 

— Susan, am spus, vreau să ieşi de pe autostradă. 

Ochii ei negri au licărit în lumina felinarelor când s-a uitat la 
mine, apoi în jos, la indicatorul de benzină. 

— Oricum trebuie să ies în următorii trei kilometri. Ce vrei să 
fac? 

— Opreşte şi caută o staţie de benzină. 

Mi-a aruncat o altă privire nervoasă, şi am avut timp să văd că 
era superbă, ca un soi de zeiţă romană. Fireşte, e posibil ca, în clipa 
aceea, să nu fi fost în totalitate obiectiv. 

— Şi pe urmă? a întrebat. 

Mi-am privit piciorul şi mi-am scos, cu nonşalanţă, cizma 
rămasă, astfel încât să am şoldurile paralele cu podeaua dacă mă 
ridicam în picioare. 

— Cheamă poliţia. 

— Ce?! a exclamat ea, îndreptând maşina spre o rampă de ieşire. 

Am căutat pe bâjbâite în buzunarul pentru unelte al salopetei şi 
am scos sticluţa de plastic în care aveam al doilea elixir. 

— Fă-o, şi-atât. Ai încredere în mine de data asta. 

— Vrăjitorule, a spus Tera cu vocea încă perfect calmă, numai tu 
îmi poţi ajuta logodnicul. 

Am privit-o sâcâit. 

— Ne-ntâlnim în locul unde-ţi instruieşti puii de lup. 

— Harry? Despre ce vorbeşti? s-a mirat Susan. 

A intrat pe rampă, pe calea de acces cu sens unic. 

— Înţeleg ce faci, a comentat Tera. Aş face la fel pentru perechea 
mea. 

— Pereche? a repetat Susan, indignată. Pereche? Eu nu sunt în 
niciun caz... 

N-am mai auzit restul, fiindcă mi-am desfăcut centura de 
siguranţă, am deschis portiera, mi-am înşfăcat bagheta distrugătoare 
cu o mână şi elixirul cu cealaltă şi m-am rostogolit pe acostament. 

Ştiu, ştiu. În retrospectivă, gestul mi se pare chiar şi mie de-a 
dreptul stupid. Dar, pe moment, a avut, în absurditatea lui, un 
soi de aură cavalerească. Eram cât se putea de sigur că urmăritorii 
erau Parker şi amicii lui, Lupii Străzii, şi ştiam cu exactitate cât de 
periculoși puteau fi. Şi nu puteam să nu presupun că, sub luna plină, 

deveneau şi mai şi. Susan n-avea idee cât de mare era primejdia în 
care se afla şi rămânând alături de ea aş fi mărit-o. Cât despre Tera — 
în ea încă n-aveam încredere. Nu eram sigur că o doream în spatele 
meu în timpul unei lupte. 

Voiam să-mi înfrunt singur urmăritorii, să fac singur faţă 
consecinţelor greşelii mele, fără să plătească pentru ea un martor 
nevinovat, ca Susan. 

De aceea, eh, m-am aruncat dintr-un automobil în mișcare. 

Nu vă uitaţi aşa la mine. Repet, în clipa aia a avut sens. 

Mi-am întins braţele şi picioarele în formă de cerc, ca şi cum 
m-aş fi străduit să-mbrăţişez un butoi, şi apoi hârşti, hârști, fâş, 
bang, bang, bang, vâj, vâj, vâj şi buf. Totul mi s-a învârtit în jur fără 
contenire. Am izbutit cumva să-mi păstrez simţul direcţiei, să nu 
las inerția să acţioneze altfel decât rostogolindu-mă şi să mă-ndrept 
către confortul îndoielnic oferit de buruienile dese de pe marginea 
drumului. M-am oprit printre plante abia strivite, înfrigurat de 
ploaia care mă uda, cu nasul înfundat de mirosul de nămol, benzină, 
asfalt şi gaze de eşapament. 

M-a cuprins durerea, durere pretutindeni, radiind din umăr şi 
din picior, odată cu ameţeala, vârtej după vârtej, şi cu o întunecare a 
vederii care-mi trăgea de pleoape, încercând să mi le-nchidă. M-am 
străduit să-mi aduc cu exactitate aminte ce plănuisem să fac când 
m-aruncasem din maşina lui Susan. 

Totul mi-a revenit brusc în minte, am smuls dopul sticluţei 
cu dinţii, apoi am strivit-o, silind elixirul să-mi curgă în gură prin 
ciocul îngust. Două sute de grame de cafea rece, mi-a trecut, vag, 
prin minte. Niam. 

Avea gust de carton mucegăit, de pizza foarte veche şi de boabe 
de cafea arse. Dar, în timp ce-mi aluneca pe gât, i-am simţit puterea 
răspândindu-se în mine, mişcându-se vie, ca şi cum aş fi înghiţit o 
amibă imensă, hiperactivă. Oboseala mi-a dispărut pur şi simplu 
şi m-a inundat un val de energie, aşa cum se-ntâmplă uneori după 
un concert cu adevărat bun, sau după o uvertură. Durerea s-a redus 
până la un nivel suportabil. Din muşchi mi-a dispărut cu totul, iar 
mintea ceţoasă şi cleioasă mi s-a limpezit de parcă mi-ar fi frecat 
cineva sinapsele cu ardei iute. Bătăile inimii mi s-au întețit, apoi 

s-au uniformizat, şi am ajuns deodată la concluzia că lucrurile nu 
stăteau chiar atât de rău cum crezusem. 

M-am ridicat împingând în pământ cu braţul vătămat, ca sfidare 
la adresa rănii pe care mi-o făcuse agenta Benn, şi m-am scuturat de 
praf. Aveam salopeta ruptă şi pătată de sânge proaspăt, iar căderea 
pe asfalt îmi umpluse braţele şi picioarele de zgârieturi şi de vânătăi 
care se accentuau văzând cu ochii — ca nişte ticăloase mărunţele. Le- 
am privit cu dispreţ. 

Mi-am lăsat brăţara scut să se legene în jurul încheieturii mâinii 
stângi, mi-am luat bagheta distrugătoare în dreapta şi m-am întors 
cu faţa spre drum. Am tras aer în piept, simțind miros de ploaie 
şi de asfalt şi, mai îndepărtată, mireasma răcoroasă şi proaspătă a 
toamnei, aproape sufocată de duhoarea din Chicago. M-am gândit 
cât de mult îndrăgeam toamna şi am compus o scurtă poezie în 
cinstea ei în timp ce mă uitam cum înghiţea traficul maşina lui 
Susan, ascunzând-o vederii mele. Mi-am întors capul şi am zărit 
două maşini tăind cu disperare calea altora ca s-ajungă la rampa 
de ieşire. Prima era o camionetă de două tone, una dintre cele cu 
adevărat mari, iar la volan stătea Parker, rotindu-şi cu disperare 
privirea până ce a dat cu ochii de mine, în picioare printre buruienile 
de pe marginea drumului. 

l-am zâmbit şi i-am contemplat satisfăcut expresia şocată. 

Pe urmă am inspirat, revigorându-mi voinţa pe măsură ce mi 
se umpleau plămânii, am ridicat bagheta în mâna dreaptă, am 
murmurat o frază într-o limbă pe care n-o cunosc şi i-am spart 
cauciucurile. 

Au explodat toate odată, cu un pocnet mulțumitor, ca urmare 
a încălzirii bruşte a aerului din interiorul lor — o vrajă ingenioasă, 
care acţiona, din zbor, asupra unui vehicul în mişcare. Camioneta 
s-a răsucit spre dreapta şi spre stânga şi l-am văzut pe Parker rotind 
cu frenezie volanul, într-o încercare de a păstra controlul. Alături 
de el, în cabină, stăteau doi oameni pe care nu i-am recunoscut 
văzându-i de departe şi care evident n-aveau centuri de siguranţă. 
Erau aruncaţi în toate părţile, ca nişte jucării. Camioneta s-a lăsat 
pe-o parte şi a părăsit drumul împroşcând cu pietriş, a trecut prin 
buruienile de lângă mine, s-a izbit de un soi de şanţ şi s-a rostogolit, 

greoaie. 

A urmat un zgomot asurzitor de metal strivit. Când se petrec 
în realitate, nu la televizor, accidentele de maşină sunt surprinzător 
de zgomotoase. Ai impresia că striveşte cineva cutii de tablă goale 
cu barosul, numai că sunetul e mult mai puternic. Camioneta lui 
Parker s-a dat peste cap de două ori, s-a strivit de coasta unui deal şi 
a rămas răsturnată pe partea pasagerului. 

— Bun, am spus, cu o neîndoielnică doză de mândrie 
profesională. Asta ar trebui să rezolve problema. 

Dar am tras concluzia prea devreme. Am auzit ceva scrâşnind, 
sfărâmându-se, apoi pe parbrizul camionetei s-a lăţit, trepidând 
exploziv, o pânză de păianjen de crăpături fine. Sunetul s-a repetat, 
şi sticla antiglonţ s-a spulberat spre exterior, urmată de un picior 
încălţat cu un bocanc greu, militar. Spre exterior a zburat mai multă 
sticlă, şi oamenii au început să se târască afară din camionetă, năuciţi 
şi însângeraţi. Alături de Parker, i-am văzut pe bădăranul cu falca de 
jos proeminentă căruia îi turtisem, cu câteva zile în urmă, nasul 
între timp umflat şi pe femeia înverşunată care condusese grupul 
către accesul violent de poftă de sânge. Purtau cu toţii o combinaţie 
similară de material de blugi şi piele, iar tăieturile şi vânătăile cu care 
se aleseseră de pe urma răsturnării ieşeau foarte bine în evidenţă. 

Au apărut din camionetă după Parker, care a aruncat o privire 
uluită spre ea — apoi s-a uitat la mine. l-am văzut în ochi licărul 
spaimei şi, inundat de un val de satisfacţie, am simţit că-mi creştea 
inima. Îi dăduse nemernicului o lecţie binemeritată. Mi-am învârtit 
bagheta pe degete, am început să fluier un fragment din uvertura 
operei Carmen şi m-am apropiat de ei prin iarbă, iritat fiindcă 
şchiopătam şi purtam o salopetă albastră ridicolă, care-mi lăsa 
braţele şi picioarele dezgolite pe o lungime de câţiva centimetri. 

Nas Turtit m-a văzut şi şi-a exprimat surprinderea cu un mârâit 
neanderthalian. A scos de sub haină un pistol şi a tras în mine fără 
avertisment. 

Mi-am ridicat mâna stângă, silind o mare parte din nelimitata 
mea energie să treacă prin brăţara scut, şi am psalmodiat câteva fraze 
în ceva care cred că putea fi luat drept italiană, ca ambalaj verbal 
al vrăjii. Am continuat să înaintez, în timp ce gloanţele ricoşau de 

scutul din faţa mâinii mele cu o cascadă de scântei. Şi mi-a mai 
rămas destul suflu ca să continui să fluier uvertura. 

Parker a mârâit şi la pocnit pe Nas Turtit peste încheietura 
mâinii cu muchia palmei sale, mişcându-se în stilul artelor marţiale. 
Am auzit foarte clar osul rupându-se, dar Nas Turtit s-a mulțumit 
să-şi retragă mâna cu o tresărire şi să-i arunce lui Parker o privire 
încruntată. 

— Nu uita de ce-am venit aici, a spus bărbatul mai scund. E-al 
meu. 

— Salutare, domnule Parker, am strigat, vesel. 

Cred că, aşa cum mă apropiam de ei, imaginea mea era comică — 
cu excepţia sângelui şi a zâmbetului pe care-l simţeam lăţindu-mi-se 
pe faţă. Dar părea să aibă oricum un efect cumva intimidant asupra 
Lupilor Străzii. Femeia a mârâit la mine şi, pentru o clipă, am simţit 
adunându-se în aerul din jur o energie dezlănţuită, sălbatică, aceeaşi 
energie care-i înconjurase pe licantropii înnebuniţi din garajul Luna 
Plină. 

— Disperdorus, am spus, cu voce tărăgănată, aruncându-i 
femeii o privire sâcâită şi plesnind aerul cu mâna. 

Mi-am impus un efort de voinţă care mi s-ar fi părut descurajant 
cu o noapte înainte, când mă simţisem mai puţin atotputernic, şi 
femeia s-a retras cu o tresărire, de parcă aş fi pălmuit-o peste gură. 
Energia pe care-o aduna s-a fragmentat şi s-a risipit, dispărând ca şi 
cum n-ar fi existat niciodată. Ea s-a holbat la mine din ce în ce mai 
încordată şi mai nervoasă şi a întins mâna către cuțitul din teaca de 
pe şold. 

— Să terminăm cu astfel de absurdităţi, am continuat eu. Cum 
spuneam, salutare, domnule Parker. Ştiu de ce-ai venit. Ai auzit 
zarva mulţumită unui audio-scaner al poliţiei şi te-ai dus la postul 
lor în căutarea mea, nu? Îmi pare rău că te dezamăgesc, dar n-am de 
gând să te las să mă ucizi. 

Nas Turtit s-a încruntat. 

— De unde ştii... 

Parker l-a pocnit scurt peste gură cu baza palmei, şi bărbatul 
masiv a tăcut. Pe urmă m-a măsurat cu privirea din creştet până-n 

— Domnule Dresden, a mârâit, de ce anume crezi că mă poţi 
împiedica să te omor? 

N-am putut să nu-i zâmbesc acelui bărbat scund. Vreau să spun 
că idioţilor şi copiilor trebuie să le zâmbeşti. 

— Oh, nu ştiu, am chicotit. Poate fiindcă imediat ce-o iei din 
nou razna, am de gând să te stâlcesc mult mai rău decât e camioneta 
aia. Şi fiindcă peste vreo două minute o să sosească poliţia, să 
v-aresteze pe toţi. 

Noaptea a devenit mai întunecoasă pentru o clipă în care 
luminile de pe marginea drumului au părut să pălească iar ploaia 
să devină foarte rece, apoi senzaţia a dispărut. Am clipit ca să scap 
de-un strop de sânge din ochi şi mi-am revigorat zâmbetul. Copiii 
nu trebuie lăsaţi să-ţi vadă slăbiciunea. 

Parker a mârâit, deschizându-şi buzele subţiri într-un rânjet. 
Avea dinţi urâţi. 

— Poliţia te caută şi pe tine, Dresden. Nu te cred. 

— Odată ce-şi vor face ei apariţia, eu voi dispărea în mod 
misterios, am ripostat. Adică aşa, hocus-pocus, magie. Pe când voi, 
băieţi... 

Pentru o clipă, nu mi-am putut aminti ce voiam să spun. Într- 
un cotlon al minţii mă sâcâia ceva, un amănunt pe care-l uitasem. 

— Simt mirosul sângelui tău, vrăjitorule, a zis Parker, foarte 
calm. Doamne, tu habar n-ai cum miroase. 

El nu s-a clintit, dar femeia a scos un sunet care semăna a 
mieunat şi s-a îngrămădit lângă Nas Turtit. Ochii ei mă fixau cu 
intensitate. 

— Adulmecă-l cât ai ocazia, am reuşit să spun. Alta n-o să ţi se 
mai ivească niciodată. 

Dar zâmbetul îmi dispăruse. Nesiguranţa îşi trimisese un lujer 
târâtor, care începea să-şi croiască o fisură prin zidul de încredere în 
sine pe care mă bucurasem. Ploaia devenea tot mai rece, luminile 
tot mai palide. În braţul meu stâng, încă întins în faţă, a-nceput 
să radieze durerea pornită din umărul rănit şi mâna a prins să-mi 
tremure vizibil. Suferinţa mă lua din nou în stăpânire, pornind din 
toate părţile trupului meu maltratat. 

Mintea mi s-a limpezit brusc. Elixirul. Efectele lui începeau 

deja să dispară. În primele momente de euforie mă forțasem prea 
tare. Împrăştierea aurei tainice de furie şi poftă pe care începuse 
femeia s-o extindă în jurul celorlalți era o ispravă la care nu m-aş fi 
gândit dacă mintea nu mi-ar fi fost tulburată. Existau prea multe 
necunoscute. Inima mea era deja supusă unui efort, începusem să 
gâfâi. Nu puteam respira destul de adânc ca să-i domolesc ritmul 
nebunesc. 

Parker şi cei doi însoțitori ai săi s-au încordat în aceeaşi clipă, fără 
vreun semn vizibil de comunicare între ei. Simţeam din nou acea 
energie sălbatică, se curgea către licantropi de dincolo de norii de 
ploaie. Jur că tăieturile cu care se-aleseseră de pe urma accidentului 
au început să li se-nchidă văzând cu ochii. Nas Turtit şi-a răsucit 
încheietura care abia îi fusese ruptă, îndoindu-şi degetele în faţa 
mea şi zâmbindu-mi cu ferocitate. 

OK, Harry, mi-am spus. Nu-ţi pierde calmul. Nu intra în panică. 
Nu trebuie decât să-i ţii de vorbă până când ajung aici poliţaii şi pe 
urmă poţi sângera liniştit până la moarte. Sau până ajungi la un 
doctor. Alege cea mai puţin dureroasă variantă. 

— Ştii, Parker, am spus, cu un tremur vibrându-mi în glasul 
care avea ceva pripit, disperat, de fapt n-am vrut să-mi fac apariţia 
în garajul vostru. La naiba, n-aş fi venit dacă prostănacul ăla din 
gaşca lui Denton nu mi-ar fi vârât ideea în cap. 

— Asta nu mai contează acum, a răspuns el. Vocea avea ceva 
calm, o anumită siguranţă, şi se relaxase vizibil. Mi-a zâmbit, 
arătându-şi mai mult dinţii. Ce-a fost a fost, nu mai are importanţă. 

A făcut un pas spre mine, şi am intrat în panică. 

— Fuego, am mârâit, împingând bagheta spre el. 

Mi-am canalizat voinţa prin ea, şi la naiba cu părerea Consiliului 
Alb despre mine dacă omoram un om prin magie. 

Nu s-a-ntâmplat nimic. 

Nevenindu-mi să-mi cred ochilor, m-am holbar mai întâi la 
Parker şi apoi la bagheta distrugătoare. Degetele mi-au amorţit în 
timp ce le priveam şi vergeaua din lemn de frasin, cu suprafaţa plină 
de rune, a căzut pe pământ, deşi am încercat cu stângăcie s-o prind. 
În schimb mi-a ajuns toată greutatea pe talpa rănită şi prin muşchii 
sfâşiaţi mi-a trecut pe neaşteptate un cârcel, trimiţându-mi în susul 

piciorului o nouă durere cumplită. S-a îndoit şi m-am înclinat, 
picând cu faţa în buruieni şi-n noroi. În cădere, a dispărut şi tot 
ce mai rămăsese din scutul meu. Magia mă lăsase baltă întru totul. 

Parker a râs, un sunet gros, neplăcut. 

— Frumos truc. Mai ştii şi altul? 

— Unul singur, am răspuns, răguşit, şi-am căutat pe bâjbâite în 
buzunarul pentru scule al salopetei. 

Parker s-a apropiat încet, încrezător şi relaxat, mişcându-se 
de parcă ar fi fost cu treizeci de ani mai tânăr. Frigul îmi chinuia 
degetele rănite când se frecaseră de asfalt şi amorţite de durerea din 
zgârieturi şi vânătăi. Dar mânerul revolverului meu Chief's Special 
era destul de uşor de găsit. 

L-am scos, am reuşit să-l armez şi l-am îndreptat spre şeful 
Lupilor Străzii. A făcut ochii mari şi şi-a lăsat toată greutatea pe 
călcâie — nu s-a retras, dar s-a oprit. Chiar şi fiind căzut în noroi, 
de la un metru distanţă erau prea puţine şanse să nu-l nimeresc, şi 
el o ştia. 

— Nu te credeam genul care umblă cu arme de foc, a spus. 

Ploaia îi lipise părul unsuros peste ochi. 

— Numai la ocazii speciale, am răspuns. 

Trebuia să trag de timp. Dacă izbuteam să-l ţin pe loc câteva 
minute, avea s-apară poliţia. Trebuia să cred asta, fiindcă, dacă nu 
sosea, eram ca şi mort. Poate literalmente. 

— Rămâi unde eşti. 

Nu m-a ascultat. A făcut un pas spre mine. 

Aşa că am tras. 

Detunătura a răsunat şi glonţul i s-a înfipt în rotula dreaptă. 
A explodat împroşcând cu sânge şi cu frânturi de os şi piciorul a 
alunecat de sub el, trântindu-l în noroi. A clipit surprins, dar n-a 
părut să conştientizeze durerea. 

S-a tras cu vreo jumătate de metru înapoi şi m-a fixat o secundă 
cu privirea, reevaluându-mă. 

Pe urmă şi-a adus piciorul sub el şi, ignorându-şi genunchiul 
distrus, s-a ghemuit pe călcâie, sprijinindu-se liniştit cu coatele pe 
coapse, cu palmele la vedere, ca şi cum am fi fost prieteni vechi. 

— Eşti mai dur decât pari. Ştii, am încercat să te prindem în 

apartamentul tău, mi-a povestit, ca şi cum nu l-aş fi împuşcat cu 
nici măcar un minut înainte. Dar locul era plin de poliţai. Am intrat 
pe banda lor de frecvenţă şi i-am auzit spunând că te arestaseră, 
dar am ghicit că fugiseşi. L-am mituit pe paznicul închisorii ca să 
ne-anunţe dacă erai adus. Parker şi-a dezgolit dinţii strâmbi într-un 
zâmbet aproape prietenos. La naiba, puştiule. Aproape două zile ne- 
am pierdut timpul într-un bar, la două cvartale distanţă de postul 
de poliţie, sperând să vedem când aveau să te urce pe trepte. Ca să 
te lichidăm dintr-o maşină în mers. 

Şi-a întins braţul spre mine, cu arătătorul ca o ţeavă de pistol, şi 
şi-a lăsat degetul mare brusc în jos. 

— Îmi pare rău că v-am dezamăgit, am murmurat. 

Făceam eforturi disperate ca să nu mă las înfrânt de tremurături, 
de frig sau de întuneric. Ştiam că punea ceva la cale, dar trebuia să 
fac faţă prea multor lucruri în acelaşi timp — prea multe răni, prea 
multă oboseală, prea mult sânge pe mâini. M-am uitat pe lângă 
Parker şi i-am zărit pe Nas Turtit şi pe femeie, rămaşi în acelaşi loc 
şi fixându-mă amândoi cu privirea intensă a animalelor flămânde. 

Şeful lor a chicotit. 

— Şi, în loc de asta, la postul de poliţie s-a dezlănţuit iadul. 
Focuri de armă, explozii, zgomote care spuneau că înăuntru era 
război. Un spectacol distractiv. Şi pe urmă ţi-ai făcut apariţia în 
mijlocul lui șchiopătând, chiar în faţa postului de poliţie, cu câte-o 
mititică drăgălaşă sprijinindu-te de fiecare braţ ca să poţi cobori 
scările. După care n-a mai trebuit decât să ne ţinem aproape de 
fundul tău. 

— Sper că ai asigurare. 

A ridicat din umeri. 

— Camioneta nu era a mea. A smuls un smoc lung de iarbă şi 
şi l-a trecut peste genunchiul rănit, vopsindu-l în roşul propriului 
sânge înainte de a-l strivi între degete. Cei mai mulţi dintre oamenii 
mei sunt în seara asta lângă lac. Au nevoie să se destindă puţin când 
e lună plină. Dar, la naiba, vreau să te duc acolo, în faţa tuturor. Ai 
reputaţia unui tip feroce, puştiule. 

— Nu poate fi totul aşa cum ne dorim, am spus. 

Şi am clipit ca să scap de apa de ploaie din ochi. Sau poate era 

sânge. 

Zâmbetul lui s-a lăţit. 

— Ştii, puştiule, cred că ţi-a scăpat ceva din vedere. 

Am auzit în depărtare sunetul sirenelor poliţiei, gonind pe 
autostradă către mine. Să fiu al naibii, m-am gândit. În sfârşit mi-a 
ieşit ceva şi aşa cum trebuie. 

— Oh, da? am întrebat, îngăduindu-mi să simt fiorul mulţumitor 
al triumfului. 

Parker a dat din cap şi s-a uitat într-o parte. 

— În spatele tău erau două maşini. 

Şi ceva mi-a căzut peste mâna dreaptă, amorţindu-mi-o şi 
făcând-o să scape pistolul. Mi-am înălţat privirea şi am avut timp să 
văd un alt licantrop din garaj ridicând o ţeavă de plumb înfăşurată 
în bandă izolatoare şi coborând-o cu toată forţa către mine. Femeia 
a scos un strigăt şi s-a năpustit asupra mea. Avea ghete cu tocuri de 
oţel. Nas Turtit a urmat-o greoi şi s-a mulţumit să-şi folosească ţeava 
pistolului în chip de bâtă. 

Parker a rămas locului, sprijinit pe călcâie, privind spectacolul. 
Îi vedeam ochii. Sângele meu l-a împroşcat pe obraz. 

Nu-mi place să-mi aduc aminte ce-au făcut. Nu voiau să mă 
omoare. Nu voiau decât să mă facă să sufăr. Şi ştiau foarte bine 
cum. Nu mă puteam împotrivi. Nu eram în stare nici măcar să mă 
strâng ghem. Nu mai rămăsese suflu nici măcar pentru atât. Mă 
auzeam scoțând sunete înfundate, înecându-mă în propriul sânge, 
suspinând şi icnind ca o zdreanţă jalnică. Dacă aş fi putut, aş fi urlat. 
Aţi auzit poveşti despre oameni care păstrează tăcerea în timpul 
torturilor, al tuturor chinurilor la care sunt supuşi, dar eu nu sunt 
atât de puternic. Pur şi simplu mă zdrobiseră. 

La un moment dat, mintea spune „gata” şi se desprinde dracului 
de orice durere. Eram pe punctul s-ajung acolo, în locul acela 
îndepărtat, şi nu-mi părea câtuşi de puţin rău. 

L-am auzit vag pe Parker gonindu-i pe ceilalți de lângă mine 
imediat ce n-am mai mişcat. Le-a rupt câteva oase, şi s-au retras 
mârâind furioși. Îşi putea deja folosi din nou piciorul, deşi glonţul 
meu îi făcuse probabil încheietura zob. La porunca lui, ceilalţi m-au 
ridicat şi m-au dus către o altă maşină, trăgând de mine ca de-un 

sac cu cartofi. Mi-au înconjurat cu bandă adezivă încheieturile 
mâinilor, gleznele, genunchi şi coatele, şi mi-au lipit o bucată peste 
buze. Pe urmă m-au azvârlit în portbagaj. 

Parker a-ntins mâna să-l închidă. Am aruncat o privire afară, 
lăsând-o să cadă pe ce s-a nimerit. 

Am zărit o faţă în spatele volanului unei maşini în trecere — o 
berlină obişnuită, greu de deosebit de restul automobilelor din oraş. 
Faţa era tânără, încordată, presărată cu pistrui, cu păr roşu şi urechi 
mari. 

Roger Harris, FBI. Lacheul roşcat al lui Denton. 

A trecut fără ca nici măcar să-ncetinească şi Harris nu s-a uitat 
spre mine, a continuat să ţină drumul sub supraveghere. După toate 
aparențele, în noaptea aia nu eram urmărit numai eu. 

Parker a trântit capota peste portbagaj, lăsându-mă în întuneric. 
Maşina a demarat chiar în clipa când pe rampa de acces au început 
să răsune sirenele. Camioneta Lupilor Străzii a părăsit rampa de 
acces hurducându-se cu nepăsare, aducându-mi chinurile la apogeu, 
îngreţoşându-mă şi limpezindu-mi mintea mai tare ca oricând. 

Şi, sub căluş, am izbucnit în râs. Nu mă puteam stăpâni. Râdeam, 
şi râsul suna de parcă m-aş fi înecat cu resturi din canalizare. 

Piesele jocului de puzzle ajunseseră pe locurile lor. 

Există un punct dincolo de care nu mai poţi face lucruri atât de 
complicate cum sunt gândirea şi menţinerea ochilor deschişi. Totul 
se întunecă, totul se întrerupe până când trupul, sau mintea, e gata 
să-şi reia funcţiile. Întunericul a căzut asupra mea şi l-am primit cu 
braţele deschise. 

Când am început să mă trezesc, am simţit miros de ulei de 
motor. 

Ceea ce era, în sine, semn rău. Eram întins, drept, cu spatele 
pe o grindă metalică dreaptă. Şi simţeam ceva strângându-mi 
încheieturile mâinilor şi gleznele. Tot bandă adezivă, am presupus. 
Mă durea tot trupul şi eram înţepenit. Dar peste mine era ceva 
moale, probabil o pătură. Nu-mi mai era atât de frig ca mai înainte. 

În prima clipă m-a surprins, vag, faptul că încă mai eram în 
viaţă. 

A urmat un mic fior rece, urât. Eram prizonier. Atâta vreme cât 
rămâneam astfel, supraviețuirea mea nu era nicidecum o certitudine. 
Problemele trebuie rezolvate în ordinea importanţei. Trebuia s-o 
transform în certitudine. Să aflu unde mă aflam, să încropesc un 
plan şi să-mi scot de-acolo ciolănosul fund de vrăjitor. 

La urma urmelor, ar fi fost într-adevăr păcat să-mi pierd viaţa 
când reuşisem în sfârşit să descopăr cine mă vârâse în toată mizeria 
aia — cine era răspunzător pentru crimele recente care nu i se puteau 
atribui lui MacFinn şi, probabil, cine îl amestecase pe el în toată 
povestea. 

Ca să-mi pot atinge scopul, am deschis ochii şi-am încercat 
s-arunc o privire în jur. Mă găseam în fortăreaţa dușmanului, în 
garajul Luna Plină. Interiorul era întunecos şi, judecând după ce 
auzeam, afară continua să plouă. Mă acoperea o pătură murdară, 

dar călduroasă, fapt care reprezenta o surpriză. Am mai văzut şi un 
mic stativ cu o pungă de plastic aproape goală, cu ceva care trebuia 
să fi fost sânge picurând într-un furtunaş de plastic ce dispărea în 
spatele meu pentru a-mi ajunge probabil până la braţ. 

Mi-am legănat picioarele sub pătură. Erau prinse unul de altul, 
prin înfăşurare cu bandă adezivă, deasupra şi sub genunchi şi peste 
glezne. Piciorul muşcat îmi fusese înfăşurat în bandaje curate, peste 
care îmi fusese tras ciorapul plin de sânge. De fapt, am descoperit 
mai multe bandaje curate peste diverse tăieturi şi zgârieturi şi 
percepeam, foarte slab, ca şi cum nasul meu ar fi avut timp să se- 
nveţe cu el, mirosul pătrunzător de dezinfectant. Nu mai simţeam 
la încheieturile mâinilor cătuşele lui Murphy şi aveam vaga impresie 
că le regret. Nu erau confortabile, dar cel puţin îmi deveniseră 
familiare. 

Prin urmare, eram nu numai în viaţă, dar şi într-o formă 
considerabil mai bună, după probabil mai multe ore de somn şi 
după îngrijiri medicale. 

Ceea ce nu explica nicidecum cine-mi purtase de grijă. Şi de ce. 

Mi-am rotit privirea prin garajul întunecos. Ochii mi se 
obişnuiseră deja cu lumina sărăcăcioasă, dar, chiar şi aşa, existau 
zone unde întunericul era prea dens ca să-l pot străpunge. O 
panglică de lumină gălbuie, în formă de L, lucea sub uşa biroului 
alăturat, iar ploaia răpăia pe acoperişul din tablă ondulată în note 
joase, liniştitoare. Am închis ochii, încercând să mă orientez, să aflu 
cât era ceasul simțind curenţii de aer şi ascultând ploaia. Era după- 
amiaza târziu? La începutul serii? N-aş fi putut spune cu certitudine. 

Am tuşit şi-am descoperit că aveam gâtul uscat, dar în bună 
stare. Cu mâinile legate, îmi era imposibil să trasez un cerc. Iar fără 
cerc nu puteam folosi nicio vrajă delicată, care să mă elibereze — nu 
aveam acces decât la un soi zgomotos de putere, care, deşi excelentă 
ca armă împotriva vârcolacilor şi a altor monştri, nu era de mare 
folos când voiai să scapi de mai multe straturi de bandă adezivă 
aflată la numai câţiva milimetri de propria piele sensibilă. Vrăjile 
ieşeau din discuţie. 

V-am povestit vreodată despre tata? Era magician — nu vrăjitor, 
reţineţi, ci un magician de soiul celor pe care-i vedeţi în spectacolele 

de modă veche. Avea un joben negru, un iepure alb, un coş cu săbii 
şi tot restul. Călătorea prin ţară, dând spectacole pentru copii şi 
pentru oameni în toată firea şi câştigând cu greu cât avea nevoie 
ca să supravieţuiască. După moartea mamei, la naşterea mea, i-a 
revenit misiunea să mă crească de unul singur şi cred că s-a străduit 
din răsputeri. A avut cele mai bune intenţii. 

Aveam o vârstă destul de fragedă când a murit, în urma 
unui anevrism cerebral (refuzam să dau crezare insinuărilor lui 
Chaunzaggoroth fără să fac cercetări eu însumi). Dar am avut timp 
să-nvăţ două sau trei trucuri. La urma urmelor, îmi dăduse numele a 
trei magicieni, dintre care primul era însuşi Houdini. lar unul dintre 
cele mai importante precepte ale acestuia spunea că mijloacele de 
salvare sunt întotdeauna la îndemână. O atitudine pozitivă. Şi e 
adevărat că o fiinţă omenească poate scăpa de aproape oriunde, dacă 
i se dă suficient timp. 

Singura întrebare era cât timp aveam eu la dispoziţie. 

Banda adezivă era rezistentă şi strâns înfăşurată — dar mai era 
şi ieftină, uşor de transportat şi uşor de utilizat. Deşi înfăşurată în 
jurul meu pe mai multe straturi, nu era cel mai indicat mijloc de 
imobilizare a unei persoane, altminteri ar fi folosit-o şi poliţia, în loc 
de cătuşe. Puteai să scapi de ea. 

Aşa că am început să mă gândesc cum să fac. 

O mică încreţitură mi-a arătat că mâinile nu-mi fuseseră legate 
atât de strâns cât ar fi fost cu putinţă. În antebraţ simţeam o durere 
ascuţită şi am bănuit mi-o provoca acul perfuziei. Mi-am mişcat 
umerii în toate părţile, şi cel rănit a fost săgetat de o durere violentă. 
Banda adezivă îmi apăsa încheieturile şi îmi smulgea părul de pe 
braţe cu un sunet perceptibil, un chin care m-a făcut să-mi încleştez 
dinţii. 

Durea, şi mi-a luat aproape zece minute, dar mi-am eliberat 
încheieturile. În tot acest timp, acul perfuziei s-a înfipt mai adânc 
şi mi-am imaginat că în vene mi se scurgea un fluid letal. Pe urmă 
mi-am îndoit braţele de mai multe ori ca să scap de legături. 

Aveam degetele amorţite, pepene, nu răspundeau prea bine la 
comenzi, dar am tras, cu stângăcie, de banda care-mi înconjura 
picioarele cât de tare am putut, străduindu-mă să încep s-o rup 

în mai multe locuri, astfel încât să reuşesc să-mi îndoi genunchi, 
scăpând de toată dintr-odată. A fost nevoie de mai mult efort decât 
aş fi crezut, dar, în cele din urmă, îndoirea a devenit posibilă şi m-am 
simţit recunoscător fiindcă, mulţumită salopetei, nu mi s-au smuls 
fâşii de păr de pe coapse şi pulpe (dar nu-mi proteja şi gleznele). 
Picioarele îmi erau mult mai puternice decât braţele aşa că puteam 
rupe straturile de bandă adezivă din jurul lor mult mai simplu şi 
mai repede. 

Dar nu destul de simplu şi nu destul de repede. 

Înainte de a reuşi să scap de ultimul strat de bandă, s-a auzit un 
poc-pac şi uşa biroului s-a deschis, lăsând să pătrundă un murmur 
de voci joase şi vacarmul estompat al unei melodii rock-and-roll 
vechi. 

Am intrat în panică. Nu puteam să fug — gleznele îmi erau 
încă legate. Până să mă eliberez şi să mă ridic, Lupii Străzii s-ar fi 
năpustit asupra mea. Aşa că am ales a doua opţiune din topul celor 
preferabile. Am tras pătura peste mine, mi-am strecurat mâinile la 
loc, în spatele stativului, am ascuns acul perfuziei în palmă şi mi-am 
lăsat capul în jos, ca şi cum aş fi dormit. 

— Tot nu pricep de ce nu putem să vârâm un glonţ în el şi să-l 
aruncăm undeva, a spus o voce aspră, care n-avea nimic nazal — 
vocea lui Nas Turtit. 

— Idiotule, a răspuns Parker, cu glas ca glaspapirul. În primul 
rând, n-o facem fără să fie toată lumea de faţă, să vadă. Şi, în al 
doilea rând, nu înainte de a vorbi Marcone cu el. 

— Marcone, a repetat Nas Turtit, cu un oarecare dispreţ. Ce 
vrea de la el? 

Bună întrebare, m-am gândit. Nu mi-am săltat capul, am rămas 
relaxat şi m-am străduit să mă rezum la gânduri apatice. Marcone 
venea în garajul lor? 

— Cui îi pasă? a răspuns Parker. Eu nu trebuie decât să m-asigur 
că supravieţuieşte azi. Vreau oricum să fie aici la noapte. De tot 
restul mă doare-n cot. 

— Chicago e plin de gangsteri. Marcone nu e decât unul dintre 
ei. Dar a dat un telefon şi vrăjitorul s-a ales cu o amânare. Cine e 
tipul ăsta, eh? Guvernatorul statului? 

— Gândeşti întotdeauna cu ouăle, a ripostat Parker, calm. 
Marcone nu e un simplu gangster. Vezi tu, conduce Chicago doar ca 
activitate secundară. Are afaceri în toată ţara şi are oameni peste tot, 
începând de-aici, din vila guvernatorului, şi până la Washington şi- 
napoi, şi are bani mai mulţi ca Dumnezeu. Ne poate umple de bani, 
ne poate lua gâtul sau ne poate da pe mâna poliţiei oricând are chef. 
Pe unul ca el nu-l duci de nas cu ușurință. 

S-a lăsat mai întâi tăcerea, apoi s-a auzit din nou vocea lui Nas 
Turtit: 

— Poate. Sau poate Lana are dreptate. Poate te-ai înmuiat. 
Marcone nu e unul de-al nostru. Nu ne poruncește nouă. Acel 
Parker pe care l-am cunoscut acum zece ani n-ar fi stat pe gânduri 
înainte de a-i spune să se ducă-n mă-sa. 

În vocea lui Parker s-a simţit resemnarea. 

— Nu face asta, omule. N-ai fost niciodată destul de bun, nici 
măcar în tinereţe. Acel Parker pe care l-ai cunoscut acum zece ani 
ne-ar fi adus acum tuturor moartea. Eu v-am făcut tuturor rost de 
bani, de droguri, de femei şi de orice-aţi mai vrut. Aşa că potoleşte- 
te. 

— Nu mai ţine, a ripostat Nas Turtit. Cred că Lana are dreptate. 
Şi zic să-l lichidăm chiar acum pe ticălosul ăsta sfrijit. 

M-am simţit încordându-mă, gata să fug ca să mă salvez, oricât 
de puţine şanse aş fi avut. Era mai bine să fiu ucis încercând să fug 
decât încercând să mă prefac că dormeam. 

— Termină, a spus Parker, şi pe urmă am auzit bocanci lovind 
betonul vechi al podelei în ceea ce părea a fi o încăierare. 

Au urmat două mârâituri şi, brusc, un țipăt scurt, şi am simţit 
miros acru, de transpiraţie şi de bere răsuflată când Nas Turtit a 
fost silit să-ngenuncheze la nici măcar un pas distanţă de mine. A 
continuat să scoată mici ţipete de durere, îngroşate de încordare, 
ca şi cum Parker l-ar fi ţinut, cumva, imobilizat. Mi-am impus să 
mă relaxez, să nu mă ridic clătinându-mă şi s-o iau la fugă, dar am 
simţit o broboană de sudoare alunecându-mi pe faţă. 

— Ți-am spus, a zis Parker, acoperind scâncetele lui Nas Turtit, 
n-ai fost niciodată destul de bun. Provoacă-mă iar, în public sau fără 
martori, nu contează — şi-ţi smulg inima din piept. 

A rostit ameninţarea într-un mod de-a dreptul straniu; nu 
şuierând cuvintele pentru a le accentua cu răutate, aşa cum ar fi 
fost de aşteptat, ci pe un ton calm, echilibrat, aproape plictisit, ca 
şi cum ar fi vorbit despre modificarea unui carburator sau despre 
schimbarea unui bec. Mi-a ajuns la urechi un soi de clipocit şi Nas 
Turtit a scos un urlet de durere care s-a descompus într-un soi de 
chelălăieli, de parcă ar fi fost câine. Am auzit bocancii lui Parker 
îndepărtându-se cu câţiva paşi. 

— Acum ridică-te, a spus. Cheamă-l pe Tully şi aduceţi-i pe 
ceilalţi aici înainte de răsăritul lunii. La noapte o s-avem sânge. Şi, 
dacă Marcone n-o să fie destul de politicos, o s-avem mai mult. 

L-am auzit pe Nas Turtit ridicându-se şi plecând încet, cu paşi 
târşâiţi cu neglijenţă. A dispărut în birou şi a-nchis uşa în urma lui. 
Am aşteptat o clipă, sperând c-avea să plece şi Parker, ca să pot fugi, 
dar el nu s-a clintit. Fir-ar să fie. 

Nu mai aveam timp. Dacă aşteptam să se-ntoarcă toţi licantropii 
în garaj, n-aş mai fi reuşit să evadez niciodată. Aveau să fie prea 
mulţi. Dacă voiam s-o şterg, momentul potrivit sosise. 

Fireşte, eram încă legat. Până să-mi eliberez picioarele, Parker ar 
fi sărit pe mine. Şi tocmai îl auzisem scoțând din luptă un bărbat 
de două ori cât el şi ameninţându-l că-i smulge inima din piept. 
Şi vorbea serios, o puteam spune. Când privisem în interiorul lui, 
zărisem un loc al întunericului şi al furiei, sursa întregii lui forţe şi a 
unei voințe puternice. M-ar fi putut rupe literalmente în bucăţi, cu 
mâinile goale — şi, mai rău decât atât, ar fi făcut-o fără şovăire. Dacă 
voiam să fug, aveam nevoie de un avans. 

Poate reuşeam să-l înfurii. Să-l scot din sărite până se ducea să ia 
o bâtă de baseball, sau o altă rolă de bandă adezivă, ca să-mi astupe 
gura. Pe urmă puteam să fug, puteam evada frumos. Planul avea o 
hibă, s-ar fi putut să-mi smulgă inima pe loc — dar cine nu riscă nici 
nu câştigă. N-aveam timp să fac nazuri. 

Mi-am săltat capul atât cât era necesar ca să-l privesc chiorâş. 

— Ştii cu siguranţă cum să vorbeşti cu oamenii, am spus. 
Probabil ai învăţat din vreo carte. 

Cuvintele mele l-au făcut să tresară și s-a răsucit, dând dovadă 
de reflexe la fel de bune ca ale unei pisici nervoase. S-a holbat la 

mine timp de un minut care nu se mai sfârşea înainte de a începe 
să se destindă. 

— Deci trăieşti. Cred că e bine şi-așa. 

— Am fost mai ales obosit. Mulţumesc pentru siestă. 

Şi-a arătat dinţii. 

— Pentru puţin. Peste două ore trebuie să eliberezi camera. 

Replica lui m-a umplut de-o spaimă care-ar fi făcut un om 
raţional să-şi ude pantalonii, dar m-am mulţumit să ridic din umeri. 

— Nicio problemă. E bine că oamenii tăi nu ştiu cum să-i 
pocnească pe alţii. M-ar fi stânjenit. 

Mi-a răspuns cu un hohot de râs grosolan. 

— Ai ceva sânge-n ouă, puştiule. Trebuie să recunosc. Dar 
numai până când o să-şi înfigă Lana dinţi-n ele, ceva mai târziu. 

Nu mergea bine deloc. Trebuie să găsesc ceva care să-l înfurie, 
nu să-i stârnească râsul. 

— Ce-ţi mai face genunchiul? 

Şi-a îngustat ochii. 

— E mult mai bine. Nu s-a vindecat de tot înainte de răsăritul 
soarelui, dar, după ce iese luna, cred că n-o să mai dureze decât o 
oră. 

— Ar fi trebuit să ţintesc mai sus. 

I s-au încleştat uşor fălcile. 

— Acum e prea târziu, puştiule. Petrecerea s-a încheiat. 

— Bucură-te de asta cât mai poţi. Aud că oamenii tăi au cam 
început să se sature de tine. Cine crezi că o să-ţi sfâşie ouăle când o 
să fii la podea? Lana? 

Bocancul lui a apărut ca din pământ şi m-a izbit în lateralul 
capului. M-a azvârlit cu putere în dreapta şi, dacă nu mi-aş fi 
încordat braţele în ultima clipă, aş fi ajuns jos şi şeful Lupilor Străzii 
ar fi descoperit că nu mai eram legat. 

— Nu prea ştii când să-ţi ţii gura, vrăjitorule, nu-i aşa? 

— Ce-am de pierdut? am ripostat. Adică, ce naiba, nu e ca şi 
cum toţi oamenii pe care i-am condus s-ar fi întors împotriva mea, 
nu? Nu e ca şi cum aş fi prea bătrân ca să... 

— Taci, a mârâit şi, în întuneric, ochii i-au căpătat o strălucire 
verde stranie, ca o festă pe care ţi-o joacă lumina, şi bocancul lui 

m-a lovit din nou, acum în burtă. Aerul a ieşit din mine cu un 
şuierat şi a fost nevoie de un mare efort ca să pot vorbi. 

— Te trezeşti din ce în ce mai ţeapăn în fiecare dimineaţă. 
Mănânci tot mai puţin. Cred că nici nu mai ai puterea de altă dată, 
nu-i aşa? Nu mai eşti la fel de rapid. Trebuie să baţi câte-o căzătură 
bătrână, ca Nas Turtit, fiindcă ăia mai tineri te pot dobori. 

Planul meu mergea de minune. Acum nu mai trebuia decât să 
iasă din încăpere ca să se calmeze, sau ca să caute ceva cu care să mă 
schilodească, sau nişte bandă adezivă. Însă el s-a răsucit pe călcâie, 
a înşfăcat un levier şi s-a întors spre mine, ridicându-l deasupra 
capului. 

— Ducă-se dracului Marcone, a mârâit. Şi dracu să te ia şi pe 
tine, vrăjitorule. 

Muşchii i s-au umflat sub tricoul vechi când a ridicat fierul. 
În ochi i-a sticlit aceeaşi furie animalică pe care-o zărisem în ochii 
celorlalţi licantropi în noaptea dinainte. Gura i se lăţise într-un 
rânjet sălbatic şi i-am văzut tendoanele gâtului reliefându-se în timp 
ce se pregătea să-mi dea lovitura letală. 

Nu-mi place când se-alege praful de planurile mele. 

Mi-am încleştar dinţii şi mi-am încordat gambele. Banda 
adezivă din jurul gleznelor mele a cedat, dar era prea târziu ca să- 
mi mai folosească la ceva. Nu mai aveam timp să mă ridic şi să fug, 
dar m-am eliberat pentru orice eventualitate. Cred că e unul dintre 
acele lucruri pe care le faci în pragul morţii. 

— Domnule Hendricks, s-a auzit un glas foarte dur şi foarte 
calm, dacă domnul Parker nu pune levierul jos în următoarele două 
secunde, te rog să-l linişteşti definitiv cu un glonţ. 

— Da, domnule Marcone, a tunat vocea de bas a lui Hendricks. 

M-am uitat în dreapta şi l-am văzut pe Gentlemanul Johnny 
Marcone în cadrul uşii, într-un costum italienesc gri. Hendricks 
stătea în faţa lui şi uşor în lateral, într-un costum mult mai ieftin, cu 
o puşcă pneumatică pe care-o strângea ca pe un pistol în mâinile lui 
masive. Gura neagră a ţevii scurte era la înălţimea capului lui Parker. 

Licantropul s-a întors către noii veniţi brusc, în aceeaşi clipă cu 
mine. I s-au încleştat fălcile şi furia i-a îngustat ochii. Şi-a mutat 
greutatea de pe un picior pe altul, ca şi cum s-ar fi pregătit să azvârle 
levierul. 

— Asta, domnule Parker, e o puşcă pneumatică de calibrul .12. 
Ştiu cât se poate de bine că-n această perioadă a lunii te bucuri de 
o rezistenţă aparte. Dar arma domnului Hendricks e încărcată cu 
gloanţe grele şi am certitudinea că n-o să supravieţuieşti după ce-o 
să tragă câteva care-ţi vor smulge, literalmente, nişte kilograme de 
carne şi-ţi vor străpunge majoritatea organelor interne. 

Marcone a zâmbit politicos în vreme ce bodyguardul său a tras 
siguranţa armei şi s-a proptit zdravăn pe picioare, ca şi cum s-ar fi 
temut să nu fie doborât de recul. 

— Te rog, a adăugat Gentlemanul Johnny. Lasă levierul jos. 

Parker s-a uitat din nou la mine și i-am văzut în ochi furia 
animalică, dorinţa de a urla, scăldându-se în sânge. M-a îngrozit, 
am simţit în stomac un sloi de gheaţă care mi s-a prelins spre 
coapse. Furia lui depăşea tot ce văzusem la oricare alt Lup al Străzii. 
Nebunia care-i cuprindea când îşi pierdeau controlul era o nimica 
toată pe lângă ceea ce desluşeam în ochii şefului lor. 

Dar el se controla. Şi-a coborât încet braţul şi s-a îndepărtat 
de mine cu doi paşi, iar eu mi-am auzit şuierul respirației când am 
răsuflat uşurat. Nu eram mort. Nu încă. Zvâcnirea picioarelor mele 
nu aruncase pătura care mă acoperea şi eram încă întins pe spate 
pe grinda metalică. Cei doi nu ştiau că, sub învelitoarea de lână 
aspră, eram liber. Ceea ce nu reprezenta cine ştie ce avantaj, dar era 
tot ce aveam şi trebuia să găsesc cât mai repede un mod în care să-l 
valorific. 

— Oamenii mei sunt pe drum, a mormăit Parker. Dacă o faci în 
continuare pe durul, îi pun să te sfâşie-n bucăţi. 

— Sunt pe drum, a încuviinţat Marcone, placid. Dar nu 
sunt aici. Bizar şi misterios, motocicletelor lor li s-au dezumflat 
cauciucurile. Avem timp să ne ocupăm de afaceri. 

l-am auzit pantofii traversând podeaua de beton către mine 
şi mi-am ridicat privirea spre el. Mi-a întâlnit-o fără nicio teamă, 
un bărbat ajuns la o maturitate deplină, cu fire de un alb imaculat 
înspicându-i părul de pe tâmple, cu costumul de comandă 
dezvăluind un trup în formă, în ciuda anilor destul de numeroşi. 
Ochii lui de un verde palid, culoarea dolarilor, erau tot atât de opaci 
ca nişte oglinzi. 

— Salut, John, am spus. Ai sosit exact la timp. 

A zâmbit. 

— ar tu, Dresden, ştii cu siguranţă cum să vorbeşti cu oamenii, 
a răspuns el, uitându-se cu amuzament nemascat la tăcutul Parker. 
Probabil ai învățat din vreo carte. Sunt sigur, într-o măsură 
rezonabilă, că-ţi cunosc deja răspunsul, dar m-am gândit să-ţi mai 
ofer o şansă. 

— În ce privinţă? 

— Azi am primit un telefon, mi-a povestit el. Un oarecare 
Harley MacFinn a descoperit cumva numărul meu personal. Era 

furios la culme. Susţinea că ştie că eu i-am distrus cercul, ca să- 
nscenez totul şi că la noapte o să se ocupe de mine. 

— Atunci cred că până aici ţi-a fost, John. Harley poate fi 
extrem de distrugător. 

— Ştiu. Am văzut la ştiri ce s-a-ntâmplat la postul de poliţie. E 
vârcolac, nu? 

Am strâns din ochi, nedumerit. 

— De unde...? 

Şi-a fluturat mâna. 

— Din raportul pe care i l-ai dat locotenentei Murphy. Pentru 
astfel de lucruri trebuie să plăteşti, şi pe urmă sunt copiate şi 
îndosariate şi recopiate şi reîndosariate. N-a fost greu să-mi fac rost 
de-o copie. 

Am clătinat din cap. 

— Banii nu-l pot cumpăra pe Harley MacFinn. 

— Exact, a încuviinţat el. lar părinţii mei, Dumnezeu să le 
odihnească sufletele, n-au fost genul de oameni care să-mi lase vreo 
moştenire, şi cu atât mai puţin obiecte din argint, altminteri m-aş fi 
descurcat singur. N-am idee cine şi de ce i-a spus că eu sunt vinovat 
de necazurile lui, dar mi se pare extrem de clar că el e convins. 
Fapt care mă aduce la tine, domnule Dresden. Şi-a dus mâna sub 
haina costumului său italienesc scump şi a scos un teanc de hârtii 
împăturite — contractul pe care-l văzusem mai înainte. Vreau să 
facem o înţelegere. 

M-am uitat lung la el, în tăcere. 

— Condiţiile au rămas aceleaşi, a adăugat. În plus, îți promit, îţi 
jur pe tot ce am mai scump, că nimeni n-o să mai facă niciun fel de 
presiuni asupra locotenentei Murphy. Am câţiva amici în cabinetul 
primarului şi sunt sigur că se poate rezolva. 

Am vrut să-i spun să se ducă naibii, dar mi-am înghiţit cuvintele. 
Pe moment, eram prins în cursă. Dacă fugeam, probabil că Parker 
s-ar fi dezlănţuit şi m-ar fi sfâşiat. lar dacă nu m-ar fi făcut el bucăţi, 
Marcone n-ar fi trebuit decât s-arate cu degetul ca să mă doboare 
Hendricks cu un glonţ de calibrul .12. 

Cât despre Murphy, în ciuda recentelor noastre neînţelegeri, îmi 
era prietenă. Sau, cu o mai mare acuratețe a exprimării, eu continuam 

să-i fiu prieten, în ciuda celor petrecute în ultima vreme. Păstrarea 
postului pe care-l ocupa şi îndepărtarea presiunii politicienilor 
asupra ei nu erau tocmai motivul pentru care mă implicasem în 
toată povestea de la bun început? Nu mi-ar fi fost recunoscătoare 
dacă o ajutam? 

Nu, mi-am spus. Nu aşa. Nu vrea genul ăsta de ajutor. L-ar 
accepta pe al magiei. Însă cel oferit de bani câştigaţi din suferinţa 
altora, prin corupţie şi prin înşelăciune era cu totul altceva. Marcone 
arăta bine în costumul lui gri, cu pieptănătura perfectă şi cu unghiile 
manichiurate, dar era personificarea răului. 

Nici mâinile mele nu erau curate — dar erau libere. Situaţia era 
disperată şi cu cât aşteptam mai mult, cu atât se înrăutăţea mai tare. 
Poate reuşeam să mă folosesc de magie atât cât era necesar ca să scap 
teafăr. 

Am respirat adânc şi m-am concentrat asupra unui morman 
de unelte şi de piese metalice de pe un banc de lucru aflat la vreo 
şase metri distanţă. Mi-am adunat laolaltă toată voinţa care-mi mai 
rămăsese, cu impresia că o apăsa un soi de intangibilitate piezişă, 
o senzaţie pe care n-o mai avusesem niciodată. M-am concentrat 
asupra scopului meu, asupra palei de aer care avea să ridice unelte 
şi piesele, azvârlindu-le în Marcone, Hendricks şi Parker ca pe tot 
atâtea gloanţe, şi m-am rugat să nu fiu prins eu însumi în raza lor 
de acţiune şi să nu fiu nimerit din întâmplare şi ucis de propria 
mea vrajă. Dacă murea unul dintre ceilalți, încălcam Prima Lege a 
Magiei şi, mai târziu, aş fi avut de-a face cu Consiliul Alb; dar, pe 
clopotele iadului, nu voiam să-mi sfârșesc viaţa pe podeaua aia de 
beton. 

Capul îmi zvâcnea, dar am împins durerea deoparte, m-am 
concentrat şi am expirat spunând: 

— Vento servitas. 

Toată energia pe care-o adunasem a ieşit din mine şuierând. 
Uneltele au ţopăit şi au zăngănit — apoi au recăzut la loc. 

În spatele ochilor mi-au erupt flăcări. Durerea era orbitoare. Am 
tras aer în piept şi mi-am înclinat capul în faţă, străduindu-mă să nu 
cad pe-o parte şi să trădez lipsa benzii adezive care mă imobilizase. 
Oh, stele ale cerului, mă durea al naibii de tare şi mi-am încleştat 

dinţii ca să nu ţip. Îmi săltam şi-mi încordam pieptul ca să-mi aduc 
în plămâni destul aer. 

Am clipit ca să scap de lacrimile din ochi şi mi-am controlat 
expresia, ca să-i pot face faţă lui Marcone. Nu voiam să-şi dea seama 
că vraja mea dăduse greş. 

— Interesant, a spus el, uitându-se la bancul de lucru şi apoi la 
mine. Poate că te-ai solicitat prea mult în ultima vreme. Dar îmi 
menţin oferta, domnule Dresden. Trebuie să-nţelegi că, dacă refuzi, 
starea în care te afli nu mă mai interesează şi mă văd silit să te las 
cu domnul Parker şi cu asociaţii săi. Dacă nu vrei să lucrezi pentru 
mine, o să mori. 

L-am fulgerat cu privirea şi mi-am tras răsuflarea, pregătindu- 
mă să-l înjur. La naiba cu el şi cu toată rasa lui de paraziți împuţiţi. 
Ticăloşi politicoşi şi zâmbitori, cărora puţin le păsa de vieţile pe care 
le distrugeau şi de oamenii pe care-i nenoroceau, atâta vreme cât 
afacerile lor continuau să fie prospere. 

Dacă urma să mor acolo, aveam de gând s-arunc asupra lui 
Marcone un blestem atât de cumplit, încât pe lângă el cea mai 
groaznică poveste auzită de cineva vreodată să pară un vis frumos, 
ţesut cu ochii deschişi. 

Pe urmă m-am uitat la Parker, care-l scruta pe Marcone cu 
priviri bănuitoare, şi am dat uitării blestemul. Mi-am lăsat capul în 
jos, ascunzându-i gangsterului expresia feţei mele. Îmi venise o idee. 

— Moare oricum, a mârâit şeful Lupilor Străzii. E-al meu. Până 
acum n-ai spus câtuşi de puţin că vrei să-l iei cu tine. 

Marcone şi-a îndreptat spatele şi a zâmbit subţire. 

— Nu-ncepe să te cerţi cu mine, Parker, a spus. O să iau ceea ce 
vreau să iau. Ultima şansă, domnule Dresden. 

— Asta n-a făcut parte din înţelegere, a protestat Parker. Am 
nevoie de el. Te omor înainte de-a te lăsa să mi-l ici. 

Şi-a dus o mână la spate, ca şi cum ar fi simţit nevoia să se 
scarpine. M-am uitat către biroul din spatele lui şi l-am zărit pe Nas 
Turtit ghemuit în cadrul uşii, în cea mai mare parte ascuns de ea şi 
prin urmare trecând neobservat. Perfect. 

— Nu-ţi face griji, Parker, a spus Marcone, cu satisfacţie în glas. 
N-o să-mi accepte oferta. Preferă să moară. 

Mi-am săltat capul, cu faţa cât mai lipsită de expresie cu putinţă. 

— Dă-mi un pix, am spus. 

Marcone a rămas cu gura căscată şi am simţit o plăcere intensă 
când l-am văzut atât de surprins. 

— Ce? a spus. 

Am pronunţat fiecare cuvânt cu mare grijă. 

— Dă-mi un pix. O să semnez contractul. M-am uitat la 
Parker şi am adăugat, cu voce mai puternică: Fac orice ca să scap de 
animalele astea. 

Marcone s-a holbar o clipă la mine, apoi şi-a dus mâna la 
buzunar. l-am văzut ochii, l-am văzut studiindu-mi expresia feţei. 
În capul lui, rotiţele se învârteau nebunește, încercând să priceapă 
ce făceam. 

Parker a scos brusc un urlet de furie şi a azvârlit levierul spre 
Hendricks, care s-a ferit cu o agilitate incredibilă pentru un bărbat 
atât de masiv şi şi-a ridicat arma. Uşa biroului s-a deschis brusc 
şi Nas Turtit s-a aruncat asupra bodyguardului uriaş. Au căzut 
amândoi pe podeaua de beton, luptându-se pentru puşcă. 

— Vrăjitorul e al meu! a zbierat Parker, năpustindu-se la 
Marcone. 

În costumul lui de mii de dolari, gangsterul s-a mişcat ca un 
şarpe şi a scos ca prin farmec un cuţit cu lama curbată. Şi lama 
a trasat un arc, urmat de un jet de sânge din încheietura mâinii 
licantropului, care a urlat. 

M-am ridicat şi am fugit ca un nebun spre uşă. Picioarele îmi 
tremurau, echilibrul meu nu era grozav, dar mă mişcam din nou 
şi m-am gândit c-aveam şanse să scap. În stânga mea s-a auzit 
detunătura unei arme şi un jet de lichid roşu a împroşcat un perete 
şi tavanul. Fără să mă opresc ca să văd cine fusese ucis, am deschis 
uşa dintr-o smucitură. 

Agentul Phillip Denton stătea la un metru şi jumătate de mine, 
în burniţa rece. Venele de pe frunte îi zvâcneau şi pe părul lui scurt 
i se aşternuse un strat de stropi de ploaie. Era flancat de burtosul 
agent Wilson, în costumul lui mototolit, cu ţeasta aproape cheală 
strălucindu-i, şi de agenta Benn, femeia zveltă, cu înfăţişare sălbatică, 
cu pielea mai întunecată la culoare decât de obicei în amurg, sub 

lumina felinarelor, cu buzele senzuale întredeschise într-un mârâit 
care-i trăda uimirea. 

Denton a clipit surprins, apoi şi-a îngustat ochii cenușii. 

— Vrăjitorul nu trebuie să scape, a spus, cu voce calmă, fermă. 
Omorâţi-l. 

Lui Benn i-au scânteiat ochii şi a şuierat ceva, cu voce înceată, 
ducându-şi mâna sub haină. Wilson a făcut acelaşi lucru. Eu m-am 
oprit brusc, opunându-mă inerţiei care mă împingea înainte, am 
căzut şi aşa, în patru labe, m-am târât înapoi, în clădire. 

Dar, în loc să-şi scoată armele de sub haine, s-au preschimbat. 
S-a întâmplat cu mare repeziciune, nu cum vedeţi în filme. În 
faţa mea stăteau doi oameni, pe urmă întunericul s-a îndesit, ca o 
zvâcnire, şi-au apărut doi lupi uriași, siniştri, unul cenuşiu, precum 
claia de păr a lui Benn, iar altul de aceeaşi nuanţă castanie ca părul 
în retragere de pe capul lui Wilson. 

Şi erau imenşi, de doi metri lungime cu tot cu coadă şi cu umerii 
ajungând la înălţimea taliei mele. Ochii pe de-a-ntregul omeneşti le 
luceau, ca şi colții dezgoliţi. Între ei, cu un soi sumbru de încântare 
licărindu-i în privire, Denton a scos un şuierat şi şi-a azvârlit braţele 
spre mine. Lupii s-au repezit ca şi cum cei azvârliţi ar fi fost ei. 

Am dat buzna înapoi, înăuntru, şi am trântit uşa în urma mea. 
Am auzit bufnituri puternice când s-au aruncat în ea lupii. Am 
văzut o mişcare în dreapta şi m-am trântit la podea chiar înainte de 
a apăsa Hendricks pe trăgaci. Ţeava puștii a scuipat o flamă însoţită 
de un zgomot puternic şi-a croit în uşa din spatele meu o gaură cât 
faţa mea. Mârâitul furios al lui Parker continua să se-audă undeva, 
în întuneric, şi m-am repezit în spatele caroseriei unei maşini, apoi 
am fugit, aplecat, spre partea din spate a garajului cavernos. 

De afară s-au auzit pe neaşteptate tunetul unei duzini de motoare 
şi detunăturile puternice ale mai multor arme de foc. Era clar că se 
întorseseră Lupii Străzii. 

Am continuat să înaintez prin întuneric poticnindu-mă şi 
străduindu-mă să nu fac atât de mult zgomot încât să-i dau cuiva 
ocazia să mă-mpuşte. Uşa din faţă a garajului s-a deschis brusc, 
lăsând să pătrundă un şuvoi de lumină palidă, care nu mi-a fost de 
prea mare folos. Am auzit oameni ţipând. 

Am ajuns în cel mai întunecat colț şi m-am ghemuit acolo, apoi 
am înşfăcat ceva care s-a dovedit a fi o cutie cu unele. Am scos 
o cheie masivă şi am strâns-o între degete cu toată puterea. Eram 
singur. Mă şubrezisem eu însumi folosindu-mi prea intens magia în 
timp ce mă aflasem sub efectul elixirului revigorant şi nici nu mai 
aveam nimic cu care s-arunc. Cu excepţia cheii pe care-o găsisem, 
eram neînarmat. Din tot garajul se auzeau focuri de armă, urlete, 
bufniturile cărnii izbite de altă carne în timp ce fiarele se luptau 
pentru controlul junglei şi descoperirea unui biet vrăjitor epuizat, 
pe nume Harry Dresden, de către una dintre ele nu era decât o 
chestiune de timp. 


Apropo de căderile din lac în puț. 

E cea mai groaznică situaţie în care m-aş putea afla, m-am 
gândit. M-am ghemuit în colţ, strângând cheia descoperită aşa cum 
îşi strânge un copil ursuleţul, neavând unde să fug şi ştiind cât se 
putea de bine că magia mă trădase. 

Era bizar, dar asta mă deranja mai mult decât iminenta mea 
moarte. Cu mult mai mult. Moartea e ceva care i se întâmplă oricui, 
diferă numai momentul. La naiba, ştiam chiar şi că era cu putinţă să 
m-aştepte o moarte oribilă. Dar nu mă gândisem niciodată că magia 
m-ar fi putut trăda. Mai exact, nu-mi trecuse niciodată prin minte 
că eu aş fi putut s-o trădez. Întrecusem măsura şi trupul meu nu mai 
era un bun conducător al puterii necesare pentru utilizarea acelor 
forţe cărora eram obişnuit să le poruncesc. Ar fi fost cu siguranţă 
de preferat să reîncep cu ceva mai simplu în locul unei telechinezii 
violente, de mare amploare, dar totul îmi dădea de înţeles că arsesem 
un soi de circuit interior. Şi era posibil să nu se mai refacă niciodată. 

Însemna o pierdere a identităţii. Eram vrăjitor. Ceea ce reprezenta 
mai mult decât o meserie, mai mult decât o titulatură. Vrăjitoria 
constituia esenţa fiinţei mele. Relaţia mea cu propria magie, modul 
în care o foloseam, lucrurile pe care-mi permitea să le înfăptuiesc 
mă defineau, mă modelau, îmi ofereau un scop al vieții. 

Meditam la toate astea în vreme ce pe podeaua de beton dansa 
moartea, agăţându-mă de ele aşa cum îşi încleştează un marinar 
degetele de epava navei sale, încercând să ignore furtuna care i-a 
sfărâmat-o în bucăţi. Din ascunzătoarea mea lamentabilă, observam 
amănunte periferice. Marcone a reuşit s-ajungă la una dintre uşile 
garajului, dar tirul unui Lup al Străzii l-a silit să se-arunce în spatele 
unui camion ruginit. Hendricks i s-a alăturat şi, o clipă mai târziu, 
acelaşi camion a demarat cu zgomot şi a trecut prin uşă, ajungând 

pe pietrişul din parcare. Din partea din spate, Hendricks a tras, 
cu puşca lui uriaşă, câteva gloanţe în direcţia clădirii, pe când ale 
licantropilor cădeau pieziş în urma vehiculului. 

Însă adevărata luptă se ducea între Lupii Străzii şi FBI. 

Era, în cea mai mare măsură, un schimb de focuri. Denton 
trăgea cu arma din dotarea FBl-ului, care te ducea cu gândul la un 
Uzi. A secerat trei licantropi cu o rafală de foc automat în clipa când 
a trecut pragul şi cei doi lupi uriași care îl însoțeau s-au năpustit în 
întuneric. Dintre umbrele negre au erupt urlete şi mârâieli sălbatice, 
şi am auzit mai mulți Lupi ai Străzii murind sfâşiaţi de fiarele enorme 
care erau agenţii Benn şi Wilson. Parker îşi striga ordinele undeva, 
în beznă, pe jumătate incoerent de furie. Denton şi-a dus mâna sub 
haină, în căutarea unui nou încărcător pentru Uzi, şi am zărit în 
jurul taliei lui ceva care merita să fie ţinut minte pentru viitor, dacă 
norocul mă ajuta să am unul. 

Am privit măcelul, şi m-am ascuns, şi m-am rugat să mi se 
ivească ocazia să fug către uşile deschise ale garajului înainte de a mă 
zări Denton sau Parker. A durat o veşnicie. Oh, o parte raţională 
a minţii mele ştia că nu se scurgeau decât secunde, dar păreau zile 
întregi. Eram îngrozit, mă durea capul şi mă durea tot trupul şi nu 
puteam folosi magia ca să mă apăr. 

Am auzit un sunet chiar lângă gleznă şi mi-am simţit inima 
în gât. Sunetul s-a repetat, a devenit un zgrepţănat neîntrerupt. 
Am observat că, în colţul acela, fundaţia era fisurată, podeaua se 
transformase într-un amestec de bulgări de pământ şi sfărâmături 
de beton. Râcâielile se auzeau chiar de la baza peretelui, unde 
pământul se mişca, vânzolit. 

Ceva încerca să sape pe sub zid ca să pătrundă în garaj, chiar 
sub mine. M-am înfiorat de spaimă, apoi m-a năpădit brusc furia 
împotriva creaturii care-mi adăuga adrenalină într-un flux deja prea 
abundent. Mi-am strâns în mână arma improvizată, am ridicat-o şi 
m-am ghemuit deasupra locului răvăşit, gata să lovesc indiferent ce 
şi-ar fi făcut apariţia. 

Am zărit-o în semiîntuneric, fără niciun dubiu în privinţa 
formei. O labă, o labă canină imensă râcâia pământul, săpa o gaură 
pe sub perete, stânjenită de bucăţile de beton care-i stăteau în 

cale. Printre împuşcături, auzeam de-afară zgomote făcute de nişte 
animale, după toate aparențele respiraţii precipitate şi chelălăieli 
de nerăbdare. Indiferent cine s-ar fi aflat acolo, voia să sape ca să 
pătrundă înăuntru şi-şi dorea al naibii de mult s-ajungă în garaj. 

— Sapă-n asta, am bombănit, şi am lovit laba cu cheia, din toate 
puterile. 

Şi imediat am auzit un scheunat de durere, şi laba a zvâcnit, 
retrăgându-se sub peretele de tablă ondulată. A urmat un mârâit, 
laba a reapărut şi eu am pocnit-o încă o dată, cu acelaşi rezultat. 
Dincolo de perete au izbucnit mârâieli furioase şi m-am aplecat spre 
gaură străbătut un val de satisfacţie răzbunătoare. 

— Na. Mai vâră-ţi una aici şi-o să păţeşti la fel. 

De-afară s-au auzit zgomote, apoi scrâşnetul pietrişului şi 
inconfundabila voce calmă a lui Tera. 

— Încetează, vrăjitorule, a şuierat. 

Am strâns din ochi, uluit, şi m-am aplecat mai tare către golul 
de sub perete. 

— Tera? Tu eşti? De unde-ai ştiut că aici sunt eu? 

— Din toţi oamenii pe care i-am cunoscut vreodată, a mârâit 
ea, eşti singurul în stare să zdrobească labele celor veniţi să-l scape 
de-o moarte sigură. 

Am tresărit, înfiorându-mă, când în partea opusă a garajului a 
izbucnit o altă rafală de gloanţe. 

— Le spun să sape iar. Nu-i mai lovi peste labe! 

— Pe cine să nu mai lovesc? am întrebat. Cine sapă? 

Nu mi-a răspuns. În schimb au reînceput râcâielile. M-am uitat 
peste umăr în restul încăperii. l-am văzut pe Lupii Străzii grăbindu- 
se să iasă pe uşa deschisă şi prin gaura făcută de Marcone în cea 
închisă. Arma automată a răsunat iarăşi şi, într-o străfulgerare 
luminoasă de la gura ţevii, l-am zărit pe Denton deasupra siluetei 
unei femei înalte, deşirate, în care trăgea, după toate aparențele ca 
să fie absolut sigur că n-o să se mai ridice niciodată. Am avut timp 
s-o recunosc pe Lana, de data asta cu faţa schimonosită mai degrabă 
de durere decât de poftă de sânge. Corpul îi zvâcnea şi se răsucea în 
timp ce-şi golea agentul FBI încărcătorul în el. Pe urmă s-a reinstalat 
întunericul. 

La picioarele mele, labele au continuat să râcâie — şi s-au întrerupt 
cu un scheunat. Prin gaura pe jumătate săpată s-au auzit mai multe 
mârâituri furioase şi ale chelălăieli, şi am înjurat. 

— Ce se-ntâmplă, Tera? am şoptit, atât de tare pe cât am avut 
curaj s-o fac. 

În loc de răspuns, am auzit alte mârâituri şi un scheunat 
pătrunzător, care-a răzbătut până în cealaltă parte a garajului. 

M-am aruncat pe burtă, în spatele cutiei cu scule şi al unui 
morman de vechituri cu o fracțiune de secundă înainte ca fasciculul 
unei lanterne să măture colţul în care mă ascunsesem. 

— E căţeaua aia, a mârâit Denton. A prins-o Roger afară. 

A urmat un sunet şuierător, şi am simţit furnicături pe şira 
spinării. Apoi vocea guturală a unei femei a tors, senzuală: 

— Parker e încă înăuntru. Ca şi vrăjitorul. Îi simt. 

— La naiba, a mormăit Denton. Vrăjitorul ştie prea multe. 
Wilson, du-te să-l ajuţi pe Roger. 

— Şi eu, iubitule? a întrebat vocea de femeie, încheind cu un 
hohot de râs aspru. 

Agenta Benn părea să fi încheiat de curând o orgie cu sex, 
droguri şi rock-and-roll şi să fie dornică de mai mult. 

— Noi doi rămânem înăuntru. Eu acopăr uşile. Trimite-i spre 
mine. 

Femeia a scos un mic strigăt de plăcere, ca un mieunat. 

— Vino cu mine, l-a ispitit ea. Transformă-te. Ştii ce mult îţi 
place. Ştii ce bine te simţi. 

Am putut să văd venele lui Denton zvâcnind. 

— E mai bine s-acopere unul dintre noi uşile cu o armă de foc. 

Însă în tonul vocii lui ezitarea se simţea din plin. 

— Mai bine pe naiba, a tors Benn. Vino cu mine. Transformă- 
te. 

— Nu de-asta facem aşa ceva. Nu de-asta am încheiat pactul. 

Benn a scos un alt sunet, ceva întru totul senzual. 

— N-are importanţă. Gustă, l-a îmbiat ea. Gustă sângele. 

Lumina a tremurat şi s-a retras din colţul unde mă aflam. 

Am riscat s-arunc o privire. Împroşcată de sânge deja închegat, 
agenta Benn stătea în faţa lui Denton în lumina lanternei lui, 

aşezate pe podea. Îşi lipise trei degete unul de altul şi le împingea 
între buzele lui. El tremura, cu ochii strâns închişi. A supt degetele 
femeii, şi mişcarea a avut ceva înfricoşător de erotic. Una dintre 
sinistrele fiare uriaşe de mai înainte, probabil Wilson, le stătea 
alături, privind scena cu ochii scăpărători. 

Denton a scos un soi de mârâit, a înşfăcat-o pe Benn de claia 
ei de păr încărunţit şi i-a săltat brusc bărbia, ca să poată mirosi şi 
linge sângele care-i mânjea gâtul. Femeia a râs şi s-a arcuit spre el, 
rotindu-şi şoldurile şi frecându-le de el cu nerăbdare. 

— Transformă-te, a gemut. Transformă-te. Fă-o. 

S-a auzit un urlet de furie, am întrezărit ceva mişcându-se, ca o 
străfulgerare, şi Parker a ieşit din întuneric clătinându-se, cu un braţ 
atârnându-i nefolositor, cu un cuţit mare în mâna cealaltă, cu ochii 
sticloşi sfidători şi plini de o furie iraţională. Denton şi Benn şi-au 
ridicat privirile, şi-au dus mâinile la talie, s-au întunecat pentru o 
fracțiune de secundă şi s-au preschimbat în doi lupi de coşmar, cu 
ochii sticlindu-le în puţina lumină din jur şi cu boturile căscându- 
li-se ca să dea la iveală limbi ce atârnau în afară şi colţi fioroşi. 
Parker a continuat să se-apropie împleticindu-se, cu părul unsuros 
fluturându-i, şi cei trei lupi au sărit pe el. 

Priveam totul cu un soi de fascinaţie bolnavă. Lupii l-au îngropat 
sub un morman de colţi, blană, sânge şi furie. El a urlat, agitându- 
şi cuțitul, apoi l-a aruncat, rămânând cu mâinile goale, şi, după o 
răsucire în aer, a aterizat pe podea, nu departe de mine. A-ncercat 
să lupte, să se zbată, lovind cu picioarele, dar a fost zadarnic. Au 
ţâşnit jeturi de sânge, şi a mai urlat o dată înainte de a înceta să se 
mai mişte. 

Iar lupii au început să-l mănânce. Muşcau hălci din muşchii lui 
şi le înghiţeau lacomi, îi sfâşiau hainele ca să găsească mai multă 
carne. Mârâiau şi se amenințau între ei arătându-şi colții, şi unul 
dintre masculi a pătruns femela, timp în care ea a continuat să sfâşie 
trupul, scotocind cu botul printre straturile de muşchi ai stomacului 
ca s-ajungă la organele interne. Mi s-a făcut greață şi, dacă aş fi 
mâncat ceva, probabil că ar fi ajuns pe podeaua de beton. 

M-am întors în schimb spre gaura numai pe jumătate terminată 
de sub perete şi am început să sap cu cheia, nebunește. Nu voiam să 

fiu următorul fel de mâncare din meniu. 

De afară s-au auzit mai multe chelălăieli şi mai multe mârâieli, 
iar eu am lărgit gaura destul de mult ca să cred că pot trece prin 
ea. M-am lipit de pământ şi m-am târât ca un vierme, şi metalul 
ondulat mi-a zgâriat spatele, iar umărul rănit a reînceput să mă 
doară. 

Am ieşit în aer liber cu o smucitură şi m-am văzut pe o alee 
din spatele garajului, slab luminată de un felinar îndepărtat, de pe 
marginea străzii. 

Erau lupi peste tot. 

Trei, mai mici decât aceia pe care-i văzusem înainte, erau 
răspândiţi pe un cerc rarefiat în jurul unui animal cu blana roșcată 
şi urechi ca de liliac. Acesta fusese însângerat şi doi dintre lupii mai 
mici zăceau în apropiere, chelălăind de durere şi mişcându-se fără 
vlagă, cu părul năclăit de sânge. Din cerc făcea parte şi Tera, goală şi 
suplă, cu o bucată de ţeavă în mână. Când lupul cel mare se întorcea 
spre unul dintre ceilalţi, animalele rămase se strângeau mai aproape 
de el, şi el se răsucea, arătându-şi fălcile şi încercând să-l doboare pe 
unul dintre cei care-l înconjurau. 

— Nu s-ar putea zice că te-ai grăbit, vrăjitorule, a mârâit Tera, 
fără să se-ntoarcă spre mine. 

M-am ridicat în picioare, cu cheia în mână, şi-am scuturat din 
cap ca să scap de broboanele de sudoare rece. 

— Tera, trebuie să plecăm de-aici, am spus. Denton şi ceilalţi 
îşi vor face curând apariţia. 

— Pleacă, mi-a răspuns ea. Ajută-l pe MacFinn. Noi îi ţinem 
pe loc. 

Uriaşul lup roşcat a făcut un salt spre ea şi am văzut-o ferindu- 
se, agilă, şi rămânând cu sânge rece la un fir de păr distanţă de colții 
lui. L-a pocnit peste nas cu o iuţeală pe care n-aş fi crezut-o posibilă 
şi cu un mârâit dispreţuitor. Cei trei lupi mai mici s-au repezit la 
cel mare, care s-a-ntors ca să-i alunge, smulgând un chelălăit de la 
unul care n-a fost destul de rapid ca să se ferească pe de-a-ntregul 
de fălcile lui. 

— Nu-i puteţi opri pe toţi, am spus. Mai sunt încă trei ca ăsta. 

— Avem membri ai haitei la pământ, a mârâit ea, arătând cu 

o zvâcnire a capului către lupii răniţi. Noi nu-i abandonăm pe-ai 
noştri. 

Am lăsat să-mi scape o înjurătură virulentă. Aveam nevoie de 
Tera. Putea să-mi confirme totul, mă putea ajuta să pun faptele cap 
la cap, să înţeleg ce se petrecea. Se oferea să-şi dea viaţa pentru mine, 
să se lupte cu Denton şi cu ceilalţi atât de mult cât reuşea să le ţină 
piept alături de însoțitorii ei, dar în seara aceea văzusem deja prea 
mulţi oameni murind. Nu voiam să accept alte pierderi de vieţi 
pentru salvarea mea. 

Şi furia mi-a devenit brusc mai puternică decât frica. Mă 
săturasem să tot fiu mutat de colo-colo şi tratat de parc-aş fi fost 
un bagaj sau un fel de mâncare din meniu. Mă săturasem să fiu 
ciomăgit pe întuneric şi să mă simt neajutorat şi inutil. Prea mulți 
oameni fuseseră răniţi, creaturile magice ale nopţii împrăştiaseră 
prea multă suferinţă, şi eu ar fi trebuit să pot împiedica asta. În clipa 
aceea nu conta că nu reuşeam să folosesc vrăjile împotriva lor. Poate 
că magia nu era pe moment disponibilă pentru mine, dar asta nu 
mă făcea într-o mai mică măsură vrăjitor, mag, înţelept. 

Ştiu multe lucruri. 

Cunoaşterea înseamnă putere. 

Odată cu puterea vine şi responsabilitatea. 

Ceea ce făcea totul foarte simplu. Am strâns cheia în mână, am 
respirat adânc şi m-am avântat spre spatele lupului uriaş. Fiara m-a 
simţit năpustindu-mă, s-a-ntors spre mine cu o viteză neaşteptată şi 
m-a întâlnit în aer. M-a trântit pe beton şi şi-a aplecat fălcile spre 
gâtul meu. Am auzit-o pe Tera ţipând, ea şi ceilalţi lupi au înaintat 
— dar era imposibil s-ajungă la creatură înainte de a mă ucide. Nu 
era ăsta scopul. 

Am împins cheia în gura lupului, simțind cum îmi sfâşiau dinţii 
lui un deget. A mârâit şi mi-a smucit cheia din mâini. Obiectul 
s-a răsucit în aer, îndepărtându-se de mine, şi fiara imensă şi-a 
reîndreptat atenţia asupra mea, cu ochii sticlindu-i. 

Am avut timp să văd totul, în amănunt. Forţa şi iuţeala lupului 
m-au şocat pur şi simplu. Era enorm, rapid, n-aveam nicio şansă în 
lupta împotriva lui. Lumina felinarului îndepărtat s-a reflectat în 
colții lui înroşiţi când şi-a coborât botul spre gâtul meu. 

Blana lupului era împestrițată de stropi de sânge rămaşi pe firele 
de păr ca nişte picături de ploaie. Pietrişul aleii strălucea, luminat în 
parte de felinarul din stradă. Botul animalului, ceva mai scurt şi mai 
lat decât văzusem la televizor, la Wild Kingdom, avea buzele negre 
retrase de pe dinţii cu dungi roşii şi albe, ca bomboanele de mentă. 
Ochii erau albaştri, o culoare neobişnuită pentru un lup, şi în ei 
sticlea un soi de înţelegere prin prisma demenţei. 

Am avut timp să observ toate detaliile fiindcă pentru ceea ce 
făceam nu era nevoie de ochi. Când s-a repezit la gâtul meu, mi- 
am afundat mâinile în blana lui, între labele din faţă, şi, bâjbâind 
cu degetele adânc înfipte, mi le-am coborât, lăsându-mă s-alunec 
pe fese, până când am simţit că găsisem ceea ce căutam — muchiile 
metalice ale cataramei unci centuri, lipită de piele, aproape îngropată 
în ea. În timp ce fălcile lui se apropiau tot mai mult de gâtul meu, 
am desfăcut catarama cu furie, simțind că astfel îi sfâşiam pielea, şi, 
când am reuşit, mi-am azvârlit braţul în exterior, cu degetele strâns 
încleştate de cureaua ataşată. 

Şi, brusc, o centură din piele de lup a alunecat de sub haina 
costumului gri purtat de Roger Harris, specialistul în medicină 
judiciară al biroului FBI din oraş, puştiul cu păr roşu şi urechi mari. 
A rămas o clipă ghemuit deasupra mea, privindu-mă năuc, cu gura 
mânjită de sânge. 

— Hexenwulf nemernic, am mârâit, şi i-am tras un genunchi 
între picioare. 

Lovitura a fost puternică. 

A icnit şi s-a rostogolit de pe mine, ducându-și mâna spre haină, 
dar nu i-am lăsat timp să-şi scoată arma. Am rămas lângă el, prea 
aproape ca să-şi poată mişca braţele în voie, l-am înşfăcat de urechile 

lui cât toate zilele şi l-am izbit de mai multe ori cu capul de pietriș. 
În primele secunde a-ncercat să se lupte cu mine, dar îl luasem prin 
surprindere. "Țeasta s-a lovit iar şi iar de pietre şi, după vreo şase 
izbituri zdravene, n-a mai făcut nicio mişcare. 

I-am eliberat brusc urechile şi mi-am ridicat privirea spre Tera şi 
spre lupii ei. Îşi strângeau rândurile în jurul federalului ca un banc 
de rechini în jurul unui delfin rănit, şi am citit cuvântul sânge în 
ochii lor, în colții lor dezgoliţi, în încheieturile albite ale degetelor 
cu care strângea Tera ţeava. M-a inundat brusc un val de frustrare. 
Era de-ajuns că prin oraş cutreierau animale însetate de sânge — 
n-aveam nevoie de ele şi-n echipa mea. 

— Toată lumea înapoi, am mârâit. 

— E-al nostru, mi-a răspuns Tera, pe acelaşi ton. A rănit lupi 
din haita mea. 

— Şi de ce nu vă ocupați de ei, în loc să vă pierdeţi timpul cu 
tipul ăsta? 

— Sângele lui e-al nostru, a insistat ea, şi ceilalți au susţinut-o 
cu un cor de urlete furioase. 

— Acum nu vă mai poate face niciun rău. lar ai voştri nu se 
vindecă dacă-l ucideţi. Dar pierderea asta de timp i-ar putea ucide 
pe ei. 

— Nu înţelegi, vrăjitorule, a mârâit Tera, şi lupii i-au ţinut din 
nou isonul, arătându-şi colții. Aşa cere legea noastră. 

M-am ridicat încet, arătându-mi întreaga înălțime. 

— Înţeleg, am spus, cu voce foarte scăzută şi foarte egală, că nu 
vreţi să mă înfuriaţi mai tare decât sunt deja. 

Am întâlnit privirea ei şi am susţinut-o cu asprime. Fălcile mă 
dureau de prea multă încordare. 

— S-au curmat deja prea multe vieţi. Ucide-l, şi-o să fii la fel 
ca el. 

— Greşeşti, a spus ea. O să fie mort, iar eu o să fiu vie. 

— Nu şi dacă mă sfidezi. 

Am păstrat o clipă încordarea dintre noi, măsurându-ne din 
priviri. 

I-am desluşit pe faţă nesiguranța. Nu ştia că, în ceea ce privea 
magia, mă secătuisem, şi mă văzuse făcând prea multe lucruri 

impresionate mulțumită puterilor mele ca să-ncerce să mi se opună 
cu inima uşoară. A clipit şi şi-a ferit privirea, scoțând, din fundul 
gâtului, un sunet care-i trăda îmbufnarea. 

— Cum doreşti, vrăjitorule, a capitulat apoi. N-avem timp de 
irosit luptându-ne între noi. Vine restul haitei. Iar noi avem răniţi 
de îngrijit. 

Am dat din cap şi m-am uitat la cei trei lupi din jurul meu. 

— Altcineva are ceva de spus? i-am provocat. 

S-au îndepărtat cu toţii de mine, ferindu-se să-mi întâlnească 
privirea. 

— Bine, atunci, am adăugat, aplecându-mă să iau arma lui 
Harris şi centura din blană de lup. Aveţi vreo maşină? 

— Da, a răspuns Tera. Georgia. 

Unul dintre lupi, un animal deşirat, cu picioare lungi şi blana de 
un maroniu deschis, s-a cutremurat şi a-nceput să meargă în cerc, 
scheunând scurt, ca şi cum ar fi scâncit. O clipă mai târziu, s-a auzit 
un şuier, ca un transfer de forţă. Lupoaica a fost străbătută de un 
tremur, a încremenit, părul ei de un maroniu palid a devenit piele 
şi mai palidă, lăsându-mă să mă holbez la fata cu membre lungi şi 
părul de un blond întunecat pe care-o văzusem cu câteva zile în 
urmă în magazinul universal abandonat. 

— Aduc camioneta pe strada alăturată, a spus, ridicându-se în 
picioare. Îi puteţi căra până acolo? 

Avea trăsăturile feţei încordate şi ochii ceva cam prea mari. 

— Da, a răspuns Tera. Redeveniţi cu toţii voi înşivă. 

Şi ceilalţi doi lupi teferi au început să meargă în cerc, şi-au 
adunat puterea şi şi-au început transformările, iar în final avut în 
faţă doi tineri dezbrăcaţi — unul era băiatul scund şi robust care se 
certase cu Georgia — Billy — iar celuilalt i-am recunoscut chipul, dar 
nu-i ştiam numele. 

Tera a luat conducerea retragerii în timp ce eu supravegheam 
aleea cu pistolul lui Harris în mână. Ea şi cei doi băieţi au improvizat 
din haina lui Harris o targă pentru unul dintre lupii răniţi, iar pe 
celălalt l-a luat ea în braţe, săltându-l cu o simplă flexiune a mușchilor 
ca nişte funii, deşi avea probabil aproape şaptezeci de kilograme. 
Lupii răniţi scheunau jalnic, iar Tera şi cei doi tineri aruncau priviri 

duşmănoase către inconştientul Harris în timp ce străbăteau aleea 
îndreptându-se spre plajă şi lăsându-mă singur cu el. 

M-am ghemuit lângă roşcat şi l-am pălmuit până când a deschis 
ochii. A clipit o dată şi a zvâcnit, ca şi cum ar fi vrut să se salte în 
capul oaselor. l-am proptit ţeava pistolului semiautomat sub mărul 
lui Adam. 

— Nu mişca, i-am spus, calm. 

A înlemnit şi s-a uitat în sus, la mine, cu ochi holbaţi. 

— O să-ţi pun nişte întrebări, puştiule. Cred că ştiu deja 
răspunsurile, dar trebuie să mi le dai oricum şi tu, sincer şi fără 
gălăgie. Sau îţi arăt, aici şi acum, care sunt efectele unui glonţ tras 
de la mică distanţă. Ai priceput? 

Lui i-au zvâcnit de câteva ori buzele înainte de a reuşi să 
vorbească. 

— Dacă mă ucizi, Denton n-o să se lase până când n-o să te 
vadă mort. 

— Mă crezi prost, Roger? am spus, pe un ton rezonabil. Denton 
vrea oricum să mă vadă mort. Pot să te ucid chiar în clipa asta fără 
să se schimbe absolut nimic. 

Şi-a lins buzele şi şi-a rostogolit ochii, uitându-se în toate părţile 
fără să-şi mişte capul, ca şi cum ar fi sperat să-l salveze cineva. 

— De unde-ai ştiut? De centuri. 

— L-am văzut pe Denton înăuntru. Am văzut că, înainte să vă 
transformați cu toți, trebuie să vă strecuraţi mâna sub haină, pentru 
ceva. Deduc că, în prima noapte, agenta Benn s-a înfuriat şi şi-a dus 
mâna sub haină ca să-şi atingă centura şi s-o sfâşie pe Murphy. Dar 
a reuşit să-şi aducă aminte la timp că nu trebuia s-o facă, aşa c-a scos 
în schimb arma. Este? 

A dat uşor din cap. 

— Pactul, am spus. Sunteţi Hexenwulfen, aşa că aţi încheiat un 
pact cu cineva ca să primiţi în schimb puterea de a vă preschimba, 
ca să primiţi centurile. Cu cine? 

— Nu ştiu, a răspuns el, făcând ochii mari. Dumnezeule, nu 
ştiu. Denton a aranjat totul. 

L-am privit cu ochi îngustaţi şi am armat pistolul. 

— Te rog, a ţipat, cu voce stridentă. Nu ştiu. Jur, Dumnezeu 

mi-e martor că Denton a aranjat totul. A venit la noi, ne-a întrebat 
dacă vrem să-l susţinem, dacă vrem să punem mâna pe cineva, pe-o 
lepădătură care reuşeşte mereu să scape de braţul legii. Şi eu i-am 
spus că vreau. Iisuse, n-am ştiut că o să se-ajungă la asta. 

— La ce, Roger? l-am întrebat, cu răceală. Începe cu începutul, 
şi grăbeşte-te. 

— Marcone, a spus, cu ochii la armă. Totul se-nvârte în jurul 
lui. Denton vrea să scape de el. 

— Adică să-l omoare. 

Privirea lui Harris a zvâcnit spre mine. 

— Ne-a spus că e singura cale. Că Marcone otrăveşte oraşul mai 
mult decât oricare alt om în viaţă. Şi are dreptate. Individul şi-a 
cumpărat, în oraşul ăsta, destulă influenţă ca să nu se poată atinge 
poliţia de el niciodată, şi cuvântul lui are greutate chiar şi la nivel 
naţional. Nu doar una dintre anchetele biroului în privinţa lui a fost 
suspendată. E de neatins. 

— Aşa c-aţi plănuit să folosiţi centurile ca să-l ucideţi. 

A dat din cap. 

— Dar nu se putea fără să lăsăm urme. Nimeni n-avea să creadă 
c-a fost pur şi simplu sfâşiat de nişte câini sălbatici. Avea să se facă 
o anchetă în toată puterea cuvântului, cu expertiză judiciară şi tot 
restul. 

Am înţeles şi a fost rândul meu să dau din cap. 

— Aşa că vă trebuia un ţap ispăşitor. Lasă-mă să ghicesc. Lupii 
Străzii. 

Harris şi-a arătat dinţii. 

— O bandă de scandalagii şi de ucigași, cu lupul ca simbol. 
Uciderea unui criminal de indivizi a căror emblemă e lupul. Într-un 
asemenea caz, nimeni nu face verificări. E evident. Şi scăpăm şi de 
una dintre cele mai periculoase bande de pe străzi. 

— Da, Roger, numai că, în privinţa acestei crime, sunt 
nevinovaţi. Te-ai gândit la asta? Nevinovaţi, ca şi toţi oamenii ucişi 
luna trecută, înainte şi după luna plină. Ucişi de voi. De tine şi de 
restul echipei lui Denton. 

A-nchis ochii, a pălit şi s-a cutremurat. 

— Transformarea. Când... când te preschimbi, când eşti animal, 

e incredibil. Atâta iuţeală, atâta putere. Trupul îţi cântă de încântare. 
În facultate, am fost curios să văd cum e când iei cocaină şi, prin 
comparaţie cu asta, a fost o nimica toată. Sângele... 

Şi-a trecut din nou limba peste buzele murdare de sânge, de data 
asta mai degrabă cu sete decât ca tic nervos. 

— Cred că-ncep să-nţeleg. Denton nu v-a vorbit despre partea 
asta. Nu v-a spus cum vă influenţează gândurile. Probabil că nu ştia 
nici el. Şi după ce te transformi o dată... 

A dat din cap, ca o subliniere. 

— Pur şi simplu nu te poţi opri, omule. Te face să te foieşti 
noaptea prin cameră, fără somn. Şi-ţi face mai bine decât somnul, 
când termini vânătoarea te simţi atât de viu! A deschis din nou ochii 
şi s-a uitat în sus, la mine, implorând. N-am vrut să-i omor pe 
oamenii ăia. Am început cu nişte infractori. Gangsteri care vindeau 
droguri. Am vrut doar să-i speriem, dar lucrurile ne-au depăşit. Au 
ţipat şi au fugit, şi noi i-am urmărit şi... l-am ucis. Şi, Dumnezeule, 
Dresden, a fost frumos. 

— Şi s-a repetat, am spus. De două ori. Cu oameni nevinovaţi. 
Cu nişte amărâţi care s-au aflat, când nu trebuia, acolo unde nu 
trebuia. 

Harris şi-a întors faţa, preferând să dea aprobator din cap fără 
să mă privească. 

— Denton a spus că putem compensa răul făcut. Că putem 
pune totul în cârca Lupilor Străzii. Că putem convinge pe toată 
lumea că ei sunt făptaşii. Şi noi am rămas alături de el. 

Am clătinat din cap. 

— Asta nu explică de ce l-aţi târât pe MacFinn în toată povestea. 

— Denton, a răspuns puştiul. A fost tot ideea lui. A spus că mai 
există şi altcineva pe care am putea da vina, ca să fim siguri că o să 
scăpăm cu faţa curată. Că avea omul potrivit. Am intrat în casa lui 
MacfFinn şi i-am găsit tot arsenalul ocult. Am stricat câte ceva şi am 
plecat. Şi... în noaptea următoare au murit mai mulţi oameni. Ca şi 
în cea care i-a urmat. Atunci ne-am dus după gunoiul ăla asociat cu 
Marcone şi am scăpat de ticălos şi de bătăuşul lui. 

— Şi pe urmă aţi stat liniștiți o lună. 

A înghiţit în sec şi a dat din cap încă o dată. 

— Denton a luat centurile. Ni le-a ascuns. El se controlează mai 
bine decât oricare dintre noi. Şi, Dumnezeule, sărmana Benn a fost 
într-o stare groaznică, aproape ca şi când n-ar mai fi făcut parte din 
specia omenească. Nici Wilson nu s-a simţit cu mult mai bine. Dar 
am rezistat cu toţii o lună. 

— După care l-aţi ucis pe bodyguardul lui Marcone la Varsity. 

Ochii lui Harris au aruncat flăcări. 

— Da. Ar fi trebuit să-i vezi dosarul. Toate lucrurile pe care 
le-a făcut şi pentru care n-a putut fi adus în faţa tribunalului. 
Dumnezeule, Dresden, a meritat-o. 

— Poate că da. Sau poate că nu. Cine suntem noi, să-l judecăm? 

— Şi cine suntem ca să n-o facem? m-a întrebat Harris. Puterea 
se afla în mâinile noastre. Aveam responsabilitatea s-o folosim 
pentru a face bine. Ca să ne facem datoria. La naiba, Dresden, dacă 
eşti într-o atât de mare măsură de partea binelui, ar trebui să ne- 
ajuţi, nu să ni te pui în cale. Pe oamenii ăştia legea nu-i poate atinge, 
iar tu o ştii. 

M-am foit uşor, stânjenit. 

— Nu sunt de acord cu metodele voastre. Cu înscenările făcute 
altora, ca să cadă pe ei vina pentru crimele voastre. 

Harris a mârâit. 

— Ca şi cum MacFinn n-ar fi omorât niciodată pe nimeni. La 
naiba, e un ucigaş, nu? După scena de la postul de poliţie, o să se 
convingă toată lumea că e. 

— În afară de mine, am răspuns. N-ar fi ajuns niciodată acolo 
dacă n-aţi fi stricat voi cercul care-l reţinea. 

— Da, a încuviinţat, cu o doză de duşmănie şi de frustrare în 
glas. A trebuit să-ţi bagi nasul în treburile noastre. Iisuse, afurisitul 
ăla de raport pe care i l-ai trimis lui Murphy pomenea până şi de 
centuri. Atunci a-nceput Denton să te ia-n serios. Dac-ai avea ceva 
minte, ai apăsa naibii acum pe trăgaci, înainte de-a ieşi el şi ceilalți 
din transă ca să vină după tine. Fiindcă ştii prea multe. 

— De ce Lupii Străzii? am întrebat, în loc să-l împuşc. De ce 
m-ai trimis să văd ce e cu ei? 

— Denton a presupus c-aveau să te ucidă, a scăpat Harris. 
C-aveau să ne scape de tine. 

Am dat din cap. După cum se părea, tot timpul încercase cineva 
să mă omoare, şi eu nu băgasem de seamă. 

— Iar după ce-am scăpat de ei prima oară, a ştiut că erau pe 
urmele mele. 

— Da. Şi m-a pus pe mine să-i urmăresc, ca să te putem găsi şi 
să ne asigurăm că eşti mort. Când te-am zărit în portbagajul maşinii 
lor, am presupus că erai. Aşa c-am plănuit să scăpăm de Lupii Străzii 
în seara asta, înainte de a se duce MacFinn la Marcone. 

— De unde ştiţi ce-are de gând? 

— De la Marcone, a pufnit Harris. Şarpele a sunat ca să ceară 
protecţia poliţiei. 

Mi-am reţinut cu greu un zâmbet. 

— Şi i-a fost acordată? 

— La naiba, nu. Harris şi-a înălţat bărbia, şi-a strâns pumnii şi 
l-am simţit încordându-se sub mine. Am spus tot ce-aveam de spus. 
Dacă nu vrei să ni te alături, pleacă dracului de-aici. Sau apasă pe 
trăgaci. Dar nu-mi mai irosi timpul. 

— Eu mai am ceva de spus, am ripostat, şi am apăsat pistolul 
peste gâtul lui, de-a latul, sufocându-l. O să-i duci lui Denton 
mesajul meu. M-am săturat de jocul ăsta de-a şoarecele şi pisica. 
Anunţă-l că o să aibă ocazia să scape de mine când răsare luna, acasă 
la Marcone. 

El s-a zbătut, scoțând sunete bolborositoare. Şi a căscat ochii la 
auzul cuvintelor mele. 

— Nu e nevoie să fii un geniu ca să deduci că o să-ncerce să 
se afle acolo când apare MacFinn, am adăugat. Că o să vrea să se 
convingă c-a murit toată lumea şi că el e singurul care mai poate 
povesti ce s-a-ntâmplat. Spune-i că o să vin şi eu. Că n-o să scape 
nepedepsit. M-ai înţeles, băiete? 

Am micşorat apăsarea, şi l-am auzit orăcăind un vag răspuns 
afirmativ. M-am ridicat, eliberându-l, dar am păstrat pistolul într-o 
mână şi centura în cealaltă. I-am văzut ochii zvâcnind către centură, 
urmărindu-i mişcările cu un soi de sete încordată. 

— De ce-mi spui asta? m-a întrebat. De ce ne avertizezi? 

M-am uitat în jos, la el, preţ de câteva secunde lungi înainte de 
a-i răspunde, cu voce joasă. 

— Fiindcă nu-mi place ce faceţi. Ce sunteţi. Nu folosiţi puterea 
care v-a fost dată. Ea vă foloseşte pe voi. Vă transformați în animale. 
Sălbăticia şi frica sunt arme cu care-ncercaţi să susţineţi pacea. Acum 
e rândul vostru să vedeţi cum e când ţi-e frică. 

S-a ridicat, cu părul lui roşu în dezordine şi cu sângele de pe 
gură uscându-i-se, şi s-a îndepărtat cu câţiva paşi de mine, mergând 
cu spatele şi uitându-se în toate părţile. 

— Centura mea, a spus. Îmi vreau centura. 

— Nici să nu te gândeşti, băiete. Cel mai înţelept lucru pe care 
îl poţi face e să te-ncui în camera ta şi să rămâi acolo până se termină 
toată povestea. Fiindcă, orice s-ar întâmpla, centura n-o s-o mai 
foloseşti niciodată. 

S-a albit la faţă şi a făcut un pas spre mine. Am îndreptat arma 
către el, şi a încremenit, cu pumnii încleştaţi. 

— O să plăteşti pentru asta, m-a ameninţat, cu vocea îngroșată 
de încordare. 

— Când răsare luna, i-am spus, apoi m-am răsucit pe călcâie şi 
am ieşit în grabă de pe alee, deşi piciorul meu numai în ciorap şi 
şchiopătatul mi-au stricat probabil imaginea de individ feroce. 

La vreo şase metri distanţă de alee, Tera a apărut din întuneric şi 
mi s-a alăturat, mergând destul de aproape de mine ca să mă susţină 
dacă aş fi căzut. 

— Te-ai înşelat, vrăjitorule, mi-a spus. 

M-am uitat în jos, la ea, şi i-am întâlnit privirea ochilor de 
culoarea chihlimbarului, lipsiţi de suflet. 

— Cum adică? 

— N-au devenit animale. S-a uitat peste umăr, îngustându-şi 
ochii. Animalele nu fac ce-au făcut ei. Ucid ca să mănânce, ca să se 
apere pe ele sau pe ai lor, sau ca să-şi apere teritoriul. Nu de plăcere. 
Nu fiindcă le e sete de sânge. S-a uitat din nou la mine. Numai 
oamenii fac asta, vrăjitorule. 

M-am strâmbat, dar n-am putut s-o contrazic. 

— Cred că ai dreptate. 

— Bineînţeles, a zis ea. Şi a adăugat, după câteva clipe de tăcere. 
O să-ncerci să-mi ajuţi logodnicul? 

— O să-ncerc. Dar nu pot lăsa blestemul lui să mai ia şi alte 

vieți. 

A dat din cap, cu ochii înneguraţi. 

— Asta ar vrea şi el. Se gândeşte mai întâi la alţii şi abia apoi la 
el însuşi. 

— Pare un om bun. 

Tera a ridicat din umeri, şi mi s-au părut brusc împovăraţi de 
îngrijorare. 

— Mai sunt şi ceilalți. FBl-ul. Ei vor încerca să te oprească pe 
tine. 

— Da. 

— Şi atunci? 

— Nu-i pot lăsa să continue ca până acum. Nu se mai pot 
controla. Cred că nu se mai pot împiedica să ucidă. 

Nu m-am uitat la ea, m-am concentrat, pe rând, asupra fiecărui 
pas de-al meu. 

— Când vor încerca să mă oprească..., am continuat. Când vor 
încerca... cred că va trebui să fiu foarte uman. 


26 


Am mers, împreună cu Tera, către malul lacului Michigan. 
Acolo, pe Forty-ninth Street, aştepta, cu motorul în ralanti, o 
furgonetă mare, veche. Când ne-am apropiat, s-au aprins farurile, 
iar femeia de la volan a coborât să ne deschidă portiera laterală. 

— Harry? a spus. Oh, Doamne, ce ţi-au făcut? 

Susan s-a apropiat în grabă şi i-am simţit căldura trupului când 
mi-a pus braţul peste umărul ei şi s-a lipit de mine. Purta blugi, care-i 
scoteau în evidenţă picioarele lungi, şi o jachetă de un roşu închis, 
care se asorta de minune cu pielea ei întunecată. Îşi strânsese părul 
într-o coadă de cal, şi gâtul îi părea mai lung şi mai vulnerabil. O 
simţeam incredibil de catifelată şi de caldă, avea un miros proaspăt 
şi încântător de feminin şi m-am trezit sprijinindu-mă de ea. Toate 
durerile care păliseră, rămânând în fundal, au revenit zvâcnind în 
primul plan al atenţiei mele, prin comparaţie cu căldura ei pufoasă 
şi cu delicateţea cu care mă susţinea. Atingerea ei oferea o plăcere pe 
care eu n-o puteam dărui. 

— L-au bătut, i-a răspuns Tera. Dar, cum îţi spuneam că e foarte 
posibil, l-au ţinut în viaţă. 

— Mura ta arată ca un sac cu cartofi vineţi, mi-a spus Susan, 
cu ridurile fine ale feţei accentuându-i-se în vreme ce mă studia cu 
ochi ei întunecați. 

— Spui cele mai drăguţe lucruri cu putinţă, am mormăit. 

M-au urcat în furgonetă, unde erau ghemuiţi Georgia, Billy şi 
ceilalţi alfani. Doi tineri, un băiat ai cărui ochi de un albastru apos 
clipeau tot timpul şi o fată cu părul castaniu subţire, ca de şoarece, 
erau întinşi pe spate, gâfâind încet. Aveau pe răni bandaje curate. 
Georgia era, evident, medicul care-i îngrijise. Toţi alfanii purtau 
halate de baie simple, negre, nu rămăsese niciunul în costumul lui 

Adam, şi m-am simţit bizar de recunoscător pentru asta. Totul era 
suficient de straniu şi fără să călătoresc într-o furgonetă plină cu 
adolescenţi oarecum ciudaţi, în pielea goală. 

Mi-am pus centura de siguranţă şi mi-am văzut vânătăile de 
pe mâini şi de pe braţe — pete urâte, vineţiu-maronii, atât de dese 
încât în unele locuri nu-mi dădeam seama unde se termina una şi 
unde începea alta. M-am aşezat şi m-am sprijinit de geam, cu mâna 
dreaptă sub cap. 

— Ce cauţi tu aici, cu copilandrii ăştia? am întrebat-o pe Susan, 
când s-a instalat la volan. 

— Conduc, mi-a răspuns. Sunt singura care-a împlinit vârsta 
necesară ca să poată închiria o camionetă. 

Am strâns din ochi. 

— Aoleu. 

— Povesteşte-mi, mi-a cerut ea, pornind motorul. După ce-ai 
sărit din maşină şi după ce-am scăpat de atacul de cord, am chemat 
poliţia, exact cum ai spus. Tera a plecat să te caute şi mi-a spus că 
poliţia a ajuns prea târziu şi că te-au luat Lupii Străzii. Cum de li s-a 
zdrobit camioneta într-un asemenea hal? 

— Au avut ghinion. Cineva le-a făcut toate cauciucurile să 
explodeze în acelaşi timp. 

Susan m-a privit arcuindu-şi sprâncenele şi a demarat. 

— Nemernicii. Acum stai liniştit, Harry. Arăţi ca un tren deraiat. 
Te ducem într-un loc liniştit. 

— Vreau mâncare, am spus. Sunt mort de foame. Tera, crezi că- 
ți poţi da seama când răsare luna? 

— Da, mi-a răspuns ea. Norii se-mprăştie. Văd stelele. 

— Fantastic, am murmurat. 

Şi pe urmă am adormit, fără să mai simt hurducăturile furgonetei. 
M-am trezit abia când mirosul de grăsime încinsă şi de carne friptă 
m-a făcut să ridic privirea către ghişeul unui fast-food drive-thru. 
Susan a plătit totul cu bani gheaţă şi ne-a împărţit tuturor pungile 
de hârtie. Eu am rupt coroana galbenă de pe una dintre ele, am unit 
capetele bucății de hârtie, alcătuind un cerc, şi mi l-am pus pe cap. 
Ea m-a privit nedumerită, apoi a râs scurt. 

Mi-am îngustat ochii şi am psalmodiat, pe un ton arogant: 

— Sunt regele burgerilor. 

Susan a râs iarăşi, clătinând din cap, iar Tera mi-a aruncat o 
privire serioasă, ternă. M-am uitat la tinerii din spatele furgonetei 
şi i-am văzut pe toţi, chiar şi pe cei răniţi, înfulecând cu o foame de 
lup (şi nu, ăsta nu e un calambur). 

Tera mi-a urmărit privirea şi s-a aplecat spre mine. 

— Puiandri, a spus, ca şi cum cuvântul ar fi putut să explice mai 
multe decât reuşea. N-au fost răniţi atât de rău cum au crezut. Mă- 
ndoiesc că le vor rămâne cicatrice. 

— Mă bucur s-aud asta, am răspuns, sorbind din cola şi 
înghițind cartofi prăjiţi aburinzi. Însă de fapt mă interesează altceva, 
vreau să ştiu cum de-a ajuns sângele tău în restaurantul lui Marcone 
în noaptea dinainte de luna plină. 

Tera a rupt o bucăţică din hamburgerul ei şi a-nceput s-o ronţăie 
ţinând-o între degete. 

— Întreabă-mă altădată. 

— Nu vreau să-ţi aduc o ofensă, dar nu sunt sigur că acest 
altădată o să existe. Aşa că spune-mi acum. 

Ea a luat încă o bucăţică de carne, apoi a ridicat din umeri. 

— Ştiam că haita care-i făcea necazuri logodnicului meu era 
în apropiere. Am dedus că voia să dea o lovitură şi am încercat să-i 
opresc. 

— De una singură? 

A pufnit. 

— Vrăjitorule, aproape toţi cei care se transformă în lupi ştiu 
într-o prea mică măsură ce-nseamnă să fii lup. Însă asasinii aveau în 
ei o prea mare parte din animal. Am intrat prin geamul ferestrei şi 
m-am luptat, dar m-au copleşit. Am fugit înainte de-a fi ucisă. 

— Şi cu copiii ăştia ce e? am întrebat, arătând spre partea din 
spate a furgonetei. 

S-a uitat la ei şi, pentru o clipă, am văzut cum i s-a încălzit 
privirea, strălucind de mândrie şi îndepărtându-i aerul rece, 
neomenesc al feţei. 

— Sunt copii. Dar cu inimi viteze. Au vrut să-nveţe, şi eu i-am 
învăţat. Lasă-i să-ţi spună singuri povestea lor. 

— Poate mai târziu, am zis, terminându-mi cartofii prăjiţi. 

Unde mergem? 

— Într-un loc sigur, să ne înarmăm şi să ne pregătim. 

— Să mă pregătesc, am corectat-o. Numai eu. Nu iau pe nimeni 
cu mine. 

— Te înşeli, nu s-a lăsat ea. Vin cu tine. 

— Nu. 

M-a fixat cu ochii ei chihlimbarii. 

— Eşti puternic, vrăjitorule. Dar încă n-ai văzut animalul din 
mine. Oamenii pe care-i vei înfrunta vor să-mi ia logodnicul, şi 
n-am să-ngădui asta. Vin cu tine, nu mă poţi opri decât dacă mă 
ucizi. 

De data asta, eu mi-am ferit primul privirea. Mi-am sorbit 
băutura încruntându-mă, în timp ce ea continua să-şi ronțăie, 
placidă, bucăţica de hamburger. 

— Cine eşti? am întrebat-o, în cele din urmă. 

— Cineva care şi-a pierdut deja prea mulţi membri ai familiei, 
mi-a răspuns. 

Pe urmă s-a lăsat pe spătarul scaunului şi s-a retras din conversaţie, 
amuţind brusc. 

— Cineva care şi-a pierdut deja prea mulţi..., am bombănit, 
frustrat, îngânând-o pe şoptite. M-am întors din nou spre partea 
din faţă a furgonetei, aplecându-mă deasupra burgerului. Pune 
ceva pe tine, muiere bizară cu ochi galbeni, dansatoare pe mese, 
antrenoare de oameni-lup, creatură ocultă care mi-te-uiţi-în-ochi- 
fără-să-clipeşti. 

De pe scaunul din spate s-a auzit un şuierat, şi am aruncat o 
privire peste umăr. Tera continua să-şi mestece carnea. Îi sticleau 
ochii, avea colţurile gurii arcuite şi îi fremătau nările într-un hohot 
de râs aproape mut. 

Locul sigur spre care ne îndreptam s-a dovedit a fi o casă mare 
din apropiere de Gold Coast, aflată la mică distanţă de micul palat 
al lui Marcone. Judecând după standardele cartierului, dimensiunile 
clădirii erau modeste, dar asta era tot una cu a spune că, după 
standardele unui elefant, o claie de fân nu-nseamnă prea multă 
mâncare. Susan a condus furgoneta printr-o deschidere din gardul 
viu înalt şi apoi pe o alee lungă, de beton alb, şi a intrat într-un garaj 

pentru şase maşini ale cărui uşi s-au ridicat în faţa noastră rulând 
maiestoase. 

Am coborât în garaj şi m-am holbat la Mercedesul şi la 
Chevroletul Suburban dinăuntru. 

— Unde suntem? am întrebat. 

Tera a deschis uşa laterală a furgonetei şi Georgia, Billy şi celălalt 
tânăr s-au dat jos şi i-au ajutat pe oamenii-lup răniţi să coboare. 
Georgia s-a întins, un gest care i-a afectat într-un mod foarte 
interesant halatul de baie negru, şi şi-a îndepărtat cu o mână claia 
de păr roşcat căzută pe faţa uscăţivă. 

— E casa părinţilor mei. Ei mai stau încă o săptămână în Italia. 

Mi-am trecut o palmă peste ochi. 

— Şi nu se vor supăra fiindc-ai dat o mică petrecere, nu? 

Mi-a aruncat o privire, părând stânjenită. 

— Nu, atâta timp cât ştergem toate urmele de sânge. Haide, 
Billy. Să ducem răniții în pat. 

— [a-o înainte, a spus el, cu ochii la mine. Vin şi eu într-un 
minut. 

Georgia a părut gata să-nceapă o ceartă, dar s-a mulţumit să 
clatine din cap şi, cu ajutorul celuilalt băiat, a condus răniții 
înăuntru. Încă goală şi de o supremă indiferență faţă de acest 
amănunt, Tera i-a urmat, aruncându-mi o privire peste umăr înainte 
de a dispărea. Parcă încercând să mi-o ascundă vederii, Susan s-a 
plasat cu promptitudine în faţa mea. 

— Cinci minute, Dresden, a spus. Pe urmă vino să mă cauţi. 

— Ăă, a fost răspunsul meu caustic, după care Susan a intrat, la 
rândul ei, în casă. 

Am rămas în întuneric cu Billy, puştiul scund şi vânjos, cu 
ochelari cu lentile groase. Îşi îndesase mâinile în buzunarele halatului 
de baie şi mă studia cu atenţie. 

— Toți vrăjitorii îşi fac rost de câte-o coroană pentru copii şi o 
poartă? Sau e numai pentru ocazii speciale? 

— "Toţi oamenii-lup poartă ochelari şi se parfumează cu Old 
Spice din belşug? am ripostat, smulgându-mi de pe creştet coroana 
de carton. Sau se obişnuieşte doar când e lună plină? 

Nu s-a supărat, mi-a zâmbit. 

— Eşti prompt, a spus. Întotdeauna mi-am dorit să fiu aşa. Mi-a 
întins mâna. Billy Borden. 

I-am strâns-o obosit, iar el a-ncercat s-o strivească pe-a mea 
într-a lui. 

— Harry Dresden, am spus. 

— Pari zdrobit, domnule Dresden. Eşti sigur că te poţi descurca 
în noaptea asta? 

— Nu, am răspuns, cu o răbufnire de sinceritate brutală. 

A dat din cap şi şi-a împins ochelarii în sus, spre rădăcina nasului. 

— Atunci ai nevoie de ajutorul nostru. 

Cerule! Clubul Mickey Mouse al oamenilor-lup voia să treacă de 
partea mea. Lista membrilor: Billy, Georgia, Tommy, Cindy, Sictir. 

— Nici gând, am protestat. Categoric nu. 

— De ce nu? 

— Ascultă-mă, puştiule. Nu ştiţi de ce sunt în stare aceşti 
Hexenwulfen. Nu ştiţi de ce e-n stare Marcone şi cu siguranţă n-aţi 
văzut ceva ca MacFinn decât în filme. Şi, chiar dacă sunteţi în stare 
să le ţineţi piept, ce vă face să credeţi c-aveţi dreptul să interveniţi? 

A căutat un răspuns cu toată seriozitatea. 

— Acelaşi lucru care te face să crezi că ai dreptul ăsta, domnule 
Dresden. 

Am deschis gura să-i răspund. Şi am închis-o. 

— Sunt conştient că, prin comparaţie cu tine, eu nu ştiu prea 
multe lucruri, a continuat el. Dar nu sunt prost. Am ochi. Văd nişte 
lucruri despre care toată lumea pretinde că nu există. Acum, în 
toată ţara sunt la modă vampirii. De ce naiba n-ar fi amestecați în 
treaba asta şi nişte vampiri autentici? Domnule Dresden, ştii că, în 
ultimii trei ani, numărul infracţiunilor violente a crescut cu aproape 
patruzeci la sută? Al asasinatelor aproape s-a dublat, mai ales în 
zonele urbane dens populate şi în cele rurale izolate. Iar răpirile şi 
dispariţiile au fost cu aproape trei sute la sută mai numeroase. 

L-am privit uimit. De fapt, eu nu cunoşteam cifrele. Ştiam 
că Murphy şi o parte dintre ceilalți poliţişti spuneau că, pe străzi, 
lucrurile se înrăutăţiseră. Şi, la un anumit nivel profund, ştiam eu 
însumi că lumea devenea din ce în ce mai mult un loc al tenebrelor. 
La naiba, era unul dintre motivele care mă-ndemnau să risc ca un 

idiot, ca în seara aceea. Făceam eforturi ca să ţin sus o torţă aprinsă. 

— Eu, domnule Dresden, sunt un soi de pesimist. Cred că 
oamenii sunt prea incompetenţi ca să-şi poată face rău unii altora 
într-un asemenea hal. Chiar dacă şi-ar da cu adevărat silinţa, 
criminalii n-ar reuşi să-şi înmulțească faptele cu trei sute la sută. În 
plus, aud tot felul de poveşti şi citesc uneori tabloizi. Dacă lumea 
supranaturală e în revenire? Dacă asta explică o parte din tot ce se 
petrece? 

— Şi dacă într-adevăr explică? 

Billy a continuat să se uite la mine, fără să mă privească în ochi. 

— Cineva trebuie să facă totuşi ceva. Eu pot. Deci ar trebui. 
De aceea suntem aici noi, alfanii. Când ne-am întâlnit, datorită 
Proiectului Drumului din Northwest, Tera ne-a oferit şansa să 
facem ceva, iar noi am profitat. 

M-am holbar la el. Aş fi putut să-l contrazic, dar ar fi fost 
lipsit de sens. Argumentele lui îmi erau cunoscute în amănunt. Le 
invocasem şi eu. Dacă aş fi fost cu zece ani mai tânăr, cu treizeci de 
centimetri mai scund şi cu câteva kilograme mai greu, aş fi putut fi 
eu însumi cel care vorbea. Şi trebuia să recunosc că puştiului nu-i 
lipsea puterea. Nu e puţin lucru să te poţi transforma în lup. Dacă 
găseam vreun argument cu care să-mi susţin părerea, eram dispus 
să-l folosesc. Nu voiam să-mi pătez mâinile de sângele lui. 

— Billy, cred că nu sunteţi încă pregătiţi pentru liga mare. 

— Poate că nu, a recunoscut el, dar suntem singurii rămaşi pe 
teren. 

Trebuia să-i recunosc meritele. Era hotărât. 

— Poate ar trebui să staţi pe tuşă, să supravieţuiţi ca să luptaţi 
într-o altă zi. Ar putea ieşi rău şi, în cazul ăsta, acei Hexenwulfen 
cărora le-am dat peste nas pe plajă vor veni după voi. Trebuie să 
rămână cineva cu răniții, să-i apere. 

— Cred, mai degrabă că, dacă te pot înfrânge, ne pot înfrânge 
şi pe noi. Ar fi mai inteligent să ne-adunăm toate forţele la un loc. 
Alături de tine. 

Am chicotit. 

— Toate ouăle într-un singur coş? 

A clătinat din cap. 

— Toți bani pe cel care are mai multe şanse să-nvingă. 

L-am studiat în tăcere preţ de un minut lung. Nu mă îndoiam 
de sinceritatea lui. Izvora din el mustind, aşa cum nu ţi se întâmplă 
decât atunci când eşti cu desăvârşire lipsit de experienţa vieţii sau 
idealist. Era reconfortant şi, în acelaşi timp, cel mai înspăimântător 
lucru în privinţa lui. Trăda atâta ignoranță! Sau nu, de fapt nu 
ignoranță. Inocenţă. Nu ştia ce avea să-nfrunte. Dacă-l lăsam să 
mi se alăture, îl trăgeam în jos, după mine. În ciuda a tot ce văzuse 
în seara aceea, aveam să-l duc într-o lume cu totul nouă, violentă, 
sângeroasă, periculoasă. Într-un fel sau altul, dacă-l lăsam pe el şi pe 
prietenii lui să mă-nsoţească, acei copii inocenți n-aveau să mai vadă 
vreodată răsărind soarele. 

Dar, Dumnezeu să m-ajute, dreptatea era de partea lui Billy 
Borden într-o singură privinţă. Aveam nevoie de ajutor. 

— Oricine mă-nsoţeşte primeşte ordine numai de la mine, am 
spus, şi el a respirat scurt, cu ochii strălucindu-i. Nu de la Tera. 
Faceţi ce spun eu şi când spun eu. Dacă vă spun să plecaţi, plecaţi. 
Fără întrebări. Ai înţeles? 

— Da, a răspuns, şi mi-a adresat un zâmbet îngâmfat, care pur 
şi simplu nu-şi avea locul pe faţa unui adolescent ciudat, în halat de 
baie negru. Eşti un om inteligent, domnule Dresden. 

M-am uitat la el strâmbând din nas şi, chiar în acel moment, 
lumina aprinsă automat la deschiderea garajului s-a stins, lăsându- 
ne în beznă. Dinspre uşă s-a auzit un sunet plin de dezgust, şi 
lumina s-a aprins din nou. În prag stătea, supărată, Georgia, în 
toată splendoarea ei zveltă, mlădioasă. 

— Billy Borden, a spus ea. Nu-ţi dă prin cap că ai putea să faci 
ceva mai bun decât să stai aici, în întuneric? 

S-a apropiat de el încruntându-se, furioasă. 

Billy şi-a ridicat spre ea privirea calmă. 

— Anunţă-i pe toţi că ieşim şi noi în noaptea asta, a spus el. 
Conduşi de Dresden. Dacă pot face faţă, sunt bine-veniţi, iar dacă 
nu, rămân aici, să-i apere pe Cyntia şi Alex. 

Georgia a făcut ochii mari şi a chiuit scurt, excitată. S-a întors 
spre mine şi m-a luat pentru o clipă de gât, făcându-mi umărul să 
urle de durere, apoi s-a-ntors spre Billy şi s-a aplecat, gata să facă 

acelaşi lucru. El a tresărit, strângând din ochi, iar ea şi-a îndreptat 
spatele şi i-a tras brusc deoparte halatul, dezvăluindu-i o jumătate 
de piept palid. Spre meritul băiatului, masivitatea lui părea să se 
datoreze unui pachet de muşchi, iar pe linia pieptului avea o rană 
acoperită cu o crustă groasă, de sânge închegat, deşi pe alocuri încă 
mai continua să sângereze. 

— Ce-i asta? a-ntrebat Georgia. Idiotule. De ce nu mi-ai spus că 
eşti rănit? 

Fl a ridicat din umeri şi şi-a strâns din nou halatul pe lângă trup. 

— S-a-nchis. Şi oricum, chiar dacă o bandajezi, nu pot păstra 
bandajul când mă transform. 

Ea a strâns din dinţi, supărată. 

— N-ar fi trebuit să-ncerci să-i retezi tendonul. Lupul ăla era 
prea iute. 

Fl i-a zâmbit. 

— Dar am fost pe punctul să reuşesc. 

— Ai fost pe punctul să fii omorât, a spus ea, dar cu voce mult 
mai blândă. 

Am observat că nu-şi luase mâna de pe cealaltă jumătate a 
pieptului lui Billy şi că el o privea în expectativă. Ea a tăcut, şi s-au 
uitat unul la altul un minut întreg. Am văzut-o pe ea înghițind în 
sec. 

Vă rog, aveţi milă de mine. Oameni-lup tineri, îndrăgostiţi. 
M-am întors cu spatele şi am intrat în casă, mişcându-mă cu mare 
atenţie. 

Nu m-am omorât niciodată crezând în Dumnezeu. Ei, asta nu e 
întru totul adevărat. Am crezut întotdeauna că există un Dumnezeu 
— sau ceva destul de asemănător ca să-și merite numele — dacă 
existau demoni, trebuia să existe şi îngeri, nu? Dacă undeva exista 
un Diavol, atunci trebuia să existe şi un Dumnezeu. Însă EI şi cu 
mine nu contemplaserăm niciodată lumea împărtăşind o viziune 
comună asupra lucrurilor. 

N-are importanţă. Am aruncat o privire spre tavan. N-am rostit 
şi nici n-am gândit vreun cuvânt, dar Dumnezeu mă asculta. Am 
sperat c-a primit oricum mesajul. Nu voiam să fie ucis niciunul 

Parfumul lui Susan m-a condus la ea. Mă aştepta într-un 
dormitor de la parter. Mobilierul din încăpere era simplu, iar ea îşi 
purta blugii şi un tricou alb, pe care scria „ÎNGHIŢI ASTA? EU 
NICI NU MĂ GÂNDESC!”. Tricoul era al meu. Când m-a văzut, 
şi-a săltat bărbia, ca şi cum s-ar fi străduit să nu-şi lase lacrimile să 
cadă. 

Privirile ni s-au întâlnit, şi am continuat să ne privim în ochi. 
Ni se mai întâmplase, cu mai bine de un an în urmă. După ce se 
uitase în sufletul meu, ea leşinase. Nu ştiu ce văzuse. Nu-i acord 
prea multă atenţie imaginii mele din oglindă. 

Însă eu văzusem în ea pasiune, o pasiune pe care n-o mai 
descoperisem la nimeni altcineva, în afară de mine însumi. O nevoie 
de a merge înainte, de a acţiona cu orice preţ. De aceea continua, de 
aceea căuta istorisiri despre supranatural pentru o fiţuică mizerabilă, 
pe jumătate hilară, ca Arcana. Avea darul ăsta, ştia să scoată din 
noroi lucruri pe care alţii se străduiau să le ignore, să scoată la 
lumină fapte nu întotdeauna uşor de explicat. Făcea oamenii să se 
gândească. Pentru ea era ceva personal — asta ştiam, dar nu ştiam şi 
de ce. Era hotărâtă să facă pe toată lumea să vadă adevărul. 

Am închis uşa în urma mea şi m-am apropiat de Susan 
şchiopătând. 

— Te vor omori, mi-a spus. Nu te duce. 

Când am ajuns lângă ea, şi-a pus palmele pe pieptul meu, apoi 
obrazul. 

— Trebuie să mă duc. Acum Denton nu-şi mai poate permite 
să mă lase în viaţă. Trebuie să pun capăt acestei poveşti înainte de-a 
o scăpa şi mai mult din mână. Înainte de-a mai muri şi alţi oameni. 
Dacă nu mă duc în seara asta, Denton o să-i ucidă pe Marcone şi pe 

MacfFinn şi-o să dea vina pe cel de-al doilea pentru toate crimele. O 
să scape cu faţa curată şi-o să se poată concentra asupra mea. Poate 
şi asupra ta. 

— Am putea pleca undeva, a propus ea. Ne-am putea ascunde. 

Am strâns din ochi, nedumerit. Spusese „ne-am putea”. Noi 
doi. Nu mai vorbise niciodată astfel. Nici eu nu-mi formulasem 
niciodată gândurile punând problema aşa. N-o mai făcusem de 
mulţi ani. Şi cu atât mai puţin în ultima vreme. 

Ar fi trebuit să spun ceva despre asta. Să arăt că înţelesesem aluzia. 
Ştiam că exista, şi Susan ştia că o remarcasem. Stătea nemişcată, în 
aşteptare. 

Dar am spus altceva: 

— Nu mă pricep să m-ascund. Aşa cum nu te pricepi nici tu. 

A inspirat şuierând uşor şi am simţit-o lipindu-se mai tare de 
mine. Ştiam că-mi lăsa lacrimi pe cămaşă, dar nu m-am uitat în jos, 
la ea. 

— Ai dreptate, a zis, o clipă mai târziu. Îi tremura vocea. Ştiu 
că ai. Dar mi-e frică; Harry. Adică, da, ştiu că n-am fost foarte 
apropiaţi. Prieteni, şi amanți, dar... 

— Munca, am spus, şi am închis ochii. 

A dat din cap. 

— Munca. 

Degetele i s-au încleştat de cămaşa mea şi şi-a ridicat spre mine 
privirea, ochii negri înotând în lacrimi, şi alte lacrimi, mai multe, 
pe obrajii ei catifelaţi. 

— Nu vreau să te pierd acum. Nu vreau să rămân numai cu 
munca. 

Am încercat să găsesc o replică inteligentă. Ceva care s-o 
calmeze, s-o liniştească, s-o ajute să se simtă mai bine, să înţeleagă 
ce simţeam pentru ea. Dar nici măcar nu eram sigur ce anume era 
ceea ce simţeam. 

M-am trezit sărutând-o, cu barba aspră care-ncepuse să-mi 
apară în jurul gurii şi pe bărbie frecându-se de pielea ei mătăsoasă. 
La început s-a încordat, apoi a părut să se topească peste mine, cu 
un soi de delicioasă aprobare feminină, cu o blândă renunțare la 
orice distanţă, care-i lăsa trupul lipit de al meu, cu toată splendoarea 

lui întunecată. Sărutul a căpătat profunzime şi lentoare, a devenit 
de un erotism intens, de sine stătător. Mişcările buzelor, căldura 
corpurilor noastre lipite. Atingerea feţei ei cu vârfurile degetelor 
mele, uşoară ca a unui fulg. Scrâşnetul unghiilor ei când i s-au înfipt 
în cămaşa mea. Inima îmi bătea cu putere şi am simţit-o şi pe a ei 
zvâcnind nebunește. 

Ea a întrerupt sărutul, şi eu m-am clătinat pe picioare, cu 
răsuflarea tăiată. Fără să scoată vreo vorbă, m-a dus spre marginea 
patului şi m-a aşezat acolo. Pe urmă a dispărut în baie şi a reapărut 
cu un lighean cu apă caldă, cu un săpun şi cu un burete. 

M-a dezbrăcat. Încet. Cu delicateţe. Mi-a schimbat bandajele, 
murmurând cuvinte blânde când mă durea şi sărutându-mi ochii şi 
fruntea ca să-mi aducă alinare. M-a spălat, şi căldura apei m-a scăpat 
de sudoarea uscată, de sângele închegat şi de o parte din durere. Cu 
răbdare, cu atingeri mai blânde decât ale ploii, m-a spălat în timp 
ce mă lăsam în voia ei, cu ochii închişi. Mă auzeam, când şi când, 
scoțând câte un sunet firav, ca răspuns la atingerile ei. 

Am simţit-o venind lângă mine. l-a simţit pielea dezgolită 
lipită de a mea, fierbinte şi catifelată. Am deschis ochii şi am văzut 
ceața argintie a luminii de lună la orizont, dincolo de lac. Am 
văzut-o pe Susan conturată pe fundalul ei, toată numai curbe şi 
linii feminine suave, o umbră superbă. M-a sărutat din nou, şi am 
răspuns sărutând-o, şi totul era catifea lichidă, tot atât de stăvilită şi 
de disperată ca suprafaţa aproape neclintită a unei ape curgătoare. 
Buzele ei s-au desprins de ale mele şi au rătăcit pe pielea pe care 
o spălase şi, când am încercat s-o ating, mi-a apăsat fără cuvinte 
mâinile în jos, cerându-mi să nu mă clintesc. 

Totul a continuat astfel, numai piele şi atingeri uşoare, gemete 
surde, bătăi puternice de inimă, până a ajuns deasupra mea, 
susţinându-şi singură greutatea ca să nu mă-mpovăreze, ca să nu- 
mi pricinuiască nicio durere. Ne-am acordat mişcările, simțind cu 
câtă putere aveam nevoie unul de altul, simțind foamea fiecăruia de 
celălalt, un amestec pur de dorinţă, căldură, afecţiune şi o intimitate 
incredibilă, care ne-a cutremurat până-n adâncurile sufletelor. Totul 
s-a încheiat în tăcere, senzaţia fiind astfel cu atât mai pătrunzătoare, 
cu buzele unite, cu răsuflările contopindu-ni-se. 

A stat întinsă, alături de mine, până când ni s-au domolit bătăile 
inimilor. Pe urmă s-a ridicat. 

— Nu ştiu dacă vreau să mă-ndrăgostesc de tine, Harry, a spus. 
Nu ştiu dacă aş putea suporta. 

— N-am vrut niciodată să-ţi fac rău, am răspuns, cu voce 
înceată, după ce-am deschis ochii. Nu ştiu ce e mai bine. 

— Eu ştiu ce simt că e bine, a zis ea, şi m-a sărutat din nou, apoi 
a-nceput să-mi mângâie fruntea, săltându-și capul ca să mă studieze 
cu ochi blânzi, compătimitori. Vezi atât de multă suferinţă. N-am 
vrut decât să-ţi reamintesc că în lume mai există şi altceva. 

Sunt un tip destul de dur. Adică, uitaţi-vă la mine. Pot ţine în 
frâu nişte poveşti destul de brutale. Dar am sensibilităţile mele. Am 
început să plâng în hohote, şi Susan m-a luat în braţe şi m-a legănat 
până când mi s-au oprit lacrimile. 

Aş fi vrut să rămân acolo, unde era cald, unde era curat, unde 
nu murea nimeni. Nu era nici sânge, nici animale care să mârâie, 
arătându-şi colții, şi nu-ncerca nimeni să mă omoare. Îmi surâdea să 
mă aflu acolo, cu Susan, în braţele ei, mult mai mult decât mă tenta 
să ajung sub lumina argintie a lunii pline, care se răspândea tot mai 
mult, urcând de sub orizont ca o aureolă voalată. 

Însă m-am desprins uşor de Susan şi m-am ridicat în capul 
oaselor. 

Era luna plină a nebuniei. 

Ea s-a dat jos din pat şi a adus o geantă de voiaj, din care a scos 
o pereche de jeanşi negri de-ai mei, pantofii mei sport de culoare 
neagră, ciorapi, o cămaşă groasă, gri închis, lenjerie de corp neagră, 
pentru completarea temei, şi, binecuvântată fie inima ei, ibuprofen. 
M-am ridicat ca să mă-mbrac, dar Susan mi-a apăsat un umăr cu 
mâna, făcându-mă să mă reaşez — şi m-a îmbrăcat apoi ea însăşi, 
încet, cu mare grijă, concentrându-se asupra propriilor mişcări. 
Niciunul dintre noi n-a scos niciun cuvânt. 

V-a îmbrăcat vreodată o femeie frumoasă, goală? Asta da 
pregătire de luptă! Era ceva indescriptibil de liniştitor şi, în acelaşi 
timp, excitant. Îmi simţeam trupul devenind mai relaxat și mai 
conştient, simţurile mi se acordau mai bine cu tot ce se petrecea în 
jurul meu. 

Am auzit paşi pe coridor şi o bătaie în uşă. Apoi vocea lui Tera. 

— E timpul, vrăjitorule. 

M-am ridicat, dar Susan m-a prins de încheietura mâinii. 

— Aşteaptă o clipă. A-ngenuncheat lângă geanta de voiaj şi a 
scos o cutie plată şi lată, aparent grea. Voiam să ţi-l dau de ziua ta. 
Dar m-am gândit că ţi-ar putea fi de folos acum. 

Mi-am lăsat capul pe-o parte şi am luat cutia. Era într-adevăr 
grea. 

— Deschide-o, prostule, mi-a răspuns ea, zâmbind. 

Am deschis-o, şi înăuntru era miros de piele moale, bine 
prelucrată, voluptoasă şi groasă, înfăşurată în hârtie translucidă. Am 
aruncat într-o parte capacul şi hârtia şi am găsit piele neagră, nouă, 
fără luciu în lumină. Am scos-o din cutie şi s-a despăturit devenind 
un pardesiu lung şi greu, o copie dintr-un material mult mai fin a 
celui pe care-l purtam mereu, chiar şi cu scurta pelerină din jurul 
umerilor şi al braţelor. 

L-am privit cu uimire. 

— Probabil te-a costat o avere. 

Mi-a răspuns cu un râs răutăcios. 

— Da. Dar trebuia să-l port direct pe piele, să-i simt atingerea. 
Pe urmă a adăugat, redevenind sobră. Vreau să fie al tău, Harry. Să 
ai ceva de la mine. Ca să-ţi poarte noroc. 

S-a tras într-o parte şi m-a ajutat să-l îmbrac. 

Pardesiul m-a înconjurat cu o greutate confortabilă şi cu un soi 
straniu de familiaritate. Părea, pur şi simplu, la locul lui. Mi-am scos 
de sub cămaşă lanţul cu pentagrama mamei şi l-am lăsat la vedere. Pe 
urmă am mutat arma confiscată de la Harris din buzunarul salopetei 
într-al pardesiului. N-aveam niciun alt instrument magic. Şi poate 
nici măcar magia nu-mi mai era accesibilă. Şi, având absolut totul 
în vedere, pistolul părea, în cel mai bun caz, o armă nesigură. 

Însă eram atât de pregătit pe cât puteam să fiu. 

M-am întors spre Susan, să-i spun la revedere, şi am văzut că 
se-mbrăca în grabă. 

— Ce faci? m-am mirat. 

— Mă-mbrac. 

— De ce? 

— E nevoie de cineva care să conducă furgoneta, Dresden. 

Şi-a pus tricoul, şi-a aruncat haina pe umeri şi a trecut pe lângă 
mine privindu-mă printre gene. 

— În plus, ar putea fi cel mai important eveniment paranormal 
despre care voi avea şansa să scriu vreodată. Îţi poţi imagina că o să 
stau deoparte? 

A deschis uşa şi s-a uitat la mine, în expectativă. 

La dracu, m-am gândit. La toţi dracii. Încă o persoană pentru 
care trebuia să-mi fac griji. Susan nu se număra printre oamenii-lup. 
Nu era vrăjitoare. Nu era nici măcar înarmată. Era o nebunie până 
şi s-o las să se gândească să vină cu noi. Dar m-am pomenit dornic 
să m-asigur că se afla undeva, în apropiere. 

— Bine, am încuviinţat. Dar respecţi şi tu regulile pe care le- 
au acceptat puştanii. Eu sunt şeful. Faci ce spun şi când spun, sau 
rămâi aici. 

Şi-a ţuguiat buzele şi şi-a îngustat ochii. 

— Îmi placi când vorbeşti aşa, a comentat, tachinându-mă. Şi 
când te văd aşa. Te-ai gândit vreodată să-ţi laşi barbă? 

Pe urmă mi-a zâmbit şi a dispărut pe coridor. 

M-am uitat în urma ei încruntându-mă. Trebuia să rămână la 
distanţă de cea mai urâtă parte a întregii poveşti. Aveam să mă ocup 
de asta, chiar dacă ar fi trebuit s-o leg eu însumi de camionetă. Mi- 
am exprimat iritarea bombănind, apoi mi-am lăsat capul pe-o parte 
şi am inspirat, umplându-mi nările de mirosul de piele nouă, de 
haine curtate şi de săpun, ca şi de parfumul de eau de Susan, care- 
mi rămăsese pe piele. Îmi plăcea. Pardesiul mi-a scârțâit când m-am 
pus în mişcare, şi m-am zărit în oglindă. 

Dublura mea din vis mi-a întors privirea. Numai urmarea 
grosolană a celor trei zile în care nu-mi răsesem obrajii contrasta cu 
barba îngrijită a Celuilalt Eu. În rest, totul era exact la fel. 

M-am grăbit să-mi întorc privirea şi am ieşit din cameră ca să 
mă urc în furgonetă, unde mă aşteptau ceilalți. 

Sosise ora de începere a spectacolului. 


26 


Luna a răsărit, în toată splendoarea ei argintie, printre norii 
subţiri şi stelele strălucitoare de pe cerul de octombrie. Norii se 
învolburau ca spuma albă a mării, iar astrul nopţii părea un imens 
cliper grațios cu pânzele scăldate într-o lumină spectrală, purtat de 
vânturile puternice ale toamnei. Strălucirea lui palidă albea toate 
pietrele necioplite din care era alcătuit zidul înalt de trei metri al 
proprietăţii Gentlemanului Johnny Marcone, făcând muchiile să 
pară mai ascuţite şi umbrele mai negre şi lăsând impresia că te aflai 
în faţa unei bariere din cranii albe, cu gurile căscate. De cealaltă 
parte a zidului îşi înălţau copacii trunchiurile groase, fără să-şi 
întindă nicio creangă destul de mult ca să te-ajute să te caţeri pentru 
a pătrunde în interiorul pe care-l ascundeau vederii. 

Stând ghemuit, ca toţi ceilalţi, în umbra tufelor aflate vizavi de 
reşedinţa gangsterului, i-am vorbit cu glas scăzut uriaşului lup cu 
blană întunecată de lângă mine. 

— Trebuie să trecem peste zid. Presupun că există un sistem de 
pază. Poate camere de luat vederi, sau fascicole de raze infraroşii, sau 
altceva. Vreau să descoperi o cale de intrare. 

Animalul şi-a îndreptat spre mine ochii de culoarea 
chihlimbarului şi a mârâit încet, aprobator. Pe urmă mi-a întors pur 
şi simplu spatele şi a dispărut în beznă, lăsându-mi în jur alte cinci 
siluete blănoase. 

Alfanii nu-mi inspirau cu adevărat încredere, dar reuşiseră cu 
toţii să stăpânească un soi de magie rudimentară suficient de bine ca 
să se preschimbe în câte o creatură foarte, foarte apropiată de forma 
aproximativă a unui lup. Era ceva. 

Susan parcase furgoneta pe o pantă care urca spre locuinţa lui 
Marcone şi rămăsese înăuntru, pentru cazul că am fi avut nevoie să 

ne retragem cu mare repeziciune. Pe urmă, o Tera West în pielea 
goală şi cinci tineri, trei fete şi doi băieţi, săriseră din furgonetă şi se 
grăbiseră să-şi scoată halarele. 

— Pe clopotele iadului, mă plânsesem, ne aflăm în plină stradă! 
Aici n-aţi putea fi altceva în afară de oameni despuiaţi? 

Tera îmi răspunsese cu un zâmbet superior şi, cu un licăr lichid, 
se transformase într-un lup întunecat la culoare, cu înfăţişare 
sălbatică, aproape tot atât de mare cum fuseseră Denton şi oamenii 
lui, dar cu botul mai îngust şi cu proporţii mai armonioase. Aidoma 
agentului FBI şi a echipei lui de Hexenwulfen, îşi păstrase culoarea 
exactă a ochilor. 

— Ei? îi întrebasem pe ceilalți. Să ne grăbim. 

Georgia îşi lăsase halatul negru să alunece de pe trupul subţire, 
care păruse să se topească în câteva secunde pentru a se remodela 
sub forma unei lupoaice, apoi trecuse pe lângă mine şi se oprise 
alături de Tera. Billy mormăise ceva abia auzit şi-şi aruncase halatul 
cu o zvâcnire a umerilor, rămânând cu o mânecă agăţată de braţ 
când începuse să se transforme. 

Billy lupul se împleticise apoi, cu halatul care continua să-i 
atârne de-o labă din faţă, se împiedicase şi căzuse pe de trotuar 
răsuflând scurt, zgomotos, şi chelălăind uşor. 

Îmi rostogolisem ochii. El mârâise, se zbătuse ca să se desprindă 
de halat, îl săltase apoi cu grijă în dinţi, ca un Benji! deosebit de 
morocănos, şi-l pusese în furgonetă. 

— Ăă, spusese una dintre celelalte fete, o roșcată care-şi umplea 
halarul cu ceva cam prea multă generozitate. Facem ceva încă destul 
de nou pentru noi. 

Se acoperise stângace cu braţele, lăsându-și halatul să-i cadă, şi 
murmurase un soi de incantaţie în timp ce devenea lupoaică, una 
ceva cam rotofeie, dar robustă, cu blană de un castaniu roșcat. Se 
apropiase cu graţie de marginea furgonetei şi, în ciuda greutăţii ei, 
coborâse cu uşurinţă. Ceilalţi doi tineri, un băiat brunet, cu braţe 
şi picioare lungi, şi o fată uscăţivă, cu părul castaniu ca de şoarece, 
se transformaseră şi săriseră pe coasta dealului, alături de Tera, după 
care ne apropiaserăm cu toţii, făcând cât mai puţin zgomot cu 


1 Căţel, eroul mai multor filme. 

putinţă, de limita proprietăţii lui Marcone. 

Înconjurată de gardul ei înalt, de piatră, reşedinţa ocupa un 
întreg cvartal, fiind mărginită pe toate cele patru laturi de câte o altă 
stradă. Niciunul dintre noi nu văzuse vreodată un plan al clădirii, 
aşa că am preferat să ne apropiem de partea din spate, respectând 
principiile generale ale celor care pătrund într-un loc pe furiș. Nu 
consideram înţelept să ne facem apariţia la poarta din faţă, aşa că 
o rugasem pe Tera să găsească o cale de pătrundere şi rămăsesem în 
urma ei, alături de alfani. 

Aşteptând, ghemuit, m-am pomenit bătând agitat darabana 
cu degetele pe propriile mele coapse. Mi-am dat imediat seama că, 
dacă eu eram încordat, oamenii-lup încă în ucenicie erau de două 
ori mai nervoşi. Cel mai întunecat la culoare, care, după părerea 
mea, era Billy, s-a ridicat şi a plecat în direcţia opusă celei în care o 
luase Tera. Georgia a mârâit la el, el i-a răspuns cu un alt mârâit, iar 
celălalt mascul a pornit-o pe urmele lui. 

Minunat, m-am gândit. Nu era cazul să-i las pe alfani să cutreiere 
locul tocmai atunci, indiferent cât de neliniştiţi s-ar fi simţit. 

— Hei, am spus, cu voce scăzută. Nu puteţi pleca acum care- 
ncotro. Dacă există o cale de pătrundere în interior, Tera o s-o 
găsească. 

Toţi lupii şi-au întors spre mine capetele cu ochi cât se putea de 
omeneşti. 

Billy s-a proptit cu încăpățânare pe labe şi a mârâit. 

— Nu-mi face mie figuri din astea, m-am răstit, fulgerându-l cu 
privirea fără să-i întâlnesc ochii. Mi-ai promis că joci după regulile 
mele, Billy. Nu e momentul să vă purtaţi prosteşte. 

Postura lui a devenit ceva mai nesigură şi le-am făcut tuturor 
semn să se uite la mine. Dacă le vorbeam, reţinându-i să m-asculte 
până se-ntorcea Tera, puteam cel puţin fi sigur că se aflau în jurul 
meu dacă aveam nevoie de ei. 

— Adunaţi-vă cu toţii aici, am adăugat. Vreau să lămurim nişte 
lucruri înainte de a intra. 

A urmat o scurtă tăcere, apoi o îngrămădire a trupurilor masive, 
blănoase, o fornăială a nasurilor lor umede. Zece urechi ciulite 
s-au răsucit către mine, şi de pe feţe de lup m-au fixat zece ochi 

strălucitori, omeneşti. Mi-am simţit brusc îmboldit să le spun: 
„Bună seara, copii. Sunt profesorul vostru, Harry Dresden”. Dar 
m-am abținut şi am început în schimb să le vorbesc cu cel mai serios 
aer din lume. 

— Ştiţi cu toţii ce e în joc în seara asta. Şi că e posibil să nu scape 
cu viaţă niciunul dintre noi. O să-nfruntăm un grup de oameni 
ai legii care au pus mâna pe un soi de magie mai neagră decât tot 
ce-am mai văzut vreodată şi o folosesc ca să se transforme în lupi. 
Au pierdut controlul puterii pe care au luat-o în stăpânire. Omoară 
oameni și, dacă nu-i oprim, vor continua să omoare. În primul rând 
pe mine, pentru că ştiu prea multe. Pentru ei reprezint un pericol. 

Dar eu nu vreau asta. Vreau să nu mai fie ucis nimeni. Nici noi, 
nici ei. Poate că o merită. Sau poate că nu. Puterea pe care au ajuns 
s-o posede a devenit pentru ei un drog, nu se mai pot controla. 
Dacă intrăm acolo cu gândul să-i radem de pe faţa pământului, cred 
că nu ne deosebim prea mult de ei. Nu e de-ajuns să lupţi împotriva 
întunericului. Trebuie să te rupi de el. Să fii altfel decât el. 

Mi-am dres glasul. 

— La naiba. Nu mă pricep la aşa ceva. Încercaţi s-ajungeţi la 
centurile lor dacă puteţi, exact aşa cum am făcut eu pe alee. Odată 
îndepărtate, e posibil să fie mai puţin ieşiţi din minţi şi să putem 
discuta cu ei. M-am uitat în sus, la zid, şi din nou în jos. Pur şi 
simplu străduiţi-vă să nu vă lăsaţi ucişi. Faceţi tot ce trebuie să faceţi 
ca să supravieţuiţi. E prima voastră prioritate. Şi, dacă pentru asta e 
necesar să-i ucideţi pe ei, nu ezitaţi. 

În jurul meu s-a dezlănţuit un cor de mârâieli, condus de lupul 
Billy, dar, fiind unicul om din grup, aveam un mare avantaj — eram 
singurul care putea să vorbească. Chiar dacă nu s-ar fi arătat de 
acord cu mine, nu ne-am fi certat. Entuziasmul lor era oarecum 
intimidant. 

— Dacă o să ridici glasul o idee mai mult, vrăjitorule, s-a auzit 
din spatele meu vocea înceată a lui Tera, o să fie ca şi cum am intra 
pe poarta principală. 

Am tresărit violent, mi-am ridicat privirea şi am zărit-o, în formă 
omenească şi dezbrăcată, ghemuită la câţiva paşi distanţă de mine. 

— Aş vrea să nu mai faci aşa ceva, am şuierat. Ai găsit o cale de 

intrare? 

— Da. Un loc unde s-a surpat zidul. Dar e cam departe ca să 
mergi la pas, trebuie s-ajungem în celălalt capăt al zidului dinspre 
est, lângă partea din faţă a proprietăţii. Ca s-ajungem înăuntru la 
timp, ar trebui s-alergăm. 

M-am strâmbat. 

— În starea mea de-acum, nu pot s-alerg deloc. 

— S-ar părea că nu prea ai de ales. Pe sub poarta principală am 
văzut mai multe dâre de lumină. Şi cutii negre, cu ochi de sticlă, la 
distanţă de şaptezeci-optzeci de paşi una de alta. Dar niciuna nu 
vede porţiunea surpată. Are o poziţie norocoasă. 

— Camere de supraveghere, am bombănit. La naiba. 

— Haide, vrăjitorule, a spus Tera, lăsându-se în patru labe. 
N-avem timp de pierdut dacă vrei să ni te alături. Haita noastră 
poate acoperi distanţa în câteva clipe, dar tu trebuie să te grăbeşti. 

— Am avut două zile cumplite, Tera. Dacă-ncerc s-alerg, mă 
prăbuşesc după nici două minute. 

Şi-a ridicat privirea spre mine, clipind din imperturbabilii ei 
ochi de culoarea chihlimbarului. 

— Care e propunerea ta? 

— Eu sar în curte chiar pe-aici. 

Ea s-a uitat la zid şi-a clătinat din cap. 

— Haita nu poate trece peste zidul ăsta. Nu sunt destul de 
puternici ca să se tot preschimbe dintr-o formă-ntr-alta, iar ca lupi 
n-au mâini. 

— Atunci sar doar eu. Presupun că sunteţi cu toţii în stare să 
mă găsiţi, nu? 

— Bineînţeles. Dar e o prostie să treci dincolo de zid de unul 
singur. Dacă te văd camerele de supraveghere? 

— Lasă-mă pe mine să-mi fac griji în privinţa lor, am răspuns. 
Ajută-mă s-ajung pe culmea zidului. Pe urmă tu şi alfanii ocoliți 
proprietatea şi veniţi să ne-ntâlnim. 

S-a încruntat şi s-a înnegurat la faţă. 

— Cred că e o prostie, vrăjitorule. Dacă eşti prea grav rănit ca să 
poţi fugi, atunci eşti şi prea grav rănit ca să intri acolo singur. 

— N-avem timp să ne contrazicem pe tema asta, am spus, cu 

ochii la lună. Vrei să m-ajuţi, sau nu? 

A scos un sunet aflat undeva, între pufnitură şi mârâit şi, pentru 
o clipă, muşchii i s-au încordat atât de tare încât s-au conturat sub 
piele. Unul dintre alfani a scheunat scurt şi s-a îndepărtat de noi. 

— Bine, vrăjitorule, a încuviinţat Tera. O să-ţi arăt cea mai 
apropiată cameră şi-o să te-ajut să sari peste zid. Să nu te clinteşti 
din locul unde-o să aterizezi. Nu ştim ce e de cealaltă parte a zidului, 
nici unde e. 

— Nu-ţi face griji pentru mine, i-am răspuns. Poartă-ţi ţie de 
grijă. Dacă există un loc pe unde se poate intra cu uşurinţă, acolo 
şi-ar putea face apariţia şi Denton. Sau MacFinn. 

— MactFinn, a ripostat ea, în glas cu o tentă de mândrie şi în 
ochii cu una de spaimă, nici măcar n-o să observe că-i stă un zid în 
drum. 

M-am strâmbat. 

— Arată-mi camera de supraveghere. 

Tera m-a condus prin întuneric, tăcută şi dezbrăcată şi arătând 
ca şi cum frigul n-ar fi deranjat-o câtuşi de puţin. larba era umedă, 
moale ca pluşul şi înaltă. Femeia mi-a arătat micul pătrat silențios 
care era o cameră video fixată de zidul de vizavi şi ascunsă aproape 
în totalitate de umbrele copacilor. 

Mi-am umezit buzele cu limba şi m-am aplecat spre ea, rămânând 
în spatele tufişurilor care-mi mascau silueta. Mi-am îngustat ochii 
şi mi-am adunat toată voinţa, încercând să mă concentrez. Capul 
a-nceput imediat să-mi zvâcnească, mi-am simţit transpiraţia 
izvorând din subţiori şi din pielea frunţii. S-arunci o vrajă asupra 
oricărui mecanism e, de obicei, extrem de simplu. Câmpul magic 
care-l înconjoară pe orice practicant al vrăjitoriei e devastator pentru 
orice realizare a progresului tehnic. Într-o zi fastă, un simplu gând 
pasager poate face un telefon mobil să explodeze sau poate distruge 
un fotocopiator. 

Dar ziua nu era fastă. Aura mea energetică fusese redusă, cu 
brutalitate, sub nivelul ei obişnuit, iar „muşchii” metafizici de care 
mă foloseam, de regulă, ca să manipulez acea energie urlau, chinuiţi 
de o durere care mi se reflecta în tot trupul. 

Însă trebuia neapărat să trec de zid şi într-adevăr nu mă simţeam 

în stare să ocolesc reşedinţa lui Marcone. Puterile îmi erau deja pe 
sfârşite şi, după un efort în plus, aş fi putut rămâne chinuindu-mă 
să răsuflu, ca peştele pe uscat, şi dorindu-mi să fiu acasă, în pat. 

Mi-am impus să-mi domolesc gândurile şi mi-am concentrat 
toată energia rămasă, şi m-a durut, o suferinţă pornită din ţeastă 
pentru a mi se răspândi, istovitoare, până în genunchi şi-n coate. 
Dar mi-am adunat forţa, mai multă şi tot mai multă, ca şi durerea, 
până când n-am mai putut suporta. 

— Malivaso, am şoptit, şi mi-am întins mâna către obiectul 
pătrat, ca o şcolăriţă care azvârle cu stângăcie o minge de baseball. 

Părând gata să mă spintece pe la toate încheieturile, energia 
adunată m-a părăsit ca un sughiţ magic aproape lipsit de vlagă 
şi s-a îndreptat spre camera de supraveghere învârtejindu-se cu o 
nesiguranţă de beţiv. 

Timp de un minut îndelungat, nu s-a întâmplat nimic. Pe urmă 
am zărit o străfulgerare luminoasă, urmată de un minuscul jet de 
scântei pornit din spatele cutiei. Fumul s-a înălţat din cameră într-o 
şuviţă tremurătoare, iar pe mine m-a inundat un mic val de triumf. 
Cel puţin în mine mai rămăsese ceva, deşi pentru îndeplinirea celei 
mai simple sarcini fusese nevoie de un efort care mi-ar fi putut 
provoca un anevrism. 

— Bun, am spus, o clipă mai târziu, cu voce oarecum firavă. Să 
mergem. 

Ne-am uitat în jur, convingându-ne că nu se zărea nicio maşină, 
apoi eu, Tera şi alfanii am traversat în grabă strada, am trecut prin 
nişte tufe ornamentale cu frunziş bogat şi am ajuns lângă zid. Tera 
şi-a împletit degetele mâinilor, alcătuind o treaptă pe care mi-am 
pus piciorul teafăr şi am fost împins în sus. Femeia m-a săltat, 
aruncându-mă apoi pe jumătate dincolo de zid. M-am prins de 
culmea lui, am zărit farurile unei maşini apropiindu-se şi m-am 
rostogolit repede în partea opusă, unde m-am izbit cu putere de 
pământul umed, noroios. 

Era întuneric. Beznă. Am rămas ghemuit la baza zidului, sub 
o coroană de crengi golaşe şi de frunze încăpăţânate de sicomor. 
Lumina lunii pătrundea pe alocuri, dar nu reușea decât să facă mai 
de nepătruns petele de întuneric. Pardesiul meu de piele neagră 

era aproape invizibil şi mi-am adus aminte că, după cum citisem 
undeva, strălucirea ochilor şi a dinţilor m-ar fi putut trăda — dar, 
cum nu simţeam nicidecum dorinţa să stau în beznă cu ochii închişi, 
nu i-am închis. În schimb, mi-am pus arma într-un buzunar aflat la 
îndemână şi mi-am scos din celălalt atuul secret, ca să-l am pregătit. 

M-am înfiorat şi m-am străduit să-mi amintesc că nu trebuia să- 
mi fie frică. Pe urmă am rămas nemişcat în întuneric, aşteptându- 
mi aliaţii. Şi am aşteptat. Şi am tot aşteptat. Timpul trecea, şi eu 
ştiam că un minut putea să pară o oră, aşa că am început să număr, 
să-mi număr respiraţiile. 

Vântul rece sufla înviorător printre copaci. Frunzele foşneau şi 
de pe crengi îmi cădeau în jur stropi de ploaie, răpăind uşor pe haina 
mea nouă. Rămâneau agăţaţi de piele în picături compacte, captând 
frânturi de lumină de lună şi strălucind pe fundalul negru. Mirosul 
de pământ mănos şi de piatră udă plutea în vânt şi, pentru o clipă, 
m-am simţit ca şi cum aş fi fost în pădure, nu la marginea de nord 
a oraşului Chicago, pe domeniul unui lord al crimei organizate. 
Am continuat să respir adânc, calmat de iluzie, şi să-mi număr 
răsuflările. 

Am aşteptat. 

Nu s-a întâmplat nimic. N-a apărut niciun lup, n-am auzit 
niciun zgomot. 

Nimic. 

Abia când am ajuns la o sută am început să devin cu adevărat 
nervos, în stomac a prins să mi se răsucească încet ceva, trimiţându- 
mi de-a lungul braţelor şi al picioarelor, vag, senzaţia că mi le 
înţepau așchii de gheaţă. Unde era Tera? Unde erau alfanii? Nu le 
trebuia atât de mult timp ca să treacă de zid şi străbată distanţa care 
ne despărțea. Proprietatea era imensă, dar pentru cineva care aleargă 
cu viteza de fulger a unui lup nu însemna mare lucru. 

M-am gândit că lucrurile merseseră mult prea bine până atunci. 

Şi în final se întâmplase ceva rău. Eram singur. 

Singur. 

Unul dintre acele cuvinte care spun prea mult. Ca „teamă”, sau 
ca „încredere”. Eram obişnuit să lucrez de unul singur. E o problemă 
de teritoriu. Vrăjitorii de calibrul meu ca abilităţi şi putere (adică de 
calibrul meu obişnuit, din vremuri bune) sunt puţini şi se află la 
mare distanţă unii de alţii — în Statele Unite probabil că numărul lor 
nu depăşeşte două duzini, iar în Europa, Africa şi Asia au o densitate 
cu foarte puţin mai mare. Numai că există o diferenţă între a lucra 
singur şi a te trezi singur în faţa mai multor duşmani, într-o noapte 
friguroasă, când eşti rănit, te afli în întuneric şi te simţi, practic, 
neajutorat. Am avut nevoie de vreo zece secunde ca să devin extrem 
de conştient de diferenţa asta. 

Frica s-a instalat confortabil. Eram obişnuit cu ea. Puteam să 
gândesc ocolind-o, să mă concentrez asupra situaţiei neplăcute în 
care mă aflam. Bravo mie. Corpul îşi păstra vechile reflexe, gata de 
luptă sau de fugă, în timp ce-mi impuneam să respir normal. 

Cel mai inteligent lucru pe care l-aş fi putut face ar fi fost să fug, 
să fac stânga-mprejur, să mă-ntorc la camionetă şi s-o pun pe Susan 
să mă ducă naibii cât mai departe. Bineînţeles că nu mă credeam în 
stare să sar singur peste zid, dar aş fi putut încerca. 

Numai că luasem deja o hotărâre. Venisem acolo ca să lupt cu 
forţele răului, în forma în care se manifestau. Lansasem provocarea 
eu însumi. În plus, Tera şi puştanii o încurcaseră şi eram singurul 
care-i putea ajuta. 

M-am ridicat în picioare, mi-am scos arma şi am înaintat 
printre copaci, într-o direcţie care părea perpendiculară pe zidul 
de piatră din spatele meu. Copacii erau deşi, sicomorii şi plopii îşi 
cedau treptat locul coniferelor cu crengi joase, care zgâriau. M-am 

strecurat printre ele cât de bine am putut, străduindu-mă să nu-mi 
fac auzită prezența. Nu cred că eram mai zgomotos decât vântul 
în bătaia căruia foşneau crengile şi covorul de frunze uscate, nici 
nu scuturam mai multe picături de apă decât el. După trei sau 
patru minute, am ajuns la marginea crângului şi mi-a apărut în faţa 
ochilor domeniul Gentlemanului Johnny Marcone. 

Era magnific, părea desprins din revista Case şi Grădini. 
În curtea din spate ar fi fost loc pentru un mic teren de golf. La 
mare distanţă, în partea din faţă a proprietăţii, se înălța, senină şi 
imaculată, o vilă albă imensă, luminată artistic de zeci de proiectoare 
şi având, în partea din spate, un soi de verandă sau de patio mai 
mare decât o sală de bal. Dincolo de ea se aflau, alăturate, trei spaţii 
pătrate care adăposteau grădini superbe, luminate, coborând către 
mine în terase, pe panta lină a unui deal. La poale, într-o vale mică, 
frumoasă, era ceea ce am luat la început drept un lac mic, ca să- 
mi dau un moment mai târziu seama că de fapt vedeam o piscină 
enormă, cu margini betonate, luminată din interior. Era asimetrică 
şi într-un colţ apa se învolbura, chiar sub suprafață. Deasupra ei 
plutea un abur dens. 

În centrul văi veghea, ca o santinelă imobilă, un inel de conifere 
cu trunchiuri groase, ascunzând pe deplin ceea ce se afla în mijlocul 
său. Partea din stânga a peisajului avea drept podoabe două movile 
rotunde şi pe culmea uneia se zărea reproducerea unui mic templu 
sau altar în ruine, tot numai marmură crăpată şi coloane năruite. 

Locul era foarte bine luminat, atât de luna argintie, cât şi de 
proiectoare plasate la intervale strategice. Peluza era impecabilă, iar 
arborii răzleţi dădeau o senzaţie de perfecţiune nonşalantă care nu 
putea fi menţinută decât de o armată de grădinari costisitori. 

Şi lumea spune că nu merită să sfidezi legea. 

Mi-am găsit un loc în spatele unui şir de copaci şi tufişuri şi, 
astfel ascuns, m-am uitat în jur cu mare prudenţă. 

Sub unul dintre copacii din partea opusă a proprietăţii am zărit 
o mişcare şi silueta grăbită a unui lup negru, care, m-am gândit eu, 
nu putea fi decât Billy, s-a avântat către un petec întunecos de iarbă 
aflat la vreo cinci metri distanță de mine. M-am încordat şi am vrut 
să mă ridic din ascunzişul meu, să-l strig pe lupul care alerga. 

Pe trupul lui a apărut un punct roşu, strălucitor. A urmat un 
sunet sec, greu de auzit, ca o tuse politicos reţinută. Am văzut 
lupul tresărind când pe blană i s-a profilat o străfulgerare de lumină 
albastră, apoi s-a poticnit, s-a rostogolit şi a căzut la pământ. S-a 
zbătut o clipă, s-a săltat în picioare şi şi-a îndreptat fălcile către 
săgeata care i se înfipsese în coaste. Şi-a pierdut echilibrul, s-a lăsat 
pe-o parte şi a căzut. l-am văzut pieptul tresăltând şi unul dintre 
picioarele din spate zvâcnindu-i spasmodic. Şi am avut impresia că 
i-am zărit ochii, ochii lui Billy, oprindu-se pentru o clipă asupra 
mea înainte de a deveni sticloşi şi goi. 

— Frumoasă lovitură, a strigat o voce profundă, încordată. 

În inelul de conifere s-a mişcat ceva, apoi a apărut Denton, 
traversând întinderea de iarbă către lupul căzut. Părul lui scurt, 
negru, arăta tot impecabil. Deşi lumina era strălucitoare, nu-i 
vedeam venele de pe frunte. Era o schimbare subtilă, una dintre 
mai multe. Nodul cravatei era slăbit. Avea haina descheiată. Nu mai 
lăsa impresia că are şira spinării din oţel, din el radia mai multă 
energie. Avea ceva animalic, părea să urmărească, cu siguranţă şi 
sălbăticie, un scop până atunci incert, şi asta spunea mai multe 
decât schimbarea înfăţişării lui exterioare. 

Abandonase orice reţinere. Ultimele rămăşiţe ale dubiilor sau 
regretelor, care-l ajutaseră să-şi păstreze autocontrolul şi, într-o 
oarecare măsură, controlul asupra celorlalți Hexenwulfen, dispăruse 
după orgia sângeroasă din garajul Luna Plină. Pofta de sânge era 
acum prezentă în toate trăsăturile lui, în fiecare pas şi în fiecare 
zvâcnire a ochilor. 

Devenise animal de pradă. 

Dintre coniferele din spatele lui şi-au făcut apariţia ceilalți: 
Benn, acum purtând numai o cămaşă albă şi o fustă gri, cu muşchii 
de pe gambele ei întunecate unduind în lumina lunii; Harris, cu 
urechile sale proeminente şi cu pistruii ca nişte pete întunecate pe 
pielea palidă, cu un aer neliniștit şi înfometat; şi Wilson, tot în 
costumul lui mototolit, dar cu cămaşa descheiată şi cu burdihanul 
revărsat peste centura de blană neagră care-i înconjura mijlocul. O 
mângâia şi o lovea cu degetele grase. Pe buze i se întipărise un rânjet 
straniu, ameninţător. 

Denton a ajuns lângă lupul căzut şi l-a împuns cu vârful 
piciorului. 

— Şase, a spus. Aţi numărat şase? 

— Şase, a confirmat Benn, cu voce guturală. Acum pot fi ai 
noştri? 

S-a oprit lângă Denton şi s-a lipit de el, apoi a ridicat un picior 
ca să şi-l frece de al lui, dezgolindu-şi astfel partea de sus a coapsei. 

— Nu încă, a răspuns el. 

S-a uitat în jur gânditor, şi i-am urmărit privirea. Pe un cerc 
cu diametrul de vreo cincizeci de metri erau împrăștiate mogâldeţe 
întunecate. Le luasem drept adâncituri ale terenului, drept umbre 
aruncate de lumina lunii şi de proiectoarele din curte. M-am uitat 
mai bine şi am văzut, înțelegând cu groază cum stăteau lucrurile, că 
erau cu totul altceva. Aliaţii mei, lupii. Pata întunecoasă spre care 
alergase Billy a scheunat uşor şi am avut convingerea că vedeam 
lumina lunii licărind pe blana roşcată a tinerei Georgia. Mi-am rotit 
privirea şi i-am numărat pe cei căzuţi. 

Şase. Nu-i putea deosebi prea bine, nu putea spune care era 
Tera, dacă se număra printre ei, dar numărasem şase lupi căzuţi la 
pământ. Cu toţii, m-am gândit, străbătut de un val de panică. Îi 
prinseseră pe toţi. 

— Haideţi, a spus Harris, cu voce crispată. La naiba cu MacFinn, 
n-o s-apară. Să-i lichidăm pe toţi şi să-l căutăm pe Dresden. 

— O să-ţi recuperăm centura cât de curând, puştiule, a pufnit 
Wilson, mângâind-o pe-a lui. Dacă n-ai fi fost atât de prost încât 
s-o pierzi... 

Harris a mârâit, şi Denton a împins-o pe Benn de lângă el ca să 
se posteze între cei doi bărbaţi. 

— Terminaţi. Imediat. N-avem timp pentru aşa ceva. Harris, 
mergem după vrăjitor imediat ce se poate. Wilson, ţine-ţi botul ăla 
gras închis dacă-ţi place unde-ţi stă limba acum. Hai, faceţi câte-un 
pas înapoi. 

Cei doi am mârâit, dar s-au depărtat unul de altul. Mi-am umezit 
buzele cu limba. Tremuram. Arma mi se îngreunase în mână. M-am 
gândit că nu erau decât ei patru. La nici zece metri distanţă de mine. 
Aş fi putut începe să trag. Cu puţin noroc, i-aş fi doborât pe toţi. 

Erau oameni-lup, dar nu erau invincibili. 

Am tras siguranţa pistolului şi am respirat adânc, liniştindu-mă. 
Mă pregăteam să fac o prostie şi o ştiam. În viaţă nu e ca-n filme. 
Era puţin probabil să-i pot împuşca pe toţi înainte de a riposta 
vreunul. Dar n-aveam de ales. 

Denton s-a-ntors către prima movilă, cu templul ei artistic 
distrus, şi şi-a fluturat mâna. 

— E-n ordine, a strigat. Sunt toți. 

În lumina revărsată asupra templului au apărut două siluete, 
care au coborât apoi panta către Denton şi ceilalți Hexenwulfen. 
Marcone purta o cămaşă de flanel, blugi şi o vestă de vânător şi ţinea 
într-o mână o puşcă lucioasă, cu o lunetă cât toate zilele. Masiv, tot 
numai tăcere înconjurată de muşchi, Hendricks mergea alături de 
el îmbrăcat în ceea ce părea o salopetă militară neagră şi înarmat, 
printre multe altele, cu puşca pe care-o văzusem mai devreme şi cu 
un cuţit. Privirea i se plimba, cu prudenţă, de la Denton la oamenii 
lui şi înapoi. 

M-am holbat la Marcone şocat. Am avut nevoie de un minut ca 
să-mi adun falca picată la pământ şi ca să pun lucrurile cap la cap. 
Gangsterul habar n-avea. Habar n-avea că federalii veniseră acolo ca 
să-l lichideze. Probabil că, pentru celelalte crime, dăduseră vina pe 
MacFinn şi pe alfani. 

Alfanii pe care Denton îi avea acum acolo, alături de Marcone. 
Când îşi făcea apariţia, MacFinn putea să-i omoare pe toţi cei de 
care voiau federalii să scape, pe toţi cei care ştiau ce se petrecea, şi 
Denton putea să inventeze orice-i plăcea. Adică putea să-i omoare 
pe toţi, în afară de mine. Pe mine Denton încă nu pusese mâna. 

— Sunt toţi cei pe care i-am văzut pe monitoare, l-a corectat 
Marcone. Camera şase, din spatele proprietăţii, s-a defectat. Iar 
astfel de defecţiuni anunţă de obicei prezenţa domnului Dresden. 

La naiba. 

— Eşti sigur că vrăjitorul nu e unul dintre ei? a întrebat Denton. 
Unul dintre lupii ăştia? 

— Cred că nu e, a răspuns Marcone. Dar orice e cu putinţă. 

Denton s-a încruntat. 

— Atunci nu e aici. 

— Dacă v-a provocat într-adevăr, este, a susținut Marcone, cu 
încredere în glas. Nu mă-ndoiesc de asta. 

— Şi-a stat pur şi simplu să se uite cum sunt doborâţi prietenii 
lui, oamenii-lup? s-a mirat Denton. 

— Lupii aleargă mai repede decât oamenii, a subliniat Marcone. 
Poate că încă nu i-a ajuns din urmă. Sau poate că-n clipa asta se uită 
la noi. 

— ÎI supraestimezi, a zis Denton. 

Dar i-am văzut ochii îndreptându-se, instinctiv, către întunericul 
dintre copaci. Dacă aş fi stat în picioare, s-ar fi uitat drept la mine. 
Am înlemnit şi mi-am ţinut răsuflarea. 

— Oare? Marcone a zâmbit şi s-a aplecat să smulgă săgeata cu 
pene din blana lui Billy. Tranchilizantele nu vor ţine animalele astea 
adormite prea mult timp. Trebuie luare nişte hotărâri, domnilor. 
Dacă vreţi să vă-ndepliniţi partea din înţelegerea noastră, ar fi cel 
mai bine să-ncepeţi deja. 

Nu ştiu dacă gangsterul a observat că Benn s-a încordat brusc şi 
că mâna i-a alunecat către talie, dar eu am remarcat. 

— Omorâţi câinii ăştia, a spus ea, cu voce joasă, încărcată de 
ură. Ca să n-apară mai târziu complicaţii. 

— Tţ, a făcut Marcone. Priviţi în perspectivă. Lăsaţi-l pe 
MacfFinn să-i sfârtece în bucăţi când o să apară, şi niciunui medic 
legist n-o să-i treacă prin cap să caute tranchilizante. Însă, dacă-i 
ucide unul dintre voi, se vor ridica întrebări stânjenitoare imediat ce 
va intra în scenă medicina judiciară. Şi credeam că aţi venit la mine 
cu propunerea asta tocmai ca să se reducă numărul întrebărilor. 

Benn şi-a dezgolit dinţii şi i-am văzut sfârcurile întărindu-se sub 
bluza albă. 

— Detest scursorile murdare de soiul tău, Marcone, a tors ea, 
urcându-şi mâna pe coapsă pe şold şi strecurându-şi-o apoi sub 
nasturii cămăşii. 

Gentlemanul Johnny s-a uitat la ea îngustându-şi ochii şi, parcă 
legat de el cu un lanţ telepatic, Hendricks a schiţat o mişcare simplă, 
o schimbare a poziţiei braţului pe care-l ţinea în faţă, ceea ce a avut 
drept urmare armarea puștii, cu un scurt poc-pac glacial. 

Denton i-a aruncat lui Marcone o privire pătrunzătoare şi a 

prins-o pe Benn de încheietura mâinii. Femeia s-a încordat pentru 
o clipă, împotrivindu-i-se, dar l-a lăsat apoi să-i desprindă palma 
de centura pe care-o avea cu siguranţă sub fustă. El a eliberat-o, şi 
ea şi-a lăsat braţele în jos, relaxându-se vizibil. În tot acest timp, 
Marcone şi Hendricks nici măcar n-au clipit şi pe frunţi nu le-a 
apărut nici măcar o singură broboană de sudoare. Astfel de situaţii 
delicate ţineau pentru ei, evident, de o a doua natură. 

Am lăsat să iasă aerul pe care-l ţineam în plămâni de multă 
vreme. Şase la unu, şi toţi gata de luptă. Dacă-i atacam în clipa 
aceea, n-aveam nicio şansă. Dacă încercam să mă mişc, să dispar 
printre copaci, era extrem de posibil să mă vadă. Fir-ar să fie! 

Denton s-a uitat în direcţia mea încă o dată, şi mi-am ţinut din 
nou răsuflarea. 

— Nu-ţi face griji, Marcone, l-am auzit spunând. i-l dăm pe 
vrăjitor imediat ce-l găsim. Şi n-o să-ţi pună nimeni nicio întrebare. 

— Aşa stând lucrurile, a venit răspunsul, vă sugerez să-ncepeţi 
căutările cât timp fac eu pregătiri pentru întâmpinarea lui MacFinn. 
Şi vă rog să nu uitaţi că-l vreau pe Dresden viu, dacă se poate. 

Am simţit o gheară-n gât şi, dacă nu mi-aş fi ţinut respiraţia, 
probabil că aş fi ţipat. Ce intenţii putea să aibă John Marcone în 
privinţa mea, după incidentul din garaj? Nu era vorba de nimic 
bun, cu siguranţă. De nimic la care aş fi vrut să mă gândesc. La 
naiba, fir-ar să fie. Noaptea aducea răsturnări de situaţie din ce în 
ce mai sinistre. 

— Bineînţeles, domnule Marcone, a răspuns Denton, pe un 
ton de o politeţe oarecum exagerată. Ne poţi cumva sugera de unde 
să-ncepem căutările? 

Gangsterul i-a ignorat sarcasmul, a apăsat un buton al lunetei 
ataşate de puşca lui şi a îndreptat-o cu nonşalanţă către linia 
copacilor. 

— De acolo. 

Punctul roşu al laserului lunetei s-a oprit pe o frunză aflată la 
vreo cincisprezece centimetri de capul meu, şi firicelul de spaimă 
care-mi pulsa firav în piept s-a preschimbat într-un şuvoi de groază 
rece ca gheaţa. 

Fir-ar să fie! La naiba, la naiba. 

Dacă fugeam, aş fi fost văzut şi urmărit şi, după toate 
probabilitățile, sfâşiat. Dacă rămâneam ascuns în acelaşi loc, aş 
fi fost găsit şi apoi sfâșiat, sau împuşcat, sau tranchilizat şi predat 
lui Marcone. Două opţiuni câtuşi de puţin tentante, dar, dacă nu 
făceam nimic, n-avea de unde s-apară alta. Aşa că am început să mă 
retrag, cu încetineală către inima crângului, continuând să ţin în 
mână pistolul semiautomat pe care-l confiscasem. 

— Staţi pe loc, a spus Denton. Aţi auzit ceva? 

— Ce? a întrebat Benn. 

I-am simţit brusca nerăbdare încordată din glas şi m-am străduit 
să nu mai fac niciun alt zgomot în timp ce grăbeam pasul către 
adăpostul oferit de îndesirea copacilor. 

— Linişte, a mârâit Denton, şi am înlemnit locului. 

Preţ de câteva clipe, în noaptea rece de toamnă nu s-au auzit 
decât vântul şi ploaia. 

— Acolo, a adăugat el, în cele din urmă. Cred c-a venit din 
partea aia. 

— Ar fi putut fi un raton. O veveriţă. Sau o pisică, a comentat 
Wilson. 

— Nu fi naiv, a ripostat batjocoritor Marcone. E el. 

Cineva şi-a dus imediat mâna la pistol, l-am auzit armându-l. 

— Haideţi, a ordonat Denton. În direcţia aia. Răsfiraţi-vă, şi-o 
să-l găsim. Fiţi atenţi ce faceţi. Nu ştim exact ce poate să facă. Nu 
vă asumaţi niciun risc. 

Glasul i se auzea tot mai aproape şi am fost cât pe ce s-o rup la 
fugă. A urmat un cor de sunete aprobatoare şi încă două revolvere 
au fost armate. Paşii au înaintat spre mine prin iarbă. 

Pe urmă chiar am rupt-o la fugă, adică m-am ridicat şi am 

început s-alerg, rămânând cât mai aplecat cu putinţă. În urma mea 
s-au înălţat un strigăt şi un foc de armă. Mi-am îndreptat pistolul în 
sus, nu în direcţia urmăritorilor, de teamă să nu trag din greşeală în 
Tera sau într-unul dintre alfani, şi am apăsat pe trăgaci de două ori. 
Probabil că împuşcăturile i-au surprins, fiindcă s-au împrăștiat ca să 
se-ascundă în spatele celor mai apropiaţi copaci. 

M-am afundar mai tare în desiş, punându-mi gândurile în 
ordine. Câştigasem puţin timp, dar pentru ce? Fugind, n-aş fi făcut 
altceva decât s-ajung la zidul de piatră. Mă îndoiam că aş fi putut 
să mă caţăr pe el, cu talpa unui picior muşcată şi cu umărul rănit. 
Nu-mi rămânea decât s-alerg ca un iepure până când mă prindeau. 

La naiba, m-am gândit, nu sunt iepure. 

Era timpul să se transforme vânătorii în vânat. Am înaintat, 
acum tăcut şi hotărât, rotindu-mi privirile în căutarea acelui gen de 
loc de care aveam nevoie. L-am găsit aproape imediat, o adâncitură 
curbată spre interior la rădăcina unui copac mare, şi m-am strecurat 
înăuntru, cuibărindu-mă în îmbrăţişarea arborelui. Mi-am lăsat 
capul în jos, ascunzându-mi tenul de culoare deschisă şi strălucirea 
albului ochilor. Şi am Ascultat. 

Urmăritorii se apropiau fără zgomot, fără ca în câmpul meu vizual 
să pâlpâie vreo lumină. Poate că Denton şi acoliţii lui îşi obişnuiseră 
ochii cu întunericul. Înaintau alcătuind o linie în zigzag, la douăzeci 
sau treizeci de paşi distanţă unul de altul, reuşind cumva s-o facă pe 
trasee aproape paralele. După cum sunau paşii, continuau să meargă 
cu toţii în două picioare, mulţumită stelelor mele norocoase. Dacă 
s-ar fi preschimbat în lupi, probabil nu mi-ar mai fi rămas nicio 
şansă — dar, fireşte, având numai două picioare le rămâneau două 
mâini în care să-şi ţină armele. Indiferent ce hotărâre ai vrea să iei, 
presupun că există întotdeauna argumente pro şi contra. 

Mi-am ţinut răsuflarea când au ajuns paşii aproape de mine. Ne 
despărțeau trei metri. Pe urmă numai unul şi jumătate. Am simţit 
mişcarea unei tufe care m-a măturat cu frunzele când a trecut cineva 
prin preajmă, la numai vreo treizeci de centimetri distanţă. S-a oprit, 
exact acolo, şi am auzit un soi de şuierat. Adulmeca. M-am gândit la 
mirosul pardesiului meu de piele, nou-nouţ, şi mi-am încleştat uşor 
fălcile, vibrând de încordare şi cu picioarele tremurându-mi. 

S-au scurs vreo două miliarde de ani. După care urmăritorul s-a 
mişcat iarăşi, a trecut de mine. Însă n-am răsuflat ușurat, fiindcă 
partea cea mai periculoasă a planului meu încă mai aştepta să fie 
înfăptuită. 

Am ieşit din ascunzătoare, am făcut un pas înainte şi am înfipt 
ţeava pistolului semiautomat în ceafa omului din faţa mea. Era 
Denton. Şi-a arcuit spatele şi a inspirat scurt, uluit. 

— Linişte, am şoptit. Nu mişca. 

A şuierat, dar a încremenit. 

— Aş putea să te ucid chiar în clipa asta, Dresden, a spus. 

— Încearcă, l-am îndemnat, armând revolverul. Dar ţine minte 
că, după zgomotul puternic, trebuie să mergi prin tunel către 
lumină. 

Umerii i s-au crispat pentru o fracțiune de secundă, aşa că am 
adăugat: 

— Nu face absolut nicio mişcare cu braţele. Încearcă să-ţi duci 
mâna la centura aia şi te omor la jumătatea drumului către blană, 
Denton. Aruncă arma. 

Şi-a mişcat degetele atât cât era nevoie ca să tragă siguranţa 
pistolului şi l-a lăsat să cadă. 

— Nu e rău, Dresden, a comentat. Dar n-o să-ţi fie de niciun 
folos. Lasă arma jos, şi putem sta de vorbă. 

— Calm, politeţe, optimizarea serviciilor. E prima lecţie pe 
care-o primesc toţi federalii? 

— Nu-ţi îngreuna situaţia, Dresden, m-a sfătuit, cu voce plată. 
N-ai cum să scapi. 

— Aşa se zice întotdeauna, am ripostat, şi, cu toate că umărul 
mi-a zvâcnit dureros, mi-am folosit mâna liberă ca să-l prind bine 
de guler. Am braţul uşor slăbit. Ai grijă, n-aş vrea să-mi alunece. 

S-a încordat când mi-a auzit cuvintele. 

— Ce faci, Dresden? 

— Noi doi facem stânga-mprejur, i-am răspuns, împungându-l 
uşor cu ţeava armei în gât, ca să fiu cât mai bine înţeles. Şi le ordoni 
tuturor oamenilor tăi să iasă dintre copaci şi să se-ntoarcă în lumină. 
Să te strige toţi de-acolo, ca să ştiu că-i am în faţa mea, apoi o să 
mergem să-i vedem. 

— Ce speri că o să câştigi din afacerea asta? m-a întrebat. 

I-am eliberat gulerul, m-am apropiat mai tare de el, am întins 
mâna şi i-am scos centura din blană de lup. I-am văzut maxilarul 
crispându-se când am luat-o, dar a rămas nemişcat şi tăcut, cu 
mâinile în aer. 

— Tocmai voiam să-ţi pun aceeaşi întrebare, am zis. Acum 
spune-le amicilor tăi să iasă dintre copaci. 

Poate că Denton era un tip cu sânge rece, un şarpe trădător şi 
un criminal, dar prost cu siguranţă nu era. I-a strigat pe ceilalți trei 
şi le-a cerut să iasă din crâng. 

— Dent? l-am auzit pe Wilson. Eşti OK? 

— Faceţi ce vă spun, a răspuns el. Lămurim totul într-un minut. 

L-au ascultat. l-am auzit ieşind dintre copaci şi l-au strigat de pe 
peluza bine îngrijită al lui Marcone. 

— Bun, am zis. Mergi. Ai grijă să nu te-mpiedici, fiindcă 
Dumnezeu mi-e martor că prefer să-ţi zbor creierii din cauza unei 
neînţelegeri, decât să mă las fraierit de un truc şi să fiu ucis. 

— Poate-ar trebui să pui siguranţa, m-a sfătuit el. Fiindcă dacă 
mă omori n-o să pleci viu de-aici. 

Nu-mi place când băieții răi au păreri juste, dar mi-am asumat 
riscul de a-l lichida din greşeală şi nu m-am atins de siguranţă. Mi- 
am aruncat centura din blană de lup pe umăr şi l-am înşfăcat din 
nou de guler. 

— Mişcă, i-am spus. 

S-a supus. Am ieşit din inima întunericului din crâng; 
îndreptându-ne spre zona luminată. 

M-am oprit la marginea acesteia, cu un trunchi de copac în 
spate şi cu Denton între mine şi ceilalți băieţi răi. Erau răsfiraţi, 
toţi trei, pe un semicerc aflat la vreo zece metri de crâng şi aveau cu 
toţii arme. Ar fi fost nevoie de un trăgător al naibii de bun ca să mă 
poată nimeri când în faţa mea stătea şeful lor, cu trupul lui masiv, cu 
umeri laţi, iar umbrele mă acopereau, dar nu voiam să risc. M-am 
ghemuit oarecum în spatele lui Denton, lăsându-mi la vedere doar 
un ochi şi o mică altă parte a capului. M-am gândit că aşa măcar 
n-aş fi apucat să simt nimic dacă trăgeau în mine. 

— Ăă. Salut, băieţi, am spus, şi n-a sunat prea convingător. Am 

pus mâna pe şeful vostru. Lăsaţi armele jos, scoateţi-vă centurile şi 
îndepărtaţi-vă de ele frumuşel, fără mişcări bruşte, sau îl ucid. 

O parte din mine, probabil cea mai inteligentă, a gemut 
dezaprobator urmărind cursul acţiunilor mele şi a început să numere 
legile pe care le încălcam, făcându-le ferfeniţă, luând ostatic un om 
din Biroul Federal de Investigaţii şi amenințând că-l omor dacă 
nu mi se predau trei colegi de-ai lui. Am întrerupt numărătoarea 
legilor sfidare când am ajuns la zece şi am aşteptat reacţia haitei de 
Hexenwulfen. 

— Du-te dracului, a mârâit Benn. 

Femeia tânără, cu păr argintiu, şi-a aruncat arma şi şi-a sfâşiat 
cămaşa, dezvăluind un piept impresionant din mai multe puncte de 
vedere şi o altă centură din blană de lup. 

— Îşi sfâşii eu însămi beregata. 

— Deborah, a spus Denton, cu voce încordată. Stai locului. Te 
rog. 

— Dă-i drumul, căţea, a mârâit Harris. Denton o-ncasează şi 
noi suntem promovați. Dar, la naiba, pe tine probabil că o să te- 
mpuşte vrăjitorul. 

Benn s-a răsucit spre el, părând dornică să-l sugrume când şi-a 
ridicat mâinile, cu degetele încordate părând gheare. 

— Încetaţi, am spus. Amândoi. Lăsaţi armele jos. Imediat. 

Harris m-a privit cu dispreţ. 

— N-o să faci nimic, Dresden. N-ai curaj. 

— Roger, a spus Denton, foarte calm. Eşti un idiot. Omul e 
încolţit. Lasă arma jos. Imediat. 

Am clipit, surprins de susţinerea neașteptată. Şi am devenit brusc 
bănuitor. Pe Marcone nu-l vedeam, dar asta nu-nsemna că nu s-ar fi 
putut afla în apropiere. Unde era? Ghemuit într-o ascunzătoare, cu 
puşca îndreptată spre mine? M-am uitat în jur cu coada ochiului, 
căutând puncte strălucitoare, roşii. 

— Are dreptate, am întărit afirmaţia lui Denton. Eşti idiot, 
Roger. Lasă arma jos. Şi tu, Wilson, am adăugat, cu o privire către 
agentul supraponderal. Şi scoateţi-vă centurile, tu şi Benn. Puneţi-le 
jos. 

— Ascultaţi-l, a insistat Denton, şi am devenit ceva mai nervos. 

Federalul se relaxase, nu-mi mai opunea rezistenţă. Avea vocea 
fermă, plină de încredere, placidă. Nu era bine. Haita lui i s-a supus, 
deşi fără tragere de inimă. Benn şi-a lăsat centura să cadă cu o 
durere vizibilă, aşa cum ar fi lăsat Scrooge! să-i cadă o pungă cu 
diamante. Wilson a descheiat-o pe a lui gemând, cu un uşor plescăit 
al burţii eliberate. A lăsat-o pe pământ, alături de armă. Harris s-a 
uitat urât la mine, dar şi-a pus şi el pistolul jos. 

— Acum îndepărtaţi-vă de ele. Cu toţii. 

— Da, a întărit Denton. Harris, Wilson. Îndepărtaţi-vă până 
ajungeţi la copaci şi aduceţi ce-am lăsat acolo. 

— Ei! am exclamat. Despre ce dracu vorbeşti? Nu mişcă nimeni. 

Harris şi Wilson mi-au zâmbit batjocoritori şi au pornit-o către 
copaci. 

— Aduceţi-vă fundurile înapoi. 

— Trage în ei, domnule Dresden, m-a sfătuit Denton, ca să-ţi 
dezlipeşti arma de mine. Fă-o, şi-o să pot pune mâna pe ea, ca să 
transformăm totul într-o luptă. Eşti inteligent şi ingenios, dar şi 
rănit. Nu cred că te poţi lupta cu mine corp la corp. 

Mi-am uitat la el şi la ceilalţi doi. 

— La naiba! Ce pui la cale, Denton? Dacă-ncerci ceva bizar, 
orice, n-o să mai trăieşti ca să regreţi. 

— Sunt agent FBI. Nu fac nimic care poate fi considerat bizar, 
domnule Dresden. 

Am înjurat pe şoptite şi mai degrabă am simţit decât am văzut 
gura lui lăţindu-se într-un zâmbet. 

— De ce? l-am întrebat. De ce-aţi luat centurile astea? De ce 
faceţi așa ceva? 

A vrut, evident, să ridice din umeri, dar s-a răzgândit. 

— Sau scurs prea mulţi ani în care-am văzut indivizi ca Marcone 
bătându-şi joc de lege. În care-am văzut oameni pe care i-a făcut să 
sufere, am văzut moartea şi nenorocirile aduse de el şi de alţii ca el. 
M-am săturat să fiu spectator. Am hotărât să-l opresc. Pe el şi pe 
alţii ca el. 


— Omorându-i, am spus. 


1 Ebenezer Scrooge, personajul principal al nuvelei „Colinda 
de Crăciun”, de Charles Dickens. 

— Am primit puterea. Şi o folosesc. 

— Ce-ţi dă dreptul să-i ucizi? 

— Lor ce le dă dreptul să ucidă? Dacă-i pot opri, Dresden, ar 
trebui să stau şi să mă uit cum îi omoară ei pe alţii? Deţin puterea şi 
sunt dator s-o folosesc. 

La auzul cuvintelor lui, m-a străbătut un tremur. 

— Şi ceilalți? Nevinovaţii care-au murit? 

A ezitat. Şi a răspuns cu voce înceată. 

— E regretabil. A fost un accident. N-a fost niciodată intenţia 
mea. 

— Centurile nu-ţi oferă doar un trup acoperit cu blană, Denton. 
Îţi schimbă modul de gândire. Modul de acţiune. 

— Îmi pot controla oamenii. 

— Ca luna trecută? 

A înghiţit în sec şi n-a răspuns. 

— Şi ai ştiut, nu-i aşa? Ai ştiut că o să aflu. De-aia m-ai trimis 
la garajul Luna Plină. 

L-a zvâcnit vena de pe frunte. 

— După omoruri, am fost avertizat că există un corp de 
guvernământ. Un soi de poliţie a magiei. Consiliul Alb. Şi că lucrezi 
pentru el. 

Am reuşit cu greu să nu izbucnesc în râs. 

— Da, cineva nu ţi-a spus decât o parte a poveștii. De-asta ai 
stricat cercul lui MacFinn, nu? Aveai nevoie de un ţap ispăşitor şi 
l-ai lăsat să se dezlănţuie, ca să cadă bănuielile Consiliului asupra 
lui. Lupii Străzii pentru poliţie, MacFinn pentru Consiliu. 

— Sacrificii necesare, a mârâit el. Treaba trebuie făcută, Dresden. 

— A, da? În calitate de om aflat pe lista acestor sacrificii necesare 
despre care vorbeşti, nu pot să fiu de acord cu tine. Ducă-se naibii 
legea, nu? Asta spui — că eşti mai presus de ea. La fel ca Marcone. 

S-a încordat din nou şi şi-a întors uşor capul către mine. Ca şi 
cum ar fi ascultat cu atenţie. 

Am insistat, încercând cu disperare să fac apel la raţiunea lui. 
Dacă reuşeam, poate scăpam din toată povestea cu bine. 

— Centurile astea, omule, sunt malefice. Ca şi puterea pe care 
ţi-o dau. N-o poţi controla. Îţi pătrunde în minte, nu mai poţi 

gândi corect. Renunţă la ele. Încă mai poţi ieşi din toată istoria 
asta, poţi face aşa cum e bine. Vino-ţi în fire, Denton. Nu arunca la 
gunoi toate idealurile pentru care-ai luptat atâţia ani. Totul se poate 
rezolva pe o cale mai bună. 

A păstrat tăcerea vreme îndelungată. Harris şi Wilson au 
dispărut în interiorul inelului de pini groşi. Benn ne urmărea cu 
ochii strălucindu-i, cu trupul musculos neclintit în lumina lunii, 
cu sânii frumoşi atrăgând atenţia la fiecare răsuflare. Şi-a tot mutat 
privirea de la noi la centura de blană şi înapoi, până când a-nceput 
să respire precipitat. 

— Uită-te la ea, am spus. Centurile sunt ca un drog. Aşa a fost 
ea şi înainte? Aşa vrei să fie? Harris, Wilson, au fost mereu ca acum? 
Vă preschimbaţi în monştri, omule. Trebuie să ieşiţi din asta. Înainte 
de a fi pierduţi pentru totdeauna. 

Denton a-nchis ochii. Pe urmă a clătinat din cap. 

— Eşti un om cumsecade, Dresden. Dar n-ai idee cum merg 
lucrurile-n lumea asta. Îmi pare rău că s-a nimerit să-mi stai în 
drum. A redeschis ochii. Sacrificii necesare. 

— La naiba, am spus. Nu-ţi dai seama că asta n-o să vă folosească 
la nimic? Chiar dacă omorâţi pe toată lumea şi scăpaţi de-aici în 
noaptea asta, Murphy o să pună lucrurile cap la cap. 

S-a uitat la mine şi a repetat, ca şi cum ar fi rostit o mantră: 

— Sacrificii necesare. 

Am înghiţit în sec şi mi s-a făcut brusc mai frig decât până atunci. 
Pronunţase cuvintele într-un mod atât de straniu — prozaic, calm, 
raţional. N-avea nicio îndoială, când ar fi trebuit să se teamă. Numai 
proştii şi nebunii pot avea astfel de certitudini. Şi remarcasem deja 
că nu era prost. 

Harris şi Wilson au ieşit dintre copaci cărând ceva între ei. Pe 
cineva, cu o glugă în cap, cu braţele şi picioarele legate. Harris avea 
în mână un cuţit, cu vârful proptit la baza glugii, care părea o faţă 
de pernă. Urechile lui mari şi pistruii contrastau în mod bizar cu 
competenţa şi aroganţa cu care ţinea cuțitul. 

— Lua-te-ar dracu, am spus, încet. 

Denton n-a răspuns. Ochii lui Benn sticleau în lumina lunii, 
strălucitori şi goliţi de orice altceva în afară de setea de sânge şi de 

sex. 

Cei doi agenţi şi-au adus prizonierul şi Wilson i-a lăsat picioarele 
jos. Harris a ţinut cuțitul neclintit în timp ce bărbatul corpolent s-a 
întins să scoată gluga, dar eu văzusem deja ghipsul de pe braţul 
persoanei cu chipul ascuns. 

Murphy era palidă la faţă şi luna dădea o tentă argintie părului 
ei blond, căzut în jurul ochilor. Avea gura acoperită cu o bucată de 
pânză sau cu bandă izolatoare, sânge închegat sub o nară şi un ochi 
învineţit. În primul moment a clipit, apoi a-ncercat să-l lovească pe 
Wilson cu picioarele. Dar, fiindcă erau legate, n-a avut succes şi, 
când Harris a mârâit şi i-a apăsat lama cuţitului pe gât, a încetat să 
se mai zbată. Privirea ei albastră l-a săgetat cu furie, ca şi pe Wilson. 
Şi a făcut ochii mari când m-a zărit. 

— Ucide-mă, domnule Dresden, a spus calm Denton, şi Harris 
o să taie gâtul locotenentei. Benn o să-şi ia arma, ca şi Wilson. 
Probabil că te vor ucide. Şi-ţi vor ucide şi aliaţii, lupii pe care i-ai 
adus cu tine. Chiar dacă o să reuşeşti să ne omori pe toţi, şi Murphy 
o să fie moartă, şi vei avea în mână arma care-a ucis patru agenţi 
FBI. 

— Nemernicule, am spus. Ucigaş cu sânge rece. 

— Sacrificii necesare, domnule Dresden, mi-a răspuns el, dar 
vocea nu-i mai era calmă. Avea în ea un soi de nerăbdare, de căldură 
care cuprindea cuvintele ca mâinile unui amant. Aruncă arma. 

— Nu, am spus. Nici gând. Doar n-o să ucidă un alt om al legii, 
nu-i aşa? 

— Atunci Murphy moare, a anunţat Denton. Harris. 

Umerii roşcatului s-au încordat şi Murphy a-ncercat să ţipe prin 
căluş. Eu am scos un strigăt şi-am îndreptat ţeava armei spre Harris. 

Cotul lui Denton m-a izbit imediat în burtă şi o clipă mai târziu 
mi-a tras un pumn în nas, azvârlindu-mi în faţa ochilor un vârtej 
de stele. Pistolul s-a descărcat, îndreptat încotro s-a nimerit, iar 
Denton m-a plesnit peste mână, aruncându-l, apoi, cu o lovitură în 
gât, m-a făcut să cad lat, incapabil să mă mai mişc şi să respir. 

Pe urmă s-a aplecat să recupereze arma. 

— Ar fi trebuit să mă omori când ai avut ocazia, domnule 
Dresden, nu să-mi faci morală, mi-a spus. 

A îndreptat pistolul spre mine şi i-am văzut buzele arcuindu-se 
lent într-un zâmbet flămând. 

— Frumoasă lună în seara asta, a adăugat. Mi-aduce aminte 
de-o poveste. Oare cum era...? 

Am vrut să-i spun să-şi vâre undeva şi luna, şi povestea, dar 
n-am reuşit să scot decât un icnet sugrumat. Încă nu mă puteam 
mişca. Mă durea prea tare. 

Denton şi-a pus degetul pe trăgaci şi s-a uitat în josul ţevii către 
ochiul meu stâng. 

— A, da, a spus. „Şi-o să suflu. O dată şi încă o dată. Şi răsuflarea 
mea o să dărâme casa ta.” Adio, vrăjitorule. 

Ucis cu o poveste de adormit copiii. Pe clopotele iadului. 

Când mi-a ajuns în față, ţeava armei lui Denton mi s-a părut 
mai mare și mai adâncă decât datoria națională. Federalul se uita 
în jos, la mine, şi i-am văzut hotărârea de a apăsa pe trăgaci ca pe-o 
străfulgerare în ochii cenușii, scânteietori. Dar i-am întâlnit înainte 
de a avea timp s-o facă, i-am pironit insistent cu ai mei şi, cu o 
durere care mi-a urlat brusc în tâmple, mi-am împins privirea în 
sufletul lui. 

Am avut, ca de obicei, impresia că mă năpusteam, senzaţia 
de deplasare înainte şi apoi în jos, ca şi cum m-ar fi absorbit un 
vârtej. Am plonjat în capul lui Denton şi, pentru o scurtă clipă, 
m-am îndoit de justeţea deciziei mele. Poate un glonţ ar fi fost de 
preferat în locul unei drumeţii anevoioase prin adâncurile sufletului 
agentului FBI. 

Mi-e greu să descriu cu acuratețe ce am văzut. Încercaţi să vă 
imaginaţi un loc, un aranjament frumos ordonat, ca Partenonul! 
sau ca Monticello’. Imaginaţi-vă că totul e echilibrat, perfect 
proporţionat, liniştit, sigur. Plasaţi deasupra un cer albastru, iarbă 
verde, nori pufoşi, flori, copii care aleargă şi se joacă. 

Adăugaţi apoi două sute de ani în care totul se uzează sau se 
strică. Rotunjiţi puţin colţurile. Imaginaţi-vă pete rămase în urma 
umidității în exces, uzura care marchează locurile unde a pătruns 
vântul. Aduceţi smogul, ca să devină cerul de un maroniu murdar. 
Distrugeţi iarba şi înlocuiţi-o cu buruieni înalte, urâte. Smulgeţi 
florile şi lăsaţi în locul lor numai lujeri de trandafir uscați, scheletici. 
Faceţi copiii să îmbătrânească, transformați băieţeii în bărbaţi 


1 Templul zeiţei Atena, din oraşul care-i poartă numele 
2 Casa lui Thomas Jefferson, al treilea preşedinte al SUA, 
aflată pe plantaţia cu acelaşi nume 

beţivi, cu feţe supte de prea multă disperare şi de silă de ei înşişi, dar 
înroşite de băutură, iar fetiţele în târfe istovite, uzate de desfrâu, cu 
feţe aspre şi ochi reci, mercantili. Adăugaţi-i acelui loc superb o aură 
de furie şi de abandon sălbatic, cu trecători care cercetează umbrele 
cu ochi de pisici flămânde, gata să se năpustească. 

După toate astea, după ce toate grijile, încercările şi dificultăţile 
lumii în care trăieşte un poliţist au fost corect reprezentate, acoperiţi 
totul cu un strat gros de mâl negru, lipicios, care duhneşte a mlaştină 
şi a materii capabile să atragă muşte albăstrii. Vopsiţi totul, adăugaţi 
un strat de culoare potrivit pentru a scoate în evidenţă murdăria, 
putreziciunea şi disperarea care duce acel declin dureros către 
limita sa maximă. Mâlul se usucă întărind lucrurile, amărându-le şi 
făcându-le în acelaşi timp să putrezească mai tare, să se descompună. 

Aşa era Denton pe dinăuntru. Un om bun, istovit de trecerea 
anilor şi otrăvit de puterea care-l luase sub controlul ei, până când 
fusese îngropat şi nu mai rămăseseră decât mâlul şi putreziciunea. 
Până când din existenţa celui care fusese cândva nu mai rămăsese 
decât o amintire amară, care-l făcea pe omul în care se transformase 
să pară, prin comparaţie, cu mult mai decăzut. 

Înţelegeam suferinţa şi furia lui Denton, şi înţelegeam cum 
îl făcuse puterea întunecată care-l luase în stăpânire să-şi piardă 
controlul. Zărisem o imagine care dispăruse apoi şi în care el însuşi 
îngenunchea la picioarele cuiva în timp ce îi era pusă în mâini 
centura din blană de lup. Ştiind ce om fusese odinioară, înţelegeam 
foarte bine fiara în care se preschimbase, îi înţelegeam violenţa, 
foamea, lăcomia. 

Mi-am simţit lacrimile pe obraji şi pe şira spinării mi-a alunecat 
un frison, cutremurând-o. Puteam să-l compătimesc pe Denton, şi 
pe ceilalţi alături de el, dar, în clipa aceea, mai mult decât oricând 
altcândva, mă înspăimântau de moarte. Cu privirea în suflet 
câştigasem cel puţin câteva secunde în plus — însă erau de-ajuns ca 
să-l împiedic pe Denton să-mi zboare creierii? 

Când privirea în suflet s-a încheiat şi am fost eliberaţi, el s-a 
holbat la mine. Nu reacţiona bine la indiferent ce văzuse în interiorul 
meu. Se albise la faţă, îi tremura mâna şi ţeava pistolului tremura 
odată cu ea. Şi-a ridicat mâna cealaltă ca să-şi şteargă broboanele de 

sudoare rece de pe faţă. 

— Nu, a spus, cu desăvârşire alb pretutindeni în jurul irişilor 
cenușii. Nu, vrăjitorule. Şi-a ridicat arma. Nu cred în iad. Nu te las 
să scapi. Şi apoi a zbierat cât îl ţineau plămânii: Nu te las să scapi! 

M-am încordat, pregătindu-mă să-ncerc zadarnic să mă feresc 
din calea unui glonţ în plină viteză. 

— Ba da, a spus o voce calmă. O să-l laşi. 

În centrul pieptului lui Denton a apărut un punct de un roşu 
strălucitor, înveselitor ca o lumină de Crăciun. Am întors capul şi 
l-am văzut pe Marcone traversând gazonul cu arma îndreptată în 
permanenţă spre Denton şi cu Hendricks, ameninţător, alături. 
Lacheii federalului se uitau la gentlemanul Johnny calmi, cu ochi 
strălucitori. Murphy zăcea pe iarbă, cu picioarele către mine şi cu 
capul întors în altă parte. Nu-mi puteam da seama în ce stare se afla 
şi teama pentru viaţa ei şi frustrarea m-au copleșit dintr-odată. 

— Marcone, a spus Denton, îndreptându-şi spatele şi 
îngustându-şi ochii. Lepădătură trădătoare. 

Gangsterul a strâns din dinţi. 

— Ne-am înţeles să mi-l aduci viu. Nu să-l execuţi. În plus, 
poate vrei să te gândeşti mai bine dacă e înţelept să ne folosim 
armele. O să-l ucidă MacFinn, când vine. 

— Dacă vine, a mârâit Denton. 

— Pândarii mei mi-au spus că, de vreo două minute, animalele 
pe care i-am pus să le ia cu ei sunt înnebunite de spaimă, la cinci 
kilometri spre vest de aici. Cred că nu mai e mult până când o să-şi 
facă apariţia, domnule Denton. Zâmbetul i s-a lărgit, iar privirea 
ochilor săi de culoarea bancnotelor a devenit mai dură. Prin urmare, 
ce-ar fi să nu ne mai certăm între noi şi să terminăm treaba? 

Şi-a lăsat arma în jos şi a întrerupt vizarea cu laser. 

Denton s-a uitat de la mine la el şi am văzut o negură urcând 
ca să-i cuprindă ochii, adunându-se în spatele lor şi fiind gata să se 
reverse. 

— Împuşcă-l acum, Marcone, am spus. În clipa asta. 

— Cred, domnule Dresden, că ne-am săturat amândoi de jocul 
tău de-a dezbină şi domină, mi-a răspuns el, plictisit. Ai pierdut. 
Acceptă-ţi înfrângerea cu eleganţă. 

Am văzut un zâmbet cuprinzând încet toată faţa lui Denton în 
timp ce continua să-şi ţină arma îndreptată spre capul meu. Panica 
mi-a ridicat vocea cu două note mai sus. 

— Vorbesc serios, John. Într-adevăr serios, nu te mint. Toată 
povestea e pusă la cale ca să te ucidă. 

— O încurajare de prost gust, a comentat Marcone. Domnule 
agent Denton, trebuie să punem la punct câteva amănunte. Lasă 
arma jos şi hai să discutăm puţin despre ele. 

— Nu cred că e cazul, a răspuns Denton. 

Şi-a-ntors arma spre Hendricks şi a apăsat imediat pe trăgaci. Au 
urmat atât de multe detunături şi într-o succesiune atât de rapidă 
încât n-aş fi putut să spun de câte ori trăsese. 

Hendricks a fost aruncat înapoi şi forţa impactului cu atâtea 
gloanţe l-a trântit pe spate. N-a avut timp nici să se răsucească, nici 
să ţipe, a căzut ca un copac tăiat. Am simţit solul vibrând când l-a 
izbit trupul lui masiv. 

Marcone a dat să-şi ridice arma, dar Wilson şi Harris i-au sărit 
în spate şi l-au trânti la pământ, lovindu-l cu pumnii. S-a zvârcolit 
ca un ţipar şi scăpat dintre ei, dar Denton i-a tăiat calea şi i-a înfipt 
arma în faţă. 

— Ajunge, a spus, cu voce răguşită. Luaţi-i pe toţi şi duceţi-i în 
groapă. MacFinn poate s-apară în orice clipă. 

Am profitat de ocazie ca să mă rostogolesc, ajungând să mă salt 
în patru labe, într-o încercare de a mă îndepărta neobservat, însă am 
dat peste o pereche de picioare goale, musculoase, feminine. Privirea 
mi-a urcat în susul lor, a trecut de fustă, de un piept magnific, cu 
sâni goi, sub care era înfăşurată o centură din blană de lup, şi a ajuns 
la o faţă dominată de ochi neomenești, fiindcă în ei nu recunoşteai 
nimic din ceea ce arată că există o conştiinţă. Benn mi-a zâmbit, 
şi-a proptit talpa în umărul meu rănit şi, împingând în el cu toată 
forţa muşchilor gambei simultan cu o răsucire sadică a gleznei, 
mi-a trimis în tot trupul o durere mistuitoare, făcându-mă să mă 
prăbuşesc la pământ, în agonie. 

Mi-aduc aminte că am fost târât prin iarbă. M-au tras dincolo 
de inelul de conifere şi, din câte-mi amintesc, în clipa aceea mi-a 
trecut prin cap că orice sunet pornit din cercul conturat de pini 

ar fi fost puternic înăbuşit de crengile şi de acele lor, pentru ca 
pomii şi zidul din jurul proprietăţii să-l estompeze şi mai tare. De 
exemplu, probabil că focurile de armă nici măcar nu se auzeau în 
afara proprietăţii. A fost cel mai limpede dintre gândurile mele în 
timp ce în umăr îmi exploda durerea. 

Următorul lucru pe care mi-l amintesc e că am fost împins 
cu brutalitate înainte. Am căzut vertiginos, captiv în îmbrăţişarea 
lipsită de orice pasiune a gravităţii şi, după un timp suficient ca 
să-ncep să trag aer în plămâni, m-am lovit de apă. N-avea decât 
cincisprezece, sau poate chiar douăzeci de centimetri adâncime şi 
sub ea era mâl moale, care s-a învolburat. Pentru o scurtă clipă, am 
suferit cu gândul la pardesiul meu de piele, cu mâinile alunecându- 
mi în nămol şi înţepenindu-se în el. Apa rece mi s-a învolburar 
clipocind în jurul feţei şi, pe moment, pentru umărul meu dureros 
senzaţia a fost plăcută. 

Cineva m-a înşfăcat de guler, m-a scos din apă şi m-a ajutat 
să mă salt în capul oaselor. Nişte mâini m-au ajutat să-mi găsesc 
echilibrul şi am rămas aşa, cu umărul chinuit de durere şi cu capul 
învârtindu-mi-se, până ce am reuşit să văd cine mai era acolo. 

Murphy s-a lăsat într-un genunchi în apă, alături de mine, şi 
mi-a dat pe spate părul ud. 

— Eşti OK, Dresden? m-a întrebat. 

M-am uitat în jur. Mă aflam într-o groapă imensă, pătrată, de 
vreo şase metri adâncime şi cu latura de două ori pe-atât. Fundul 
era acoperit de apă noroioasă, probabil de ploaie, cu suprafaţa 
maroniu-argintie în lumina lunii. Chiar deasupra centrului, cam 
la doisprezece metri înălţime, se vedea un pătrat din scânduri, un 
metru şi jumătate pe un metru şi jumătate. Era o platformă de 
vânătoare, suspendată cu funii de cercul de conifere din jurul gropii. 
Vedeam vârfurile copacilor profilate pe fundalul discului lunii şi al 
norilor. 

— Dresden, a repetat Murphy. Eşti teafăr? 

— Sunt viu, am răspuns. Am privit-o uimit o secundă, apoi am 
adăugat: Credeam că te-au omorât. 

Ochii albaştri i-au scăpărat pentru o clipă. Părul ei era o 
nenorocire, iar blugii şi cămaşa de flanel i se mototoliseră şi se 

îmbibaseră cu apă mâloasă. Tremura de frig. 

— Aşa am crezut şi eu. Dar au încetat imediat ce te-a doborât 
Denton pe tine şi m-au aruncat aici, jos. Nu pricep de ce n-au 
făcut-o ei, în loc s-o lase în seama lui MacFinn. 

M-am strâmbat. 

— Încearcă să-şi acopere urmele ca să nu afle Consiliul Alb 
adevărul. Denton vrea să cadă vina pentru toate omorurile asupra 
lui MacFinn. Cred că şi-a pierdut minţile. 

— Când mă asociez cu tine, Dresden, ajung întotdeauna în cele 
mai frumoase locuri. 

— Frai legată. Cum te-ai eliberat? am întrebat-o. 

— A fost ajutată, a răspuns altcineva, cu voce groasă, neclară. 
Deşi n-o să-i fie de mare folos. 

Mi-am întors capul şi am văzut o Tera West dezbrăcată şi 
murdară, aşezată cu spatele sprijinit de un alt perete noroios. 
Lângă ea zăceau, neclintite, cinci trupuri ude leoarcă. Alfanii, sub 
înfăţişarea lor de lupi. Le ţinea capetele în poală, deasupra apei. Ea 
însăşi părea la fel de udă şi de copleşită de suferinţă, şi îi mângâia 
pe toţi, pe rând, cu duioşie. Ochii de culoarea chihlimbarului i se 
înneguraseră. 

— Nu înţeleg, am spus. De ce ne-au aruncat aici, jos? Marcone 
are o capcană săpată în curte? 

— Avea de gând să-l ţină pe MacFinn aici până dimineaţă, m-a 
lămurit Tera. Când ar fi devenit vulnerabil. 

— Uşor, uşor, a intervenit Murphy, gânditoare. Vrei să zici că 
Denton e responsabil pentru omoruri? Pentru toate? 

— Într-un fel sau altul, este. 

I-am povestit lui Murphy, pe scurt, totul despre Denton. Cum 
făcuse rost de centuri pentru el şi pentru oamenii lui, cum pierduse 
controlul puterii primite, cum aranjase lucrurile ca să dea vina mai 
întâi pe Lupii Străzii şi apoi pe MacFinn. 

Ea a izbucnit într-un torent de înjurături virulente. 

— Asta e perspectiva care-mi lipsea. La naiba. Nu e de mirare 
că Denton s-a străduit atât de mult să te ţină departe de cazul ăsta 
şi să te dea la o parte din drum şi că a vrut neapărat să te găsească 
după crima din reşedinţa lui MacFinn. Şi acum înţeleg cum reușea 


278 / Jim BUTCHER 


s-ajungă întotdeauna la faţa locului atât de repede — nu era nevoie 
să fie anunţat că omorâse pe cineva. 

De sus s-au auzit ţipete şi, când ne-am ridicat privirile, l-am văzut 
pe Marcone legănându-se pe marginea gropii. Atârna, moale, de o 
frânghie. Cu ochii închişi. L-am văzut tras, cu o serie de smucituri 
scurte, până când s-a izbit cu capul lăsat în jos de platforma de 
vânătoare, unde a fost abandonat. 

— Ce naiba-nseamnă asta? a întrebat Murphy, pe şoptite. 

—Momeală, i-am răspuns. Şi am închis o clipă ochii. Denton 
l-a atârnat acolo în chip de momeală pentru MacFinn. Vârcolacul o 
să vină, o să sară la Marcone, iar Denton o să taie funia şi-o să-l lase 
pe MacFinn să cadă aici. 

— Cu noi, a spus încet Murphy. Şi am simţit că începuse să 
tremure mai tare. Or s-arunce creatura aia în groapă, cu noi. Oh, 
Doamne, Harry. 

— Probabil că Denton sau unul dintre oamenii lui a pus pe 
cineva să-i facă gloanţe de argint. ÎL vor lăsa pe MacFinn să ne 
măcelărească, apoi îl vor împuşca de sus. M-am uitat către marginea 
gropii, îngustându-mi ochii. Un plan foarte bun. 

— Ce putem face? a-ntrebat Murphy. 

Şi înconjurat trupul cu braţele, strângând cu toată puterea. 

Am clătinat din cap. 

— Nu ştiu. 

— Nimic, a spus Tera, calmă. 

Eu şi Murphy ne-am întors spre ea. Unul dintre alfani, probabil 
Billy, tocmai se mişca şi s-a săltat, clătinându-se, ca să cadă înapoi 
când a încercat să stea sprijinit pe labe. Dar era măcar în stare să-şi 
ţină capul deasupra apei. 

— Nimic, a repetat ea. Ne-au învins. 

Am închis ochii şi am încercat să-mi pun gândurile în ordine, să- 
mi împing durerea şi oboseala cât mai departe şi să încropesc un soi 
de plan. Murphy s-a aşezat lângă mine, ca un ghiont tremurător în 
coasta mea. Şi ghipsul ei chiar îmi apăsa coastele. Mi-am descheiat 
pardesiul de piele şi, întinzându-mi braţul, i-am trecut marginea 
peste umerii ei, mai mult ca gest galant decât ca orice altceva, fiindcă 
o acopeream tot cu ceva îmbibat de apă. În prima clipă i s-a crispat 

spatele şi m-a fulgerat cu o privire indignată, dar în următoarea s-a 
îndesat cât de mult a putut sub haină. 

Pe urmă a şi vorbit. Cu voce înceată, nesigură, departe de tonul 
ei obişnuit, vioi. 

— M-am gândit, Dresden. Cred că există o şansă rezonabilă să 
nu fii amestecat în crimele astea. 

l-am răspuns cu un zâmbet firav. 

— E cu adevărat un gest măreț din partea ta, Murph. Ceea ce 
ţi-a făcut Denton nu dovedeşte că nu sunt implicat? 

A dat să schiţeze un surâs şi a clătinat din cap. 

— Nu, Harry. Nu dovedeşte decât că vrea să ne omoare pe 
amândoi. Nu-nseamnă că iau de bun tot ce-mi spui. 

— Măvrea mort, Murphy. Asta n-ar trebui să pledeze în favoarea 
mea? 

— Nu tocmai, a răspuns, scrutând cu ochi mijiţi partea de sus 
a gropii. Din câte-mi dau seama, Denton vrea să omoare pe toată 
lumea. Iar tu ai putea totuşi să mă minţi. 

— Dar nu te mint, Murph, am insistat, cu voce blândă. 
Dumnezeu mi-e martor. 

— Nu pot să te cred pur şi simplu pe cuvânt, Harry, a şoptit ea. 
Au murit prea mulţi oameni. Oamenii mei. Din subordinea mea. 
Civili, pe care ar trebui să-i apăr. Nu pot fi sigură decât dacă vă iau 
pe toţi, pe toţi cei care aveţi o cât de mică legătură cu povestea asta, 
şi lămuresc lucrurile cu voi dincolo de gratii. 

— Nu, am contrazis-o. Aici e vorba de mai mult decât poţi 
dovedi tu, Murph, mai mult decât se poate aduce în faţa unui 
tribunal. Vino-ţi în fire. Noi doi ne cunoaştem de ani. După atâta 
timp, ar trebui să poţi avea încredere în mine, nu? 

— Ar trebui, a încuviinţat ea. Dar, după tot ce-am văzut, după 
atâta sânge şi după atâţia morţi... A clătinat din cap. Nu, Harry, 
nu mai pot avea încredere în nimeni. Îmi placi totuși, Dresden, a 
adăugat, schiţând un început de zâmbet. Însă nu pot avea încredere 
în tine. 

Am încercat să-i zâmbesc şi eu, dar sentimentele mele erau prea 
învălmăşite. Predomina durerea. Durerea fizică, dar şi cealaltă, mai 
profundă, din suflet, fiindcă mă îngrijora soarta lui Murphy şi soarta 

prietenici noastre. Era atât de singură. Voiam s-o salvez într-un fel 
sau altul, să îndepărtez tot ce-o făcea să sufere. 

Dar m-ar fi scuipat în ochi dacă aş fi încercat. Murphy nu era 
genul de persoană care vrea să fie salvată, indiferent despre ce-ar fi 
fost vorba. Eram surprins că acceptase chiar şi puţina alinare pe care 
i-o oferea haina mea udă. 

Am inspectat din nou groapa, cu priviri atente. Îşi reveneau şi 
ceilalţi alfani, suficient ca să se ridice, dar nu îndeajuns ca să meargă. 
Tera stătea sprijinită de perete, istovită şi înfrântă. Marcone atârna 
de platformă, la mare distanţă deasupra mea, fără să se mişte, deşi 
aveam impresia că, la un moment dat, îl auzisem gemând. M-a 
străbătut un val de simpatie pentru el. Era un ticălos fără inimă, dar 
nimeni nu merita să fie atârnat de un cârlig, în chip de momeală. 

Alfanii, Tera, Marcone, Murphy. Cu toţii ajunseseră acolo din 
cauza mea. Era vina mea că ne aflam unde ne aflam, faptele mele 
ne aduseseră pe toţi în pragul morţii. Carmichael, sărmanul poliţai 
necioplit, murise din vina mea. Ca şi colegii lui. Ca şi Hendricks. 

Era cazul să fac ceva. 

— Trebuie să ies de-aici, i-am spus lui Murphy. Scoate-mă din 
groapa asta, şi poate reuşesc să rezolv ceva. 

Ea şi-a întors capul spre mine. 

— Vrei să spui că...? 

Şi-a fluturat degetele mâinii tefere într-un gest oarecum mistic. 

Am dat din cap. Încă mai aveam atuul secret. 

— Cam aşa ceva. 

— Bine. Şi cum te scoatem de-aici? 

— O să-mi acorzi încredere, Murph? 

I s-au încleştat fălcile. 

— Nu s-ar zice că am de ales, nu? 

Am zâmbit, ca răspuns la zâmbetul ei, m-am ridicat şi m-am pus 
în mişcare, împroşcând cu apă. 

— Poate reuşim să săpăm în perete. Facem găuri şi le folosesc 
ca trepte. 

— Şi-o să fii probabil împuşcat când ajungi sus, a zis ea. 

— Nu. Nu cred că federalii vor să fie în apropierea gropii când 
apare MacFinn. Sunt însetaţi de sânge, dar nu şi idioţi. 

— În concluzie, nu trebuie decât să te-ajutăm s-ajungi sus, unde 
o să te lupţi, de unul singur, cu patru agenţi FBI înarmaţi, care mai 
sunt şi oameni-lup pe deasupra, şi-o să-i înfrângi exact la timp ca 
să te lupţi cu vârcolacul pe care n-am reuşit până acum să-l oprim 
cu ajutorul instrumentelor tale magice şi cu al oamenilor înarmaţi 
dintr-un întreg post de poliţie. 

— Da, în esenţă. 

Murphy s-a uitat la mine, apoi a ridicat din umeri şi a râs scurt, 
sfidător. S-a ridicat şi şi-a îndepărtat părul din ochi cu o zvâcnire a 
capului şi a spus: 

— Presupun că se putea şi mai rău. 

De deasupra şi din spatele meu s-a auzit un sunet slab. Murphy 
a înlemnit, privind în sus cu ochi incredibil de mari. 

Am întors capul foarte încet. 

Vârcolacul stătea ghemuit pe marginea gropii, imens, butucănos, 
tot numai muşchi, letal. Botul deschis, plin de spume, îi lăsa la vedere 
şiragurile de dinţi ucigaşi. Lumina lunii îi punea flăcări stacojii în 
ochii aţintiţi asupra siluetei Gentlemanului Johnny Marcone, care 
continua să se legene. M-am cutremurat, şi apa mi-a clipocit uşor în 
jur. Fiara şi-a îndreptat privirea în jos şi, când m-a zărit, şi-a îngustat 
ochii până când a ajuns să mă fixeze cu două crăpături strălucitoare 
şi a mârâit gros, sălbatic. Ghearele i s-au înfipt în pământul de la 
marginea gropii, sfârtecându-l de parcă ar fi fost nisip. 

Îşi aducea aminte de mine. 

Inima a început să-mi bată în ritm staccato. Aceeaşi spaimă 
primitivă, muşcătoare şi în stare brută pe care o mai simţisem 
înainte, teama că animalul avea să se năpustească asupra mea, ca să 
mă mănânce, s-a reîntors în mare forţă şi, pentru o clipă, mi-a scos 
din minte toate gândurile şi toate planurile. 

— Trebuia să spui tu asta, i-am reproşat lui Murphy, cu glas 
şters, anemic. Eşti încântată? E mai rău. 

— OK, am spus, cu voce pierită de spaimă. E de rău. De foarte, 
foarte rău. 

— Aş vrea să fi avut pistolul la mine, a răspuns Murphy, cu 
hotărâre în glas. Aş vrea să fi avut ceva mai mult timp ca să lămurim 
lucrurile, Harry. 

Am aruncat o privire spre Tera. În forma sa lupească, una dintre 
alfani, fata cu păr ca de şoarece, se sprijinea de ea scheunând. 

— Închide ochii, a spus femeia dezbrăcată, acoperind cu palma 
ochii micii lupoaice. 

lar eu am întâlnit ochii ei de culoarea chihlimbarului, din care 
pierise orice speranţă şi orice licăr de viaţă. 

Aveau să moară din cauza mea. La naiba, nu era corect. La 
naiba, nu era drept. Nu făcusem nimic de o stupiditate strigătoare 
la cer. Nu era drept să se ajungă atât de departe, să fie sacrificați atât 
de mulţi oameni, să piară acolo, în nămol, ca nişte gândaci. Mi-am 
rotit din nou privirea cu disperare prin groapă, dar era o capcană 
desăvârşită, diabolic de simplă. Jos, în ea, nu întrezăream nicio cale 
de scăpare. 

M-am uitat în sus. Drept în sus. 

— Marcone! am strigat. John Marcone! M-auzi? 

Silueta vlăguită de deasupra mea s-a zvârcolit puţin. 

— Ce vrei, domnule Dresden? 

— Te poţi mişca? 

Vârcolacul a scos un urlet gros şi a-nceput să ocolească groapa, 
cu ochii scânteietori zvâcnindu-i când spre noi, cei de jos, când spre 
Marcone, ca şi când ar fi încercat să se hotărască pe cine să sfâşie 
mai întâi. 

— Îmi pot mişca un braţ, a venit răspunsul, câteva secunde mai 

târziu. 

— Mai ai asupra ta cuțitul ăla? Cel pe care l-am văzut în garaj? 

— Denton şi asociaţii lui m-au percheziţionat şi, din păcate, 
l-au găsit. 

— La naiba. Ai făcut o înţelegere cu ei, ca un ticălos idiot, 
mizerabil. Acum crezi c-au vrut să te omoare de la bun început? 

Silueta de deasupra mea a unduit şi s-a contorsionat, legănându- 
se între frânghiile de care atârna. 

— Da, domnule Dresden, spune-mi că m-ai prevenit, cu ultima 
suflare. Sunt deja extrem de conştient de asta, a răspuns el, cu voce 
seacă. Dar poate încă mai am şansa să-ndrept lucrurile. 

— Ce faci? l-am întrebat. 

Mă uitam tot timpul la vârcolacul care dădea ocol gropii, având 
grijă să mă aflu în partea opusă lui, ca să nu-l scap cumva din ochi. 
— Scot cuțitul pe care nu l-au găsit, mi-a răspuns Marcone. 

A mormăit, apoi am văzut un licăr de lumină reflectată în ceva 
lucios, aflat deasupra mea. 

— Nu-ţi face speranţe, a spus încet Murphy, apropiindu-se de 
mine în timp ce-l urmărea cu privirea. O să se elibereze şi-o să ne 
lase să putrezim aici. 

— N-o s-avem nicio şansă să putrezim, am subliniat. 

Dar m-am gândit că Murphy avea dreptate. 

Gangsterul a-nceput să-şi ia avânt legănându-se, până când tot 
trupul a ajuns să i se rotească, suspendat de funie. Şi mi s-a adresat 
cu voce calmă. 

— E o ironie, nu? Plănuisem s-aştept creatura pe platformă şi 
s-o atrag în groapă. Există plase pregătite să cadă pe urmă deasupra 
ei. Ca s-o reţină înăuntru până în zori. 

— John, ştii că acum e chiar sub tine, nu? 

Mi-a răspuns îmbufnat. 

— Domnule Dresden, te-am rugat să nu-mi mai spui aşa. 

— Ce importanţă are? am zis, dar n-am putut să nu admir 
curajul cu care discuta în zeflemea în timp ce atârna ca o piersică 
pârguită. 

— Folosesc locul ăsta ca să închei afaceri zgomotoase, mi-a 
explicat. Ştii, copacii amortizează sunetele. Din partea cealaltă a 

zidului e greu s-auzi chiar şi detunătura unei puşti. 

A continuat să se rotească la capătul frânghiei, încet, parcă alene, 
umbră pe fundalul cerului cu lună şi stele. 

— Fi, am comentat, e subtil. Şi detestabil. 

Vârcolacul s-a uitat la mine şi a mârâit, şi am făcut fără să vreau 
un pas înapoi. 

— Oh, da, a admis gangsterul. Însă necesar. 

— Chiar nu ţi-e niciodată ruşine de nimic, Marcone? 

— Ba da, fireşte. Dar presupun că nu-ţi imaginezi că o să-ţi fac 
mărturisiri, nu? Şi acum te rog să taci. Nu e indicat să-mi distragi 
atenţia. 

Pe urmă i-am văzut braţul curbându-se spre interior şi întinzându- 
se în afară. Prin aer a fâlfâit un obiect metalic, s-a auzit un pocnet 
dinspre baza uneia dintre frânghiile care susțineau platforma, având 
capătul opus legat de unul dintre pini. 

Frânghia a alunecat brusc în jos, iar platforma a început să 
se legene ca un beţiv, antrenându-l pe Marcone într-o mişcare 
similară. El a mormăit, s-a smucit de vreo câteva ori, trăgând de 
funiile care-l ţineau şi făcând ansamblul să se clatine — apoi capătul 
tăiat s-a eliberat pe de-a-ntregul, cu un nou pocnet. A zvâcnit către 
Marcone, şi-a pierdut avântul şi a căzut, biciuind aerul serii. 

A căzut în groapă, chiar în faţa mea. Cu celălalt capăt ataşat de 
platforma de deasupra, care nu se mai afla acum în centrul gropii şi 
se înclinase. 

Am privit-o buimac o clipă, apoi am auzit-o pe Murphy: 

— Să fiu a naibii! A făcut-o. 

— Nu-ţi recomand să mai rămâi în aşteptare, domnule Dresden, 
a spus Marcone. 

L-am văzut întorcându-şi capul ca să se uite la vârcolac şi 
încordându-se când fiara a alergat, pe marginea gropii, către partea 
cea mai apropiată de el, fără să dea semne că ar fi observat frânghia 
căzută. 

Speranţa mi-a vibrat în piept ca un neaşteptat bubuit de tunet. 
M-am prins de frânghie cu ambele mâini şi am început să mă caţăr 
ca o maimuţă, împingându-mă în sus cu picioarele şi folosindu-mă 
mai ales de braţul teafăr ca să mă susţin când le săltam mai sus. 

Am ajuns la acelaşi nivel cu buza gropii şi am început să leagăn 
frânghia ca să-mi iau avânt şi să sar pe marginea ei. Funiile de 
deasupra mea au prins să scârţâie îngrijorător, iar Marcone a intrat 
într-o mişcare oscilatorie, continuând și să se rotească uşor. 

— Dresden! m-a strigat el. Atenţie! 

Concentrat asupra evadării mele din groapă, nu-i mai dădusem 
nicio atenţie vârcolacului. Când am întors capul, l-am văzut zburând 
prin aer către mine. l-am zărit ochii scăpărători şi am simţit că, 
dacă mai aşteptam, i-aş fi putut număra dinţii. Dar n-am aşteptat. 
Cu un strigăt, m-am desprins de frânghie şi m-am lăsat să cad cu 
vreo doi metri drept în jos, după care m-am prins din nou de ea. 
Vârcolacul mi-a plutit pe deasupra capului ca un liliac imens, cu o 
graţie scabroasă, şi a aterizat, fără niciun zgomot, în partea opusă a 
gropii. 

Îmi simţeam degetele obosite. Eram şocat şi îngrozit, dar am 
început să urc din nou şi m-am legănat cu disperare când am ajuns 
sus. Vârcolacul s-a-ntors spre mine şi m-a fixat din nou cu privirea, 
dar Marcone a fluierat ascuţit, şi creatura s-a răsucit spre el ciulindu- 
şi urechile de o formă nefirească într-un stil canin bizar înainte de 
a mârâi, avântându-se într-un salt. M-am tras în susul frânghiei cu 
o smucitură, şi Marcone a fost lăsat în jos şi apoi, imediat, azvârlit 
în sus. Vârcolacul l-a ratat cu numai câţiva centimetri, cred, fiindcă 
n-am stat să mă uit. Am scos un strigăt şi m-am aruncat pe marginea 
gropii în clipa când legănarea frânghiei m-a adus în cel mai apropiat 
punct cu putinţă. 

Mi-am calculat greşit saltul şi m-am izbit cu burta de muchie, 
dar mi-am înfipt degetele în pământ ca să nu cad. M-am încordat, 
am dat din picioare, m-am zvârcolit şi am scâncit cu disperare şi 
am reuşit să câştig, câţiva centimetri târându-mă încet, până când 
mi-am adus picioarele dincolo de margine. În partea opusă a gropii, 
vârcolacul s-a întors spre mine şi a scos un sunet care se poate 
descrie cel mai bine numindu-l urlet de furie. S-au auzit strigăte 
şi de altundeva — probabil că Denton şi lacheii lui supravegheau 
groapa, m-am gândit, numai că se aflau, cu toţii, pe locul doi în 
topul celor mai înspăimântători băieţi răi de pe teren. Aveam griji 
mai mari. 

Principala mea grijă a sărit la mine, şi nu mi-au rămas mai mult 
de câteva secunde în care s-o rup la fugă, încercând s-o fac astfel încât 
s-ajung de cealaltă parte a gropii faţă de locul unde avea să aterizeze. 
Nu mi-a reuşit decât în parte. Vârcolacul a răvăşit pământul în locul 
unde stătusem şi s-a-ntors din nou spre mine, privindu-mă de la 
insuficienta distanţă de trei metri, de pe una dintre laturile gropii 
alăturate celei pe care mă aflam. 

Frânghia a-nceput din nou să tresalte, apoi, cu o zvâcnire plină 
de graţie şi forţă, Tera a ţâşnit din groapă şi a aterizat, ghemuită, 
alături de mine. 

— Pleacă, vrăjitorule, a mârâit. Denton şi ceilalţi ne vor ucide 
pe toţi dacă nu-i opreşte nimeni. Cu MacFinn mă descurc eu. 

— Nici să nu te gândeşti, am spus. N-ai nicio şansă împotriva 
lui. 

— ÎI cunosc, a răspuns ca. 

Şi pe urmă acolo, în locul ei, a apărut lupoaica uriaşă, cu fire 
cenușii presărate prin blana neagră. A mârâit şi s-a apropiat cu un 
salt de vârcolac, care s-a săltat pe picioarele din spate, ca o pisică gata 
să sară asupra unui şoarece, şi s-a năpustit spre ea prinzând brusc 
viteză. 

Şi atunci am văzut prin ce se deosebea Tera de alfani, de Denton 
şi de ceilalţi Hexenwulfen, ba chiar şi de vârcolac. Mişcările lor erau 
iuți, iar ale ei erau iuți şi graţioase. Pe ei îi definea vitalitatea, iar pe 
ea, vitalitatea şi eleganța. Pe lângă ea, păreau nişte amatori. Tera avea 
ceva mult mai primitiv, ea şi sălbăticia erau într-un acord subtil, la 
care ceilalți n-aveau să ajungă niciodată. 

Când s-a aruncat vârcolacul asupra ei, a alunecat într-o parte ca 
o pală de vânt, şi-a strecurat umărul între labele lui din faţă, bine 
proptite pe pământ, şi l-a dezechilibrat, făcându-l să se împleticească. 
Şi-a revenit şi s-a repezit la ea, dar Tera plecase deja, era la mare 
distanţă de groapă, mârâind sfidătoare la creatura supranaturală. 
Vârcolacul a urmat-o, necruţător şi mârâind furios. 

Am auzit un foc de armă şi un glonţ s-a izbit de un copac din 
spatele meu. Vocea lui Benn repeta o incantaţie joasă, frenetică, şi 
i-am auzit apoi cuvintele devenind mârâieli animalice. Denton şi 
ceilalți se apropiau. Era momentul să-mi joc ultima carte, cea de 

care n-aş fi vrut să fiu silit să m-ating. Nu ştiam exact ce avea să se- 
ntâmple dacă o făceam, dar nu mai aveam de ales. 

Mi-am strecurat mâna sub cămaşă şi am pus-o pe centura din 
blană de lup luată de la Agentul Harris pe aleea din spatele garajului 
Luna Plină. 

Mi-a vibrat sub degete, am simţit-o caldă, vie într-un fel numai 
al ei, plină de toată forţa care fusese călăuzită către ea. Am închis 
ochii şi am lăsat puterea aceea întunecată, sălbatică, să se reverse în 
mine, să se contopească apoi cu spaima, cu durerea şi cu oboseala 
mea. Era simplu. Cea mai simplă vrajă pe care-o făcusem vreodată 
sărea asupra mea cu un soi de nerăbdare flămândă, mi se infiltra în 
trup, făcea durerea, oboseala şi frica să dispară, înlocuindu-le cu 
nimic altceva decât forţă şi ferocitate. 

Putere. 

— Lupus, am şoptit. Lupus, lupara, luperoso. 

Nu era nevoie de mai mult ca să mă transform. Şi chiar s-a 
petrecut fără să observ. Când am redeschis ochii, lucrurile stăteau 
pur şi simplu aşa cum trebuia, totul era bine într-un mod atât de 
profund în esenţă, încât m-am întrebat cum de nu remarcasem 
până atunci lipsa acelei bune rânduieli în toate. 

Vederea îmi era ascuţită şi destul de clară ca să număr firele 
de păr de pe capul lupoaicei care se îndrepta spre mine şi de care 
mă despărţeau vreo doi metri. Auzeam bătăile inimii ei, mişcarea 
necontenită a vântului, răsuflările celorlalți agenţi care se apropiau 
printre copaci, ca nişte vaci mari, stângace. Dacă soarele ar fi apărut 
brusc, n-aş fi putut desluşi mai clar toate nuanțele superbe de 
albastru, verde, cafeniu şi violet, de parcă Dumnezeu ar fi înlocuit 
negrul cerului cu ele după ce îşi afundase pensula în amurgul verii 
târzii. 

Am deschis gura, râzând fără glas, şi mi-am simţit limba 
alunecându-mi peste vârfurile sclipitoare şi ascuţite ale colţilor. Ce 
noapte frumoasă! Simţeam miros de sânge în aer, auzeam nerăbdarea 
cu care se pregăteau duşmanii mei să ucidă şi simţeam aceeaşi sete 
pornindu-mi din inimă şi cuprinzându-mă. Era perfect. 

Benn a apărut prima dintre trunchiuri, rapidă şi puternică, dar 
stângace, nerăbdătoare şi proastă. Îi simțeam mirosul excitării, deja 

la un nivel aproape sexual. Se aştepta la o pradă uşoară, la o năpustire 
asupra unei creaturi lente, dizgraţioase, sprijinite pe numai două 
picioare, şi apoi la jetul de sânge cald, la o zvârcolire frenetică. Nu 
i-am oferit aşa ceva. Imediat ce şi-a făcut apariţia, m-am avântat și- 
am ajuns la gâtul ei înainte de a-şi da seama că mă aflam acolo. O 
sfâşiere grăbită, sânge fierbinte, şi ea a urlat de spaimă şi de durere, 
aruncându-se într-o parte. 

Căţea proastă. Nu-i nimerisem inima, dar era grav rănită. Două 
muşcături i-au retezat tendoanele de la genunchi când a încercat 
să fugă şi au trântit-o la pământ, unde a rămas zvârcolindu-se, 
neajutorată şi îngrozită. Mi-am simţit trupul brusc şi plăcut înfiorat 
de o incitare malefică. Căţeaua era a mea. Viaţa ei depindea de 
bunul meu plac. 

Valul de putere şi de încântare revărsat în mine m-ar fi putut 
purta până la splendoarea argintie a lunii şi până la stele. Prada e a 
învingătorului. Sângele şi viaţa ei îmi aparţineau, le puteam lua, şi 
era exact cum trebuia să fie. M-am apropiat de ea ţanţoş, gata să-i 
pun capăt vieţii, pur şi simplu fiindcă aşa se cuvenea. 

S-a auzit o răsuflare şi dintre copaci a dat buzna Wilson, în forma 
lui lupească. M-am ferit cu uşurinţă când a trecut în goană pe lângă 
mine. Rănita Benn a mârâit şi a-ncercat să-l muşte orbeşte. Cu furia 
scăpată de sub control, Wilson s-a întors spre ea şi i-a înfipt colții 
în gât. Sângele era negru, îmbelşugat, cu miros ameţitor în lumina 
lunii, şi m-am clătinat, îmbătat de aroma lui. Mi-a lăsat gura apă, 
umplându-mi fălcile cu salivă, şi am vrut să mă reped eu însumi la 
căţeaua aia, s-o sfâşii cu colții mei în timp ce murea urlând. 

— Lupii ăia! a strigat Harris. Au scăpat din groapă! Au ucis-o 
pe Benn! 

A ieşit dintre copaci cu un salt şi cu arma pregătită, holbându- 
se cu ochi mari, dar aproape inutili, cuprins de panică. A-nceput 
să tragă în Wilson, care şi-a scos colții din gâtul moartei. Primul 
glonţ l-a nimerit în laba stângă din faţă, zdrobindu-i-o. Al doilea şi 
al treilea l-au izbit în piept, şi Wilson lupul s-a clătinat şi s-a lăsat 
pe-o parte, scheunând, chinuit de o neașteptată durere. S-a răsucit 
şi s-a-ncordat în cădere, bâjbâind cu labele pe propria sa burtă, până 
când a devenit brusc un bărbat chel, supraponderal, întins alături 

de lupoaica moartă, cu haina şi cămaşa descheiate lăsând să i se vadă 
centura din blană de lup, cu catarama desfăcută. Era plin de sânge, 
i se prelingea, bolborositor, şi din gură. 

— Dar-ar dracu..., a bombănit Harris, apropiindu-se, cu ţeava 
armei în sus, până când a văzut ce făcuse. George? Oh, Doamne. 
Oh, Doamne, am crezut că eşti unul dintre ei. Ce naiba...? 

Agentul Wilson nu i-a răspuns puştiului cu părul roşu. S-a 
mulţumit să-şi scoată arma şi-a început să tragă. 

M-am gândit că, în forma lor umană, nu se puteau vedea prea 
bine unul pe altul în întuneric. Trăgeau la lumina flamelor de la 
gura ţevilor. Mirosul sângelui din aer s-a întețit şi i s-a adăugat cel 
pătrunzător şi înţepător al prafului de puşcă. Amândoi bărbaţii 
au căzut, îmbibând pământul cu sângele lor, iar eu mi-am simţit 
fălcile deschizându-se într-un alt zâmbet, cu o altă senzaţie de caldă 
mulţumire. Cu cine crezuseră ei c-aveau de-a face? Ne otrăviseră, 
mie şi altora, vieţile, iar acum nu primiseră decât ce meritau. Deşi 
recunoşteam că ar fi fost mai bine dacă le-aş fi sfâşiat eu însumi 
beregatele. 

Pe de altă parte, mi-am spus, îmi rămăsese Denton, trebuia să 
mă ocup de el. 

Gândul m-a înveselit şi m-am pregătit să pătrund printre 
trunchiuri, să-l vânez pe ultimul dintre ci. Cu inima bătându-mi cu 
putere, dar destins, m-am topit incitat în beznă, în căutarea prăzii. 

M-am întâlnit cu Denton când ieşeam din inelul de copaci. 
Stătea în bătaia lunii, în forma cuvenită, în singura formă reală, 
şi lumina astrului nopții îi aşternea pe blana cafenie dungi de o 
nuanță mai deschisă şi îi scânteia în ochi. Ca şi sub înfăţişarea lui 
cu două picioare, avea un trup masiv, părea puternic şi iute. În ochi 
îi ardeau, ca şi într-ai mei, voracitatea stârnită de lună şi de noapte, 
setea de sânge şi furia, şi forţa de sălbăticiune. Ne-am uitat unul la 
altul cu un soi de încântare dementă. Dacă aş fi putut, aş fi chicotit. 

Din piept mi-a pornit un mârâit, ca o melodie, şi m-am năpustit 
asupra lui. Ne-am întâlnit într-o încâlceală de gheare care zgâriau, 
de colţi care muşcau, de blană întunecată la culoare. El era mai 
puternic, eu eram mai rapid. Ne-am luptat în tăcere, fără să irosim 
nicio răsuflare. Ne duelam; colții ne erau săbii, iar blana groasă scut 

şi armură. 

O rană a urechii mi-a adus în gură sânge, şi i-am simţit gustul 
ca pe un drog, a revărsat în mine o furie şi o forţă de o intensitate 
necunoscută mie până atunci. M-am aruncat din nou asupra lui 
Denton şi, o clipă mai târziu, nerăbdarea mea exagerată a fost 
răsplătită cu o durere arzătoare în laba din faţă. În lumina lunii, 
petele de sânge de pe colții lui Denton erau stacojii. 

Ne-am despărţit şi ne-am pândit rotindu-ne încet unul în jurul 
altuia, căutând o slăbiciune, fără să ne luăm ochii din ai celuilalt. Am 
râs privindu-l în tăcere şi el mi-a răspuns făcând la fel. ÎI înţelegeam 
şi mă bucuram împreună cu el de puterea pe care-o găsise. În clipa 
aceea Îl iubeam, îl simţeam ca pe un frate, tânjeam să-i ţin gâtul între 
fălci în timp ce se scurgeau din el ultimele picături de sânge. Era 
cea mai veche dintre lupte, cel mai profund conflict: supraviețuirea 
celui mai bun. Unul dintre noi avea să trăiască, să alerge, să vâneze şi 
să ucidă iarăşi, să simtă gustul sângelui cald. Iar celălalt avea să zacă 
pe iarbă, mort şi rece. 

Era bine. 

Ne-am reunit din nou, ca doi parteneri de dans, mişcându-ne 
împreună pe peluză. Fireşte, eram vag conştient că Tera dansa cu 
vârcolacul, dar, pentru mine, de fapt nu conta. Erau departe, la zeci 
de metri distanţă, nu-i vedeam. Bucuria mea se afla lângă mine. 

Am dansat sub razele de lună — şi el a făcut primul pas greşit. 
M-am aruncat în deschiderea pe care mi-o lăsase, l-am trântit cu 
o lovitură de umăr şi, când s-a rostogolit şi s-a răsucit ca să se- 
ndepărteze, mi-am înfipt colții într-un picior de-al lui din spate, 
chiar de-a latul celui mai mare tendon. A urlat de furie, dar i-am 
simţit în urlet şi spaima. S-a întors spre mine, folosindu-se doar de 
trei labe, dar în ochii lui exista o certitudine teribilă, aşa cum exista 
şi într-ai mei. Ştiam amândoi că, în afară de sângerare, se sfârşise 
totul. 

M-am cutremurat. Da. Sângerarea. 

Încă mai putea să mă-nfrunte, încă mai putea să mă rănească 
dacă eram prost — dar n-am fost. Am început să-l obosesc cu atacuri 
bruşte, scurte, şi cu retrageri rapide, silindu-l să-şi tot modifice 
poziţia, ceea ce făcea cu stângăcie, împleticindu-se pe cele trei 

picioare tefere. Când i s-au încetinit reacţiile, am trecut la mușcături 
rapide. l-am simţit din nou gustul sângelui. 

l-am făcut o duzină de răni mărunte, şi noua degustare a 
sângelui lui mi-a asociat nebunia cu un plus de satisfacţie. Noaptea, 
dansul, violenţa, sângele — totul era copleşitor, mai presus de orice 
putere pe care-o simţisem vreodată, chiar şi în vis sau pe tărâmurile 
sălbatice din Niciodatănicicând. Era frumuseţe pură, plăcere pură, 
forţă pură. Victoria îmi aparţinea. 

Am simţit că-l dispreţuiesc când a început să chelălăie, să- 
ncerce să fugă. Prostul. N-ar fi trebuit să cuteze niciodată să mă- 
nfrunte. N-ar fi trebuit să-şi măsoare puterile cu mine. Dacă s-ar 
fi predat de la bun început, aş fi fost bucuros să-l călăuzesc, să-l 
accept ca discipol, să-l iau cu mine la vânătoare. Într-un fel, situaţia 
mă întrista. Pe de altă parte, puteam oricând să găsesc alţii. M-am 
gândit că n-avea să fie greu să fac centuri. Să le dau câtorva oameni, 
să le-ncerce. Şi, dacă ar fi făcut-o, nu şi le-ar mai fi scos niciodată. 

L-am urmărit pe Denton când a vrut să fugă clătinându-se şi 
m-am gândit la Susan, m-am gândit să plec în lume cu ea, să ne 
umplem gurile cu sânge cald şi dulce, s-o ajut să descopere extazul 
nopții şi al uciderii, şi nerăbdarea m-a cuprins cu un tremur. M-am 
aruncat asupra lui Denton, l-am trântit la pământ şi i-am căutat 
gâtul. Prostul şi-a scos centura pe bâjbâite, recăpătându-şi forma 
urâtă, cu două picioare şi cu costumul plin de sânge. 

— "Ie rog, a spus, cu voce răguşită. Oh, Dumnezeule. Te rog. 
Nu mă omori. Nu mă omori. 

În loc de răspuns, am mârâit şi mi-am pus colții în jurul gâtului 
lui. l-am simţit pulsul cu limba. Auzi, să nu-l omor! L-am disprețuit 
pentru că mă implora. Înainte de-a încerca să conducă jungla, ar fi 
trebuit să-i înveţe legea. Cu cine credea c-avea de-a face? Cu cineva 
căruia urma să i se facă milă de el, să-l lase să trăiască o viaţă jalnică, 
de olog, şi să-i aducă mâncare când avea să scheaune? Mi-a venit să 
râd. 

Mi-am strâns fălcile în jurul gâtului lui. Voiam să-l simt murind. 
Ceva îmi spunea că tot ce experimentasem de când îmi descoperisem 
adevăratul sine era joacă de copii pe lângă luarea vieţii unei creaturi 
care se zbătea sub mine. Tremuram de nerăbdare. Denton continua 

să mă implore, făcându-mă să ezit. Am mârâit, iritat. Nu. Nicio 
slăbiciune. Nicio milă. Voiam sânge. Voiam viaţa lui. Îşi încercase 
forțele împotriva mea şi pierduse. Trebuia să-l omor. Să-l omor şi 
să-mi ocup adevăratul loc. 

Drept cine mă lua? 

— Harry? a şoptit o voce îngrozită. 

Nu mi-am desprins fălcile de gâtul lui Denton, dar mi-am ridicat 
privirea. Susan stătea în lumina lunii, zveltă şi graţioasă pentru o 
creatură cu două picioare. Îşi ţinea aparatul de filmat într-o mână, 
dar îl lăsase să atârne legănându-se, neglijat. Avea ochii mari de 
dorinţă şi emana parfumul împreunării noastre şi mirosul fricii. Mă 
sâcâia ceva, încercând să mă facă să-l conștientizez şi, cu toate că o 
parte din mine voia s-o ignore pe Susan, să sfâşie şi să rupă, m-am 
concentrat asupra ei, i-am privit cu atenţie chipul. 

Ochii. Nu mă privea cu ochi plini de dorinţă. 

Erau măriţi de spaimă. 

Eu o înspăimântam. 

— Dumnezeule, Harry, a spus. 

A căzut în genunchi, privindu-mă fix. Privindu-mă în ochi. 

Simţeam pulsul lui Denton sub limbă. Văicărelile lui îmi vibrau 
în gură. Era atât de simplu. O singură mişcare, şi n-aş mai fi avut 
niciodată îndoieli şi temeri, nu mi-aş mai fi pus întrebări. Niciodată. 

Şi, a spus, calm, ceva din mine, n-o să mai fii niciodată Harry 
Dresden. 

Puterea. Simţeam în mine puterea centurii, magia ei. Acum 
o recunoşteam. Certitudinea sumbră, delicioasa şi îmbătătoarea 
exaltare. Înţelegeam de ce o parte din mine aprecia asta atât de mult. 

Am dat drumul gâtului lui Denton şi am făcut un pas înapoi. 
Cu stomacul brusc răscolit de greață, am bâjbâit cu labele, revoltat 
chiar şi numai de gândul la ceea ce urma să fac. Am suspinat şi 
mi-am smuls centura din jurul mijlocului cu o zvâcnire care mi-a 
rupt cămaşa, mi-am simţit trupul devenind stângaci şi greoi, din 
nou stăpânit de durere. Rănile care nu mai însemnaseră nimic în 
adevărata... în forma mea de lup se răzbunau, profitând de fragilitatea 
mea de fiinţă omenească. Am aruncat centura cât de departe m-am 
simţit în stare. Pierderea acelei bucurii, a acelei energii, a acelei 

invulnerabilităţi mi-a adus pe faţă lacrimi fierbinţi. 

—  Nemernicule, i-am spus lui Denton. Să te ia dracu. 
Nenorocitule. 

Acum zăcea pe-o parte, gemând din cauza rănilor, sângerând 
din mai multe, cu un picior îndoit sub el, fără vlagă şi inutil. M-am 
apropiat târâş şi i-am luat centura. Am aruncat-o după cealaltă. 

Susan a alergat spre mine, dar am prins-o înainte de a mă 
îmbrăţişa. 

— Nu mă atinge acum, am spus, cu toată sinceritatea fiecărei 
celule din trupul meu. Nu acum. 

S-a îndepărtat brusc, ca arsă de cuvintele mele. 

— Harry, a şoptit. Oh, Doamne, Harry. Trebuie să te luăm de- 
aici, să te ducem departe de toate astea. 

Din partea opusă a inelului de copaci s-a auzit un alt urlet furios. 
Ceva s-a mişcat printre trunchiurile dintre care a ieşit apoi Murphy 
şi s-a apropiat de mine, mergând aplecată în fruntea unui şir de 
alfani goi, care se împleticeau, păşind cu stângăcie. În mâna teafără 
avea o armă, probabil luată la unul dintre cadavre. 

— Bun, am spus când au ajuns lângă mine, şi m-am întors cu 
umărul către Susan şi am împins-o. Nu puteam nici măcar să mă uit 
la ea. Murphy, tu şi Susan scoateţi-i pe copiii ăştia de-aici, imediat. 

— Nu, a răspuns Murphy. Eu rămân. 

A aruncat o privire spre Denton, îngustându-şi ochii într-o 
expresie pasageră de furie, dispărută la fel de repede cum apăruse. 
Nu a schiţat nici cea mai mică mişcare către el, ca să-i examineze 
rănile. Probabil că puţin îi păsa dacă avea să sângereze până la 
moarte. 

— Nu-i poţi ţine piept lui MacFinn, am spus. 

— Şi tu poţi? Murphy a venit mai aproape şi m-a privit cu 
atenţie. Hristoase, Dresden. Eşti plin de sânge pe gură. 

Am mârâit. 

— Ia copiii şi fugi, Karrin. Aici şeful sunt eu. 

În loc de răspuns, a tras piedica armei. 

— Aici polițistul sunt eu, a spus. Nu tu. Asta e o operaţiune 
de arestare. Rămân până la sfârşit. Mi-a adresat un zâmbet subţire. 
Când o să-mi pot da seama cine e din tabăra băieţilor buni şi cine 

nu. 

Am înjurat. 

— N-am timp să mă cert cu tine pe tema asta. Susan, du copii 
înapoi, la camionetă. 

— Dar, Harry..., a început ea. 

Furia a surclasat toate celelalte sentimente violente care mă 
stăpâneau. 

— Am destul sânge pe mâini, am strigat. Scoate copiii de-aici, 
fir-ai să fii. 

Tenul ei întunecat a pălit şi s-a-ntors către alfanii dezbrăcaţi, care 
tremurau, uzi, şi dintre care cel mai aproape de ea s-a nimerit să fie 
Georgia. A luat-o de mână, iar ceilalţi s-au aliniat într-un şir indian, 
încă derutaţi, încă în ceața în care-i aruncase tranchilizantul. S-au 
prins de mâini cu toţii şi au plecat, conduşi de Susan. l-am privit 
îndepărtându-se şi am simţit cum se învârtejeau în mine, confuze, 
furia clocotitoare, tristețea şi teama. 

De dincolo de copaci s-a auzit un nou urlet de furie, destul de 
puternic ca să cutremure copacii, urmat de un scheunat subţire, de 
durere. Tera. Încărcat de suferinţa lupoaicei, sunetul s-a înălțat până 
când s-a pierdut într-un gâlgâit frenetic, apoi s-a lăsat tăcerea. Eu şi 
Murphy ne-am uitat printre trunchiuri. Mi s-a părut că întrezăresc 
licărul unor ochi roşii undeva, dincolo de ele, dar a dispărut imediat. 

— Face un ocol, a spus Murphy. O s-ajungă în spatele nostru. 

— Da, am răspuns. 

După ce alergase atât după Tera, vârcolacul era în culmea furiei. 
Avea să se repeadă la indiferent ce-i apărea în faţa ochilor. Am simţit 
un gust amar. Ajunsesem să înţeleg cum privea el lucrurile. 

— Ce facem? a întrebat Murphy. 

Strângea arma atât de tare încât i se albiseră încheieturile 
degetelor. 

— Du-te după el şi-ncearcă să-l ţii pe loc destul de mult ca să 
poată fugi Susan şi copiii. Şi cum facem cu Marcone? 

— Ce-i cu el? 

— Ne-a salvat vieţile, am spus, şi am citit pe faţa ei că n-o 
încânta ideea. Îi suntem datori. 

— Vrei să-l scoatem de-aici? 

— Nu vreau să las pe nimeni la bunul plac al creaturii ăleia. Ce 
zici? 

A închis ochii şi a expirat prelung. 

— Bine, a zis. Dar, Dumnezeule, Dresden, asta-mi lasă impresia 
că pui ceva la cale. Dacă aranjezi să fiu ucisă, nu mai rămâne nimeni 
care-a văzut ce s-a petrecut aici, nu? 

— Dacă vrei să fii în siguranţă, fugi după Susan, i-am răspuns, 
fără menajamente. Ne despărţim. Unul dintre noi îi distrage atenţia, 
şi poate celălalt reuşeşte să scape. 

— Bine, a mârâit ea. Naiba să te ia, Harry Dresden. 

Excelent epitaf, m-am gândit, dar nu m-am ostenit s-o spun. 

Sosise clipa luptei cu vârcolacul. 


33 


Am ocolit copacii şi am păşit peste cadavrul lui Harris. Faţa 
puştiului fusese zdrobită de două gloanţe şi încă mai strângea în 
mână pistolul semiautomat. Probabil că Murphy îl luase pe al lui 
Wilson. Care era nu departe de Harris, mort şi el. Răni în piept, 
sângerare masivă. Benn zăcea alături, îmbrăcată doar în fusta 
îmbibată de sânge. În jurul taliei avea o dungă verzuie, probabil 
tot ce mai rămăsese din centura de blană de lup. Vraja obiectului 
picrise, pesemne, odată cu femeia. M-am străduit să nu mă uit la 
carnea mutilată de pe partea din spate a coapselor ei, şi nici la gâtul 
sfâşiat lângă jugulară. Şi să-i ignor mirosul sângelui ei, ca şi valul 
de mândrie dispreţuitoare care m-a inundat, ca rămăşită a propriei 
mele experienţe cu una dintre centurile magice. 

M-am cutremurat când am trecut pe lângă trupuri. Peste 
întunericul nopţii domnea liniştea, cu excepţia şuierului câte unei 
pale de vânt şi a scârţâitului frânghiilor care susțineau platforma din 
centrul cercului de conifere. Marcone încă mai atârna acolo. Poziţia 
în care stătea trebuie să fi fost o adevărată tortură — nu ţi se-ntâmplă 
în fiecare zi să fii crucificat şi agăţat în chip de cină pentru un 
monstru, aşa că nu-ţi poţi antrena muşchii pentru asta. Nu vedeam 
expresia feţei gangsterului, dar aproape că-i puteam simţi suferinţa. 

Şi-a fluturat o mână şi s-a rotit încet spre mine, dând din cap 
în tăcere. Am arătat către ochii mei, apoi către cercul întunecat al 
copacilor, încercând să-l întreb dacă ştia unde se afla vârcolacul, 
iar el mi-a făcut semn că nu. Fie nu mă înţelesese, fie nu putea să-l 
vadă, dar, oricare ar fi fost adevărul, nu mă ajuta cu nimic. 

M-am strâmbat şi am continuat să înaintez printre trunchiuri, 
de-a lungul marginii gropii. Căutam frânghia folosită pentru 
atârnarea lui Marcone în poziţia în care se afla. Trebuia să fie legată 

de undeva, de jos. M-am uitat atent prin întunericul aproape 
desăvârşit, urmărind funia până la copacul de care era prinsă, şi 
m-am îndreptat într-acolo. 

Poate reuşeam să scap. Poate că eu şi Murphy reuşeam să fugim 
împreună cu Marcone, să ajungem la Susan şi la ceilalți şi să părăsim 
cu toţii locul. Nu. Nu era decât o fantezie cu sfârşit fericit. Chiar 
dacă scoteam pe toată lumea de pe proprietatea gangsterului, ştiam 
că n-aş fi putut trăi cu gândul că în noaptea aia lăsasem vârcolacul 
în libertate, ca să poată-ncepe o altă petrecere ucigaşă. Trebuia să- 
ncerc să-l opresc. 

Frânghia care-l susţinea pe Marcone fusese legată în grabă, 
nodul era uşor de desfăcut. Am făcut-o, uitându-mă în toate părţile, 
ascultând şi încercând să descopăr unde se afla vârcolacul. Nu era 
cu putinţă să fi fugit pur şi simplu, lăsându-ne în viaţă. Sau era? Cu 
frânghia în mână, am ocolit copacul ca să-mi asigur un mic efect 
de pârghie, apoi, având mare grijă să-mi protejez braţul rănit, am 
început să-l cobor pe Marcone. Dacă izbuteam să-l aduc suficient 
de jos, aş fi putut pe urmă să-l balansez dinspre centrul găurii către 
mine, să-l prind, să-l ajut să-şi recapete echilibrul, apoi să mă-ntorc 
şi să desprind frânghia. Ar fi fost mai simplu dacă m-ar fi ajutat 
Murphy, dar n-o vedeam nicăieri. 

Un gând neplăcut mi s-a strecurat în minte. Dacă ea dăduse 
peste vârcolac şi creatura o ucisese fără zgomot? Şi dacă fiara se 
îndrepta spre mine chiar în clipa aceea? 

Am fixat frânghia şi m-am apropiat de groapă. Marcone, care nu 
era în niciun caz prost, începuse deja să se legene cât de tare putea, 
încercând s-ajungă la mine. M-am dus la marginea gropii şi m-am 
ghemuit, păstrându-mi centrul de greutate la distanţă de marginea 
ei sfărâmicioasă. 

Marcone a şuierat pe neaşteptate, cu o tresărire. 

— Dresden! Groapa! 

M-am uitat în jos şi am văzut ochii vârcolacului sticlind în 
întunericul de pe fund, cu numai o clipă înainte de a se năpusti spre 
mine cu un urlet de furie. Urca pur şi simplu pe perete, scobind cu 
ghearele în pământul noroios şi trăgându-se în sus. M-am îndepărtat 
de creatură, am întins o mână şi am strigat: 

— Fuego! 

Nu s-a întâmplat nimic, cu excepţia înălțării unei dâre de abur, 
ca o răsuflare dintr-o noapte friguroasă, şi a unei bruşte şi orbitoare 
dureri în capul meu. Vârcolacul s-a azvârlit spre mine, iar eu m-am 
aruncat la pământ, rostogolindu-mă din calea ghearelor lui când 
a ajuns pe marginea gropii. Şi-a repezit una spre mine, mi-a prins 
marginea pardesiului de piele şi mi-a ţintuit-o de sol. Jineam la 
noua mea haină, dar nu chiar atât de mult. M-am strecurat afară 
din ea, în vreme ce fiara îşi înfigea ghearele din spate, aşa cum mi 
le înfipsesem eu însumi nu cu mult timp în urmă, şi ieşea cu totul 
din groapă. Când a ajuns sus, alergam deja şi am auzit-o mârâind şi 
orientându-se înainte de a se năpusti pe urmele mele. 

Eram mort. Mort ca toţi morţii. Îi scosesem de acolo pe Susan 
şi pe copii şi îi oprisem pe Denton şi pe amicii lui, dar eram pe 
punctul să plătesc pentru toate. M-am strecurat printre copaci şi- 
am ajuns din nou pe întinderea de iarbă, gâfâind şi simțind din plin 
frigul acum, când nu mai aveam pardesiul. Fuga şi toate celelalte 
mişcării îmi înteţeau durerea din umăr, iar cea din picior era la fel 
de cumplită. Nu mai puteam să alerg — fizic, îmi era imposibil. Paşii 
mi se încetineau în pofida comenzilor date de creier şi plângeam de 
ciudă, continuând să mă mişc în zigzag doar ca să nu cad. 

Îmi sunase ceasul. Se terminase. M-am întors spre copaci, să văd 
cum se apropia vârcolacul. Voiam măcar să-l văd. Dacă urma să fiu 
ucis, doream să-mi privesc moartea în faţă, cu capul sus. Să-mi dau 
sfârşitul cu un strop de demnitate. 

L-am zărit ochii roşii printre trunchiuri. Înainta încet, cu burta 
aproape de pământ, temându-se de un truc. Îl mai luasem prin 
surprindere, deşi fără să-l rănesc. M-am gândit că nu-şi dorea câtuşi 
de puţin să fie victima altui atac similar. De data asta voia să fie 
absolut sigur că mă omora. 

Am respirat adânc şi mi-am îndreptat spatele. Mi-am săltat 
bărbia, încercând să mă pregătesc. Urma să mor, să mor aşa cum 
se cuvenea s-o facă un vrăjitor — cu mândrie şi gata să-nfrunte tot 
ce se afla dincolo. Dacă aş fi avut timp să-l rostesc, mi-aş fi aruncat 
blestemul din clipa morţii, o vrajă de mare putere. Poate ar fi izbutit 
chiar şi să anuleze blestemul lui MacFinn, să-l scape de oribila 

preschimbare pe care se spunea că i-ar fi hărăzit-o Sfântul Patrick. 
Sau poate aş fi izbutit să aduc sfârşitul imperiului crimei condus de 
Marcone. 

Cu gândul la toate acestea, am scos la vedere pentagrama de 
argint moştenită de la mama, ca să-mi stea, strălucitoare, pe piept. 

Amuleta mamei. 

Argint. 

Moştenit de la mama. 

Argint moştenit. 

Am făcut ochii mari şi mâinile au început să-mi tremure. Un 
om care se îneacă se agaţă de orice pluteşte. Ideea mea plutea — 
dacă eram în stare s-o pun în practică. Dacă propria mea prostie 
nu m-ar fi împiedicat să-mi dau seama înainte de a fi prea târziu 
ce armă aveam asupra mea! Mi-am scos pentagrama cu atâta grabă 
încât i-am rupt lanţul. Am prins cele două capete în mână, mi- 
am concentrat privirea asupra vârcolacului şi, cu braţul teafăr, am 
început să-mi rotesc pentagrama deasupra capului. Amuleta a trasat 
în aerul nopţii un cerc, iar eu am pus în el o fărâmă minusculă 
de voinţă şi una de forţă. Capul îmi zvâcnea. Am simţit cercul 
închizându-mi-se în jur, plin de energii magice pe care le concentra. 

Fram chinuit de durere. Slăbit. Aveam senzaţia că mă trădasem 
pe mine însumi, că, atunci când îmi pusesem centura vrăjită, din 
blană de lup, mă oferisem întunericului pe care mă străduisem atâta 
vreme din toate puterile să-l evit — fiindcă, să nu ne lăsăm amăgiţi, 
era o vrajă malefică. Orice e atât de puternic, asupra căruia ai atât de 
puţin control şi care nu te lasă să-ţi faci griji decât pentru persoana 
ta e malefic, în cel mai pur sens al cuvântului. În mine nu mai 
rămăsese nimic. 

Şi totuşi trebuia să găsesc ceva. Să găsesc destul de multă magie 
ca să pot opri măcelul acela, odată pentru totdeauna. Am căutat în 
adâncul meu, unde totul era amorţit, secătuit şi istovit. Magia vine 
din inimă, din propriile sentimente, din cele mai ascunse dorinţe. 
De aceea e magia neagră atât de simplă — se naşte din dorinţa 
trupească, din spaimă şi din mânie, din sentimente uşor de nutrit 
şi de întărit. Cea pe care-o practic eu e mai dificilă. Provine din 
ceva mai profund decât toate acestea, dintr-un izvor mai autentic şi 

mai pur — mai greu de dezlănţuit şi de menţinut, dar, în final, mai 
elegant şi mai puternic. 

Magia mea. Sălăşluia în inima mea. Era manifestarea credințelor 
şi convingerilor mele, a scopului existenţei mele. Venea din dorinţa 
mea de a şti că stătea cineva între întuneric şi oamenii pe care 
altminteri i-ar fi devorat. Venea din plăcerea cu care mâncam o 
friptură gustoasă, din lacrimile pe care le vărsam uneori la un film 
bun sau la o simfonie impresionantă. Din viaţa mea. Din speranţa 
că puteam îmbunătăţi lucrurile pentru toţi ceilalţi, chiar dacă nu 
şi pentru mine. Undeva, printre acestea toate, am atins ceva care 
nu-şi ieşise din ritm, deşi ultimele mele zile fuseseră de-a dreptul 
oribile, ceva din mine care nu amorţise, nu se răcise. L-am prins, 
l-am ţinut în palmă ca pe un licurici, şi mi-am dorit să-i eliberez 
energia, s-o aduc în cercul pe care-l creasem rotind amuleta de la 
capătul lanţului. 

Energia aceea a prins să strălucească, albastru-azurie, ca flacăra 
unei lumânări. Lumina s-a prelins de-a lungul lanţului şi a ajuns în 
pentagramă, şi în acea fracțiune de secundă a devenit incandescentă, 
am avut la capătul lanţului o lumină strălucitoare, rotindu-se în 
jurul meu pe un cerc de lumină şi dezvăluind firele de praf care mi 
se cerneau în jur, căzând pe iarbă ca o ploaie de stele. 

— Vento, am şoptit, apoi am adăugat, cu mult mai tare, de-a 
dreptul strigând: Vento servitas! Ventas, vento servitas! 

În tufişuri, vârcolacul a mârâit încet, cu o furie de un roşu 
violent arzându-i în ochii sclipitori. A reînceput să se-apropie. Fără 
niciun avertisment, Murphy a apărut între noi, cu pistolul strâns 
în ambele mâini, gata de tragere, deşi ghipsul îi îngreuna mişcările. 
Arma era îndreptată exact spre mine. 

— Harry, mi-a spus ea, cu voce foarte calmă, lasă-te la pământ. 
În clipa asta. 

Am făcut ochii mari. Vedeam ce se întâmpla în spatele ei. 
Vedeam vârcolacul, venind cu iuţeală către ea printre copaci. Îl 
vedeam concentrându-se asupra ei, îi simţeam răutatea şi foamea 
răsfirându-se în jurul ei, învăluind-o. 

Nu puteam să vorbesc. Nu puteam întrerupe incantaţia, nu 
putea opri rotirea amuletei. Aş fi eliberat toată energia adunată, 

ultimul strop de putere stors din mine. În cap îmi pulsa o durere 
care, în orice altă noapte, m-ar fi făcut să urlu. Am continuat să- 
nvârt lanţul, pulverizând scame strălucitoare, cu albul incandescent 
al pentagramei la capătul unui şirag de lumină albastră. 

— Vorbesc serios, Harry, a insistat Murphy. Nu ştiu ce faci, dar 
lasă-te jos. 

M-a privit cu înverşunare, şi-a ridicat pistolul şi l-a armat. 
Încredere. Încrederea ei în mine, oricâtă ar fi fost cândva, se spulberase 
până la ultimul strop. Văzuse ceva, sau se gândise la ceva care-o 
convinsese că încercam s-o trădez. Vârcolacul era tot mai aproape 
şi m-am gândit, cu o bruscă senzaţie de rău pornind din stomac, că 
Susan şi alfanii n-avuseseră când să părăsească proprietatea şi cu atât 
mai puţin s-ajungă la furgonetă. Dacă trecea de mine, vârcolacul 
avea să-i ucidă unul câte unul, să le ia urma ca un ogar şi să-i sfâşie. 

— Harry, m-a implorat Murphy. Îi tremura mâna. Te rog, 
Harry. Lasă-te la pământ. 

Vârcolacul s-a năpustit brusc dintre copaci, iar Murphy şi-a 
umplut plămânii, gata să tragă. Am continuat să-nvârtesc amuleta, 
simțind cum se mărea forţa, cu capul gata să-mi crape de durere. 
Şi m-am hotărât. Nu speram decât să termin ceea ce începusem 
înainte de a mă secera Murphy. Întâmplările din ultimele câteva zile 
mi-au revenit instantaneu în minte. Şi tot ce era mişcare a încetinit, 
oferindu-mi fiecare amănunt ca pe un nou chin. 

În spatele lui Murphy, vârcolacul s-a înălțat şi s-a avântat într- 
un salt către ea. Încă imens, încă puternic şi mai înspăimântător ca 
oricând. Avea gura larg căscată, îndreptată spre capul ei blond, pe 
care-l putea strivi dintr-o muşcătură. 

Murphy şi-a îngustat ochii, uitându-se în lungul ţevii 
tremurătoare a pistolului. La gura armei îndreptate spre mine a 
înflorit o flamă luminoasă. Ne despărţeau mai puţin de şase metri. 
M-am gândit că era imposibil să rateze ţinta şi, brusc năpădit de 
tristeţe, am regretat că, înaintea sfârşitului, nu mi se oferea şansa să-i 
cer iertare. Pentru toate. 

— Vento servitas! am strigat, încheind vraja, deschizând cercul 
şi azvârlind amuleta în timp ce răsunetul împuşcăturii îmi plesnea 
obrazul ca o palmă. 

Forţa, tot ce-mi mai rămăsese, tot ce concentraseră şi amplificaseră 
cercul şi timpul pe care-l dedicasem şlefuirii, a răbufnit din mine, 
zburând către vârcolacul aflat în plin salt. Ceva fierbinte şi dureros 
m-a izbit în partea de sus a trupului — aproape ca şi cum ar fi venit 
din spate. M-am înclinat în faţă, prea slăbit şi prea obosit ca să-mi 
mai pese. Dar am văzut ce se întâmpla cu amuleta. 

Am văzut-o zburând către vârcolac ca o cometă, incandescent 
albă, şi izbindu-l în piept cum loveşte trăsnetul un copac bătrân. 
A urmat o străfulgerare de lumină, prea multă forţă dezlănţuită 
într-o răbufnire de energie în timp ce substanţa mistică îi spulbera 
monstrului invulnerabilitatea, o sfredelea, o străbătea ca un jet 
orbitor de scântei alb-albăstrui, îi ardea cu vâlvătăi sângele negru 
din inimă, în timp ce el urla, arcuindu-se spre spate, în agonie. 
Zgomotul era de tunet, străfulgerările luminoase de înteţeau şi ţipa 
cineva. Poate eu. 

Vârcolacul s-a prăbuşit la pământ. Şi s-a transformat. Botul 
i s-a topit într-o faţă de om. Ghearele şi colții s-au micşorat. 
Muşchii răsuciţi s-au torsionat, devenind globuri vâscoase limpezi, 
supranaturale, care au dispărut cât ai clipi. Membrele noduroase s-au 
îndreptat, preschimbându-se în braţe şi picioare netede, omeneşti — 
până când în faţa mea a ajuns să zacă MacFinn, cu jumătate de trup 
răsucit într-o parte şi cu o mână apăsată pe inimă. 

Argintiul lanţului amuletei mele i se revărsa printre degete 
şi i se legăna în josul pieptului. S-a holbat o vreme la rană, apoi 
l-am văzut destinzându-se. Şi-a ridicat privirea, şi i-am văzut pe 
faţă amărăciunea, toată suferinţa şi toată furia neputincioasă, tot 
ce simţise în anii când nu se putuse controla, blestemat să aducă 
moartea şi distrugerea când el nu-şi dorea nimic altceva decât să 
înfiinţeze o rezervaţie naturală, un domeniul al sălbăticiunilor. Şi 
apoi din el s-au scurs toate. Ochii i s-au limpezit şi i s-a încălzit 
privirea în timp ce se uita la mine, şi mi-a adresat, în tăcere, un 
zâmbet firav. O exprimare a iertării. Ceva care-mi dădea de ştire că 
mă înţelegea. 

Pe urmă şi-a lăsat în capul îşi jos şi a murit. 

Iar eu m-am pierdut în întuneric curând după aceea. 

M-am trezit. 

Faptul în sine m-a surprins. 

M-am trezit şi-am văzut că luna era încă sus, şi am simţit mâna 
lui Murphy pe frunte. 

— Haide, Harry, a murmurat ea. Nu-mi face mie asta. 

Am clipit de câteva ori, apoi am şoptit: 

— M-ai împuşcat, Murph. Nu-mi vine să cred că m-ai împuşcat. 

A clipit şi ea, ca să-şi oprească lacrimile. 

— Nemernic idiot, a spus, cu blândeţe. Trebuia să te laşi în jos 
când ţi-am spus. 

— Eram ocupat. 

S-a uitat peste umăr, la silueta tăcută a lui MacFinn. 

— Da, am văzut. După aceea. 

S-a întors din nou spre mine, dar s-a uitat dincolo de mine, cu 
privirea focalizată pe altceva. 

— E-n ordine, am spus. Te iert. 

Mi s-a părut foarte generos din partea mea, ceva foarte potrivit 
pentru ultimele clipe din viaţa unui om. 

Murphy m-a privit surprinsă. Pe urmă s-a crispat. 

— Ce-ai spus? 

— Te iert, Murph. Pentru că m-ai împuşcat. Înţeleg, e vorba de 
slujba ta, şi tot restul. 

Ochii ei s-au îngustat periculos de mult. 

— Crezi că..., a spus. 

Faţa i s-a schimonosit, scârbită, şi a bolborosit ceva pentru o 
clipă, apoi a scuipat într-o parte. Şi a luat-o de la început. 

— Crezi că te-am trecut totuşi pe lista băieţilor răi şi te-am 
împuşcat fiindcă n-ai vrut să te predai? 

Mă simţeam prea slăbit şi prea obosit ca s-o contrazic. 

— Ei, e de înţeles. Nu-ţi face griji. M-a străbătut un tremur. 
Mi-e atât de frig. 

— Tuturor ne e, idiotule, s-a răstit Murphy. A pătruns un front 
de aer rece, cam în acelaşi timp când ne-au aruncat în groapă. 
Temperatura trebuie să fi scăzut deja sub cinci grade şi pe deasupra 
mai suntem şi uzi. Ridică-te, Cidule!! 

Am privit-o nedumerit. 

— Eu... Ăă. Ce? 

— Saltă-te-n capul oaselor, tontule, m-a repezit Murphy. Uită- 
te-n spatele tău. 

M-am ridicat, şi nu m-a durut mai tare decât mă duruse mai 
devreme, ceea ce m-a surprins din nou. Şi m-am uitat în spate. 

Acolo era Denton. Ținea în mână o creangă căzută din copac, ca 
pe-o bâtă. Avea ochii larg deschişi, de-a dreptul holbaţi, cu o privire 
sălbatică, şi faţa palidă din cauza pierderii de sânge. În frunte avea 
o gaură aspectuoasă, drept în mijloc. Am clipit uluit, rămânând o 
clipă cu ochii la cadavru. 

— Dar... Cum a...? 

— L-am împuşcat eu, idiotule. Se repezea la tine, din spate, 
tocmai când m-am întors eu, după ce-i dădusem primul ajutor 
femeii dezbrăcate, Tera West. Tremuram prea tare ca să nu risc nimic 
trăgând cât erai tu în picioare, şi habar n-aveam că din spatele meu 
se năpustea vârcolacul. Murphy s-a ridicat. Nu pot să cred aşa ceva, 
a adăugat, întorcându-se să plece. Ţi-ai închipuit c-am tras în tine. 

— Murph, am protestat. la-mă mai uşor. Vreau să spun că 
m-am gândit... 

A pufnit, aruncându-mi o privire peste umăr. Pentru cineva cu 
un năsturel drăguţ în loc de nas, pufneşte foarte bine. 

— N-ai gândit, Dresden, a spus, scăpând, cu o mişcare bruscă, 
de părul căzut peste ochi. O scenă spectaculoasă a morţii. Un 
sacrificiu nobil, nu? O neînțelegere cu consecinţe tragice? Hah! Te- 
nţeleg, amice. Eşti atât de infatuat, de arogant, de snob, de misogin, 


1 El Cid Campeador, erou medieval legendar al Spaniei, 
învingător în numeroase lupte împotriva maurilor şi un simbol al 
onoarei. 

de iremediabil de modă veche, de plin de încăpățânare prostească... 

A continuat să mă descrie pe larg şi cu detalii pline de culoare 
în timp ce s-a dus să cheme poliţia şi salvarea, şi monologul ei a fost 
pentru mine melodia preferată. 

Am rămas întins pe spate în iarbă, extenuat dar zâmbitor. Între 
noi era totul bine. 

Poliţia a avut mult de lucru ca să-şi pună concluziile cap la cap 
şi ca să reinstaureze ordinea pe domeniul lui Marcone. Eu am avut 
grijă să adun toate centurile din blană de lup. Murphy m-a ajutat. 
Le-am ars chiar acolo, le-am pus pe un foc de crengi şi-au scos un 
fum urât mirositor. Mie mi-ar fi fost prea greu să le-arunc în flăcări, 
aşa c-a făcut-o Murph în locul meu. Uneori înţelege lucruri pe care 
n-aş fi în stare să i le explic niciodată. Mai târziu, am însoţit-o la 
înmormântarea lui Carmichael. Ea a venit cu mine la a lui Kim 
Delaney. A fost vorba de genul de lucruri pe care le fac prietenii unii 
pentru alții. 

S-a dovedit că Hendricks purtase o vestă din Kevlar pe sub 
uniforma lui neagră, de luptă. În noaptea aceea, după ce-a sosit o 
ambulanţă, m-au pus lângă el când am părăsit în sfârşit locul ăla. 
l-au dezgolit pieptul, care era o masă compactă de vânătăi, aşa că ne 
asortam unul cu altul. S-a uitat urât la mine, în tăcere, dar respira 
uniform prin masca de oxigen. M-am simţit absurd de vesel când 
l-am văzut în viaţă. Dar, luând totul în considerare, mi-o puteţi 
reproşa? 

Marcone a fost arestat în baza principiilor generale, dar nu i s-a 
putut aduce nicio acuzaţie. Deşi totul se petrecuse pe proprietatea 
lui, rănile agenţilor FBI dovedeau că se uciseseră unii pe alţii, sau 
fuseseră omorâţi de un animal — cu excepţia lui Denton, fireşte. 
Niciunul dintre poliţiştii prezenţi nu avusese mandat, et cetera, et 
cetera. Am auzit că avocaţii lui l-au eliberat după mai puţin de trei 
ore. 

El m-a sunat câteva zile mai târziu. 

— Îmi datorezi viaţa, domnule Dresden. Eşti sigur că nu putem 
discuta despre afaceri? 

— După cum văd eu lucrurile, John, i-am răspuns, tu îmi 
datorezi mie viaţa. La urma urmelor, dacă n-ai fi tăiat frânghia aia, 

ai fi căzut pur şi simplu în groapă şi ai fi fost mâncat, laolaltă cu noi, 
ceilalţi. După părerea mea, te-ai gândit că aveai cele mai multe şanse 
de supravieţuire dacă mă ajutai să ies, eu, vrăjitorul care se ocupă de 
astfel de lucruri, ca să găsesc o soluţie. 

— Bineînţeles, a recunoscut, cu o umbră de dezamăgire în glas. 
Pur şi simplu speram că nu ţi-ai dat seama. Totuşi, Harry... 

— Nu-mi spune tu mie Harry, l-am întrerupt, apoi i-am închis 
telefonul. 

Susan filmase moartea vârcolacului de la vreo cincizeci de metri 
distanţă, cu un teleobiectiv foarte bun, pe un film foarte sensibil la 
lumină. Amuleta mea lumina scena la modul spectaculos, fără să 
arate de fapt amănuntele. Pe mine mă vedeţi numai din spate şi las 
impresia că rotesc un braţ luminos, ca să-l azvârl apoi în monstru, 
care nu poate fi văzut decât în scene întunecoase, ca fiind ceva mare, 
blănos. În punctul în care am aruncat vraja e o răbufnire de paraziți, 
pe durata unei secunde, în care magia a dereglat aparatul lui Susan, 
chiar şi de la o asemenea distanţă. 

În film, paraziţii se risipesc, şi o puteţi vedea pe Murphy 
împuşcându-l pe Denton, aflat în spatele meu, chiar înainte de a 
apuca să-mi facă praf creierii cu bâta. Pe urmă, ea se răsuceşte ca 
Rambo, sare din calea unei siluete blănoase aflate în plin salt şi, din 
reflex, îşi goleşte încărcătorul în ea. 

Şi eu, şi Murphy ştim că gloanţele nu i-au făcut creaturii niciun 
rău, salva n-a fost decât un gest reflex, însă eu n-aveam nevoie să ies 
în evidenţă. Conform filmului, ea e eroina zilei, iar pe mine asta nu 
mă deranjează câtuşi de puţin. 

Filmul lui Susan a fost difuzat la ştirile din dimineaţa aceea 
şi a mai fost reluat în următoarele două zile, în exclusivitate, pe 
WGN 9, impresionând întregul Chicago peste măsură. Mulțumită 
lui, pentru electorat Murphy a devenit suficient de populară ca să 
fie susţinută de un grup de consilieri municipali, iar investigația 
începută de Afacerile Interne a fost suspendată. A câştigat ceva mai 
multă influență decât a mai avut vreodată. Politicienii de la Primărie 
au plătit o plăcuţă identificatoare adevărată pentru uşa biroului ei. 

Partea stranie a fost dispariţia filmului după două zile. Nimeni 
nu ştie ce s-a-ntâmplat cu el, dar a dispărut şi tehnicianul care 

răspundea de arhiva canalului WGN 9, lăsând în urma sa doar 
câteva copii de proastă calitate. Peste alte două zile, problema a fost 
dezbătută de câţiva experţi, care au pretins că înregistrarea fusese un 
fals şi au descris-o drept o simplă farsă pusă la cale de un tabloid. 

O serie de persoane pur şi simplu nu pot suporta ideea existenţei 
supranaturalului. O parte dintre ele alcătuiesc guvernul federal. lar 
eu cred că, dacă totuşi cineva din guvern o acceptă, nu-şi doreşte să 
se difuzeze la ştirile de la orele cinci, şase şi zece o dovadă a existenţei 
vârcolacilor şi a instabilității agenţilor FBI locali. 

Dispariţia filmului n-a împiedicat promovarea lui Susan la 
Arcana, mărirea considerabilă a salariului ei şi primirea unei invitaţii 
la emisiunea lui Larry King şi în alte câteva locuri. A făcut impresie 
bună şi a îndemnat lumea să gândească. Rubrica ei a început să 
apară în mai multe ziare. Peste câteva sute de ani, poate că oamenii 
vor fi într-adevăr dispuşi să ia în considerare, fără prejudecăţi, tot ce 
există cu adevărat. 

Deşi mă îndoiesc că se va întâmpla. 

După ce m-a văzut preschimbat în monstru într-o asemenea 
măsură încât aş fi putut fi într-adevăr unul, n-am mai sunat-o o 
vreme pe Susan. Ea nu m-a presat, dar a avut grijă să-şi semnaleze 
prezenţa. Uneori îmi trimitea flori, sau comanda câte o pizza care 
să-mi fie adusă la birou când lucram până târziu. O fată dată naibii. 

Tera a fost grav rănită, dar şi-a revenit mulţumită transformării 
în formă umană şi a primului ajutor dat cu promptitudine de 
Murphy. Câteva săptămâni mai târziu, m-a rugat să vin s-o-ntâlnesc 
în Wolf Lake Park şi, când am apărut, ea era deja acolo, purtând 
doar o haină lungă, neagră. 

— Am vrut să-ţi spun că tot ce-ai făcut a fost necesar. Şi să-mi 
iau rămas bun, a zis. 

Pe urmă şi-a scos haina. A rămas dezbrăcată, cu câteva cicatrice 
noi, încreţite. 

— Unde pleci? am întrebat-o. 

M-a privit pieziş cu ochii ei chihlimbarii. 

— Am familie, a răspuns. N-am mai văzut-o de foarte mult 
timp. Mă-ntorc la ea. 

— Poate o să suni din când în când, ca semn de viaţă. 

l-au scânteiat ochii şi mi-a zâmbit cu o uşoară tristeţe. 

— Nu, Harry Dresden. Cei ca mine n-au astfel de obiceiuri. 
Vino într-o iarnă în munţii mari din Northwest. Poate-o să fiu 
acolo. 

Pe urmă, cu o licărire, a luat înfăţişarea unei lupoaice cenușii 
mari şi s-a pierdut în lumina amurgului. 

Cu atâţia oameni care se puteau transforma în lupi, nu mă 
gândisem niciodată la un lup în stare să capete înfăţişarea unui om. 
Căzând pe gânduri, am luat haina ei şi am dus-o acasă, ca să-mi 
amintească mereu că era cazul să am mintea mult mai deschisă, să 
accept întreaga gamă de posibilităţi. 

Alfanii au decis că eram cel mai măreț lucru apărut pe planetă 
după descoperirea pâinii feliate. Ceea ce, pentru mine, nu e cel 
mai încântător lucru din lume. Am acceptat, fără tragere de 
inimă, invitaţia lor într-o tabără în sânul naturii, unde o duzină 
de tineri ciudaţi au jurat că aveau să-mi fie întotdeauna prieteni 
şi întotdeauna loiali, în vreme ce eu mi-am petrecut o mare parte 
a timpului clipind nedumerit şi impunându-mi să nu scot nicio 
vorbă. Îşi doreau, cu ardoare, să-i conduc într-o cruciadă împotriva 
Răului. La naiba, am destule necazuri şi doar străduindu-mă să-mi 
plătesc facturile. 

Când mi-am făcut timp să cuget asupra tuturor celor întâmplate, 
n-am putut să nu mă gândesc că ultimele câteva luni fuseseră ceva 
cam prea demenţiale ca să fie vorba de simple coincidenţe. Mai întâi 
apăruse, ca din senin, un vrăjitor însetat de putere şi fusesem nevoit 
să-l înfrunt în propria fortăreață înainte de-a apuca să mă ucidă. Pe 
urmă îşi făcuse apariţia Denton, cu tot cu oamenii lui şi cu centurile 
lor vrăjite, din blană de lup, şi dezlănţuiseră iadul. 

Nu aflasem niciodată cine se ascundea în spatele vrăjitorului 
apărut în primăvară. Ştiţi, practicanţii magiei negre nu cresc precum 
ciupercile otrăvitoare. Cineva trebuie să-i înveţe lucruri complicate, 
de genul invocării demonilor, al ritualurilor magice şi al dialogurilor 
stereotipe. Lui cine îi fusese profesor? 

lar Hexenwulfen apăruseră peste şase luni. Cineva le făcuse 
rost de centuri. Cineva îl avertizase pe Denton că eram periculos, 
că eu sau altcineva din Consiliul Alb aveam să-i luăm urma. Şi, 

spunându-i asta, îl îndreptase spre mine ca pe o armă, îl făcuse să-mi 
dorească moartea. 

Eu unul nu prea cred în coincidenţe. Ar fi putut fi un duşman 
de-al meu din Consiliul Alb? Cineva din Niciodatănicicând care 
ajunsese să mă urască? Mai multe creaturi scârboase mă trecuseră pe 
lista neagră, dintr-un motiv sau altul. 

— Ştii ce? i-am spus lui Mister într-o noapte, când stăteam în 
faţa focului. Poate până la urmă mi-am pierdut minţile, dar, după 
părerea mea, cineva vrea să mă omoare. 

Mister şi-a ridicat privirea spre mine, cu o totală lipsă de griji 
întipărită pe trăsăturile lui feline, şi s-a rostogolit, ca să-i pot mângâia 
burtica. Am făcut-o, meditativ şi simţindu-mă confortabil lângă 
foc, şi am continuat să mă-ntreb cine ar fi putut fi. lar pe urmă 
mi-a trecut prin cap că era cu putinţă să mă fi ţicnit din pricina 
monotoniei. În ultimele două săptămâni nu mai lucrasem decât 
acasă, fără să mai plec pe nicăieri. Distracţia ioc şi munca-n stil eroic 
îl fac pe Harry paranoic. 

Am întins mâna după telefon şi-am început să formez numărul 
lui Susan. Mister m-a bătut aprobator pe mână. 

— Sau poate sunt, pur şi simplu, prea prost ca să mă pot feri de 
necazuri, eh? 

Mister m-a aprobat şi acum, torcând gros, din adâncul pieptului. 
M-am instalat comod, pregătindu-mă s-o invit la mine pe Susan, şi 
am savurat căldura focului. 


Seria completă a Dosarelor Dresden este în curs de apariţie 


#1 
Nori de furtună 
(Storm Front) 


#2 
Luna nebună 
(Fool Moon) 


#3 
Pericol mortal 


(Grave Peril) 


#4 
Cavalerul verii 
(Summer Knight) 


#5 

(Death Masks) 


#6 
Ritualuri sângeroase 


(Blood Rites) 


#7 
Ritualuri mortale 
(Dead Beat) 


#8 
Vinovat 


(Proven Guilty) 


#9 
Noapte albă 
(White Night) 


#10 
O mică favoare 
(Small Favor) 


#11 
Trădătorul 
(Turn Coat) 


#12 
Schimbäri 


(Changes) 


#13 
Poveste cu fantome 


(Ghost Story) 


#14 
Zile reci 


(Cold Days) 


#15 
Escrocheria 


(Skin Game) 


Scurte povestiri 
pentru dosarele Dresden 


(Short Stories) 


Vizitaţi site-ul editurii (bttp:// www.finalcbapter.ro/) 
pentru calendarul actualizat al apariţiilor în librării. 

Pericol mortal 


Harry Dresden a întâlnit nişte inamici destul de terifianţi de-a lungul 
carierei sale. Scorpioni giganţi. Vampiri erotici. Vârcolaci psihotici. 
Riscurile meseriei... când eşti singurul vrăjitor profesionist din 


Chicago... 


Dar în toţi anii săi ca detectiv al lumii oculte, nu a întâlnit niciodată 
un astfel de lucru: lumea spiritelor a înnebunit. Peste tot în Chicago 
fantomele creează probleme — şi nu doar trântind uşi şi strigând 
“bau-baw. Aceste fantome sunt în chinuri, violente şi mortale. 
Cineva — sau ceva — le instigă să facă ravagii dincolo de mormânt. 
Oare din ce motiv? Şi de ce majoritatea victimelor au legături 
cu Harry? Dacă nu va afla în curând, el însuşi ar putea deveni o 
fantomă... 


CAVALERUL 
VERII 


Cavalerul verii 


De când iubita sa a plecat din oraş pentru a-şi satisface abia dobândita 
poftă de sânge, Harry Dresden a rămas deprimat în Chicago. Nu 
îşi poate plăti chiria, îşi neglijează prietenii, nici măcar nu îşi mai 
aduce aminte ultima oară când a făcut un duş. 


Singurul vrăjitor profesionist din Chicago a ajuns în pragul 
disperării. 


lar tocmai când pare că lucrurile nu se mai pot înrăutăţi, Regina 
Iernii din Faerie îi face lui Harry o ofertă ce nu se poate refuza, dacă 
vrea să se elibereze de blestemul ursitoarei. Tot ce trebuie să facă este 
să afle cine l-a pe ucis Cavalerul Verii, mâna dreaptă a Reginei Iernii 
şi să-i reîntregească onoarea. 


MĂȘTILE 
MORŢII 


Măștile morții 


Harry Dresden, singurul vrăjitor profesionist din Chicago ar trebui 
să se bucure că afacerile merg bine. Dar, din păcate, acum îl aşteaptă 
o serie de surprize neplăcute. 


Un duel cu campionul tribunalului roşu al vampirilor, care trebuie să 
îl ucidă pe Harry ca să sfârșească războiul dintre vampiri şi vrăjitori. 


Harry devine ţinta unor asasini profesionişti. 
Dispariţia Giulgiului din Torino... 


Poliţia din Chicago are nevoie de ajutorul lui Harry pentru a 
identifica un cadavru decapitat şi fără mâini. 


RITUALURI 
SANGEROASE 


Harry Dresden a avut misiuni mai grele decât mersul sub acoperire 
pe platourile unui film pentru adulţi. Totuşi, cazul acesta se 
dovedeşte a fi mai tulburător decât se aştepta. Producatorul filmului 
crede că este ţinta unui blestem sinistru, dar femeile din jurul său 
sunt cele care mor. 


Harry este şi mai frustrat pentru că s-a implicat în acest caz bizar, 
doar ca o favoare pentru Thomas — un vampir narcisist de o 
integritate dubioasă; şi nu îşi poate da seama ce interes personal ar 
putea avea acesta în misiunea sa. Harry este pe cale să descopere că 
arborele genealogic al lui Thomas ascunde o revelaţie şocantă, care 
îi va schimba viaţa pentru totdeauna. 


RITUALURI 
MORTALE 


m 


RITUALURI MORTALE 


Harry Dresden trebuie să salveze Chicago de magia neagră şi 
necromanţie - dar mai întâi trebuie să găsească Cuvântul lui 
Kemmler. 


De îndată ce află ce este cu adevărat acesta. Harry intră pe ascuns 
în cimitirul Graceland pentru a se întâlni cu un vampir pe nume 
Mavra. Mavra are niște dovezi care ar putea distruge cariera lui 
Murphy. Harry trebuie să găsească Cuvântul lui Kemmler pentru 
Mavra şi să o salveze pe Karrin. 


E munca de numai o zi a singurului vrăjitor profesionist al oraşului... 
hai să presupunem că va trăi să vadă sfârşitul acelei zile. 


Despre autor 


Adept înfocat al artelor marţiale, al cărui CV include o lungă 
listă de abilităţi considerate desuete de cel puţin două sute de ani, 
Jim Butcher s-a îndreptat către cariera de scriitor fiindcă orice 
altceva l-ar fi scos probabil din minţi. Locuieşte în Independence, 
Missouri, împreună cu soţia, cu fiul său şi cu un câine de pază 
feroce. Puteţi afla mai multe despre Jim vizitându-i site-ul web la 
adresa www.Jim-Butcher.com. 

